
Notă asupra ediţiei 


Prozator prodigios, cu o fantastică audienţă în rândurile 
tinerilor de pretutindeni, Karl May (1842—1912) a intrat 
relativ târziu în circuitul cărţii româneşti. Afirmat la sfârşitul 
secolului trecut, îndeosebi prin romanele sale de coloratură 
exotică traduse, tipărite şi reeditate în numeroase ţări —, 
scriitorul german avea să fie descoperit de cititorii români 
abia după încetarea sa din viaţă. Şi asta în condiţiile în care, 
între 1890 şi 1912, într-un timp record, el publicase zeci de 
volume, între care şi marile sale capodopere: De la Bagdad la 
Istanbul (1892), Winnetou (1893 - 1910), Comoara din Lacul 
de Argint (1894), Old Surehand (1894). Monumentala 
Bibliografie românească modernă (1989) cuprinzând cărţile 
originale şi traduse dintre 1831 şi 1918 nu-i semnalează 
opera în nici o versiune autohtonă. Şi mai surprinzător este că 
o altă sinteză bibliografică, Calendare şi almanahuri 
româneşti (1981), nu-i consemnează, de asemenea, prezenţa 
pe meleagurile noastre, în limitele cercetării propuse (1731 - 
1918). Surprinzător, căci, la el acasă şi aiurea, opera lui Karl 
May a circulat şi în periodice de tipul amintit. (Postmortem, 
avea să se tipărească chiar şi un anuar special, Karl May - 
Jahrbuch, consacrat vieţii şi operei sale, după împlinirea a trei 
decenii de la trecerea lui în neființă). Există însă dovezi 
suficiente că, în versiuni străine, această creaţie a intrat în 
contact cu cititorul român, dovadă, între altele, excerptarea ei 
de către un scriitor ca Liviu Rebreanu, după cum ne relevă 
caietele sale de lectură, alcătuite în jurul anului 1908, în 
perioada debutului său literar. Autorul lui lon avea în acea 
vreme doar 23 de ani, fiind atras nu numai de imensa forţă 
imaginativă a romancierului german, dar şi de valoarea 
aforistică a unor pagini. Căci iată ce reţine în urma lecturilor 
sale, în deplină concordanţă cu propria-i personalitate: 

„Suferinţa însoţeşte fericirea; fericirea poate fi dobândită doar 
prin suferinţă!” sau: „Pesimismul cu orice preţ este tot atât 
de naiv ca şi optimismul nechibzuit”!. 

În Germania, forma predilectă de difuzare a romanelor lui 
Karl May a fost foiletonul, sau fragmentarea în fascicule de 
sine stătătoare. Poate aşa se şi explică de ce Lia Hârsu (1875 
—1964), scriitoare care se numără printre primii săi 
traducători notabili, va prefera să-l prezinte, la rândul ei, în 
foileton. Numai că niciodată nu a găsit de cuviinţă să 
furnizeze cele mai elementare date bibliografice asupra 
surselor folosite, de altfel ca mai toţi confrații ei din perioada 
interbelică, angajaţi în tălmăcirea operei. 

De aici şi numeroasele ezitări pe care actualul editor le 
are în faţa diverselor traduceri existente. Dificultăţi de 
reproducere a textelor sunt semnalate şi în ţara de obârşie a 
romancierului, unde au circulat şi continuă să circule versiuni 
diferite, varietatea lor fiind reflexul variantelor primare 
(fascicule şi volume de sine stătătoare, care, comparate, nu 
se suprapun întocmai), dar şi a multor reeditări revăzute, nu 
totdeauna de autor. Karl May însuşi s-a prins în capcana 
propriilor plăsmuiri, fiind adesea tentat să reia teme şi 
personaje din scrierile sale anterioare, dezvoltându-le pe alte 
coordonate, nu totdeauna subordonate unor proiecte 
prestabilite, de largă respiraţie epică. 

Aşa se explică, poate, libertatea viitorilor săi editori de a-i 
reproduce întocmai vechile sale variante său, la polul opus, a 
le „concentra”, pentru a nu se suprapune, inutil, cu acţiunea 
altor volume. 

Compararea textelor, pornindu-se de la traducerile deja 
efectuate de cele mai multe ori simple adaptări, despovărate 
de grija respectării integrale a originalului scoate în evidenţă 
nedumerirea editorului român în i aţa unei realităţi 


1 Cf. Liviu Rebreanu, Caiete, prezentate de Niculae Gheran, Editura Dacia, 
Cluj 1974, p. 79, 477. 

bibliografice atât de contradictorii. Din nou, spre liniştea lui, 
confrații săi germani s-au aflat în faţa aceluiaşi fenomen, 
îndeosebi după încetarea din viaţă a lui Karl May. Este 
relevantă existenţa mai multor ediţii, cu structuri şi redactări 
diferite, variind între 59 şi 74 volume, după cum urmează: 

- Karl May's Gesammelte Werke, „Karl May Verlag”, 59 
Bände, Radebeule bei Dresden, 1921-1926; 

- Karl May, Gesammelte Werke, „Karl May Verlag”, 74 Bände, 
Bamberg, 1945-1955; 

- Karl May, Reise er Zählungen in Einzelausgaben, „Pawiak 
Verlag”, 74 Bände, (1984). 

Deşi arbitrară în privinţa criteriilor de transcriere a 
textelor din pricina marilor libertăţi îngăduite la reproducerea 
lor prima ediţie din cele amintite mai sus s-a dovedit a fi mai 
aproape de intenţiile noastre. Realizată în perioada 
interbelică, este mai apropiată în timp şi de traducerea Liei 
Hârsu, chiar dacă nu se suprapune întocmai, oferind repere 
bibliografice utile în valorificarea fondului, existent. 

Este şi cazul serialului de faţă, „De pe tron la eşafod”, titlu 
generic folosit la tipărirea romanului în foileton, sub egida a 
două periodice: Revista publicațiilor istorice (primele 64 
numere, nedatate) şi Victoria (următoarele 50, apărute, între 
21 februarie şi 23 aprilie 1933). Seria întâi subintitulată „Mare 
tragedie istorică” s-a realizat cu concursul Liei Hârsu; a doua, 
majoritară ca volum, este rodul unei colaborări anonime. De 
presupus, ritmul apariţiilor, precizat chiar de subtitlul gazetei 
ce găzduieşte tălmăcirea, operei („cotidian cu ultimele 
noutăţi şi ştiri literare”), a impus folosirea mai multor 
traducători. 

Încercând să identificăm locul acestui roman-fluviu 
ediţia germană de Opere alese, îl aflăm (parţial) 
următoarea suită: 

- Schloss Rodriganda (Castelul Roadriganda), vol. 51; 
- Vom Rhein zur Mapimi (De la Rin la Mapimi), vol. 52; 

- Benito Juarez, vol. 53; 
- Trapper Geierschnabel, (Vânătorul Plisc-de-uliu), vol. 54; 
- Der sterbende Kaiser, (Împăratul muribund), vol. 55. 

În linii mari, sumarele acestor volume au un corespondent 
real în structura versiunii româneşti (mai puţin ultimul tom). 
Cercetările noastre bibliografice vor trebui însă extinse, căci 
încă nu dispunem de toate datele asupra modului în care s-a 
realizat întregul serial, versiunea românească fiind mai 
dilatată. În mod sigur, la alcătuirea ei, traducătorii s-au servit 
de o ediţie (ediţii) diferită(e), ceea ce încă nu poate explica 
întru totul diferenţele existente. Cert este că, după 1918, sub 
impulsul unor factori conjuncturali, editorii din epocă, străini 
sau români, au intervenit în textul original, încercând să-l 
„potrivească” noilor realităţi istorice. Aşa se explică de ce 
obârşia unor personaje pozitive ale romanului nu mai este 
germană, ci norvegiană, considerându-se inoportune, de 
asemenea, unele comentarii defavorabile francezilor, 
învingători, după cum se ştie, în primul război mondial (cu 
toate că autorul operei nici nu se mai găsea în viață la data 
izbucnirii conflictului dintre forțele Antantei şi ale Puterilor 
Centrale). Alături de învinşi, vor fi deci socotiți şi germanii din 
paginile romanului său, astfel încât, în versiunea Liei Hârsu, 
nu vom mai avea de-a face cu bineştiuţii Sternau, Kurt Unger, 
Rodenstein sau Ludwig, ci cu norvegienii Sunders, Hendrik 
Nielsen, Brand, Stransund şi Larsen. La rândul lor, unele 
denumiri geografice precum Germania, Prusia, Berlin, Mainz 
sau Magdeburg sunt îndepărtate, fiind înlocuite cu altele din 
Peninsula Scandinavă (Norvegia, cu vechea sa capitală 
Cristiania etc.). Uneori, schimbările onomastice au dus şi la 
regretabile confuzii, acordându-se, de pildă, acelaşi nume, 
Maria, unor personaje diferite (Maria Hermoyes şi spioana, cu 
acelaşi prenume, aflată în slujba lui Benito Juarez). Astfel de 
„adaptări” nu puteau rămâne nesancţionate şi, ca atare, 
ediţia de faţă revine la onomastica şi toponimia originară. Cu 

prilejul confruntării generale a textelor româneşti şi germane 
operaţiune efectuată cu concursul confratelui Gheorghe Doru 
au fost semnalate şi numeroase omisiuni (fraze, scene, chiar 
şi un capitol), inadvertenţe care, prin strădania aceluiaşi 
colaborator, au fost corectate. 

De altfel, întreaga geneză a operei originale ne invita să-i 
respectăm forma definitivă, rezultat al unui îndelungat proces 
de alegere şi de stabilire a textului. În această privinţă sunt 
semnificative câteva date de istorie literară privind editarea 
celor cinci volume. Toate la un loc au ca punct de plecare o 
mai veche scriere a lui Karl May, Waldroschen!. 

La stabilirea textului, Dr. A. Schmid şi Franz Randolf 
declară că au îndepărtat „corpurile străine” (cf. vol. 51- 55, p. 
4), la această operaţiune, de mare acribie filologică, 
aducându-şi contribuţia Dr. Rudolf Baissel din Berlin, Otto 
Gottstein din Leipzig, Ad. Stus din Erfurt, Adolf Wolck din 
Radebeul şi Max Weis din Bamberg. 

Mulţumirile aduse de A. Schmid şi Franz Randolf unui 
colectiv atât de larg sunt de natură să sugereze editorilor de 
profesie („născuţi iar nu făcuţi”) că, la stabilirea textelor 
încredințate tiparului, au fost luate în dezbatere, comparate şi 
selectate mai multe versiuni (manuscrise, periodice, 
fascicule, ediţii princeps, reeditări), de unde şi îngăduinţa 
celor doi coordonatori amintiţi de a interveni cu „modificări 
cosmetice”, din perspectiva reproducerii integrale a operei. 

În acest ansamblu textologic este mai mult decât dificil să 
fixăm reperele bibliografice ale versiunii româneşti din 
paginile celor două gazete româneşti ale anului 1933. 
Deosebirile sunt evidente, după cum se remarcă, de la 
început, din confruntarea sumarelor. Căci dacă cele cinci 
volume din „Gesammelte Werke” au un cuprins de 78 


1 Pentru informaţii suplimentare, a se consulta, la nevoie, volumul 34 din 
„Karl May s Gesammelte Werke”, intitulat /ch, pag. 461 şi urm., 535 şi 
urm., precum şi Karl May Jahrbuch, pag. 238 şi urm. 

capitole versiunea românească are un sumar aproape dublu, 
de 142 (plus o încheiere). Nu excludem că, tentat de succesul 
operei publicate în foileton, vechiul editor să-i fi adăugat şi 
alte fragmente „tari”, părţi ale unor cărţi de sine stătătoare, 
conferind serialului un caracter antologic, cu o deschidere 
mai largă spre scrierile lui Karl May. Este ceea ce ne 
sugerează numeroase pagini abandonate de noi, care, prin 
fabulaţie, personaje şi atmosferă, ne trimit la Winnetou, Valea 
morții, Comoara din Lacul de Argint etc. 

Unele nu au fost încă identificate, operaţiune pe care 
sperăm să o realizăm şi cu sprijinul celor mai autorizaţi cititori 
ai operei karl-mayene. Investigația nu este deloc uşoară, câtă 
vreme unele titluri revin în diverse opere, ca şi numeroase 
personaje care le susţin acţiunea. Este de presupus că doar 
suita titlurilor, într-o formă cât de cât apropiată, ne va ajuta 
să le descifrăm tâlcul (în cazul când nu vom avea de-a face, 
surprinzător, cu o versiune „globală”, confecţionată pe alte 
meleaguri, după care să se fi tradus în româneşte.) Oricum, 
disocierile se impuneau. 

Versiunea actuală, apropiată de cuprinsul ediţiei germane, 
tinde, pe de o parte, să-i respecte structurile, pe de alta să 
lase liberă publicarea celorlalte opere,  evitându-se 
suprapuneri nedorite. În acelaşi spirit ne-am distanțat şi de 
unele stângăcii ale primei versiuni româneşti, aproape 
inevitabile în cazul folosirii mai multor traducători. Diferenţele 
de tonalitate, ca şi existenţa mai multor particularităţi, 
stilistice, în diferite componente ale aceleiaşi ediţii, ne-au 
stimulat râvna unei redactări finale, pentru eliminarea 
(atenuarea) lor. Aşa se explică de ce, concomitent cu 
modernizarea ortografiei, actualul editor a simţit nevoia să 
intervină în versiunea încredinţată tiparului, în încercarea de 
a-i asigura o şi mai pronunţată unitate redacțională. 


NICULAE GHERAN 

1. Urmăriţi de comanşi 


Era în toamna anului 1847. 

Pe Rio Grande del Norte aluneca încet o luntre uşoară, în 
care se aflau doi oameni de rase diferite. Unul din ei stătea la 
cârmă, pe când celălalt făcea din hârtie şi pulbere gloanţe 
pentru puşca lui cu două cocoaşe. Cel de la cârmă avea 
ochiul ager şi chipul îndrăzneţ al indianului. Dar şi altminteri 
se putea cunoaşte lămurit, după îmbrăcăminte, că făcea 
parte din rasa roşie. Purta o cămaşă de piele de vânătoare, 
pantaloni de piele împodobiţi cu ciucuri din părul duşmanilor 
biruiţi de el şi era încălţat cu mocasini cu talpa dublă. Celălalt, 
care stătea în partea din faţă a luntrei, era un alb înalt şi 
mlădios - deşi voinic şi bine legat -, cu o barbă mare, blondă, 
care-l prindea de minune. Era îmbrăcat cu pantaloni de piele 
vârâţi în cizme cu carâmb înalt şi o haină de vânătoare, gâtul 
gol şi capul acoperit cu o pălărie de pâslă, cu borurile late, 
care nu mai avea nici formă, nici culoare. Amândoi bărbaţii 
păreau să fie de aceeaşi vârstă cel mult douăzeci şi opt de 
ani. Aveau la încălţăminte un fel de pinteni, semn că veniseră 
călări până la malul apei unde îşi întocmiseră luntrea ca să 
coboare râul numit Rio Grande. Pe când se lăsau ei duşi la 
vale de curent, auziră deodată un nechezat de cal. Efectul 
asupra lor fu fulgerător căci, până a nu se sfârşi nechezatul, 
se lăsară într-o clipită pe fundul luntrei, ca să nu poată fi 
văzuţi de pe mal. 

— Sli, un cal! şopti indianul în limba apaşilor jicarilla. 

— E departe de aici, fu de părere albul. Mânară luntrea 
spre uscat; indianul cobori pe mal, iar albul rămase să-l 
aştepte. 

Nu trecură decât vreo câteva minute şi-l văzu întorcându- 
se făţiş, în picioare, semn că nu exista nici o primejdie. 

— Ei? întrebă albul. 

— Am văzut un alb dormind după un tufiş. 

— Da? Un vânător, probabil. 

— N-avea decât un cuţit la brâu. 

— Şi nimeni altul prin apropiere? 

— N-am văzut pe nimeni. 

— Bine, să mergem într-acolo. 

Albul sări din luntre şi o priponi de mal. Îşi luă pe urmă 
puşca, trase mai la vedere cele două revolvere de la brâu, ca 
să-i fie mai la-îndemână, şi porni după indian. Ajunseră 
repede la locul unde dormea omul. Văzură lângă el un cal 
priponit, înşeuat după chipul american. Individul purta nişte 
pantaloni lungi, un pulover, o cămaşă albă şi un surtuc 
albastru. În jurul mijlocului era încins cu un brâu galben în 
care stătea înfipt un cuţit; altă armă n-avea asupra lui. Îşi 
pusese pălăria lui mare de soare pe faţă ca să se apere de 
arşiţă. Omul dormea atât de adânc, încât nu simţi apropierea 
celor doi oameni. 

— Scoală băiete, îi strigă albul zgâlţâindu-l de umăr. 

Omul se trezi, sări iute în picioare şi trase cuțitul de la 
brâu. 

— Ce dracu vreţi de la mine? zbieră el buimăcit de somn. 

— Mai întâi şi-ntâi să ne spui cine eşti. 

— De ce? 

— Hm! Pare-mi-se că ţi-e frică de indianul de colea. N-ai 
de ce te teme, băiatule. Eu sunt un european care colindă 
lumea, şi mă numesc Unger, iar dumnealui Shosh-in-liett, 
căpetenia apaşilor jicarilla. 

— Shosh-in-liett!! se minună străinul. O, atunci n-are de ce 
să-mi fie frică. Pe cât ştiu eu, acest viteaz războinic al apaşilor 
e un prieten al albilor. 

— Dar tu cine eşti? întrebă Unger. 

— Păi... eu sunt un vaquero’, răspunse omul. 

— La cine? 

— Dincolo de râu, pe moşia contelui Rodriganda. 

— Şi cum de-ai ajuns aici? 

— Dracu să mă ia! Spuneţi-mi mai bine cum să fac să 
ajung iar de unde am plecat. Sunt fugărit de comanşi. 

— Zău! Cum adică, eşti urmărit de comanşi şi te aşezi aici 
fără să-ţi pese? 

— Cum dracu să mă mai odihnesc, când pic de oboseală? 

— Unde zici că te-ai întâlnit cu comanşii? 

— Hăt, colo, departe, la miazănoapte, înspre Rio Pecos. 
Eram doisprezece bărbaţi şi două femei, iar ei erau peste 
şaizeci. 

— Nu mai spune! Şi v-aţi luat la luptă cu ei? 

— Da. Au dat năvală peste noi fără să-i simţim. Au doborât 
pe mai toţi ai noştri şi au luat pe femei cu ei. În afară de mine 
nu ştiu dac-o mai fi scăpat vreunul dintr-ai noştri. 

— De unde veneaţi şi încotro vă duceaţi? 

Argatul nu era vorbăreţ din fire şi de-abia îi scoteai vorba 
cu cleştele. Răspunse: 

— Ne duceam călări la Fortul Guadalupe să luăm pe 
cineva care se afla acolo la nişte neamuri. 

— Bine, bine, dar Rio Pecos nici nu vă era în drum. 

— Aşa e, dar înainte de-a ne întoarce la hacienda? noastră 
pornisem să facem o vânătoare la Rio Pecos. Atunci s-a 


1 Shosh-in-liett înseamnă în limba apaşilor Inimă de urs. 
2 Văcar, păstor de vite, sau argat pe moşie. 
3 Moşie cu conac 

întâmplat ce v-am spus. 

— Şi cucoanele cine erau? 

— Seniorita Arbellez şi Karja, indiana. 

— Cine e seniorita Arbellez? 

— Fata arendaşului nostru, Pedro Arbellez. 

— Şi Karja? 

— E sora lui Tecalto, căpetenia mixtecasilor. 

Indianul ascultă acum cu luare-aminte. 

— Sora lui Tecalto? întrebă el. Mi-e bun prieten. Am fumat 
împreună pipa-păcii. Nu se cuvine ca sora lui să rămână 
prizonieră. Vor prietenii mei albi să meargă cu mine s-o 
scoatem din mâinile comanşilor? 

— Păi... n-aveţi cai, spuse omul uitându-se în juru-i. 

Indianul îi aruncă o privire dispreţuitoare. 

— Inimă-de-urs are oricând îi trebuie câţi cai vrea, 
răspunse el. Nici un ceas n-o să treacă şi o să ia unul chiar de 
la câinii de comanşi. 

— Ei drăcia dracului! Asta ar fi ceva grozav, zise uluit 
văcarul. 

Inimă-de-urs se întoarse la mal şi se urcă în luntre. 

Argatul fu ospătat din belşug şi, după ce se satură, Unger 
îl cercetă mai de aproape; află că omul era văcar la una din 
moşiile contelui Fernando de Rodriganda, moşie care se 
întindea de la Rio Grande del Norte, râul care hotărniceşte 
Mexicul cu Texas, până la cordilierele de la Coahinta. 

Unger se urcă apoi pe o ridicătură a malului, dar de-abia 
ajunse în vârf şi scoase un strigăt de uimire. 

— Uite-i că vin! Era cât p-aci să dea peste noi fără să 
prindem de veste, zise el. 

Indianul fu într-o clipă lângă el. 

— Şase călăreţi, rosti el iscodind cu privirea. 

— Adică trei pe şaua fiecăruia, adăugă Unger, fără măcar 
să socotească o clipă că argatul i-ar putea fi de folos. 

— Cine ia calul mexicanului? întrebă indianul. 

— Eu! răspunse Unger. 

— Bine. Din aceşti şase comanşi nu trebuie să ne scape 
nici unul, răspunse Inimă-de-urs. 

— Fiindcă n-ai altă armă decât cuțitul de la brâu, zise 
europeanul argatului, rămâi deocamdată pitulat în luntre, şi 
eu o să iau calul tău. 

— Dar dacă mi-l împuşcă? zise omul, speriat. 

— Prostule! O s-avem şase în locul lui. 

Mexicanul se supuse. Se ascunse în fundul luntrei, pe 
când ceilalţi doi se duseră unde ştiau că acesta îşi lăsase 
calul, şi se ascunseră în tufiş. 

Călăreţii se apropiau. Se zărea acum  desluşit 
îmbrăcămintea şi armele lor. 

— Ăştia sunt câinii de comanşi, zise Inimă-de-urs. 

— S-au zugrăvit pe faţă cu semnele de război, deci vor fi 
fără îndurare, răspunse argatul. 

— Tot aşa vom fi şi noi, rosti indianul încruntat. 

— De asta se vor încredința cei doi de la urmă, căci pe cei 
dintâi îi dăm repede gata. 

— Bine, încuviinţă Unger. 

Comanşii se aflau acum la vreo jumătate de kilometru de 
ei. Veneau în galopul cailor. Peste un minut vor fi în bătaia 
puştilor. 

— Comanşii ăştia sunt nişte neghiobi, zise indianul. 

— Ar fi trebuit să-şi închipuie că argatul se va fi ascuns pe- 
aici pe undeva; vor fi crezând însă că a trecut pe malul 
celălalt al râului. 

— Uff! zise indianul, ca să atragă atenţia tovarăşului său 

că a sosit momentul, şi duse puşca la ochi. Europeanul făcu la 
fel şi două împuşcături porniră în acelaşi timp, apoi alte două, 
şi patru din comanşi se prăvăliră în ţărână. 

Într-o clipă Unger sări în spinarea calului argatului şi se 
năpusti spre comanşi. Aceştia nici n-avură vreme să-şi dea 
seama ce se petrece, şi nici s-o ia la fugă, căci europeanul fu 
lângă ei. Ridicară tomahawk-urile să izbească, dar fură 
fulgeraţi de gloanţe la pământ. Totul se petrecuse în mai 
puţin de două minute. Caii celor ucişi fură prinşi cu mare 
uşurinţă. Argatul, care văzuse totul de unde era ascuns, se 
apropie şi zise entuziasmat: 

— Halal să vă fie! Aşa biruinţă zic şi eu! 

— Nu e cine ştie ce ispravă, râse Unger, şase comanşi mai 
puţin, atâta tot... Eu nu sunt bucuros să vărs sânge omenesc, 
dar cu tâlharii ăştia de comanşi nu merge altfel. 

Luară armele celor ucişi şi aruncară cadavrele în râu, după 
ce indianul scalpă mai întâi pe cei omorâţi de el, ca să-şi 
atârne scalpurile! la brâu. 

— Ei, şi-acu, întrebă neamţul, ce facem? Plecăm? 

— Da, răspunse Inimă-de-urs, sora prietenului meu trebuie 
să tânjească amarnic după ajutor. 

— Să-l luăm şi pe argat cu noi? 

Indianul măsură lung din ochi pe argat, apoi răspunse: 

— Fă după cum crezi, eu nu mă împotrivesc. 

— Merg şi eu cu voi, zise acesta cu hotărâre. 

— Nu prea cred că o să ne fii de vreun folos, răspunse 
Unger râzând, pari să fii cam fricos, flăcăule! 

— Fricos nu sunt, dar ce vroiaţi să fac dacă n-aveam arme 
la mine?... răspunse omul ruşinat. 

Aleseră trei cai din cei mai iuți, încălecără şi porniră la 


1 Pielea capului cu păr cu tot. 

drum. 

O luară spre Rio Pecos. Drumul ducea la început prin 
câmpie, pe urmă intrară într-o sierra cu munţi împăduriţi. 
Străbătură văi şi văgăuni şi ajunseră pe înserate pe o înălţime 
de unde se zărea o mică savană. 

— Uf! rosti apaşul care călărea în frunte. la te uită! şi 
arătă cu mâna în vale. 

Se vedea aci o tabără de indieni în mijlocul căreia se aflau 
prizonierii. Germanul scoase din buzunar un binoclu şi privi 
încordat. 

— Sunt şi femei printre ei? 

— Da, două. Le vom elibera chiar în astă seară. 

Indianul încuviinţă din cap. Aceşti patruzeci şi nouă de 
comanşi nu pot pune atâţia oameni de pază cât să ne 
împiedice să facem ce avem de gând, urmă europeanul; 
totuşi, sunt de părere ca, deocamdată, să ne ascundem, ca să 
nu ne simtă. Poate că vor mai fi scăpat şi alţi argaţi care au 
fost puşi în urmărire şi, dacă se vor întoarce urmăritorii şi ne 
vor zări, vor da de veste şi celorlalţi. Ţine caii! adăugă el 
întorcându-se spre argat. Eu şi cu tovarăşul meu vom căuta 
mai întâi să ştergem urmele copitelor, ca să nu fim 
descoperiţi. 

Unger, împreună cu Inimă-de-urs, o luară înapoi, pe unde 
veniseră, împrăştiară ţărână peste urme şi căutară un 
ascunziş în tufe dese, unde se aciuiră împreună cu caii lor. 
Soarele asfinţi, şi se întunecă. Aşteptau în beznă clipa 
prielnică pentru atac. 

— Te-ai gândit bine cum să procedezi? întrebă neamţul pe 
indian. 

— Da, răspunse acesta. Ştiu că fratele meu alb poate să 
ucidă o santinelă cu atâta repeziciune încât omul să n-aibă 

timp să scoată un sunet. Ne vom furişa până în lagăr, 
înlăturăm santinelele, tăiem legăturile prizonierilor şi fugim cu 
ei. 

— Atunci e momentul să pornim căci ne trebuie timp. 

— Dar cu argatul ce facem? întrebă indianul. 

— ÎI lăsăm să stea de pază la cai. 

— Şi unde să ne aştepte? 

— Pe locul de unde am văzut mai întâi pe comanşi. 
Trebuie să ne întoarcem tot pe acolo, fiindcă nu avem alt 
drum înapoi spre Rio Grande, 

— Dacă-i aşa, să începem. 

Îşi luară armele şi porniră la drum, după ce dădură mai 
întâi argatului instrucţiunile trebuincioase. 

Jos în vale ardea un singur foc în lagăr, în jurul căruia 
dormeau  comanşii împreună cu prizonierii  ferecaţi. 
Santinelele trebuie să fi stat de pază în afara lagărului. Când 
ajunseră în vale, Inimă-de-urs şopti tovarăşului său: 

— Eu o iau la stânga şi tu la dreapta. 

— Bine. În orice caz, să dezlegăm întâi pe femei, răspunse 
acesta, apoi se despărţiră. 

Unger înconjură lagărul prin dreapta, bineînţeles nu în 
picioare, ci târându-se încet pe pântece după cum fac 
indienii, căutând să nu fie zărit de cineva. Făcu mai întâi un 
ocol mare, apoi se apropie din ce în ce mai mult, până ce 
văzu o umbră care se plimba cu paşi rari în sus şi în jos. Era o 
santinelă. Neamţul se târa tot mai cu băgare de seamă. Noroc 
că noaptea era întunecoasă şi focul potolit, astfel că izbuti să 
se apropie de santinelă fără să fie simţit. Când fu numai la 
cinci paşi de indian, sări în picioare, îl apucă de grumaz cu 
stânga, iar cu dreapta îi înfipse pumnalul în piept. Omul se 
prăbuşi grămadă. 

În felul acesta Unger reuşi, după un sfert de ceas, să mai 
omoare una din santinele, apoi se întâlni cu tovarăşul său, 
care ucisese în acelaşi chip alţi doi comanşi. 

— Acum să dezlegăm femeile, şopti apaşul. 

— Fii cu băgare de seamă, îl rugă Unger. 

— Nu-ţi fie frică, apaşii sunt curajoşi, dar şi prevăzători, 
răspunse indianul. 

Păşiră încetişor prin iarba înaltă spre foc. După rochiile lor 
de culoare deschisă, ei putură desluşi bine pe femei: zăceau 
alături una de cealaltă, fiind legate de mâini şi de picioare. 
Europeanul fu cel dintâi lângă ele şi-şi apropie gura de 
urechea uneia din ele, căci văzuse, deşi era întuneric, că fata 
ţinea ochii deschişi si-l zărise. 

— Nu te speria şi taci! îi şopti el. După ce vei vedea că am 
tăiat legăturile şi prietenei tale, daţi fuga la cai! 

Fata îl înţelese. Tânărul tăie curelele care îi pătrunseseră 
în carne, fără să fie observat de cineva. Când apaşul văzu că 
tovarăşul său se îndeletnicea cu salvarea femeilor, se apropie 
şi el de ceilalţi prizonieri. Erau cinci bărbaţi care zăceau nu 
departe de el. Se târî până aproape de ei şi văzu că oamenii 
erau treji. Luă cuțitul de la brâu şi se apucă să le taie 
legăturile. Când fu la cel de-al doilea prizonier, unul din 
indieni îl simţi şi vru să se scoale. N-avu când, căci apaşul îi 
înfipse într-o clipită cuțitul în piept. Omul apucase însă să 
scoată un strigăt de alarmă. 

— Înainte! După mine şi pe cai! răcni apaşul tăind la 
iuţeală legăturile celorlalţi doi prizonieri. 

Săriră toţi în picioare şi se repeziră la cai. 

— Repede, repede, pentru Dumnezeu! strigă şi Unger şi 
apucă pe una din femei de mână, trăgând-o după el. 

încheieturile fetei fuseseră însă atât de strâns legate, 

încât sărmana de-abia se putea mişca. 

— Inimă-de-urs! răcni germanul cu deznădejde. 

— Aici sunt! răspunse apaşul. 

— Vino încoace! 

Într-o clipă indianul fu lângă el. Luă pe una din femei în 
braţe şi alergă cu ea spre cai, pe când tovarăşul său făcea 
acelaşi lucru. Săriră în spinarea cailor, traseră pe femei după 
ei, tăiară la iuţeală lasourile care priponeau caii şi o luară la 
galop. 

Totul se petrecuse cu atâta repeziciune, încât comanşii 
de-abia avură timp să se dezmeticească, Nu se aşteptaseră la 
vreun atac, de aceea dormeau fără grijă. Acum săriseră toţi 
speriaţi din somn şi se produse o învălmăşeală care dădu 
răgaz prizonierilor să scape. Gloanţele slobozite de ei pe 
urma fugarilor erau fără de nici un folos. Dacă văzură că 
împuşcăturile lor erau zadarnice, încălecară şi se luară după 
ei. 

Unger şi apaşul călăreau în frunte. Drumul îl cunoşteau. 
Fiecare din ei ţinea pe una din fete faţă în faţă. Sus în deal îi 
aştepta argatul, Când îi văzu venind, cobori în vale şi apucă 
de căpăstru ceilalţi doi cai aduşi de ei. 

— După noi! îi striga apaşul. 

Şi începu o goană nebună prin beznă înapoi devale, în cap 
cu fugarii urmăriţi de comanşi, care trăgeau neîncetat fără să 
nimerească pe vreunul din ei. În sfârşit ajunseră la câmp 
deschis, unde se puteau gândi la apărare. 

— Ştii să călăreşti, seniorita? întrebă europeanul pe fata 
din faţa lui. 

— Da. 

— Poftim frâul. la-o drept înainte zise el, sărind pe de cal 
şi încălecând pe calul dus de argat. 

Apaşul făcu la fel. Alcătuiau astfel paza fetelor şi ţineau cu 
armele lor minunate pe indieni la distanţă. Goniră până când 
văzură că urmăritorii rămăseseră cu mult în urmă, unii de 
teamă, alţii ca să-şi cruţe caii şi să nu-i obosească prea tare. 

— N-ar fi bine să călărim mai încet? întrebă argatul. 

— Nici gând! Cât putem mai repede, ca să punem stavilă 
între noi şi comanşi, răspunse europeanul. 

Germanul putea vedea acum bine chipul celor două fete. 
Una era spaniolă iar cealaltă indiană, amândouă de o 
frumuseţe uluitoare. 

— N-aţi obosit încă, seniorita? Aţi mai putea călări încă o 
vreme oarecare? întrebă el pe spaniolă. 

— Oricât de mult, răspunse ea. 

— AŞ putea şti cum vă numiţi? 

— Mă cheamă Emma Arbellez. Dar pe dumneata? 

— Anton Unger. 

— Nu e un nume de pe la noi. 

— Sunt german. Vrei să ai încredere în mine, un străin 
pentru dumneata? 

— Din toată inima. 

— Trebuie să trecem pe malul celălalt al râului. Din 
nefericire numai trei din noi avem arme; pe mal se află însă 
armele luate ieri de noi de la comanşii ucişi. 

— Cum, aţi avut şi ieri de luptat cu ei? 

— Da. Argatul ne-a povestit cele întâmplate. Atunci am 
omorât pe urmăritorii lui şi am hotărât să venim să vă 
scăpăm. 

— Doi împotriva atâtora? 

O privire de-a ei îl făcu să înţeleagă că fata se uita cu 
oarecare admiraţie la el, aşa că nu mai zise nimic. 

Când fugarii ajunseră la malul lui Rio Grande, urmăritorii 

nu se mai zăreau. Găsiră aici armele lăsate din ajun şi le 
împărţiră între ei. 

Din cei patru prizonieri trei erau argaţi pe moşie iar al 
patrulea,  majordomul, administratorul sau  intendentul 
conacului. Intendentul se aşeză la lopeţi, pe când ceilalţi 
bărbaţi trecură călări pe malul celălalt. Când se văzură 
dincolo, scufundară luntrea, apoi o luară în galop peste câmp. 
Călăriră astfel fără întrerupere vreme de câteva ceasuri; de- 
abia pe urmă lăsară caii la pas, ceea ce le îngădui să poată 
sta puţin de vorbă. Ca şi până acum, Inimă-de-urs se aţinea 
alături de frumoasa indiană, pe când europeanul nu se 
îndepărta de spaniolă. 

— Suntem de atâtea ceasuri împreună şi încă n-am făcut 
cunoştinţă mai de-aproape unii cu alţii, zise el fetei. 

— Dimpotrivă, eu cred că ne cunoaştem foarte bine, 
răspunse ea zâmbind. Ştiu, de pildă, despre dumneata că-ţi 
pui viaţa în primejdie pentru alţii şi că eşti un vânător 
îndrăzneţ şi iscusit. 

— E şi asta ceva, însă nu îndeajuns. Dă-mi voie, 
domnişoară, să mă prezint. Mă numesc Anton Unger; sunt cel 
mai tânăr dintre fraţi. Eu şi fratele meu am fi vrut să studiem 
dar n-am avut mijloace şi, după moartea tatei, frate-meu s-a 
făcut marinar iar eu am pornit să cutreier lumea, 
statornicindu-mă în cele din urmă în preerie, unde hoinăresc 
de ani de zile ca să cunosc obiceiurile indienilor. 

— Bine, dar cum ai ajuns până la Rio Grande? 

— Hm, asta e o poveste despre care n-ar trebui să 
vorbesc. 

— Aşadar o taină? 

— Poate să fie o taină sau o mare copilărie din partea 
mea. 

— Ştii că m-ai făcut curioasă? 

— Da? Atunci hai să-ţi satisfac curiozitatea, răspunse 
neamţul râzând. E vorba despre o comoară lucru serios, după 
cum vezi. 

— Ce fel de comoară? 

— O comoară adevărată din pietre scumpe şi metale 
preţioase care a rămas din vremurile străvechi de la strămoşii 
indienilor. 

— Şi unde se găseşte această comoară? 

— Nu ştiu încă. 

— A, vezi, tocmai ce e mai important! Dar de unde ai aflat 
de existenţa ei? 

— Pe când mă găseam departe de aci, la Nord, am avut 
norocul să fac un mare bine unui bătrân indian care, drept 
mulţumire, mi-a încredinţat taina pe patul morţii. 

— Da, dar tocmai ce era mai important, adică, unde se 
găseşte comoara, nu ţi-a spus. 

— Nu, atât mi-a spus: că trebuie să mă duc s-o caut în 
Mexic, în provincia Coahuila, şi mi-a dat o hartă cu planul 
general al ținutului. 

— Şi care e ţinutul însemnat pe hartă? 

— Nu ştiu. Văd pe hartă dealuri şi văi, ape şi câmpii, dar 
toate fără nume. 

— Ciudat, foarte ciudat. Ştie şi Shosh-in-liett căpetenia 
apaşilor, despre acest lucru? 

— Nu i-am spus nimic. 

— Cu toate acestea pare să-ţi fie bun prieten... 

— Îmi şi e, într-adevăr. 

— Şi mie, o străină, îmi împărtăşeşti această-taină? Doar 
de-abia astăzi ne-am cunoscut. 

Unger o privi drept în ochi şi-i răspunse fără şovăire: 

— Există fiinţe care îţi inspiră, de la început, atâta 
încredere, încât nu poţi păstra nici cea mai mică taină faţă de 
ele. 

— Şi eu sunt una dintre aceste fiinţe? 

— Da. 

Fata roşi şi lăsă ochii în jos. 

— Ai dreptate, zise ea apoi cu hotărâre, şi-ţi voi dovedi că 
nu te-ai înşelat. Voi fi deci tot atât de sinceră ca şi dumneata 
şi-ţi voi da oarecare relaţii privitoare la taina dumitale. Îmi 
îngădui s-o fac, serios.? 

— Te rog chiar, răspunse neamţul pe măsură de mirat. 

— Cunosc pe cineva care râvneşte la comoara indienilor. 

— Da? Cine? 

— Contele Alfonso de Rodriganda, nepotul şi moştenitorul 
contelui Fernando, proprietarul moşiei pe care o avem noi în 
arendă. Îl avem de câtva timp la conac, venit să facă serioase 
cercetări în ce priveşte comoara. 

— Şi ce anume ştie el despre comoară? 

— Ceea ce ştie aici toată lumea, adică zvonul că 
stăpânitorii de odinioară ai ţării şi-au ascuns averile când au 
năvălit spaniolii în Mexic. De altminteri se mai ştie că există 
terenuri bogate în aur şi argint. Indienii le cunosc, dar preferă 
să-şi dea viaţa decât să afle vreun alb aceste locuri tăinuite. 

— Şi totuşi acest Alfonso de Rodriganda a reuşit să le 
cunoască? 

— Nu. Noi locuim la hacienda del Erina şi circulă zvonul că 
în apropiere s-ar afla o peşteră în care stăpânitorii 
mixtecaşilor îşi ascundeau acolo averile. Mulţi au venit s-o 
caute, chiar şi contele Alfonso a depus multă osteneală, dar 
de găsit n-a găsit-o încă nimeni. 

— Unde e hacienda del Erina, moşia contelui? 

— Cale de o zi de aci, la poalele munţilor din Coahuila. O 
s-o vezi dumneata, căci nădăjduiesc că ne vei însoţi până 
acolo. 

— Fii sigură, seniorita, că nu vă voi părăsi până ce nu vă 
voi vedea pe toţi în siguranţă. 

— Sper că vei primi pe urmă să fii câtva timp musafirul 
nostru, nu-i aşa? 

— Nu, domnişoară. Tocmai siguranţa dumneavoastră 
impune să plec numaidecât. Am ucis comanşi şi sunt 
încredinţat că au fost trimise iscoade pe urmele noastre şi că 
vom fi atacați de comanşi ca să răzbune moartea oamenilor 
lor. De aceea, îndată ce vom ajunge la hacienda, mă voi 
înapoia cu tovarăşul meu ca să dau de urmele lor. 

— Nu crezi că vom fi atacați de ei chiar înainte de a 
ajunge la conac? 

— Nu, nu cred. Ei nu ne vor putea urmări decât peste zi, 
luându-se după urmele copitelor cailor, pe când noi putem 
călări prin întuneric, ceea ce ne poate fi de mare folos. Dar să 
revenim la comoară. Nu ştie, zici, nimeni unde se află 
peştera? 

— În orice caz nici un alb. 

— Dar indienii? 

— Da. E unul care ştie cu siguranţă locul, poate chiar doi. 
Tecalto e singurul urmaş al foştilor domnitori ai mixtecaşilor 
care i-au lăsat moştenire taina. Karja, fata pe care o vezi colo 
alături de căpetenia apaşilor, e sora lui şi se prea poate să-i fi 
spus şi ei despre ea. 

Unger se uită acum mai cu atenţie la indiancă 

— E în stare să păstreze un secret? întrebă el. 

— Aşa cred, răspunse mexicana, deşi, adăugă ea 
zâmbind, se zice că femeile nu se pricep la aşa ceva, afară de 

un singur caz. 

— Şi aceasta ar fi, seniorita? 

— Dragostea. 

— Ah! se poate să ai dreptate, glumi el, nu cumva Karja e 
în situaţia asta? 

— Aşa mi se pare. 

— Da? Şi cine e fericitul? 

— la ghiceşte! Nu e greu de fel. Vânătorul se gândi puţin 
apoi zise: 

— Bănuiesc cine poate să fie: contele Alfonso, care 
încearcă să afle pe calea aceasta taina. 

— Ai ghicit, senior. 

— Şi dumneata crezi că va reuşi? 

— Ştiu şi eu! După cum înţeleg, tânărul îi e drag. 

— Aşa? Ce spune fratele ei, urmaşul mixtecaşilor, de 
dragostea asta? 

— Poate că nici nu ştie despre ea. E cel mai renumit 
cibolero (vânător) de bivoli şi vine rareori pe la conacul 
moşiei. 

— Cel mai renumit cibolero? Ar trebui să-l ştiu şi eu, dar 
numele de Tecalto îmi e cu desăvârşire necunoscut. 

— Vânătorii nu-i spun Tecalto ci Mocaşi-Tajiss. 

— A! Ucigătorul-de-bivoli? făcu Unger mirat. Pe acesta îl 
cunosc cât se poate de bine din auzite, e cel mai dibaci 
vânător de bivoli dintre Red-River şi pustiul Mapimi. M-aş 
bucura foarte mult să-l văd şi eu. Aşadar, Karja e sora acestui 
celebru vânător? Trebuie atunci să mă uit cu mai multă 
atenţie la ea. 

— Nu cumva vrei să-i faci şi dumneata curte? 

Tânărul râse. 

— Eu? Un hoinar ca mine nu se pricepe la aşa ceva. Şi- 

apoi cum aş putea rivaliza cu un conte de Rodriganda? Dacă 
ar fi să fac curte cuiva, apoi ştiu eu cui as face. 

— Şi anume? 

— D-tale, seniorita, răspunse el, cinstit. 

Ochii ei îl priveau iluminaţi de fericire. 

— Dar, adăugă ea imediat, să ştiţi că de la mine nu puteţi 
afla nimic despre faimoasa dvs. comoară. 

— Oh, seniorita, există comori ce valorează infinit mai 
mult decât o întreagă peşteră plină de aur şi argint. În acest 
sens îmi doresc succes în calitate de căutător de aur. 

— Insistaţi, poate veţi găsi ce căutaţi! 

Ea îi întinse mâna pe care el o apucă şi i-o strânse cu 
căldură. 

În cursul cavalcadei, Unger află că cele două tinere 
ajunseseră pe meleagurile lui Rio Grande del Norte pentru a 
vizita o mătuşă grav bolnavă a tinerei mexicane. Îngrijirea 
acordată de cele două tinere nu a putut decât amâna decesul 
bătrânei. După ce tristul eveniment s-a produs, Arbellez l-a 
trimis pe intendentul său, împreună cu câteva slugi, să o 
aducă acasă pe fiica sa. Pe drumul de întoarcere au fost 
atacați de comanşi. 

Pe când cei doi sporovăiau astfel, în spatele lor avea loc o 
altă discuţie. Inimă-de-urs călărea alături de tânăra indiană. 
Privirile sale, pline de admiraţie, învăluiau frumoasa siluetă a 
însoţitoarei sale care călărea un cal pe jumătate sălbatic, de 
parcă toată viaţa nu ar fi stat decât într-o şa indiană 
bărbătească. 

Taciturna căpetenie nu era obişnuit să vorbească fără rost 
şi, atunci când o făcea, fiecare din silabele pronunţate 
cântărea dublu. Karja cunoştea acest fel de a fi al indienilor şi 
de aceea nu se arăta mirată de tăcerile însoţitorului său. În 

schimb, simţea privirea pătrunzătoare cu care era cercetată. 
Totuşi tresări speriată, când el i se adresă brusc: 

— Cărui popor îi aparţine tânăra mea soră? 

— Poporului mixtecaşilor, îi răspunse ea. 

— Acesta a fost odinioară un trib mare; chiar şi acum este 
vestit pentru frumuseţea femeilor sale. Este tânăra mea soră 
o sguaw! sau o fată? 

— Nu am bărbat. 

— Inima ei îi mai aparţine? 

La această întrebare pe care nici un alb n-ar ii pus-o aşa, 
netam, nesam faţa fetei se împurpură; dar răspunsul sună 
imperturbabil: 

— Nu. 

Ştia bine, pentru că îi cunoştea pe apaşi, că în asemenea 
cazuri sinceritatea este cea mai bună tactică. 

Faţa indianului rămase impasibilă pe când continua cu 
întrebările: 

— Bărbatul căruia îi aparţine inima sorei mele face parte 
din poporul ei? 

— Nu, este un alb. 

— Inimă-de-urs o plânge pe sora sa. Ea să facă bine şi să-i 
spună dacă albul o înşeală. 

— Nu o să mă înşele, răspunse fata pe un ton mândru şi 
categoric. 

Pe buzele indianului apăru un zâmbet uşor. El îşi scutură 
capul, spunând: 

— Culoarea albă este înşelătoare şi se murdăreşte uşor. 
Sora mea ar face bine să fie prevăzătoare! 

Călăreţii îşi continuau drumul spre miazăzi. Cu o oră 
înainte de înserare se opriră pentru un scurt popas; atât 


1 Sguaw: femeie măritată, în. limba indiană (n. ed.). 

oamenii cât şi caii aveau nevoie să-şi refacă puterile. După o 
jumătate de ceas, îşi reluară drumul cu forţe noi. Unger era 
uimit de puterea şi de rezistenţa pe care le dovedea 
însoţitoarea sa albă fată de greutăţile unui drum atât de 
anevoios şi de îndelungat; şi chiar îi şi declară acest lucru. 
Emma îi replică, zâmbind: 

— Trebuie să ştiţi că eu, încă din copilărie, trăiesc aici, la 
ţară. Noi trăim de o veşnicie în această semisălbăticie. 

— Nu vă este niciodată dor de civilizaţie şi de 
comunicarea cu cei deopotrivă cu dumneavoastră? 

— Defel. Am aici, pe hacienda noastră, tot ceea ce îmi 
trebuie şi chiar ceva mai mult decât atât; prefer comunicarea 
cu aceşti copii ai naturii, faţă de cei din lumea sus-pusă, în 
care mai totul este lipsit de conţinut şi contrafăcut. N-am 
dreptate? 

— Parcă mi-aţi fi citit gândurile. Şi eu am găsit printre aşa- 
zişii sălbatici mai mult devotament şi cinste decât la 
persoanele „bine educate”. Uitaţi-vă numai la prietenul meu 
apaş! El este cel mai vrednic, mai cinstit şi mai credincios om 
pe care îl cunosc; am mai multă încredere în el decât într-o 
duzină sau chiar o sută de albi, a căror piele, ce-i drept, este 
mai deschisă la culoare, dar a căror inimă este cu atât mai 
întunecată. 

— Bine! Atunci să avem încredere în el şi încă în cineva. ŞI 
acela eşti dumneata! 

— Într-adevăr? întrebă el cu o licărire veselă în ochi. 

— Din toată inima! Îi răspunse ea. ÎI lauzi numai pe apaş, 
dar uiţi să spui că şi în dumneata se poate avea aceeaşi 
încredere. 

— Deci vă bizuiţi pe mine cu adevărat? 

— Da. V-am observat. Nu sunteţi un vânător obişnuit şi 

sunt sigură că ceilalţi vânători şi indienii v-au supranumit în 
vreun fel. 

El dădu din cap afirmativ. 

— Aţi ghicit. 

— Şi care este numele de vânător ce vi s-a acordat? 

— Oh, vă rog să-mi spuneţi doar Antonio sau Unger. 

— Nu vreţi să mi-l spuneţi? 

— Acum nu. Doar dacă, din întâmplare, o să mi se 
adreseze cineva cu acel nume, am să răspund, bineînţeles. 

— Ah, sunteţi vanitos, vreţi să rămâneţi incognito, ca un 
prinţ. 

— Da, râse el. Un vânător bun trebuie să fie puţin vanitos, 
iar prinți suntem cu toţii, prinți ai pădurii şi ai preriei. 

— Prinţi! Acum îmi trece prin minte Unul dintre aceste 
nume celebre: Matava-se. 

— Da, acesta este unul dintre cei mai vestiți. Aţi auzit de 
el? 

— Multe. Se spune că ar fi fost pe aici, prin Munţii 
Stâncoşi. 

— În mod sigur; de aceea îl şi numesc indienii Matava-se; 
vânătorii englezi îi spun Rock prince, iar cei francezi Prince du 
roc. Toate aceste trei denumiri înseamnă acelaşi lucru, adică 
Stăpânul sau Prinţul stâncilor. 

— Este un alb? 

— Da. 

— L-aţi văzut vreodată? 

— Nu, dar am auzit că îmi este compatriot, adică german. 
Numele lui este Karl Sternau şi este de fapt medic. A călătorit 
prin toată America şi a cutreierat împreună cu bravul nostru 
Inimă-de-urs cele mai periculoase locuri din Munţii Stâncoşi. 
Acum se află de mai multă vreme în Europa. 


29 


— O să te duci şi dumneata în Europa? 

— Da, atunci când o să dispun de mijloacele care să-mi 
permită să asigur familiei mele o viaţă tihnită. 

După aceste cuvinte între cei doi se aşternu o vreme 
tăcerea. Amândoi se gândeau la acelaşi lucru şi anume că 
timpul petrecut împreună nu va putea dura prea mult. Unger 
a fost primul care întrerupse tăcerea. 

— Nu aţi avut niciodată dorinţa de a vedea lumea, de a 
călători? De exemplu, să cunoaşteţi Lumea Veche, Europa? 

— Nu, niciodată! Hacienda noastră este patria mea, pe 
care nu am dorit niciodată să o părăsesc. 

— Nu vă e teamă, în izolarea în care vă aflaţi, de un atac 
al pieilor roşii? 

— Oh, nu, hacienda noastră este şi o mică fortăreață. 

— Cunosc acest gen de ferme. Sunt construite din piatră 
şi, în mod obişnuit, înconjurate de un şanţ. Dar la ce poate 
ajuta asta împotriva unui duşman al cărui atac este 
imprevizibil? 

— Vom veghea şi dumneata împreună cu noi. Sper că o să 
fii oaspetele nostru! 

— Trebuie să văd ce părere are în legătură cu aceasta 
Inimă-de-urs. Nu mă pot despărţi de el. 

— O să vrea să rămână şi el. 

— Este un adept al libertăţii, nu rezistă să stea mult timp 
într-o clădire. 

— Oh, râse tânăra fată, am impresia că va rezista. 

— Pe ce vă bazaţi când faceţi această afirmaţie? 

— Pe privirile cu care o învăluie pe Karja. Hm, văd că aveţi 
un ascuţit spirit de observaţie. 

— Da, aşa e. Dar mi-ar părea rău dacă Inimă-de-urs s-ar 
îndrăgosti de Karja. 

— Ei, nu cred. E făcut dintr-un material tare ca fierul. Nu o 
să cerşească iubirea şi nici nu o să se plângă prea tare din 
cauza unei înclinații care nu e reciprocă. 

— Dar dumneata din ce material eşti făcut? îl întrebă ea, 
ca să-l întărâte. 

— Poate dintr-unul la fel. 

— Asta înseamnă că nici dumneata nu te-ai văita? 

— Niciodată! 

— Cu toate acestea am auzit că germanul are o inimă ca 
nimeni altul, atât de mare şi de gingaşă. Se spune că în limba 
germană ar exista chiar un cuvânt special pentru a exprima 
acest lucru, pe care nu îl posedă nici o altă limbă. 

— Vă referiţi la cuvântul Gemüt? 

— Într-adevăr, acest cuvânt nu are echivalent la alte 
popoare. Germanii au însă, în afară de Gemüt, şi caracter. lar 
un om al preriei, indiferent din ce neam s-ar trage, niciodată 
nu s-ar milogi, nici măcar pentru iubire. 

— Asta e ceea ce as numi eu mândrie! 

— Dar este şi un lucru bun. Nu cer decât ca femeia pe 
care o iubesc să mă şi stimeze. Dar hai să ne grăbim, vă rog. 
Am rămas în urmă. Apaşul vrea să folosească răstimpul care 
a mai rămas înainte de căderea serii ca să parcurgă cât mai 
mult din drum şi noi nu vrem, desigur, să-l împiedicăm. 

Se înnoptase. Merseră totuşi încă vreo două ceasuri prin 
întuneric până ce ajunseră la un râuleţ. O luară în lungul 
malului şi se opriră de-abia la un cot unde îşi făcură lagărul. 
Aprinseră focul şi rânduiră ca santinela să se schimbe din 
ceas în ceas. Inimă-de-urs şi neamţul hotărâră să vegheze în 
zori, căci acesta e timpul când pieile-roşii obişnuiesc să dea 
asaltul. 

Totuşi nu se întâmplă nimic, şi de cum se lumină de ziuă 

porniră la drum. Pe măsură ce înaintau, dădeau de aşezări 
omeneşti, şi spre seară ajunseră la ţintă. 


32 


2. Hacienda del Erina 


Haciendele mexicane sunt moşii întinse cu conace 
impunătoare clădite din piatră şi împrejmuite cu şanţuri de 
apărare. Hacienda del Erina era o astfel de aşezare 
gospodărească; avea încăperi mari, care puteau adăposti 
sute de inşi; împrejurul conacului se întindea o grădină plină 
cu plante tropicale şi fel de fel de flori, care îşi răspândeau 
mireasma lor îmbătătoare. De aici pornea, de o parte o 
pădure deasă, iar în cealaltă păşuni întinse pe care păşteau 
mii de capete de vite. Când fugarii noştri ajunseră la locurile 
de păşune, o mulţime de argaţi veniră în fugă scoțând 
strigăte de bucurie. Dar strigătele acestea se prefăcură în 
răcnete de furie, când aflară că mulţi din ai lor fuseseră ucişi 
de comanşi, vroind să pornească numaidecât în urmărirea lor. 
Administratorul o luase înaintea celorlalţi călători ca să le 
anunţe sosirea. Bătrânul arendaş Pedro Arbellez le ieşi în 
poartă: lacrimi de bucurie i se prelingeau pe faţă când îşi 
văzu copila. 

— Bine-ai venit, draga tatii, îi zise el sărutând-o. Mult 
trebuie să fi suferit în drum, căci te văd galbenă şi trasă la 
fată. 

— Da, tată, răspunse ea cuprinzându-l de gât, prin mari 
primejdii am trecut. 

— Primejdii? întrebă bătrânul mirat. 

— Am fost prinse de comanşi. 

— Sfinte Dumnezeule! Au şi ajuns până la Rio Grande? 
întrebă el înspăimântat. 

— Nu, făcuserăm însă un ocol pe la Rio Pecos şi ne-am 
pomenit cu ei peste noi. Aceşti doi tineri ne-au salvat din 

ghearele lor. 

Emma luă pe european şi pe indian de mână şi-i duse în 
faţa tatălui ei. 

— Dumnealui e domnul Anton Unger, german, iar acesta 
Shosh-in-liett, o căpetenie a apaşilor. Dacă nu erau ei, aş fi 
acum nevasta unui comanş, iar oamenii noştri legaţi de stâlp 
Şi chinuiţi de moarte. 

— Doamne, ce nenorocire şi ce fericire în acelaşi timp! 
strigă bătrânul. Fiţi bineveniţi, seniori, în casa mea! Îmi veţi 
povesti toată întâmplarea şi voi vedea în urmă recunoştinţa 
pe care v-o datorez. Poftiţi înăuntru şi fiţi oaspeţii mei! 

Primirea era cât se poate de călduroasă şi bătrânul părea 
să fie un om tare cumsecade. Oamenii dădură caii în seama 
argaţilor şi intrară în casă, pe când administratorul rămase 
afară cu ceilalţi. 

— Sfântă Fecioară! strigă arendaşul după ce fiică-sa îi 
povesti cele întâmplate, prin ce-aţi trecut sărmanele de voi. 
Dar Cel Atotputernic v-a trimis pe aceşti doi viteji ca să vă 
salveze. Să-i mulţumim şi Lui şi lor. Ce vor spune contele şi 
Tecalto când vor auzi? 

— Tecalto? întrebă Karja. E Ucigătorul-de-bivoli, fratele 
meu, aici? 

— Da, a sosit ieri. 

— Şi contele? 

— E de-o săptămână la noi. A, uite-l! 

Uşa camerei de alături se deschise şi în prag se ivi contele 
Alfonso. 

— Am auzit pronunţându-se numele meu, zise el. A, 
frumoasele domnişoare! V-aţi întors cu bine? 

La vederea lui indiana se făcu roşie ca focul, ceea ce nu 
scăpă  agerei priviri a  apaşului. Emma rămase însă 


34 


nepăsătoare şi răspunse rece, deşi politicos: 

— După cum vezi, domnule conte. Era cât p-aci să nu ne 
mai întoarcem, fiindcă ne luaseră prizoniere comanşii. 

— Ei drăcia dracului! O să dau ordin să fie pedepsiţi după 
cum merită. 

— Nu mai e nevoie, făcu Emma ironic. De altminteri am 
scăpat cu bine. Îţi prezint pe salvatorii noştri. 

Contele se dădu câţiva paşi înapoi, măsură pe cei doi 
străini din cap până-n picioare, apoi întrebă: 

— Mă rog, cine sunt oamenii aceştia? 

— Domnul e un german, iar celălalt e lnimă-de-urs, 
căpetenie a apaşilor. 

— Hm, aşa? Se potrivesc de minune! Şi când au de gând 
domnii să plece? Sper că imediat, nu-i aşa? 

— Sunt oaspeţii mei şi vor sta aici cât vor avea plăcere, 
răspunse arendaşul. 

— Ce vorbeşti, Arbellez? Eu sub acelaşi acoperământ cu 
ei? la te uită la mutrele lor: put a nămol şi murdărie cale de-o 
poştă! Dacă nu pleacă ei, plec eu.... 

Spaniolul se ridică în picioare. Ochii lui fulgerau de mânie. 

— După cum vă este voia, domnule conte! zise el. Domnii 
aceştia mi-au salvat copila şi sunt bineveniţi în casa mea. 

— A, mă contrazici? întrebă înfuriat contele. 

— Da! răspunse Arbellez dârz. 

— Dumneata ştii ori nu că eu sunt aci stăpân? 

— Nu, nu ştiu. 

— Nu? şuieră Alfonso. Atunci cine? 

— Contele Fernando. Dumneata eşti numai musafir. De 
altfel sunt sigur că adevăratul stăpân, contele Fernando, nu 
mi-ar putea porunci în chestia aceasta. Sunt arendaş pe viaţă. 
Cine mă poate opri să primesc pe cine-mi place? 

— Zău? Mergi cam departe, moşule! 

— Nu eu, ci dumneata, care eşti nepoliticos cu oaspeţii 
mei. Dacă dumitale nu-ţi place mirosul lor de nămol, pe care 
eu nu-l simt defel, cred că nici dumnealor nu le place mirosul 
dumitale de parfum care te trăsneşte. Acum îmi voi pofti 
musafirii la masă; dumneata hotărăşti dacă mănânci 
împreună cu noi sau nu. 

Zicând acestea, arendaşul deschise uşa sufrageriei şi rugă 
pe cei doi străini să intre. 

Indianul privise nepăsător la scena care se desfăşurase 
sub ochii lui fără măcar să-şi arunce ochii la conte, ca şi când 
nici n-ar fi înţeles ce se vorbea. Păşi mândru şi semet înainte, 
pe când Unger zise contelui: 

— D-ta eşti contele Alfonso de Rodriganda? 

— Da, răspunse acesta, mirat de îndrăzneala vânătorului. 

— Aşa? Senior Arbellez a uitat să te prezinte. Te provoc la 
duel: sabie, pistol sau puşcă, alege! 

— Cum? Vrei să te baţi cu mine? întrebă contele 
încremenit. 

— Se înţelege! Dacă m-ai fi insultat în altă parte decât în 
casa aceasta, te-aş fi ucis ca pe un neghiob, dar fiindcă faptul 
s-a petrecut sub acoperişul gazdei noastre, nu pot s-o fac, din 
consideraţie pentru dânsul şi pentru doamnele aici de faţă. 
Auzind însă că nu preţuieşti nici cât o ceapă degerată, te rog 
s-alegi arma care-ţi convine. 

— Eu să mă bat cu unul ca dumneata? Cine poţi fi decât 
un vânător, o haimana, un fluieră-vânt...! 

— Aşadar, nu vrei? Atunci eşti un laş, o secătură, o lichea, 
asta eşti! Dacă te laşi astfel insultat fără să ripostezi, nu mai 
eşti vrednic de stima oamenilor. Ti-am spus ce-aveam de 
spus, acum fă ce crezi de cuviinţă, încheie neamţul şi păşi pe 

urma tovarăşului său. 

— Arbellez, îngădui dumneata să mi se vorbească astfel? 
strigă contele indignat. 

— Dacă îngădui dumneata, de ce nu? răspunse arendaşul. 
Hai Emma, şi tu, Karja, locul nostru nu e aici, ci dincolo, lângă 
oamenii aceia de onoare. 

— Ce josnicie! strigă contele. Lasă că o să vă învăţ eu 
minte pe toţi! 

— Încearcă! răspunse cu dispreţ bătrânul şi trecu înainte. 

Rămas singur, Alfonso şuieră printre dinţi, bătând din 
picior: 

— O să mi-o plătiţi voi, ticăloşilor în curând, fiţi pe pace! 

Cine l-ar fi văzut în clipa aceea, cu ochi fulgerători, cu 
chipul schimonosit de furie, l-ar fi crezut în stare de orice. 

Contele Alfonso nu era urât; în clipe de linişte putea trece 
drept un bărbat frumos, acum însă era respingător la vedere. 
Furia îl făcea să semene cu un diavol, un geniu al răului. leşi 
trântind uşa în urma lui, pe când ceilalţi se aşezară liniştiţi la 
masă. 

După ce sfârşiră de mâncat, arendaşul conduse pe oaspeţi 
în camerele lor ca să se odihnească. 

Camerele celor doi prieteni erau alături una de alta. 
Germanul nu se simţea însă bine între patru pereţi şi ieşi în 
grădină la aer liber. Pe când se plimba el aşa, îmbătat de 
mireasma florilor, ajunse la gardul grădinii. Deodată se 
pomeni în faţa lui cu un bărbat înalt şi voinic, a cărui aparenţă 
îl făcu să se oprească în loc. Omul era îmbrăcat în haine din 
piele de bivol şi pe cap purta un fel de căciulă făcută dintr-o 
ţeastă de urs. La brâu îi sclipeau plăselele unor pumnale şi 
alte arme de vânătoare. De la umărul drept până la şoldul 
stâng avea încolăcit peste piept un lasou gros de curea din 

cinci împletituri, iar în mână ţinea o puşcă după moda de- 
acum un veac, şi atât de grea, încât numai un om foarte 
puternic o putea mânui. 

— Cine eşti? întrebă europeanul uimit. 

— Sunt Ucigătorul-de-bivoli din neamul mixteca, răspunse 
omul. 

— Tu eşti Tecalto, Mocaşi-Tajiss, vânătorul de bivoli? zise 
Unger nevenindu-i să creadă. 

— Da. Mă cunoşti? 

— De văzut nu te-am văzut niciodată, am auzit însă 
vorbindu-se despre tine. 

— Dar pe tine cum te cheamă? 

— Unger, sunt din Germania de peste ocean. 

Chipul aspru al indianului se lumină. 

— Aşadar, tu eşti acela care a salvat pe Karja, sora mea, 
din mâinile comanşilor? 

— Norocul ne-a ajutat, atâta tot. 

— Nu, n-a fost norocul, ci vitejia ta. Ucigătorul-de-bivoli ți- 
e dator recunoştinţă. Eşti tot atât de viteaz ca şi Matava-se, 
sau ca Săgeata-trăsnetului pe care apaşii şi comanşii l-au 
poreclit Itinti-Ka. 

— Tu nu l-ai văzut niciodată până acum? 

— Nu, dar ştiu că i se zice aşa fiindcă e iute ca fulgerul şi 
puternic şi năprasnic ca trăsnetul. Glonţul lui nu dă nicicând 
greş şi ochiul său ager nu scapă urma duşmanului. Multe am 
auzit despre el, dar de văzut nu l-am văzut până în clipa de 
faţă. 

— Unde? întrebă mirat neamţul. 

— Aici, înaintea mea, căci tu eşti acela. 

— Eu? După ce mă recunoşti? 

— După crestătura din obraz pe care o ştiu toţi ce au auzit 

despre el. Ei, am ghicit ori nu? 

Unger dădu din cap. 

— Ai dreptate, mi se zice ltinti-Ka, adică Săgeata- 
trăsnetului. 

— Atunci mulţumesc lui Wahkonda! că mi-a îngăduit să te 
pot cunoaşte. Eşti bărbat viteaz, dă-mi mâna şi să fim fraţi 
de-aci înainte. 

Îşi strânseră mâinile, apoi germanul adăugă: 

— Mâna mea fie a ta şi piciorul meu fie al tău. Vai şi amar 
de duşmanul tău, căci el e şi duşmanul meu, şi vai şi amar de 
duşmanul meu, căci el e şi al tău. Eu sunt tu, tu eşti eu, şi 
amândoi suntem unul singur. 

Acest Ucigător-de-bivoli nu era un indian ca pieile-roşii de 
la nord. Era mai vorbăreţ şi prietenos, totuşi nu mai puţin 
grozav decât semenii săi care vorbesc foarte puţin şi socot o 
ruşine să-şi dea în vileag sentimentele. 

— Locuieşti la conac? îl întrebă europeanul. 

— Nu, răspunse indianul. Cine poate locui într-o casă ca 
într-o închisoare? Aici mi-e sălaşul, şi arătă iarba de sub 
picioarele lui. 

— Bine zici, nici eu nu-mi pot găsi odihnă în casă, de 
aceea am ieşit în grădină. 

— Şi Inimă-de-urs, prietenul tău, se plimbă pe afară. M-am 
întâlnit cu el şi ne-am jurat prietenie pe veci, după ce i-am 
mulţumit că a scăpat-o pe Karja din mâinile comanşilor. Acum 
stă şi ascultă pe argaţi povestind cum s-au petrecut lucrurile. 

— Să mergem la el. 

Indianul stătea mai la o parte şi nu zicea un cuvânt, deşi 
ar fi fost mai în măsură ca oricine să spună ce s-a petrecut. 
Tăcea numai şi asculta. 


1 Zeitatea supremă a indienilor nord-americani 

Deodată se auzi un sforăit şi un nechezat sălbatic. 

— Ce-a fost asta? întrebă Unger pe unul din argaţi. 

— A nechezat armăsarul, răspunse argatul. Avem poruncă 
să-l lăsăm flămând, dacă nu se dă pe brazdă. 

— Cum, flămând? Şi pentru ce? 

— Nu-l putem îmblânzi de fel. 

— Ei aş? 

— Să nu zici aşa, senior! Ce ne-am mai căznit cu el, dar 
degeaba. E sălbatic ca o fiară şi nu se poate apropia nimeni 
de el. Ne pricepem şi noi niţeluş la călărie, dar pe toţi ne-a 
azvârlit la pământ, numai pe unul nu. 

— Şi cine e acela? 

— Ucigătorul-de-bivoli, uite-l colo, dar nu e vorbă, de 
călărit nu s-a lăsat nici de el. 

— Cu neputinţă! Odată ce nu l-a aruncat jos din spinare 
era uşor de călărit. 

— Aşa ziceam şi noi, dar tot l-a azvârlit la pământ în cele 
din urmă. 

— Are dreptate omul, zise indianul. Mi-e ruşine s-o spun, 
dar aşa s-a întâmplat, deşi mulţi armăsari sălbatici am 
îmblânzit până acum în viaţa mea. 

Argatul urmă: 

— Au venit mulţi călăreţi şi vânători aci la moşie, pentru 
ca să-şi încerce iscusinţa, dar n-a fost chip. Ziceau că numai 
unul singur ar putea să îmblânzească armăsarul. 

— Cine ar fi acela? 

— Un vânător străin de pe la Red-River; cică ăsta ar putea 
călări şi pe spinarea diavolului, atât e de dibaci. 

Neamţul zâmbi. 

— Nu ştii cum îl cheamă? 

— Numele lui adevărat nu i-l cunosc, nimeni nu-l ştie, 

indienii îi zic însă ltinti-Ka, adică Săgeata-trăsnetului. Toţi 
vânătorii care vin de pe la miazănoapte povestesc prăpăstii 
despre isprăvile lui. 

Cei doi indieni se prefăcură că nu ştiu că e vorba de Unger 
şi însuşi acesta nu se dădu pe faţă. Zise doar atât: 

— Unde e armăsarul? 

— Colo, după movila aceea, e legat cobză, răspunse 
argatul. 

— Săracul! 

— Lasă-l, că aşa i se cuvine, îndrăcitul! Senior Arbellez 
ţine la caii lui ca la ochii din cap, dar de data asta e 
neînduplecat, zice că ori se dă pe brazdă armăsarul, ori îl lasă 
să moară de foame. 

— Nu cumva i-aţi pus şi botniţă? 

— Ba bine că nu! 

— la să-l văd şi eu. 

— Bine, senior, să te duc la el. 

În clipa aceea arendaşul venea cu Emma şi Karja spre el. 
Când văzu armăsarul cu spume la gură, lui Unger i se făcu 
milă. 

— Dar bine, zise el, ceea ce faceţi cu bietul animal e 
monstruos. 

— De, domnule, dacă nu se poate altfel... zise argatul 
nepăsător. 

În vremea aceasta se apropiase şi Arbellez cu fetele. 

— Ce e, domnule Unger, de ce eşti atât de enervat? 
întrebă arendaşul pe neamt. 

— Prăpădiţi armăsarul, şi e păcat de el, răspunse acesta. 

— Lasă-l să crape, dacă e atât de îndărătnic, rosti bătrânul 
cu ciudă. 

— Trebuie luat altfel, dacă vrei să scoţi ceva din el. 

— Degeaba! 

— Îmi dai voie să încerc eu? 

— Nu. 

— De ce? întrebă mirat tânărul. 

— Fiindcă nu vreau să-ţi pierzi viaţa. 

— N-are a face. Mai bine să mor, decât să văd un animal 
ca acesta chinuindu-se. Un bun cunoscător de cai nu poate 
îndura aşa ceva. Aşadar, îmi îngădui să-l încerc şi eu? 

— Tată, nu-l lăsa... interveni Emma. 

Deşi cuvintele ei dovedeau că nu-i era indiferent, tânărul 
răspunse cu gravitate: 

— Te rog, seniorita, nu mă jigni atât de adânc, îţi spun, şi 
vreau să fii încredinţată că nu mi-e frică de armăsarul acesta 
sălbatic. 

— Dumneata nu ştii ce îndrăcit e, zise Arbellez. S-au 
perindat mulţi pe aici, şi mai toţi au spus că numai ltinti-Ka, 
supranumit Săgeata-trăsnetului, l-ar putea îmblânzi. 

— Dumneata îl cunoşti pe acest ltinti-Ka? 

— Nu, ştiu însă că e unul din cei mai buni vânători din 
lume. 

— Şi totuşi, stărui în rugămintea mea. 

— Bine, trebuie să mă învoiesc, fiindcă eşti oaspetele 
meu, îmi pare însă rău de urmări. Te rog să nu-mi faci 
imputări mai târziu. 

Tânărul se apropie de armăsar, îi scoase botniţa, trase 
pumnalul de la brâu şi lăsă botul calului legat numai de o 
curea. Apucă apoi cureaua, o înfăşură pe mâna stângă, iar cu 
dreapta tăie mai întâi piedica de la picioarele dinapoi, apoi de 
la cele dinainte, şi până să se ridice calul el deja îi sări în 
spinare. Armăsarul se zbătea, azvârlea, se trântea la pământ, 
se scula iar, dar călăreţul stătea neclintit. Fu o luptă grozavă 

între sălbăticia animalului şi îndărătnicia omului. Calul 
năduşea, făcea spume la gură, se zbătea, dar omul nu se 
lăsa. Pulpele lui se strângeau ca nişte cercuri de oţel de 
flancurile animalului care de-abia îşi mai putea trage sufletul. 
Armăsarul se ridică atunci cu o ultimă sforţare pe picioarele 
dinapoi şi porni ca o săgeată peste bolovani, gropi şi tufe, şi 
cal şi călăreț pieriră ca o nălucă în depărtări. 

— Ei drace, aşa ceva n-am mai văzut de când sunt! zise 
entuziasmat Arbellez. 

— O să-şi frângă gâtul, spuse unul din argaţi. 

— Acum nu mai e primejdie, omul a biruit, fu de părere un 
altul. 

— Vai, ce frică mi-a fost! zise Emma, dar cred şi eu că 
acum nu mai e nici o primejdie. Nu-i aşa, tată? 

— Fii fără grijă, dragă, cine are atâta putere ca să se ţie 
neclintit pe cal, acela merge la sigur. Era ca şi când s-ar fi dat 
o luptă dârză între doi diavoli. Gândeşte-te că nici ltinti-Ka nu 
l-ar putea întrece. 

— Ai dreptate, senior, zise atunci Ucigătorul-de-bivoli, 
fiindcă acest senior Unger e însuşi ltinti-Ka, zis Săgeata- 
trăsnetului. 

— Ce, strigă Arbellez, el e? 

— Da, întreabă şi pe căpetenia apaşilor, dacă nu mă crezi. 

Arbellez se uită întrebător la Inimă-de-urs. 

— Da, aşa e, încuviinţă acesta. 

— Dacă aş fi ştiut mai dinainte, n-aş fi fost atât de 
îngrijorat. Mi-era ca şi când aş fi fost chiar eu în spinarea 
armăsarului. 

Aşteptau toţi cu înfrigurare cele ce aveau să vină. După 
un sfert de ceas, germanul se întoarse. Armăsarul era zdrobit 
de oboseală, dar călăreţul zâmbea. 

— Ei, ce zici senior Arbellez, aşa-i că pot şi eu ce poate 
ltinti-Ka? întrebă tânărul. 

— Păi fiindcă eşti chiar dumneata, răspunse bătrânul 
zâmbind. 

— Aha, după cum văd, taina mea a fost descoperită! râse 
el. 

— Şi misterul prinţului savanelor s-a sfârşit, adăugă 
Emma. 

— Şi acum, zise tânărul arendaşului, îmi dai voie să te 
însoțesc în inspecția dumitale călare, senior Arbellez? 

— Oare nu e prea obosit calul? 

— Chiar dacă, trebuie, fiindcă aşa vreau eu. 

— Bine, vino. 

Înconjurară călare păşunile unde păşteau caii, vacile, 
catârii, boii, oile şi caprele moşiei şi se întoarseră acasă. Când 
tânăra indiană se duse spre camera ei şi trecu prin faţa uşii 
contelui Alfonso, acesta îi ieşi în prag. 

— Karja, pot să-ţi vorbesc ceva în astă seară? întrebă el. 

— La ce ceas şi unde? întrebă la rândul ei. 

— Două ore înainte de miezul nopţii, sub copacul de lângă 
pârâu. 

— Bine, vin. 

După ce se înseră, se adunară cu toţii la masă în 
sufragerie; numai contele Alfonso lipsea. El o aştepta pe Karja 
la locul hotărât. Când aceasta veni, Alfonso băgă de seamă că 
fata e mai tăcută ca de obicei. 

— Ce ai, Karja, oare nu mă mai iubeşti? o întrebă el. 

— Ba da, deşi n-ar trebui să te mai iubesc. Nu pari de fel 
bucuros că am scăpat din ghearele comanşilor. 

— Ce fel de vorbe sunt astea? 

— Altminteri n-ai fi insultat pe salvatorii mei. 

— Ăştia-s oameni care n-au ce căuta în conac, locul lor e 
afară, lângă vite, 

— Nu eşti mărinimos, Alfonso, zise fata clătinând capul ei 
frumos. 

— Ba da, draga mea, dar nu pot să sufăr oameni urâţi. 

— Nu cumva găseşti că Săgeata-trăsnetului, vânătorul, e 
urât? 

— Care, cercetaşul şi călăreţul acela renumit? Nu l-am 
văzut doar niciodată în viaţa mea. 

— Ba l-ai văzut, e străinul pe care l-ai insultat astăzi. 

— Zău! Abia acum înţeleg provocarea la duel. 

— Şi o să te baţi cu el? 

— Nici prin gând nu-mi trece! Nu e de neam nobil ca mine. 

Indiana îl iubea pe Alfonso şi se temea pentru viaţa lui. 

— Bine faci, zise ea, altfel ai fi pierdut. 

— Te cred, dragă. M-ai văzut tu vreodată trăgând cu 
puşca? 

— Nu. 

— Atunci n-ai cum să ştii ce pot. Un nobil, un conte 
trebuie să înveţe să mânuiască spada şi pistolul mai bine ca 
un vânător. Ai să vezi tu după ce vei fi soţia mea câte ştiu eu. 

— O, cât nădăjduiesc că o să vie şi vremea aceea, deşi mi- 
eşti drag şi am fi foarte fericiţi împreună... oftă ea. 

— O să fim, drăguță, mai curând sau mai târziu, n-are 
importanţă. Cunoşti doar condiţiile pe care ţi le-am pus. 

— O, sunt aspre, căci va trebui să-mi calc jurământul şi 
să-mi trădez neamul... 

— Jurământul n-are nici un preţ, căci l-ai făcut pe când 
erai încă un copil şi neamul tău nu mai există ca popor. Dacă 
îţi sunt drag într-adevăr, şi vrei să fii soţia mea, poporul meu 
va fi şi al tău. De aceea, am venit acum la hacienda del Erina, 

ca să te hotărăşti. Dacă trebuie să plec şi de data asta fără 
tine, mă întorc în Spania şi nu mă mai vezi în viaţa ta. 

— 0, zise Karja cuprinzându-l de gât, mi-eşti atât de 
drag... Crede-mă! 

— Dacă e aşa, dovedeşte-mi-o. Avem nevoie de comoara 
din peşteră pentru a da un nou rege patriei, şi cea dintâi grijă 
a acestui rege va fi să-ţi dea un titlu de nobleţe, ca să poţi 
deveni contesă de Rodriganda. 

— Crezi? 

— i-o jur, după cum ţi-am jurat de atâtea ori. 

— Şi nu ai să te dai de gol faţă de fratele meu că eu am 
fost aceea care ţi-am destăinuit secretul? 

— Niciodată. N-o să afle niciodată cine a luat comoara. 

Alfonso îşi dădea seama că indiana începe să cedeze şi nu 
mai putea de bucurie. Se prefăcea doar că o iubeşte ca să-i 
smulgă secretul, fiind gata să-i promită orice numai ca să o 
determine să-i spună ceea ce vroia să afle. 

— Bine, zise indiana cu hotărâre, îţi voi dezvălui taina, dar 
de-abia în ziua logodnei noastre. 

— Nu se poate, dragă, nu merge cum crezi tu. Titlul de 
nobleţe nu-l poţi obţine decât după ce vom avea comoara, şi 
numai după aceea ne putem logodi după legile ţării mele. 

— E-adevărat ce spui? 

— Cât se poate de adevărat, Karja, crede-mă. Ştii doar 
foarte bine că nu pot trăi fără tine. Tu eşti într-adevăr copil de 
domnitor, totuşi, după legea spaniolă, obârşia ta regească n- 
are valoare. Mie îmi eşti mai scumpă ca toate reginele de pe 
lume, dar în faţa oamenilor e altceva. N-ai încredere în mine, 
iubito? zise el sărutând-o. 

— O, dragul meu, cum te poţi îndoi de simţămintele mele? 
spuse ea convinsă. Îţi pun însă o condiţie neînsemnată: să-mi 

dai în scris că te vei căsători cu mine îndată ce vei pune 
mâna pe comoară. 

— Cu plăcere, drăguță! Tot aşa aveam şi eu de gând să 
fac. Şi-acum s-auzim: unde se află comoara? 

— Mai întâi înscrisul. 

— Bine, îl vei avea mâine dimineaţă. 

— Cu iscălitura şi pecetea ta? 

— Bineînţeles. 

— Atunci, mâine seară îţi voi descrie locul. 

— De ce tocmai seara? Eu voi avea înscrisul gata pe la 
amiază. Pot veni la vremea prânzului la tine? 

— Nu, căci s-ar putea să te vadă cineva. 

— Atunci vino tu la mine. 

Contele o mai sărută o dată, deşi cam în silă, căci pe cât 
era el de afemeiat, indiencele nu erau pe gustul lui. 

În vremea aceasta, Unger se plimba prin grădină. Se 
aşeză pe o bancă vrând să mai respire puţin aer înainte de a 
se duce la culcare, când auzi paşi prin apropiere şi o văzu pe 
Emma venind. Fata nu-l zărise încă şi, când dădu cu ochii de 
el, vru să se dea îndărăt. 

— Mă rog, seniorita, zise tânărul sculându-se de pe bancă, 
poftim de şezi că eu tocmai plecam. 

— A, dumneata erai? spuse ea recunoscându-l. Credeam 
că te-ai culcat de mult. Găsesc însă că venirea mea nu 
trebuie să te pună pe fugă. 

— Atunci îmi îngădui să stăm puţin de vorbă? 

— Cu plăcere. 

Pe când vorbeau, căpetenia apaşilor stătea pe iarbă şi 
privea îngândurat la stele... Auzind vorbă, crezu că e Karja şi, 
fiindcă îl ştia pe conte că dă târcoale mereu surorii sale şi că 
fata nu-l priveşte cu ochi răi, îşi închipui că sunt ei. Se dădu 

binişor mai aproape. 

— Taina, zicea tânărul german, va rămâne totuşi o taină 
pentru mine. 

— Ce te face să crezi? îl întrebă Emma. 

— Din conformaţia munţilor. Nu voi găsi niciodată peştera 
comorilor, deşi ştiu că mă aflu în preajma ei. 

— De unde ştii? 

— După însemnările de pe hartă. 

— Atunci ai găsit un punct de plecare, ia-te după el şi 
caută mai departe. 

— Mă întreb dacă sunt îndreptăţit s-o fac. 

— Ai însă dreptul s-o descoperi, chiar dacă nu şi acela de 
a te folosi de ea. Nu preţuiesc nici eu valoarea aurului, ştiu 
însă că mulţi aleargă după el. Eu zic să cauţi comoara, senior; 
mi-ar pare bine s-o găseşti. 

— Da, da, puterea aurului e mare... zise tânărul. 
Îngândurat. Oare cui va fi aparţinând comoara? Probabil 
urmaşilor acelora care au ascuns-o. 

— De la cine ai dumneata harta? întrebă Emma curioasă. 

— De la un indian, după cum ţi-am mai spus. Fusese rănit 
şi a murit înainte de a-mi putea da prin viu grai lămuririle 
necesare. 

— Şi nu scrie nici un nume pe ea? 

— Nu, doar într-un colt o însemnare ciudată pe care n-o 
înţeleg. Ai dreptate, domnişoară, voi căuta mai departe 
comoara şi, dacă o voi găsi, nici nu mă ating de ea; o voi da 
celor ce li se cuvine de drept. 

— Eşti un om de onoare, domnule, spuse cu căldură 
spaniola. 

— Sunt un om cinstit, atâta tot, răspunse el cu simplitate. 

— Un om ca dumneata e mai bogat decât omul cel mai 


48 


avut. 

— Aş fi, seniorita, dacă o altă comoară, un suflet ales, mi- 
ar îngădui vreodată să sper că va fi al meu, zise el cu tremur 
în glas. 

— Şi cine poate fi? întrebă Emma emoţionată. 

— D-ta, seniora, răspunse el apucându-i mâna. 

— Atunci speră, răspunse ea plecând ochii. 

— Adevărat? strigă el plin de fericire. 

— Da, Antonio. Mi-ai fost drag din clipa în care te-am 
văzut. 

El o cuprinse pe după mijloc şi o sărută blând. A doua zi 
dimineaţa, de-abia deschisese ochii şi se pomeni cu 
arendaşul la el în cameră. 

— Am la dumneata o rugăminte, zise bătrânul. 

— Pe care o voi îndeplini dacă îmi stă în putinţă, răspunse 
tânărul zâmbind. 

— Uite ce e: dumneata te afli aci într-un pustiu unde nu 
poţi avea de nici unele, pe când eu am de toate din belşug, 
iar nevoile casei şi ale mele... Dacă vrei să-ţi cumperi ceva, 
chiar şi haine, ţi le pot vinde eu foarte ieftin. 

— Bine, primesc propunerea dumitale, cu o condiţie însă: 
să nu-mi ceri prea mult, fiindcă sunt ceea ce se cheamă un 
vânător şi n-am de ce cheltui mult. 

— Ceva ceva tot trebuie să câştig şi eu, măcar că nu ţin 
numaidecât. Vino să-ti arăt cămara. 

Peste un ceas, când tânărul se privi în oglindă nu se 
recunoscu nici el singur. Era îmbrăcat în pantaloni negri, avea 
cizme cu carâmbi înalţi, cu pinteni mari, o cămaşă albă ca 
zăpada şi un surtuc scurt cu nasturi poleiţi; pe cap avea o 
pălărie cu marginile late. Era tuns scurt şi barba retezată. 
Când intră în sufragerie, Emma roşi toată, iar Karja de-abia 

acum îşi dădea seama ce bărbat frumos era tânărul neamt. 
Cei doi indieni părură că nici nu bagă de seamă schimbarea. 
Contele însă turba de mânie. Totuşi gândul că în curând avea 
să pună mâna pe comoară îl făcea mai îngăduitor. Dar la 
vederea tânărului fu cât p-aci să se scoale de la masă. După 
ce sfârşiră, Emma rugă pe tânăr şi pe tatăl ei să mai rămână. 

— Tată, zise fata bătrânului, ştii că ieri ne-am gândit mult 
cum ne-am putea arăta recunoştinţa faţă de domnul Unger. 

— Da, draga mea, m-am gândit şi eu cum aş putea s-o fac 
mai bine. 

— Să-ţi spun eu atunci. 

— Chiar te rog. 

— Ei bine, află atunci că ne-am logodit aseară. 

Bătrânului i se umplură ochii de lacrimi. 

— Şi vrei dumneata, domnule Unger, într-adevăr să devii 
fiul unui om simplu? spune, întrebă el mişcat. 

— Din toată inima! Dar vezi că eu sunt sărac, foarte sărac, 
senior... 

— Nu-i nimic, sunt eu suficient de bogat ca să ajungă 
pentru amândoi. Veniţi să vă îmbrăţişez, dragi copii! 
Dumnezeu să ne binecuvânteze pe toţi, pentru ca ziua asta 
să fie începutul unei vieţi fericite. 

Erau încă îmbrăţişaţi când uşa se deschise şi intră contele. 

Acesta, văzând scena, rămase uimit în prag. Înţelegând 
apoi cele întâmplate, se făcu alb la faţă de ciudă. 

— Văd că vă deranjez, se scuză el. 

— Nu vă retrageţi, îi spuse Arbellez, înainte de a afla că 
fiica mea s-a logodit cu domnul Unger. 

— Le doresc mult noroc! 

Şi cu aceste cuvinte, rostite cu mânie ascunsă, contele 
dispăru. 

Pedro Arbellez se grăbi să-i convoace pe toţi cei prezenţi 
în conac pentru a le declara că este zi de sărbătoare, 
deoarece se va celebra logodna senioritei Emma. Toată 
hacienda şi împrejurimile ei răsunau de chiotele şi cântecele 
vaqueros-ilor şi indienilor aflaţi în slujba lui don Pedro. Cu toţii 
se simțeau apropiaţi de stăpânul lor şi recunoşteau în vânător 
un logodnic demn de frumoasa fiică a lui don Pedro. 

Când mai târziu Unger ieşi în livadă, căpetenia 
mixtecaşilor îl întâmpină cu aceste cuvinte: 

— Eşti un adevărat viteaz, fratele meu de inimă, îl învingi 
pe duşman şi o cucereşti pe cea mai frumoasă seniora din 
toată ţara. Wahkonda să-ţi dea binecuvântarea sa, iată ce-ţi 
doreşte fratele şi prietenul tău. 

— Adevărat, a dat norocul peste mine. Dintr-un biet 
vânător hoinar şi sărac, o să ajung un arendaş avut. 

— Nu, zise indianul grav, bogat ai fost fiindcă ai în mâna 
ta harta care te îndrumă la peştera comorilor regilor noştri. 

Tânărul tresări. 

— De unde ştii tu? 

— Vezi că ştiu. Vrei să-mi arăţi şi mie harta? 

— Da. 

— Chiar acum? 

— Bine, vino cu mine. 

Unger îl duse în camera lui şi-i puse înainte documentul 
zdrenţuit. Tecalto aruncă o privire la semnul din coltul hârtiei 
şi zise: 

— Aşa e, acesta e semnul făcut de Toxertes, care a fost 
tatăl tatălui meu. A trebuit să plece din ţinuturile acestea şi 
nu s-a mai înapoiat niciodată. Zici că eşti sărac, dar nu eşti. 
Vrei să vezi comoara regilor noştri? 

— Poţi tu să mă duci la ea? 

— Da. 

— Cui aparţine comoara? 

— Mie şi surorii mele Karja. Noi suntem singurii urmaşi ai 
regilor mixtecaşilor. Vrei să te duc în peşteră? 

— Da. 

— Atunci fii gata la miezul nopţii. Drumul acesta nu se 
poate încredința decât întunericului nopţii. Nimeni nu trebuie 
să afle de el. Numai femeii aleasă de tine i-o poţi spune, căci 
ea ştie de strădania ta pentru găsirea comorii. 

— Cine ţi-a spus? 

— Am auzit tot ce-aţi vorbit azi-noapte în grădină. Ai 
planul în stăpânirea ta şi totuşi nu vroiai să iei nimic din 
bogății. Doreai mai întâi să cercetezi dacă mai există 
moştenitori. Eşti un om cinstit, cum se găsesc prea puţini 
printre albi, semenii tăi, de aceea îţi va fi îngăduit să vezi 
comoara. 

După vreun ceas, pe când ceilalţi se aflau în grădină, 
indiana se furişă în camera contelui. 

— E gata înscrisul? întrebă ea. 

— Ştii să citeşti? 

— Da, răspunse fata cu mândrie. 

— Uite-l. 

Alfonso întinse Karjei o foaie de hârtie, pe care scria 
următoarele: 


„Mă oblig prin aceasta, ca îndată după primirea comorii 
rămasă de la regii mixtecaşilor, să mă căsătoresc cu Karja, 
urmaşa şi moştenitoarea acestora. 

ALFONSO 
Conte de Rodriganda y Sevila” 
— E bine aşa? întrebă el. 

— Cuvintele sunt cum trebuie, lipseşte însă pecetea. 

— Nu e numaidecât de trebuinţă. 

— Aşa mi-ai făgăduit. 

— Bine, fie, zise contele stăpânindu-şi nemulţumirea. 

Picură ceară roşie şi apăsă pecetea peste ea, sub 
iscălitură. 

— Gata, Karja mea dragă. Şi-acum, îţi cer să te ţii şi tu de 
cuvânt. 

— Mă voi tine. Ştii tu unde se află muntele El Reparo? 

— Da, la vreo patru ore de drum de-aci, spre răsărit. 

— Se aseamănă foarte mult cu un stăvilar înalt; din vârf 
pornesc trei pâraie devale. Cel mijlociu e mai important. 
Izvorăşte dintr-o dată cu putere din pământ. Cum te apleci şi 
păşeşti prin apă până la locul de unde ţâşneşte, ajungi 
târându-te la gura peşterii. 

— După cum spui, e ceva foarte lesne. 

— Cât se poate de lesne. 

— E nevoie de lumină? 

— Vei găsi facle pe dreapta, la intrarea în peşteră. 

— Asta e tot ce aveai să-mi spui? 

— Da, tot. 

— Şi comoara se află cu adevărat acolo? 

— Da. 

— Îţi mulţumesc, drăguță. De acum încolo socoteşte-te 
logodnica mea şi în curând soţia contelui Alfonso de 
Rodriganda. Acum du-te, ca să nu dea cineva peste tine. 

Karja plecă. Jertfa pe care o adusese pe altarul dragostei o 
apăsa ca o grea povară pe suflet. Trebui să ia parte în ziua 
aceea la logodna prietenei ei Emma, pe când inima îi 
sângera. 

Contele nici nu se urni în ziua aceea din camera lui. După- 

amiaza veni o ştafetă călare care îi aduse o scrisoare din 
capitala ţării, Mexic. După ce o citi rămase câtva timp pe 
gânduri, privind încruntat înaintea lui, apoi murmură: 

— O crimă...? fie! Dar prin ea voi câştiga o coroană de 
conte. Ce bine s-a nimerit că mă şi pregătisem de plecare! 
Voi duce cu mine o bogăţie pentru care mă vor invidia mulţi 
regi şi împărați... 

Scrisoarea conţinea următoarele: 


„Dragă nepoate, 

Am primit câteva rânduri de la tatăl tău. Scrisoarea a sosi 
la o săptămână după plecarea ta. Trebuie neapărat să pleci în 
Spania la moşia Rodriganda, după ce va muri mai întâ 
bătrânul Fernando. Vino! Între timp, căpitanul Landola va sos 
la Veracruz. 

Unchiul tău Pablo Cortej 

3. Comoara mixtecaşilor 


Peste zi contele porunci celor doi servitori ai săi să-i facă 
bagajele, şi seara la cină spuse lui Arbellez că e silit să plece 
chiar în noaptea aceea. Oricât ar fi părut de ciudată această 
plecare, arendaşul nici nu-l întrebă pentru ce şi nici nu căută 
să-l oprească. 

Când Alfonso ieşi mai târziu din casă, o găsi pe Karja în 
grădină. Încredinţat că şi-a ajuns scopul, făcu imprudenţa să-i 
spună: 

— l-am spus adineauri lui Arbellez că plec. 

— Unde? îl întrebă ea mirată. 

— La Mexic. 

— Şi comoara? 

— O voi lua cu mine, adică o parte din ea. Servitorii mei 
vor lua câţiva catâri cu ei şi vom porni chiar acum la muntele 
El Reparo să încărcăm cât vom putea mai mult. De acolo ne 
ducem de-a dreptul la Mexic. 

— Şi când te întorci? 

— Nu ştiu încă. 

— Vei veni să mă iei de aici? 

— Da, îndată ce-mi voi putea ţine cuvântul. 

— Dacă voi vedea că nu te întorci, voi veni după tine la 
oraş. 

— Mă rog, mă rog... Îţi interzic să întreprinzi ceva. Trebuie 
să mă aştepţi aci, m-ai înţeles? 

Îi vorbea răstit şi semeţ. 

— Cum, aşa-mi vorbeşti? îl întrebă ea îndurerată. Nu mi-aş 
fi închipuit niciodată că un conte de Rodriganda se poate 
purta astfel cu soţia lui. 

— Tu eşti de vină. Dacă vei urma să fii atât de arogantă 
pe viitor nu te voi putea introduce în cercurile noastre 
aristocratice. 

Fata îl privi încremenită, apoi bâigui înspăimântată: 

— Simt că... m-ai... înşelat. Voiai numai să ştii unde se află 
comoara. 

— Un conte nu înşeală niciodată, am fost însă ceva mai 
şiret decât tine. Comoara e acum a mea, şi dacă ai să te 
împotriveşti dorințelor mele, mă consider dezlegat de 
cuvântul dat. 

Karja scoase un țipăt de groază. 

— Mincinosule!  Trădătorule!  răcni ea. Contele se 
înspăimântă de nesocotinţa lui. Auzi paşi apropiindu-se. | se 
făcu frică şi o porni în grabă spre locul unde ştia că-l aşteptau 
servitorii săi. Karja se târî împleticindu-se până în casă, şi 
căzu leşinată în braţele lui Arbellez. Alergară toţi încoace şi- 
ncolo. În zăpăceala care se produsese, nimeni nu băgă de 
seamă lipsa lui Unger şi a Ucigătorului-de-bivoli. Emma 
îngenunchease lângă fată şi o mângâia dezmierzând-o. 
Indiana se trezi din leşin, şi cu ochii fulgerând de mânie 
începu să strige: 

— Uf! Care din voi merge cu mine să-l prindă şi să-l ucidă 
pe conte, pe acest mincinos şi trădător? Vrea să ia comoara 
regilor din peşteră şi a plecat împreună cu doi servitori la 
muntele El Repar o... 

— Doamne! Doamne! Şi vânătorul, şi Tecalto tot într-acolo 
s-au dus! N-ar fi trebuit să o spun, dar lucrurile au luat o 
astfel de întorsătură încât n-am ce face. 

— O primejdie, mare primejdie! strigă îngrozită indiana. 
Contele îi va găsi în peşteră şi-i va ucide. Senior Arbellez, 
suflă în corn să se-adune argaţii, să plece cu toţii la peşteră 

ca să-i scape de la moarte. 

Se produse o învălmăşeală de nedescris, numai apaşul îşi 
păstra toată liniştea. Privirea lui se aţintise spre Karja, care, în 
furia ce o cuprinsele, redevenise o adevărată indiană. 

— Cine ştie unde se află peştera? întrebă el. 

— Eu, răspunse Karja, vă pot conduce la ea. 

— Se poate merge călare? 

— Da. 

— Atunci daţi-ne un argat să mă duc numai cu el. Nu e 
trebuinţă de mai mulţi, fiindcă avem de-a face doar cu trei 
inşi. 

— Merg şi eu, strigă Arbellez. 

— Nu se poate, hotărî apaşul, trebuie să rămâi la conac. 
Daţi-mi un om, ceilalţi să apere conacul. 

Înainte cu vreo câteva ceasuri, curând după ce se 
terminase petrecerea logodnei, Inimă-de-urs intră în camera 
lui Unger şi-l întrebă numai atât: 

— Eşti gata? 

— Da. 

— Atunci, haidem. 

Tânărul se înarmă şi porni după indian. Afară stăteau trei 
cai înşeuaţi, dintre care unul de povară. 

— Ce rost au desagii aceştia? întrebă el pe indian. 

— Ti-am spus doar că nu eşti sărac. Tu n-ai vrut să 
jefuieşti comoara regilor, de aceea vei lua din ea cât poate 
duce un cal în spinare. 

— Ce-ţi trece prin gând, omule! spuse  neamţul 
înmărmurit. 

— Va fi aşa cum am spus: încalecă şi urmează-mă. 

Indianul se sui pe cal, apucă de căpăstru calul de povară 
şi porni alături de Unger. Era întuneric beznă, dar Tecalto 


57 


cunoştea bine drumul şi caii mexicani, pe jumătate sălbatici, 
vedeau noaptea ca pisicile. Ucigătorul-de-bivoli nu vorbea. În 
tăcerea nopţii nu se auzea decât tropotul cailor. Merseră 
astfel vreme de trei ceasuri. Deodată se auzi murmur de apă. 
Ajunseseră la un pârâu. O ţinură în lungul malului şi se 
pomeniră înaintea lor cu un munte împădurit. Indianul 
descăleca. 

— S-aşteptăm până ce se va lumina de ziuă, zise el. 

— Peştera e aproape de aci? întrebă europeanul. 

— Da. Colo, unde izvorăşte pârâul intri în apă şi te târăşti 
prin gaură înăuntru, într-o peşteră mare cu multe despărţituri, 
peşteră pe care n-o cunoaşte nimeni în afară de mine şi de 
Karja. 

— Nu va fi spus ea nimănui de peşteră? 

— Nu. Karja ştie să păstreze o taină. 

Tânărul îşi aminti de ce-i spusese Emma şi zise: 

— Totuşi există cineva care stăruie să afle de la ea taina: 
contele Alfonso. 

— Uff! 

— Eşti prietenul meu, de aceea trebuie să-ți spun ce ştiu: 
Karja îl iubeşte. 

— Ştiu şi eu. 

— Dar dacă îi dezvăluie taina? 

— Mai sunt şi eu pe-aici! Contele nu va pune mâna nici pe 
cea mai mică părticică din comoară. 

— Comoara e mare? 

— Ai s-o vezi. Dacă ai socoti aurul pe care-l posedă 
întregul Mexic, n-ar ajunge nici măcar să egaleze a zecea 
parte a acestei comori. A existat un singur alb care a reuşit, 
să o vadă şi... 

— L-aţi omorât? 


58 


— Nu. Nu a fost nevoie să-l omoram, pentru că şi-a 
pierdut minţile de emoție şi bucurie. Albii nu rezistă la 
vederea unor mari bogății. Numai indienii sunt destul de 
stăpâni pe sine pentru a le face fată. 

— Şi mie vrei să mi-o arăţi? 

— Nu pe toată. Vei vedea numai o parte din ea... 

Tăcură. Germanul se simţea impresionat fără să ştie de 
ce. La răsărit se ivi o geană de lumină şi lucrurile începură 
încetul cu încetul să se desluşească în jurul lor. Unger zări 
acum bine muntele El Reparo cu povârnişul său abrupt. Din 
vârf se prăvălea o apă lată de vreun metru şi adâncă de 
vreun metru şi jumătate. 

— Aceasta e intrarea? întrebă el. 

— Da, răspunse Ucigătorul-de-bivoli. Dar deocamdată nu 
intrăm. Trebuie să ascundem mai întâi caii. Posesorul unei 
comori trebuie să fie prevăzător. 

Cei doi îşi duseră caii mai în sus pe munte, până ce 
indianul se opri lângă un tufiş mare, în spatele căruia se afla o 
vâlcea adâncă, unde caii puteau rămâne fără să fie observați. 
Se întoarseră apoi la râu, având grijă să-şi şteargă urmele, ale 
lor şi ale cailor. Ajunşi la stânca prin a cărei spărtură curgea 
râul, Ucigătorul-de-bivoli glăsui: 

— Acum vino după mine! Şi intrând în apa râului înainta, 
cufundându-se în ea până la umeri. Deasupra capului atârna 
stânca. După un drum destul de obositor ajunseră la un fel de 
boltă sub care, spre surprinderea lui Unger, aerul era uscat. 

— Întinde-mi mâna, îi spuse indianul vânătorului, şi-l 
călăuzi în interiorul unei peşteri. Apoi îl părăsi pentru câteva 
clipe, îndepărtându-se câţiva paşi de el. Deodată Unger văzu 
străfulgerând o lumină. Se aprinsese o făclie. 

În clipa următoare se aprinseră parcă alte zeci şi zeci de 

alte făclii, iluminând feeric întreaga peşteră, spre 
surprinderea şi încântarea sa. 

— Aceasta e peştera comorii regilor, zise indianul. Fii tare 
şi nu te lăsa impresionat de ele. 

Trecu o bucată de vreme până ce germanul să-şi poată 
obişnui ochii cu minunăţiile din fata lui. Peştera, înaltă şi 
încăpătoare, pardosită cu lespezi de piatră, era plină toată cu 
pietre prețioase şi aurării. 

— Aceasta e peştera comorilor, repetă indianul, şi tot ce 
vezi aici îmi aparține mie şi surorii mele Karja, cei din urmă 
din neamul mixteca. 

— Atunci eşti mai bogat decât mulţi regi şi împărați de pe 
pământ, răspunse Unger. 

— Te înşeli. Sunt mai sărac decât tine sau oricare altul. 
Sau îl invidiezi pe nepotul unui monarh a cărui putere s-a 
spulberat şi a cărui ţară zace în ruine. Războinicii care au 
purtat acele podoabe erau iubiţi şi stimaţi de neamul lor. Un 
cuvânt grăit de ei însemna viaţă sau moarte. Comorile lor s- 
au păstrat, dar locurile sfinte în care lis-au îngropat 
osemintele au fost profanate şi călcate în picioare de către 
albi, iar cenuşa lor a fost răspândită în cele patru colţuri ale 
orizontului. Nepoţii lor rătăcesc prin păduri şi câmpii ca să 
vâneze bivoli. A venit albul; el minţea şi înşela, ucidea şi izbea 
din toate părţile în neamul meu, ca să-i smulgă comorile. 
Pământul îi mai aparţine, dar este pustiit şi indianul si-a 
ascuns comorile în adâncurile pământului, ca să nu cadă în 
mâinile tâlharilor. Dar tu nu eşti ca ceilalţi, inima ta e curată, 
nu e pătată de crime. Tu ai salvat-o pe sora mea din mâinile 
comanşilor, tu eşti fratele meu. Şi de aceea vreau să iei din 
aceste comori atât cât poate duce un cal. Te rog însă să ţii 
seama că poţi alege numai două feluri de lucruri. Aici sunt 

pepite de aur şi dincolo sunt podoabe de preţ coliere, inele şi 
alte obiecte preţioase. Alege-ţi din ele ce-ţi place. Celelalte 
însă sunt obiecte de cult, sfinte. Pe ele lumina soarelui nu 
trebuie să le mai vadă, soarele care a putut privi nepăsător 
prăbuşirea mixtecaşilor. 

Unger privea la pepitele de aur şi la podoabele 
scânteietoare şi simţea o uşoară ameţeală. 

— Dar aici, spuse el, sunt valori de sute şi sute de mii de 
dolari, pe care tu mi le dăruieşti! 

— Nu, te înşeli. De milioane de dolari. 

— Dar eu nu pot primi asemenea valori uriaşe. 

— De ce? Dispreţuieşti darul prietenului tău? 

— Nu, dar nu pot accepta ca pentru mine să te lipseşti de 
atâtea bogății. 

Indianul îşi scutură capul. 

— Nu ai dreptate. Nu mă lipsesc de nimic. Ceea ce vezi tu 
aici e numai o parte a comorii pe care muntele El Reparo o 
ascunde în adâncurile sale. Mai există aici multe peşteri 
despre care nici măcar Karja, sora mea, nu ştie. Numai eu le 
cunosc şi atunci când am să mor eu, nu o să mai ştie nimeni 
de ele. Acum plec să verific şi celelalte locuri de taină. Între 
timp uită-te la bogăţiile de aici şi pune la o parte pe acelea pe 
care le alegi. După ce mă întorc, le punem în desagă şi le 
încărcăm, pe spinarea calului, apoi ne întoarcem acasă, la 
Estancia. 

Ucigătorul-de-bivoli înfipse făclia în pământ şi se îndreptă 
spre capătul peşterii, unde dispăru după câteva clipe. 

Unger stătea acum singur în mijlocul comorilor imense. 
Câtă încredere are indianul în mine, gândi el în sinea sa. ÎI 
cuprinse iarăşi ameţeala la gândul că putea să ia atâtea 
bogății. 

În vremea aceasta, contele Alfonso ajunse pe alt drum la 
peşteră. Nu vroia însă ca servitorii să ştie la ce-a venit, de 
aceea, când zări pârâul, le zise: 

— Voi să m-aşteptaţi aci, mă-ntorc numaidecât. 

— Ce ziceaţi c-avem de încărcat? 

— Nu e treaba voastră. Să staţi aici până ce vin eu înapoi. 

Şi contele porni singur spre gura peşterii. Când intră 
înăuntru se miră văzând lumină. Totuşi nu se dădu îndărăt, ci 
păşi în vârful degetelor mai departe. Deodată rămase 
încremenit. Colo, la câţiva paşi de el, văzu un om 
îngenuncheat care alegea giuvaeruri de preţ şi le punea 
alături, pe o lespede de lângă el. Cine să fie omul acesta? 
Omul întoarse o clipă capul într-o parte şi contele îi zări faţa. 

— A, neamţul, murmură el printre dinţi. Cine să-i fi arătat 
peştera? E singur, sau însoţit de cineva? 

Privi în juru-i. Nu văzu pe nimeni. Nu bănuia că indianul se 
afla într-o încăpere de alături. 

— Aşadar, nu e decât el aici, îşi zise contele zâmbind, 
sinistru. Am cel mai bun prilej să mă răzbun. Omul acesta 
trebuie să moară! 

Văzu aproape de el o măciucă de lemn tare, încrustată cu 
bucăţi tari de sticlă, a cărei lovitură trebuia să fie mortală. 
Apucă măciuca şi se apropie tiptil de tânăr. Cu o izbitură îl 
culcă grămadă. Scoase apoi un urlet de triumf. 

— A mea! A mea e întreaga comoară! răcni el că scos din 
minţi. 

Dar ce fu asta? Rămase încremenit. Se îngălbeni şi ochii 
lui se căscară mari de spaimă, ca şi când ar fi avut în faţa lui 
o stafie. Dintr-un ungher se desprinse o făptură omenească, 
care-l privea încruntat. Era  indianul. Dintr-o săritură 
Ucigătorul-de-bivoli fu lângă el şi-l apucă de umeri. 

— Ce cauţi aici, câine? strigă indianul. 

Contele nu putu scoate nici un cuvânt, în faţa acestuia se 
simţea neputincios. Îşi dădea seama că e pierdut, vedea 
moartea cu ochii. Se cutremură. 

— L-ai ucis? şuieră indianul arătând, spre tânărul doborât. 

— Da, răspunse contele tremurând de spaimă. 


— Pentru ce? 
— Comoara... comoara e de vină. 
— Minti! ÎI urai... Îi hotărâseşi mai de mult moartea. Vai și- 


amar de tine, ticălosule! 

Indianul se aplecă, asupra prietenului său care zăcea 
nemişcat. Contelui i-ar fi fost acum lesne să apuce măciuca şi 
să-l izbească şi pe el în cap, dar teama de acest vestit 
cibolero îi paraliza mişcările. 

— E mort! zise indianul ridicându-se. Te voi judeca îndată 
şi osânda ta va fi cea mai grozavă din câte au fost până 
acum. Te voi face să mori de mii şi mii de ori... 

Indianul încrucişa mâinile pe piept şi privi întunecat pe 
ucigaş. 

— Ah! tremuri! rosti el cu dispreţ. Vierme! Cine ţi-a arătat 
drumul care duce la peşteră? 

Contele tăcu. | se părea că a sosit ziua de apoi şi se afla în 
faţa judecătorului suprem. 

— Răspunde! tună indianul. 

— Karja, şopti contele. 

Ochii indianului aruncau fulgere. 

— Spui adevărul sau mă minţi? Vrei astfel să scapi de 
osândă? 

— Nu mint, ţi-am spus adevărul. 

— Atunci trebuie să fi întrebuințat mijloace drăceşti ca să-i 
smulgi taina peşterii. Te-ai prefăcut că o iubeşti, nu-i aşa? 

Contele nu răspunse. 

— Vorbeşte! Numai o mărturisire îţi poate îmblânzi soarta! 
Ştii ce moarte te aşteaptă? Se află acolo, în vârful muntelui, o 
baltă, şi în ea cei zece crocodili sfinţi, în pântecele cărora se 
mistuiau odinioară criminalii acestui ţinut. Aceşti crocodili 
sunt bătrâni de peste un veac şi flămânzesc de multă vreme. 
Te voi lega de un copac de la marginea bălții, ca să pluteşti 
viu deasupra ei, ameninţat în fiecare clipă să te apuce 
crocodilii de picioare. Neputându-te ajunge, căci funia va fi 
scurtă, se vor sfâşia de ciudă între ei, vei sta aşa zile şi nopţi 
întregi în arşiţă, în putoarea stârvurilor lor, flămând şi însetat, 
şi numai după ce leşul tău va cădea putrezit de pe frânghie, 
vei fi mâncat de aligatori. 

Alfonso asculta înfiorat aceste cuvinte. Amuţise de groază 
şi nu putea scoate un cuvânt. 

— Numai o mărturisire onestă îţi poate îmbunătăţi soarta, 
repetă indianul. Aşadar, i-ai spus surorii mele că o iubeşti? 

— Da, murmură ticălosul. 

— Şi totuşi nu era adevărat? 

— Nu. 

— Dar ea te iubeşte? cercetă indianul mai departe. 

Alfonso confirmă. 

— l-ai făgăduit s-o iei de nevastă? 

— Da. 

— Şi când ţi-a dezvăluit taina? 

— Aseară. 

— Ai venit singur? 

— Nu, cu doi servitori de-ai mei. 

— Unde sunt acum? 

— Ceva mai departe de aci. 

— Bine. Mortul rămâne deocamdată pe loc, iar tu vei veni 

cu mine. Nu te leg, căci e cu neputinţă să-mi scapi. Eşti un 
vierme pe care-l pot strivi cu o singură lovitură. Urmează-mă! 

Indianul îl apucă de braţ şi-l trase spre ieşire. Când simţi 
răceala apei, contele se dezmetici. Răsuflă adânc şi-şi zicea 
că totuşi s-ar putea să scape din mâna care îl ţinea încleştat. 

— Unde ţi-e calul? întrebă căpetenia mixtecasilor. 

— Colo, legat de un copac. 

— Şi servitorii tăi? 

— După movila aceea. 

— Bine, du-mă unde ţi-ai legat calul! Când ajunseră la 
locul acela, Ucigătorul-de-bivoli legă contelui mâinile la spate, 
îi prinse, bine gleznele într-o curea şi-i vâri un căluş în gură. 
Alfonso nu făcea nici o mişcare, i se părea că visează. 
Indianul se îndreptă apoi spre locul unde bănuia că sunt 
servitorii după ce luase mai întâi puşca lui Alfonso şi-i văzu 
vorbind cu însufleţire între ei. Se furişă pe nesimţite până 
acolo. 

— Uff! exclamă indianul, chipurile albe sunt mult prea 
aproape de peştera comorilor, şi eu ţin să-mi păstrez taina. 
Oamenii aceştia trebuie să moară. 

Îndreptă puşca, ochi, şi trase. Se auziră două detunături şi 
oamenii se prăbuşiră la pământ cu fruntea găurită. 

4. Lacul crocodililor 


În timpul acesta, apaşul, însoţit de Karja şi un argat, se 
apropia pe alt drum de peşteră. Ar fi trebuit să ajungă de 
mult, dar se rătăciseră din pricina întunericului. 

— Aici e pârâul, zise fata. În curând vom fi la gura peşterii. 

— Uff! rosti deodată apaşul, arătând urme de copite. 
Contele cu oamenii săi au trecut pe aici. Să înaintăm cu 
băgare de seamă. 

Nu merse însă mult şi se opri. Zărise catării, care păşteau 
printre tufe. Făcu un semn cu mâna ca şi ceilalţi să stea pe 
loc, iar el dispăru în tufiş; peste puţin însă se auzi chemarea 
sa uimită. Karja şi cu argatul alergară într-acolo şi săriră de 
pe cai. Văzură pe cei doi servitori zăcând morţi într-o baltă de 
sânge. 

— Uff! izbucni indiana îngrozită. Oamenii contelui! Oare 
cine să-i fi împuşcat? 

— Ucigătorul-de-bivoli, zise scurt apaşul, şi încalecă iar. 

Porni mai departe, urmat de Karja şi argat. După câtva 
timp tufele se răriră şi ajunseră la al doilea pârâu. Nu-l 
văzuseră încă pe conte, când un om le ieşi înainte. Era 
Ucigătorul-de-bivoli, care auzise tropot de cai şi venise să 
vadă cine poate să fie. 

— Unde e Matava-se? întrebă apaşul. 

— Mort! 

— Cine l-a omorât? 

— Contele Alfonso. 

— Unde? 

— Nu ţi-o pot spune acum, răspunse Ucigătorul-de-bivoli 
arătând cu ochiul la argat. Să vă duc acolo. Contele zace 

legat la loc sigur. Eu l-am prins. 

În ochii lui Alfonso se citea groaza. Dar nici Inimă-de-urs şi 
nici Karja nu-l învredniciră cu o privire. Căpetenia mixtecaşilor 
zise apaşului când fură lângă el: 

— Fratele meu să păzească bine pe acest ticălos până ce 
mă voi întoarce. 

După ce spuse aceste cuvinte, el plecă ca să cerceteze 
din nou peştera. Când ajunse acolo găsi făclia stinsă. Aprinse 
alta şi se apropie de Unger. Observă deîndată că acesta nu se 
afla în poziţia în care îl lăsase şi se grăbi să-l cerceteze din 
nou. Constată, spre marea lui bucurie, că pulsul germanului 
bătea normal. Vânătorul îşi revenise probabil de curând şi se 
mişcase inconştient. Acuma însă zăcea lipsit complet de 
cunoştinţă. Indianul îl luă cu grijă în braţe şi-l transportă 
afară, la aer. După ce îl aşeză lin pe iarbă, apaşul, lovind cu 
putere în ţeava puştii sale, ca şi cum ar fi jurat pe ea, strigă: 

— Dacă prietenul meu alb moare, atunci vai şi amar de 
ucigaşul lui! Sălbăticiunile pădurii să-i smulgă şi să-i devoreze 
pieptul. Shosh-in-liett, căpetenia apaşilor, a spus aceasta! 

După aceea se aplecă peste el şi zise după ce-l examina 
mai cu de-amănuntul: 

— Lovitura de măciucă i-a sfărâmat ţeasta. Faceţi o targa 
din crengi şi aşezaţi-o pe cei doi cai ca să-l duceţi la conac; eu 
o să mă duc să caut buruiana oregano care vindecă orice 
rană şi împiedică fierbinţeala. 

În timp ce argatul se ducea să pregătească targa şi Inimă- 
de-urs după buruiana de leac, Ucigătorul-de-bivoli rămase 
singur cu sora lui. 

— Eşti supărat pe mine? întrebă ea. 

— Duhul cel bun a părăsit pe fiica mixtecaşilor, răspunse 
el fără să o privească. 

— Numai pentru scurtă vreme, frate. 

— Dar în vremea aceasta s-au întâmplat multe nenorociri. 
lubeai pe conte? 

— Da. 

— Şi credeai că şi el te iubeşte? 

— Da. 

— Ţi-ai făgăduit că te va face soţia lui şi tu l-ai crezut? 

— Da. Mi-a dat înscris prin care se leagă să se ţină de 
cuvânt. 

— Uf! Unde e înscrisul? 

— În camera mea. 

— Vrei să-l încredinţezi fratelui tău? 

— la-l. Mă vei putea ierta vreodată? 

— Numai dacă vei da ascultare vorbelor mele. 

— Aşa voi face. Ce-mi ceri? 

— Vei afla-o mai târziu. Acum încalecă şi întoarce-te la 
hacienda, adună pe toţi fiii neamului mixteca aflaţi acolo şi 
trimite-i aici. Le vei spune că Tecalto, căpetenia lor, are 
trebuinţă de ei şi ei vor alerga fără zăbavă. 

După un sfert de ceas se întoarse indianul cu buruiana 
tămăduitoare şi o puse pe rana tânărului. Argatul era şi el 
gata cu targa. Aşezară binişor pe rănit. 

— Şi ce va fi cu contele? întrebă argatul. 

— Ăsta îmi aparţine mie! Tu du-l pe alb la conac, Inimă- 
de-urs rămâne aci cu mine. 

Omul îl ascultă şi plecă cu rănitul. Cele două căpetenii 
statură tăcute încă puţin timp, după care Ucigătorul-de-bivoli 
dezlegă picioarele prizonierului pentru ca acesta să poată sta 
în capul oaselor, apoi îl legă cu o curea de coada calului său. 
Odată terminată această treabă, el se adresă apaşului: 

— Fratele meu să mă urmeze! Se suiră în şa şi porniră la 

trap. Fără îndoială, contelui nu-i era prea plăcută situaţia în 
care fusese pus, deoarece trebuia să se ţină după călăreţi. Îşi 
zicea în sinea sa că acesta va fi cel mai cumplit drum din 
viaţa sa. 

Ucigătorul-de-bivoli călărea în faţă. El cârmi mai întâi de-a 
lungul poalelor muntelui abrupt, pentru ca, la un moment dat, 
să o ia pieptiş. După un drum de mai bine de un ceas, 
ajunseră pe culmea muntelui. Înaintau acum printr-o pădure 
seculară deasă. În mijlocul acesteia se ridicau, înconjurate de 
un zid de plante aproape de nepătruns, ruinele unui vechi 
templu aztec. Acesta fusese odinioară o piramidă, cu vârful 
acum teşit, înconjurată de curţi interioare de jur împrejurul 
cărora se ridica pe vremuri un zid înalt. Acum era doar un 
morman de ruine şi resturi de construcţii. Într-una din multele 
curţi împrejmuitoare se făcuse cu timpul o baltă mare, în jurul 
căreia copacii crescuseră în voie. Aci aduseră cei doi indieni 
pe conte. Îl dezlegară şi-l dădură jos de pe cal. 

Indienii tăcură o bucată de vreme, apoi Ucigătorul-de- 
bivoli întrebă pe tovarăşul său: 

— Fratelui meu îi e drag Săgeata-trăsnetului? 

— Da, mi-e drag, răspunse apaşul. 

— Albul acesta a vroit să-l omoare. Ce pedeapsă se cuvine 
unui ucigaş? 

— Moartea. 

— Atunci să moară. 

După ce tăcură câtva timp, indianul întrebă iar: 

— Cunoaşte fratele meu neamul mixtecasilor? 

— Da. 

— A fost odinioară poporul cel mai bogat din tara 
Mexicului. 

— Aşa e, comorile lui erau nenumărate. 

— Ştie fratele meu ce s-au făcut aceste comori? 

— Nu. 

— Căpetenia apaşilor va şti să păstreze o taină? 

— Gura mea e ca peretele de stâncă. 

— Atunci află că sunt paznicul acestor comori. 

— Atunci să le distrugi. În aur domneşte duhul răului. 

— În mintea fratelui meu sălăşluieşte înţelepciunea 
vechilor strămoşi. Altora însă le e drag aurul. Contele acesta 
vroia să pună stăpânire pe comorile mixtecasilor. 

— Cine i-a arătat calea? 

— Karja, fiica neamului mixteca. 

— Cum? Karja, sora Ucigătorului-de-bivoli? 

— Da, răspunse cu amărăciune indianul. Întunericul se 
lăsase peste sufletul ei, căci îl iubea pe albul mincinos. Îi 
făgăduise s-o facă soţia lui, ar fi părăsit-o însă după ce ar fi 
jefuit peştera. 

— E un trădător. 

— Ce pedeapsă se cuvine unui trădător? 

— Moartea. 

— Fratele meu a spus adevărul. 

— Ştie fratele meu unde se află moartea cea mai 
cumplită? 

— Unde? 

— Colo. 

Apaşul privi unde arăta indianul. 

— În apa aceea sălăşluiesc crocodilii? 

— Da. Ţi-i voi arăta îndată. 

— Se apropie de baltă; întinse braţele şi strigă: 

— Nikan! Tiatlaka! Veniţi încoa! 

Apa începu să se tulbure; zece crocodili se apropiară de 
mal şi scoaseră hidoasele lor capete afară. Erau groaznici la 

vedere. 

Alfonso scoase un strigăt de groază. 

Cele două căpetenii îi aruncară o privire plină de dispreţ. 
Indianul nu tresare măcar nici în cele mai groaznice chinuri. El 
consideră că acela care scoate un singur sunet de văicăreală 
când este legat la stâlpul de tortură, n-o să ajungă pe 
câmpurile veşnice de vânătoare, care reprezintă raiul pieilor 
roşii. De aceea, din copilărie micii indieni sunt obişnuiţi 
dinadins să suporte orice durere fără să crâcnească. Albii 
sunt, de cele mai multe ori, dispreţuiţi şi pentru că sunt mai 
sensibili la durere. 

— Îi vezi? întrebă Ucigătorul-de-bivoli. Sunt animale 
puternice, dintre care nici unul nu numără mai puţin de zece 
ori zece veri. Şi vezi şi frânghiile pe care le-am luat cu mine? 
Le-am luat de la slujitorii pe care i-am ucis. 

— ÎI înţeleg pe fratele meu, îi răspunse scurt apaşul. 

— Ce crezi, cât de sus poate sări din apă un crocodil? 

— Nu reuşeşte să-şi ridice botul mai sus de un metru 
deasupra apei, în cazul când fundul lacului este mai adânc şi 
nu are cum să-şi sprijine coada când sare. 

— Şi dacă poate atinge cu coada fundul lacului? 

— Atunci se ridică încă o dată mai sus decât în primul caz. 

— Aşadar e bine. Fundul lacului fiind adânc, picioarele 
acestui individ trebuie deci să atârne la cam un metru şi 
jumătate deasupra oglinzii apei. Cine se caţără pe acest 
arbore? Tu sau eu? 

— Mă sui eu în copac! răspunse apaşul. Amândoi se 
ridicară, se îndreptară spre Alfonso şi-i legară mâinile la 
spate, apoi îi trecură nişte curele duble pe sub braţe. De ele 
au fixat alte două curele. Apaşul apucă de capetele acestora 
şi începu să se caţere pe trunchiul arborelui de la marginea 

apei. 

A fost clipa în care contele şi-a dat seama că cei doi aveau 
de gând într-adevăr să-şi pună planul în aplicare. Pe fruntea 
sa apărură stropi de sudoare, iar în urechi îi vuia ca un vânt 
de furtună. 

— Îndurare! Îndurare! răcni el deznădăjduit. Fac tot, tot 
ce-mi veţi cere, numai să nu mă daţi pradă acestor animale 
înfiorătoare. Vă dau averea mea, toată moşia Rodriganda, 
renunţ la tot, numai dăruiţi-mi viaţa! 

— Ce preţuiesc moşiile tale pe lângă avuţiile din peşteră! 
Ochii tăi au văzut comoara mixtecasilor, trebuie să mori! 

— Indurare! Indurare! gemu contele cu disperare adâncă. 

— Dar avut-ai tu îndurare când ai doborât cu măciuca pe 
prietenul nostru? Avut-ai tu îndurare zdrobind inima unei fete 
din neamul nostru? Şi câte alte fapte urâte vei mai fi făcut în 
viaţa ta ticăloasă! 

Şi zicând aceste cuvinte, indianul împingea pe conte tot 
mai aproape de baltă. îl trase legat de curele sus într-un 
copac bătrân de la marginea apei şi-l legă de o cracă groasă. 

— Daţi-mi drumul... lertare! se rugă nenorocitul. Vă voi 
sluji ca un rob toată viaţa... Voi fi sluga voastră. 

— Numai conții au slugi, un indian liber niciodată, fu 
răspunsul. 

Vederea aligatorilor era înfiorătoare. Legară pe Alfonso cu 
picioarele în jos, în aşa fel ca să nu fie ajuns de crocodili şi 
vederea lui să-i aţâţe numai. 

— Aşa, acum să mergem, zise apaşul după ce cobori din 
copac, şi porniră călări; în urma lor se auzeau răcnetele 
deznădăjduite ale nenorocitului. 

Când ajunseră în vale, găsiră adunaţi pe malul pârâului o 
mulţime de indieni. Erau mixtecaşii trimişi de Karja. Inimă-de- 

urs plecă înapoi spre conac, lăsându-i singuri cu şeful lor. 
Acesta privi grav în juru-i, apoi le vorbi astfel: 

— Suntem urmaşii unui neam menit să dispară. Ne ucid 
albii. Năzuiesc la comorile noastre, dar nu le vor avea. Părinţii 
noştri au ajutat pe ai mei să ascundă aceste comori şi nici 
unul din ei n-a dezvăluit taina. Veţi fi şi voi asemenea lor? 

— Cel mai bătrân dintre ei luă cuvântul în numele tuturor: 

— Blestemat fie acela care va spune unui alb locul unde 
se află comoara! 

— Juraţi? 

— Jurăm! 

— Bine. O parte din comoară trebuie luată de aci. Să vină 
unul din voi cu mine, iar ceilalţi să pregătească îndată caii. 

Aşa făcură. Ucigătorul-de-bivoli se duse în peşteră şi 
încarcă într-o pătură atâta avuţie cât socoti el că s-ar cuveni 
lui Săgeata-trăsnetului, se apropie apoi de un ungher unde se 
afla un fitil, îl aprinse, apoi se îndepărtă repede. Pe malul 
pârâului îl aşteptau ceilalţi. 

Se auzi o bubuitură înăbuşită, pământul de sub picioarele 
lor se cutremură. Un fum gros ţâşni din munte, stâncile 
crăpară, iar intrarea de deasupra peşterii se nărui. 

Apele râuleţului acoperiră locul unde se aflase intrarea în 
peşteră; după câtva timp îşi croiră drum spre albia veche. 
Comoara regilor mixtecaşi era îngropată pentru totdeauna. 

— Daţi-vă mâinile şi juraţi încă o dată că veţi păstra 
secretul până la moarte, le porunci Ucigătorul-de-bivoli 
oamenilor săi. 

Indienii jurară şi pe chipurile lor era întipărită hotărârea de 
a-şi ţine cu orice preţ jurământul. 

Ei mai priviră încă o dată locurile unde fuseseră, în 
ultimele douăzeci şi patru de ore, martorii atâtor întâmplări 

neobişnuite; după care se răspândiră care încotro. 

Când apaşul se întoarse la conac de la muntele El Reparo 
unde lăsase pe indieni, îi găsi pe toţi foarte trişti. Emma 
stătea la căpătâiul rănitului şi Karja căuta s-o mângâie cât 
putea. 

— Unde e Tecalto? întrebă arendaşul văzându-l singur. 

— A rămas la munte. 

— Pentru ce? 

— Nu ştiu, nu mi-a spus. Arendaşul murmură necăjit: 

— „Nu ştiu”, „nu mi-a spus”, „nu pot să spun”, astfel de 
răspunsuri n-au nici un înţeles. 

— Fratele meu n-are decât să nu mă întrebe lucruri care 
nu mi-e îngăduit să le spun. Căpeteniei apaşilor nu-i plac 
vorbe de prisos ci fapte. 

— Totuşi aş vrea să ştiu ce s-a petrecut sus la munte. 

— Ţi-o va spune fiica mixtecaşilor. 

— Şi ea tace. 

— Atunci o va face Ucigătorul-de-bivoli când se va înapoia. 

— Fratele meu să mă călăuzească până la Săgeata- 
trăsnetului, ca să-i pot examina rana! 

— Bine, vino! 

Când oamenii ajunseră în odaia lui Unger, găsiră lângă el 
pe cele două fete. Emma plângea, iar indiana stătea tristă şi 
tăcută. Rănitul, cu ochii închişi, se zvârcolea de durere, dar 
nu scotea nici un sunet. Când indianul îi pipăi capul, faţa 
tânărului se contractă, dar nu se auzi nici un geamăt. 

— Ei? întrebă arendaşul. 

— Va trăi. Puneţi-i însă mereu buruiana de leac pe rană. 

— Mâine va veni şi medicul. 

Buruiana Oregano face mai mult decât el. Are fratele meu 
vreun argat bun călăreț şi vânător? 


74 


— Da, bătrânul Francisco. 

— Să i se dea un cal din cei mai buni ca să mă însoţească. 

— Unde? 

— La comanşi. 

— La comanşi? Sfinte Dumnezeule! Ce faci acolo? 

— Nu cunoaşte fratele meu pe aceşti nemernici? Le-am 
luat prizonierii şi am ucis vreo câţiva dintr-ai lor. Vor veni să 
se răzbune. 

— Cum? Aici la conac? Atât de departe? 

— Indienilor nu le pasă de asta când vor să se răzbune şi 
să ia scalpurile duşmanilor lor. Comanşii vor veni cu 
siguranţă. 

— Şi de ce vrei să le ieşi înainte? 

— Ca să-i văd şi să aflu când şi pe unde vor veni. 

— N-ar fi mai cuminte să rămâi aici şi să punem oameni 
de pază? 

— Căpetenia apaşilor găseşte mai nimerit să vadă eu ochii 
lui decât cu ai altora. Săgeata-trăsnetului, prietenul meu, 
avea de gând s-o facă; acum, fiindcă el zace bolnav, trebuie 
să fac eu pentru el aceasta. 

— Atunci du-te cu Dumnezeu! Voi trimite să-l cheme pe 
Francisco. 

Când fetele fură singure cu bolnavul, Emma se porni tare 
pe plâns Era într-adevăr de mirare influenţa pe care o avea 
apropierea ei asupra bolnavului. Cum îi apuca mâna, 
suferinţele care se citeau pe chipul lui păreau că se alină. 

— Vezi că mă recunoaşte? zicea Emma prietenei. 

— Dar nici nu te vede, răspundea aceasta. 

— O, nu mă vede, dar sufletul lui mă simte, sărmanul! Ce 
bine era dacă nu se ducea cu Tecalto la peşteră... 

— Fratele meu i-a vrut binele. Avea de gând să-i arate 

comoara şi să-i dăruiască o parte din ea. 

— Şi comoara aceasta voiai tu să i-o dai contelui, 
nesocotito! 

— lartă-mă, Emma... 

— Te iert, fiindcă ştiu că iubirea e mai puternică decât 
orice pe lume. O, Doamne, numai de s-ar tămădui fiinţa asta 
care mi-e atât de dragă... 

— Emma, zise indiana după câteva clipe de tăcere, n-ai 
vrea să vedem ce se află în geanta asta? 

Şi arătă prietenei o geantă plină, găsită de servitorii 
contelui, ucişi lângă pârâu. 

— Nu, uită-te tu singură. 

Karja se îndepărtă de pat, deschise geanta şi găsi printre 
alte lucruri neînsemnate scrisoarea pe care o primise în ajun 
contele. O citi pe furiş, apoi o băgă în sân. În vremea asta 
Inimă-de-urs şi cu bătrânul Francisco goneau călări spre 
miazănoapte. Ajunseră încă înainte de-a se înnopta la locul 
unde poposiseră, ultima oară, după ce-i salvaseră pe 
prizonieri. 

Se înserase când Inimă-de-urs opri brusc calul şi se uită în 
jos. 

— Acestea sunt urme de copite, zise apaşul. 

— Călăreţi venind dinspre miazănoapte, adăugă argatul. 

— Şi-au luat-o spre apus, adăugă Inimă-de-urs. 

— Să cercetăm mai de-aproape urmele. 

— Sunt mulţi la număr, mormăi îngrijorat apaşul după ce 
se uită cu luare-aminte. 

— Cam la vreo două sute, îşi dădu cu părerea Francisco. 

Apaşul dădu din cap şi arătă o urmă proaspătă care se 
desluşea lămurit. 

— Mare noroc am avut, adăugă argatul. Nu e nici un sfert 

de ceas de când au trecut p-aci. 

Apaşul se ridică de jos şi încalecă. 

— Trebuie să-i văd cu ochii mei, spuse el hotărât. Porniră 
mai departe, luându-se după urme. Urmele duceau în inima 
pădurii şi, când se stinseră cele din urmă licăriri de lumină, 
zăriră în vârful unui deal un şir lung de călăreţi. 

— Comanşii! zise apaşul. 

— Aşa e. Să ştii că ticăloşii ăştia se îndreaptă spre conac, 
răcni necăjit argatul. 

— Au să stea ascunşi în munţi până spre ziuă, zise apaşul. 
Fratele meu ar face bine să se întoarcă îndată la conac şi să 
vestească apropierea duşmanului. Eu mă iau după ei ca să 
aflu ce-au de gând să facă. 

Argatul porni în goana calului, şi pe la miezul nopţii ajunse 
la conac. Toţi dormeau, numai Emma veghea la căpătâiul 
bolnavului, de aceea argatul se duse de-a dreptul la ea. Fata 
deşteptă pe arendaş, care întrebă înspăimântat pe argat: 

— E-adevărat că vin comanşii? 

— Da, senior. 

— Când? Doar n-or sosi chiar astăzi? 

— Nu cred, astăzi vom avea încă pace. 

— Sunt mulţi? 

— Peste două sute. 

— Sfântă Fecioară, ce nenorocire! Au să pustiască moşia 
şi conacul...! 

— Nu prea cred, senior, răspunse curajosul bătrân, avem 
doar şi noi braţe şi arme destule... 

— Cam cât de departe să fie locul unde i-aţi zărit? 

— Vreo şase ceasuri în trapul cailor. 

— Veneau de-a dreptul spre conac? 

— Nu, s-au dus în munţi şi au să stea ascunşi acolo până 

mâine. 

— Cu toate acestea, noi să luăm măsuri de apărare. Ce 
nenorocire că bietul domn Unger zace rănit... 

— Ne putem bizui tot atât de bine pe căpetenia apaşilor şi 
pe Ucigătorul-de-bivoli. 

— Acesta se află deocamdată la muntele El Reparo. Voi 
trimite îndată să-l aducă. 

— Mă duc eu. 

Nu trecu nici un sfert de ceas şi bătrânul Francisco gonea 
iar calul spre El Reparo, pe când în jurul conacului se 
aprindeau focuri mari care luminau împrejurimile ca ziua, aşa 
că nici un indian n-ar fi cutezat să se apropie de casă. 
Ucigătorul de-bivoli tocmai pornise cu oamenii săi de la 
peşteră, când se întâlni cu bătrânul argat. 

— Ce s-a întâmplat? întrebă el. 

— Vin comanşii! strigă Francisco. Ochii indianului luciră de 
bucurie. 

— Cum? Atât de repede? Cine ţi-a spus? 

— l-am văzut cu ochii mei. 

— Da? Unde? 

Francisco povesti cele ce ştia. 

— Atunci, zise indianul, mai avem timp. Comanşii îşi vor 
lăsa câteva scalpuri la conac. Dacă Inimă-de-urs e pe urma 
lor, să fim fără grijă, nu se poate să ne scape. 

Porniră în galop spre conac, unde-i găsiră pe toţi alergând 
de colo până colo. Ucigătorul-de-bivoli se uită nemulţumit în 
jurul lui şi clătină capul necăjit când văzu pregătirile acestea 
de război. 

— La ce bun toate acestea? îl întrebă el pe arendaş. 
Comanşii nu sunt proşti cum îi crezi tu. 

— Cum adică, să nu ne apărăm? întrebă bătrânul indignat. 

— Ba să ne apărăm, dar în alt chip. Comanşii vor trimite 
iscoade ca să spioneze. Nu ne vor ataca peste zi şi, dacă 
vrem să-i respingem, trebuie să facem aşa ca ei să nu 
bănuiască cum că noi am aflai de sosirea lor. 

— Bine zici. 

— Trebuie deci să ne facem pregătirile în ascuns. Câţi 
oameni ai la conac? 

— Patruzeci. 

— Ajunge. Sunt arme pentru toţi? 

— Da. Sunt şi muniții îndeajuns. Ba am şi tunuri. 

— Tunuri? întrebă indianul mirat. 

— Da, patru. 

— Nici nu ştiam. De unde le ai? 

— Le-a făcut fierarul nostru când lipseai tu. Indianul 
clătină capul cu îndoială. 

— Fierarul? Şi crezi că sunt bune de ceva? 

— De-am încercat. Sunt foarte trainice. 

— Bine. De vom umple cu sticlă, cuie şi bucăţi de fier; 
efectul e grozav. Apoi ne trebuie şi câteva focuri. Atacul va fi 
dat probabil peste noapte. Până atunci să rămână totul în 
întuneric, să ne creadă comanşii adormiţi. Când îi vom simţi 
apropiindu-se, aprindem focurile ca să luminăm împrejurimile 
şi să-i vedem. Vom nimeri astfel în plin. 

— Vom aprinde focurile pe acoperişul casei. 

— Bună idee. Să se aşeze în fiecare colt câte un rug 
stropit cu ulei. Va fi de-ajuns. 

— Şi unde punem tunurile? 

— Jos în curte. Ah! 

Exclamaţia era datorită apropierii unui călăreț ce venea în 
goana calului. Era apaşul. 

— Inimă-de-urs! strigă arendaşul. De unde vii omule? 

— De la comanşi, răspunse el sărind de pe cal. 

— Unde sunt acum? 

— Pe muntele El Reparo. l-am urmărit. Au ajuns acolo de- 
abia după miezul nopţii. 

— Pe ce parte a muntelui şi-au făcut lagărul? 

— Da miazănoapte. 

— Uf! Numai de n-ar... 

Indianul îşi curmă vorba şi adăugă încet, aşa ca să-l audă 
numai apaşul: 

— Numai de n-ar da peste conte... 

— ÎI vor fi şi mâncat crocodilii de mult, răspunse apaşul tot 
în şoaptă. 

Comanşii erau într-adevăr două sute la număr, conduşi de 
unul din cei mai renumiţi şefi ai lor, Arika-tugh, adică Cerbul- 
negru. Alături de el călăreau două iscoade care cunoşteau 
foarte bine conacul şi ţinutul, aşa că nu se puteau rătăci. 
Veneau peste munţi, unul în urma altuia, după moda indiană, 
fără să bănuiască măcar că sunt urmăriţi. Când ajunseră la 
poalele muntelui, căpetenia întrebă pe unul din conducători: 

— Ştie fratele meu un loc sigur unde să ne putem ascunde 
peste zi? 

— Da, răspunse omul, în vârful muntelui. 

— Ce fel de loc e acolo? 

— Acolo se află ruinele unui templu ale cărui curţi pot 
cuprinde o mie de oameni. 

— Cunoaşte fratele meu exact locul? 

— Da. 

— Şi crede fratele meu că e nevoie să trimitem mai întâi 
iscoade? 

— N-ar fi rău. 

— Atunci să mergem amândoi, iar ceilalţi să rămână aici. 

Descălecară, îşi luară armele şi intrară în pădure. Ajunseră 
la templu, cercetând cu de-amănuntul dar nu găsiră nici o 
urmă care să le arate că mai fusese cineva pe acolo. Deodată 
auziră un răcnet care nu părea să semene a glas omenesc. 

— Cine să fi ţipat aşa? se întrebă cu mirare Cerbul-negru. 

— N-am auzit de când sunt un astfel de strigăt, răspunse 
tovarăşul său. 

Răcnetul se auzi iar, prelung şi groaznic. 

— Un om! zise căpetenia comanşilor. 

— Aşa e, pare glas de om, adăugă celălalt. 

— E în primejdie de moarte. Oare dincotro vine? 

— Nu ştiu, ecoul e înşelător. 

— Să plecăm. 

Păşiră peste ruine, ieşiră în aer liber şi auziră iar răcnetul. 
Înţeleseră dincotro venea. 

— Drept înaintea noastră, zise iscoada. 

— Aşa e, să mergem să vedem ce e. 

Se strecurară binişor în jurul bălții şi se apropiară de locul 
de unde se auzea răcnetul. 

— Aici în apă trebuie să fie cineva, zise iscoada. 

— Nu în apă ci deasupra ei, răspunse celălalt. Ascultă! 

Apa sclipea tulburată de crocodili. 

— Sunt crocodili! Îi vezi? întrebă şeful. 

— Şi un om printre ei. Cu neputinţă! 

— Nu printre ei, ci deasupra lor, colo în copac. 

— Atunci trebuie să fie legat de vreo cracă. Cine e acolo? 
întrebă comanşul cu glas tare. 

— Ajutor! răspunse un glas deznădăjduit. 

— Unde eşti? 

— Atârnat în copac. 

— Cine eşti? 

— Un spaniol. 


— Un spaniol, un alb, acolo să rămâi!... şopti Cerbul- 
negru, apoi tare: Cine te-a legat acolo? 
— Doi indieni. 


— Din ce neam fac parte? 

— Unul e mixteca, iar celălalt apaş. Veniţi de mă 
scăpaţi!... nu mai pot... au să mă sfâşie crocodilii! 

— Un mixteca şi un apaş... duşmani de-ai noştri... atunci 
poate că-l vom salva... Mai întâi însă vreau să-i văd faţa. 

Adunară în grabă vreascuri uscate şi aprinseră focul. 
Flacăra izbucni şi lumină locul. Văzură un alb atârnat de o 
cracă şi crocodilii roind sub el. De câte ori unul din ei se 
repezea să-l apuce, nenorocitul trăgea repede picioarele în 
sus. 

— Grozavă răzbunare! zise Cerbul-negru înfiorându-se. 

Se caţără apoi în copac şi trase pe conte sus pe o cracă. 

— Pentru ce te-au adus aici? întrebă el iar. 

— Fiindcă m-am luptat cu ei şi am vrut să-i omor, 
răspunse Alfonso, care recunoscuse la lumina focului, după 
chipurile lor zugrăvite, că avea de-a face cu comanşi porniţi la 
război. 

— Şi de ce nu i-ai omorât? Apaşii sunt laşi, mixtecasii de 
asemenea. 

— Era Inimă-de-urs, căpetenia apaşilor, şi Ucigătorul-de- 
bivoli, prietenul său, căpetenia mixtecasilor. 

— Aceştia doi? strigă comanşul plin de bucurie. Unde se 
află acum? Spune repede! 

— Scapă-mă de aici şi-ţi voi spune. 

— Bine, te voi scăpa. 

Când se văzu liber, jos pe mal, la bună depărtare de 
crocodili, contele începu să răcnească nebun de bucurie. 


82 


— Liber! Liber! Şi acum răzbunare... vreau o răzbunare 
grozavă! Cât voi trăi nu voi uita noaptea asta fioroasă. 

— Nici nu trebuie s-o uiţi. Acum vino cu mine, răzbunarea 
va veni pe urmă. Şezi aici lângă foc şi răspunde la ce te voi 
întreba: Cunoşti tu hacienda del Erina? 

— Da. 

— Cum se numeşte stăpânul care locuieşte acolo? 

— Pedro Arbellez. 

— Are vreo fată? 

— Da. 

— Şi o prietenă din neamul mixteca? 

— Da, Karja, sora lui Tecalto. 

— Sora Ucigaşului-de-bivoli? repetă indianul uimit. Uf! Fiii 
comanşilor n-au ştiut aceasta, altminteri le-ar fi păzit mai bine 
pe fete. Au fost amândouă prizonierele noastre. 

— Ştiu. 

— De unde ştii? 

— Fiindcă locuiesc în casa mea. 

— Vorbeşti în cimilituri. După cât ştiu, ele locuiesc în 
hacienda. 

— Foarte adevărat, dar moşia e a mea. 

— A ta? Aşadar tu eşti Pedro Arbellez? 

— Nu, sunt contele Alfonso de Rodriganda, iar Arbellez e 
doar arendaşul moşiei. 

— Aşa? Atunci te voi atârna iar în copac ca să te mănânce 
aligatorii, zise cu răceală indianul. 

— Pentru ce? 

— Fiindcă eşti ocrotitorul celor două femei. 

— la şezi aici lângă mine şi ascultă ce-am să-ţi spun, zise 
foarte calm contele. Eu nu sunt ocrotitorul, ci duşmanul lor şi 
prietenul tău. Din pricina acestor două femei am fost eu dat 

pradă crocodililor, tu însă m-ai salvat. Drept mulţumire, îţi voi 
da în mână pe cei trei duşmani neîmpăcaţi ai comanşilor: 
Ucigătorul-de-bivoli, Inimă-de-urs şi Săgeata-trăsnetului. 

— ltinti-Ka? Vestitul vânător? întrebă indianul tresărind. 
Unde se află acum? 

— Îţi voi spune după ce-mi vei făgădui mai întâi ceea ce-ţi 
voi cere. Ai venit să ataci hacienda, nu-i aşa? 

— Da, mărturisi indianul. 

— Câţi oameni ai cu tine? 

— De zece ori câte douăzeci. 

— Adică două sute. Bine, ajunge. Vei avea deci în mâinile 
tale pe cele trei căpetenii şi scalpurile tuturor oamenilor care 
locuiesc în conac, însă cu o singură condiţie: să cruţi clădirea, 
care e proprietatea mea. 

— Fie după voia ta, răspunse indianul după ce se gândi 
niţel. Unde sunt acum cei trei? 

— Chiar în conac, răspunse contele zâmbind mulţumit. 

— Ah, m-ai tras pe sfoară... răcni Cerbul-negru cu ciudă. 

— Mi-ai dat însă cuvântul, răspunse contele sigur de sine. 

— Căpetenia comanşilor nu-şi va călca niciodată cuvântul. 
Au arme? 

— Au destule, dar nu vor avea răgaz să se slujească de 
ele. 

— Câţi oameni se află în conac? 

— Vreo patruzeci. 

— De patru ori câte zece? Adică de şapte ori câte zece, 
fiindcă fiecare din cei trei şefi face cât zece. 

— Pe Săgeata-trăsnetului nu-l mai pune la socoteală. Zace 
rănit, poate că a şi murit. L-am izbit cu o măciucă în cap. 

— Şi crezi că bănuiesc venirea noastră? 

— Nu. N-am simţit nimic în privinţa asta. 

— Eu tot am să trimit o iscoadă. 

— Numai să nu simtă ei. 

— Ba o să intre de-a dreptul în conac. 

— Atunci e pierdut. 

— Te înşeli. Nu e un comanş, ci un indian creştin din tribul 
mexican al opatosilor. Nu vor avea nici o bănuială cu privire la 
el, omul va vedea dacă se pregăteşte ceva. Acum ştiu tot ce 
vroiam să aflu. Fiul meu comanş îi va conduce pe luptătorii 
noştri sus la ruinele de pe munte. Eu plec împreună repede cu 
acest alb, care pare să fie o căpetenie de-a albilor, încheie 
indianul adresându-se omului care-i slujea de iscoadă. 

5. Cerbul negru 


A doua zi dimineaţa, căpetenia comanşilor porni împreună 
cu Alfonso şi iscoada să cerceteze pădurea. Din vârful 
muntelui puteau vedea bine jos în vale până în depărtare. 
Deodată auziră o bubuitură înăbuşită. 

— Oare ce-a fost asta? întrebă Cerbul-negru mirat. 

— O detunătură, răspunse iscoada. 

— Da, dar nu de armă ci de explozibil, îi lămuri contele, 
care îşi dăduse imediat seama ce se petrece la peşteră. 

Se apropiară de prăpastie şi priviră devale. Zăriră pe 
Ucigătorul-de-bivoli pornind în goana calului, urmat de 
oamenii săi. Alfonso văzu păturile pline legate de oblâncurile 
calului de povară şi ghici pe dată că în ele se afla o parte din 
comoară. 

— Cine să fie oamenii aceia? întrebă căpetenia 
comanşilor. 

— Sunt din neamul mixtecasilor, răspunse contele. 

— Neam care merge spre pieire, zise dispreţuitor 
comanşul. 

După ce se înapoiară la ruine, iscoada fu trimisă în 
cercetare, după ce i se dădu mai întâi o mârţoagă de cal şi o 
puşcă ruginită, cu porunca să facă un ocol până la conac. 
Ucigătorul-de-bivoli stătea la fereastră împreună cu Inimă-de- 
urs şi arendaşul, când omul intră în curtea conacului. 
Arendaşul cobori în curte. Iscoada, care tocmai se îndrepta 
spre odaia slugilor, îi dădu bună-ziua zicându-i apoi: 

— Aici e, rogu-mă, hacienda del Erina, unde e stăpân 
senior Arbellez? 

— Da. 

— Dar seniorul unde e? 

— Eu sunt! Ce pofteşti? 

— O, mă rog de iertare, don Arbellez... Mi-ţi îngădui să 
poposesc la dumneavoastră? 

— Cum să nu! Oricine intră în casa mea e binevenit. 
Dumneata dincotro vii? 

— Tocmai de la Durango. Am luat-o peste munţi ca să mai 
scurtez din cale. 

— Lung drum, omule... 

— Aşa e, am stat vreo câţiva ani da m-au gonit frigurile de 
prin meleagurile acelea. Aci parcă ar fi mai binişor. Oare nu 
vă trebuie un om în curte, un argat ori văcar? 

— Nu, am destui oameni pe moşie, dar poţi rămâne la noi 
cât pofteşti. Odihneşte-te niţel, căci pare să fii tare ostenit. 

— Mulţumesc, senior. Oi pleca mai încolo, poate oi găsi pe 
undeva un loc de cibolero. Drumul ar fi el cum ar fi, dacă n-ai 
da, când şi când, de păcătoşii de sălbatici care-s mai răi ca 
fiarele. 

— Şi ţi-e frică tare de ei, după cum văd. 

— Păi de unul singur nu prea mi-ar fi, da vezi că umblă în 
gloată, câte zece, douăzeci, la un loc. Am auzit că au de gând 
să dea năvală dincoace de hotar. 

— AŞ! Nu cutează ei aşa ceva, fiindcă l-ar vedea pe dracu! 
Acum du-te omule la argaţii mei să-ţi dea ceva de băut şi de 
mâncat, şi stai aci la mine cât pofteşti, că loc e destul, slavă 
Domnului! 

Omul rămase încredinţat că arendaşul habar n-avea de 
ceea ce i se pregătea. Dânsul nu părea să fie atât de ostenit 
pe cât spunea, căci după prânz încalecă şi plecă p-aci încolo. 

Comanşii îl aşteptau cu nerăbdare. Când povesti că la 
conac e linişte deplină, Cerbul-negru, căpetenia comanşilor, 

zâmbi crunt şi zise: 

— Grozavă are să fie deşteptarea lor, căci fiii comanşilor 
se vor întoarce la wigwam-urile lor încărcaţi de prăzi şi 
sumedenie de scalpuri. 

Se ţinu sfat şi hotărâră să pornească de cum se va însera. 
Pe la miezul nopţii să ajungă în preajma conacului, pe care 
vroiau să-l împresoare din toate părţile, apoi, la un semn al 
şefului, să sară gardul şi să dea năvală în curte, în timp ce 
cincizeci de comanşi să pătrundă prin ferestre în casă. Pe 
urmă... să înceapă măcelul. 

Pe când se luau aceste hotărâri în ruinele vechiului 
templu, la conac se făceau de zor pregătirile de luptă. Deşi 
aveau de gând să facă meterezele de-abia după ce se va 
înnopta, găsiră cu cale să o facă mai devreme, deoarece erau 
siguri că altă iscoadă nu va mai veni. 

Cu vreun ceas înainte de miezul nopţii, când totul fu gata, 
apaşul porni la drum, în recunoaştere. 

Luă cu el doi argaţi bine înarmaţi, care duceau o grămadă 
de rachete căci erau destule la conac, pentru serbări —, care 
să ajungă pentru a speria caii comanşilor, apoi se întoarse 
singur la conac. 

— l-ai văzut? îl întrebă arendaşul. 

— Da. 

— Unde sunt? 

— Au descălecat. Împresoară gardul; şi-au lăsat caii lângă 
pârâu. 

— Au mulţi oameni de pază la cai? 

— Numai trei. 

— Oamenii noştri, deşi nu sunt decât doi, au să ştie ce le 
rămâne de făcut. 

Arendaşul se duse în camera rănitului, unde fetele îl 

vegheau. 

— Vin? întrebă Emma. 

— Da. Bolnavul doarme? 

— Adânc de tot. 

— Atunci duceţi-vă la posturile voastre şi luaţi cu voi 
fitilurile. 

Fetele le aprinseră şi se urcară pe acoperişul neted al 
casei, unde erau aşezate câte un rug de buşteni, îmbibat cu 
ulei. Se mai găseau de asemenea pe acoperiş şi câteva puşti 
încărcate de care să se poată sluji la nevoie. 

Noaptea era liniştită, nu se auzea decât murmurul 
pârâului sau câte un nechezat de cal venit de pe câmp. 
Deodată se auzi un țipăt ca de bufniţă, în alte împrejurări, 
nimeni nu l-ar fi luat în seamă, atât de bine se asemăna cu al 
unei bufniţe, dar locuitorii conacului ştiau că e semnalul 
atacului. 

Bătrânul argat Francisco ceruse să-l lase pe el la tunul 
care apăra frontul casei. Îl umpluse cu sfărâmături de sticlă, 
cuie şi bucăţi de fier. Fa fereastra din dreapta a catului de jos 
al clădirii stătea apaşul, iar la cea din stânga mixtecaşul. 
Amândoi, cu puşca în mână, scrutau întunericul cu ochii lor 
ageri. Se auzi iar ţipătul bufniței, şi în aceeaşi clipă se văzu o 
mişcare în jurul gardului. Două sute de capete se zăriră 
deasupra lui şi două sute de trupuri negre săriră în curte. Cei 
cincizeci, hotărâți să pătrundă în casă prin ferestre, îşi 
strânseră rândurile, când apaşul întinse puşca lui cu două 
cocoaşe şi strigă: 

— Ankhitan selkhi no-khi!! 

Detunătura armei lui făcu minuni. Fetele vârâră fitilurile 
aprinse în pulberea din rug şi, într-o clipită, izbucniră pe 


1 Daţi imediat foc! 

acoperiş pale mari de foc care luminară ca ziua împrejurimile. 
Indienii rămaseră încremeniţi. Bătrânul Francisco îi zărise. 
Erau la vreo cincisprezece metri de el. Slobozi tunul şi de la 
depărtarea aceasta efectul fu înspăimântător. Comanşii 
căzură tăvălindu-se la pământ. Urmă o învălmăşeală grozavă. 
Din toate colţişoarele conacului, de pe acoperiş, de prin 
ferestre, ploua gloanţele ca grindina, pe când tunurile 
bubuiau ucigător. Deodată izbucniră, pârâind, rachetele 
aruncate de argaţi în mijlocul cailor, care o luară la fugă peste 
câmp înnebuniţi, pe când pământul duduia sub copitele lor. 

Comanşii scoaseră urlete de furie. Ei erau toţi în plină 
lumină, pe când cei ascunşi în conac nu se vedeau defel şi 
trăgeau în plin. Nu se aşteptaseră la o astfel de întâmpinare, 
aşa că, în câteva minute, nu mai rămăseseră decât jumătate 
din ei teferi, şi aceştia o rupseră îngroziţi la fugă. Unul singur 
rămăsese dârz; acesta era căpetenia lor. Cerbul-negru îi 
îmbărbăta pe ceilalţi, îi ameninţa, dar degeaba. Până atunci 
se aţinuse mai la o parte, acum trecu în faţa casei să vadă 
cum merge lupta. Se înspăimântă: Francisco măturase locul 
cu tunul lui care nu dădea greş, leşurile de indieni zăcând 
grămadă unele peste altele. Îşi dădu seama că totul e pierdut 
şi vru să sară gardul, dar în clipa aceea fu zărit de apaş, care 
strigă: 

— Arika-tugh, Cerbul-negru! Recunoscuse numaidecât pe 
căpetenia comanşilor, nu-l putu însă ucide, căci nu mai avea 
nici un glonte, iar arma îi era descărcată. 

— Cerbul-negru! răcni el şi aruncă puşca, trase 
tomahawkul de la brâu, sări pe fereastră şi strigă batjocoritor: 
După cum văd, Cerbul-negru o ia la sănătoasa în fata 
duşmanului. Eu sunt Inimă-de-urs, căpetenia apaşilor. Aşadar, 
căpetenia comanşilor fuge de mine? 

Când fugarul auzi aceste cuvinte se opri în loc. 

— Tu eşti lInimă-de-urs? Atunci vino-ncoa dacă-ti dă 
mâna... O să-ţi dau maţele hrană corbi-lor, ticălosule! 

Cei doi indieni se luară la luptă cu pumnalele. Apaşul era 
mai îndemânatic decât comanşul şi l-ar fi biruit cu siguranţă, 
dar deodată se ivi o umbră neagră în faţa lor. Era Alfonso. Se 
ferise până atunci să se-arate; ţinea la viaţă şi n-avea poftă 
să fie străpuns de gloanţe. Se ţinuse la adăpost în dosul 
gardului, privind numai desfăşurarea luptei. Când văzu însă 
pe comanşi luând-o la fugă şi pe Inimă-de-urs sărind peste 
gard, se apropie de ei şi izbi din spate cu patul puştii pe apaş 
în cap cu atâta putere, încât acesta se prăbuşi la pământ. 
Căpetenia comanşilor vru să-l ucidă ca să-i jupoaie pielea 
capului scalpul fiind cel mai glorios trofeu de război la indieni 
dar Alfonso îl opri. 

— Nu, strigă el, omul acesta merită altă moarte! 

— Bine zici, răspunse comanşul, repede pe cal şi să-l luăm 
cu noi. 

— Pe cai? Au fugit toţi. 

— Ce-ai spus? zise înspăimântat indianul. 

— Au fost împrăştiaţi cu focuri de artificii. 

— Să fugim îndată, altminteri va fi prea târziu. Apucară pe 
apaşul leşinat de picioare şi-l târâră după ei. 

Era şi timpul. Ucigătorul-de-bivoli văzuse de pe fereastră 
că apaşul se luase după duşman şi înţelesese că primejdia 
era mare. Adună în grabă pe toţi ai casei şi alergară afară pe 
câmp. Se mai dădură şi aici câteva lupte scurte, ucigând ce 
mai rămăsese din comanşi, apoi cercetară de jur împrejur, 
dar apaşul nicăieri. 

După câteva ceasuri, căpetenia apaşilor se trezi din leşin. 
Deschise ochii. Zări un foc potolit; în jurul lui o mulţime de 

chipuri sălbatice şi pe Cerbul-negru lângă el, alături de 
Alfonso. 

Acesta zise comanşului: 

— Se trezeşte! 

Privirile tuturor se îndreptară spre prizonierul care zăcea 
legat de mâini şi de picioare. Într-o clipă apaşul îşi aminti ce 
se petrecuse eu el, deşi capul îl durea grozav. 

— Broasca râioasă a apaşilor e în mâinile noastre, zise 
Cerbul-negru batjocoritor. 

Inimă-de-urs râse cu dispreţ. Îşi dădea seama că o tăcere 
mândră ar fi fost aici nelalocul ei. 

— Viteazul şi  lăudărosul comanş a luat-o totuşi la 
sănătoasa de frica acestei broaşte râioase, răspunse el în 
bătaie de joc. 

— Nu-i adevărat, câine! Inimă-de-urs s-a lăsat biruit de 
Cerbul-negru! 

— Minţi! Nu tu m-ai învins şi nici altcineva, ci m-aţi 
doborât prin vicleşug. Atâta aveam de spus, de acum încolo 
nici un alt cuvânt nu va mai ieşi de pe buzele mele. Căpetenia 
apaşilor dispreţuieşte pe războinicii care fug ca puricii din faţa 
vitejilor luptători. 

— Lasă că o să vorbeşti tu când vei fi pus la chinuri... 

Apaşul tăcu. Spusese ce avea de spus şi acum privea 
semet şi dispreţuitor în jurul lui. 

Se face ziuă, zise căpetenia comanşilor, trebuie să plecăm 
de-aici. Acum să ţinem judecată asupra acestui om care îşi 
zice căpetenia apaşilor. 

Se făcu un cerc în jurul prizonierului şi, după ce şeful 
comanşilor vorbi câtăva vreme arătând crimele apaşului, 
încheie: 

— Omul acesta merită moartea. Toţi încuviinţară osânda. 

— De ce moarte să aibă parte? întrebă căpetenia 
comanşilor. 

Se sfătuiră îndelung, căci părerile erau împărţite. Deodată 
Alfonso, care tăcuse până atunci, se ridică în picioare şi zise: 

— Mi-e îngăduit să, spun şi eu un cuvânt? 

— Da, răspunse Cerbul-negru. 

— Am şi eu dreptul la acest apaş sau nu? 

— Nu, ne-ai făgăduit să ni-l dai pe mână. 

— Dar cine l-a culcat la pământ? 

— Tu. 

— Aţi îndeplinit ceea ce mi-aţi făgăduit? 

— Nu, fiindcă nu s-a putut. 

— Atunci înţelegerea avută cade de la sine şi prizonierul 
aparţine aceluia care l-a biruit. Va îndura deci soarta pe care 
mi-o hărăzise mie. Îl vom lega de copacul de la malul bălții cu 
crocodili şi va îndura chinurile pe care le-am îndurat eu. 

Se auziră răcnete de bucurie, scoase din zeci de piepturi, 
şi privirile comanşilor se aţintiră asupra apaşului, vrând să 
citească impresia pe care o făcuse asupra lui această 
hotărâre. Dar chipul lui părea turnat în bronz; nici un muşchi 
al feţei nu se mişcă. 

— Avem destule lasouri? întrebă contele. 

— Da, chiar acelea cu care ai fost legat tu. 

— Bine, atunci să-l legăm întocmai cum m-a legat el pe 
mine. 

Aşa şi făcură. 

— Ei, mai are căpetenia apaşilor vreo dorinţă? întrebă 
Cerbul-negru în bătaie de joc. 

Acesta privi la rând pe toţi cei adunaţi acolo. Erau vreo 
cincisprezece la număr. 

— Căpetenia apaşilor nu se umileşte în faţa nimănui. Pe 

toţi aci de fată îi va mânca tăişul cuţitului; Inimă-de-urs atât a 
avut de spus. El nu va plânge şi nu se va ruga cum a făcut 
contele albilor. Howgh! 

Un comanş voinic se caţără în copac şi peste două minute 
apaşul atârna spânzurat deasupra crocodililor care se 
repezeau lacomi să-l apuce de picioare. Comanşii priviră 
câtva timp la înfiorătorul spectacol pe care-l aveau înaintea 
ochilor, apoi se înapoiară la treburile lor. 

— Se întorc fraţii mei iar pe meleagurile lor? întrebă 
Alfonso pe căpetenia comanşilor. 

— Mai întâi trebuie să se răzbune, pe urmă vor vedea ce e 
de făcut. 

— Mă vor urma ei, ca să le dau prilej de răzbunare? 

— Unde? 

— O voi spune numai după ce voi vedea că noi cei de-aici 
suntem singurii supraviețuitori. 

— Trebuie să ştiu de pe acum, fu de părere şeful, fiindcă 
n-am prea avut noroc după povata fratelui meu alb. 

— Nici eu cu voi. Să se caute acum cei care au mai rămas 
din ai voştri, şi după ce vor fi adunaţi toţi aci, le voi spune pe 
ce cale să se răzbune. 

— Bine, să încercăm, poate că de data asta vom avea mai 
mult noroc. 

Plecară să-şi caute oamenii. Contele rămase câtva timp 
singur cu prizonierul, ca să se bucure de răzbunarea lui. Pe 
urmă plecă şi el. Vroia să vadă cam ce făcuse ieri Ucigătorul- 
de-bivoli cu oamenii săi la peşteră. De aceea căutase să 
îndepărteze pe comanşi. 

Cum îl văzu plecat, chipul apaşului se însenină. Fiindcă 
lasoul îi era legat pe subsuori, îi fu lesne să-şi facă vânt, ca şi 
când ar fi fost la trapez, şi se lăsă cu capul în jos, ca să nu-l 

poată ajunge crocodilii. Nu era însă de-ajuns. Făcu ce făcu şi 
reuşi, după mari sforţări, să încalece pe o cracă. Pentru 
moment, primejdia de a fi sfâşiat de crocodili era înlăturată, 
totuşi situaţia lui era încă destul de gravă. Dacă vreunul din 
comanşi s-ar fi întors, sau n-ar fi izbutit să-şi desfacă 
legăturile, era pierdut. Se târî deci săltându-se mereu până la 
trunchiul copacului, îşi încolăci picioarele în jurul lui şi se lăsă 
binişor la vale. 

A fost o muncă neînchipuit de obositoare, dar se simţi 
salvat când ajunse cu picioarele la pământ. 

— Uf! exclamă el şi nimic mai mult. Mai aruncă o privire 
crocodililor care clămpăneau din gura lor enormă, apoi o luă 
în grabă spre pădure, unde ar fi fost mai la adăpost. 

Acum era vorba cum să-şi dezlege mâinile, legate strâns 
la spate. Zări un colţ ascuţit de stâncă; se apropie de el şi 
frecă atâta timp curelele, până ce le roase. Acum era cu 
desăvârşire liber. 

Lupta dusă în curtea conacului continuă şi afară pe câmp, 
piept la piept, şi ţinu peste un ceas. Ucigătorul-de-bivoli 
adună pe urmă pe toţi oamenii conacului. Indienii căzuţi în 
luptă zăceau până departe în jurul conacului şi se putea 
vedea chiar prin întuneric, căci trebuie să fi fost peste o sută. 

— Le-am dat o învăţătură de minte straşnică şi cred că s- 
au săturat pentru o bună bucată de vreme, zise Arbellez 
bucuros de izbândă. 

— Totuşi n-am sfârşit încă, trebuie să-i ucidem şi pe 
ceilalţi comanşi rămaşi în viaţă, fu de părere Ucigătorul-de- 
bivoli. Eu cred că aveau ordin să se retragă iar pe muntele El 
Reparo după ce se va sfârşi lupta. Într-acolo gândesc să mă 
duc şi eu. Vrei să-mi dai douăzeci din argaţii tăi să meargă cu 
mine? 

— Cum să nu! 

— Dar unde o fi apaşul? întrebă deodată Francisco. 

— A fost luat prizonier, răspunse căpetenia mixtecasilor. 

— Vai de mine! zise speriat arendaşul. De unde ştii tu? 

— Fiindcă văd că lipseşte dintre noi. 

— Poate că o fi urmărind pe indieni?! 

— Nu cred. Ştie el prea bine că peste zi îi poate avea mai 
bine în palmă decât acum prin întuneric. 

— Atunci ori e mort, ori rănit. 

— Nu, căci l-am fi găsit. Ştiu că s-a luat cu Cerbul-negru. 
Comanşii văzându-şi probabil şeful în primejdie, vor fi pus 
mâna pe el şi l-au luat cu ei. 

— Trebuie să-l scăpăm cu orice chip, zise bătrânul 
Francisco. 

— ŞI-I vom scăpa, n-avea grijă, răspunse indianul. Să-i 
ducem şi puşca, va avea astfel cu ce să se apere. Încălecaţi! 

Într-o clipă douăzeci de călăreţi porniră în goana cailor. 
Făcură un ocol ca să nu întâlnească vreun comanş în cale, şi 
în zori ajunseră la poalele muntelui. 

— Descălecaţi! porunci indianul. 

— De ce? întrebă Francisco. 

— Fiindcă ar fi mai greu să ne strecurăm nesimţiţi călări 
decât pe jos. Unul din argaţi să rămână de pază la cai. 

Porniră - cu băgare de seamă să urce muntele. Ajunseră la 
un luminiş, când auziră deodată un strigăt. Se uitară înspre 
locul de unde venea strigătul şi văzură un indian, neînarmat, 
apropiindu-se de ei. 

— Inimă-de-urs! strigă unul din argaţi. 

— El e! E apaşul, zise vesel Ucigătorul-de-bivoli. 

— Aşadar n-a fost prins! 

— Ba da, nu vedeţi că n-are nici o armă asupra lui? A fost 

prins, dar a reuşit să scape. 

Apaşul venea ca o săgeată prin luminiş. 

— Ah! ÎI întâmpină mixtecaşul. Fratele meu Inimă-de-urs a 
fost luat prizonier? 

— Întocmai, răspunse apaşul. 

— Mulţi duşmani trebuie să fi fost, ca să poată pune mâna 
pe el. 

— Nu, unul singur. Mă luptam piept la piept cu Cerbul- 
negru, şi l-aş fi biruit, dacă n-aş fi fost lovit mişeleşte pe la 
spate. Când mi-am venit în fire, am văzut un alb printre 
comanşi. Era un trădător. 

— ŞI-I cunoşti pe acest alb? 

— Da. 

— Cine e? 

— Contele Alfonso. 

— Ah! Ticălosul acesta trăieşte, n-a fost mâncat de 
crocodili? întrebă uimit Ucigătorul-de-bivoli. 

— Trăieşte. Câinii de comanşi l-au scăpat de la moarte. El 
a fost acela care i-a călăuzit la conac şi a luptat alături de ei 
împotriva noastră. 

— Cum? împotriva avutului său, a oamenilor lui? Trebuie 
neapărat să-l scalpăm, să-l jupuim de viu. Unde-i acum? 

— În munţi. Se va întoarce iar la balta crocodililor, ca să se 
întâlnească acolo cu comanşii. 

— Aşadar am ghicit eu bine, aci e locul unde se adună ei. 

— Au şi fost acolo; acum sunt duşi ca să-şi caute oamenii 
împrăştiaţi prin pădure, dar se vor întoarce iar la ruine. 

— Ştie fratele meu acest lucru cu siguranţă? 

— Da, fiindcă am auzit ce vorbeau pe când eram atârnat 
de copac deasupra crocodililor, răspunse fără să se tulbure 
apaşul. 

Ucigătorul-de-bivoli făcu un gest de groază. 

— Cum, Inimă-de-urs a fost atârnat deasupra crocodililor? 
întrebă el. La fel ca şi contele? 

— La fel. Contele a pronunţat sentinţa şi eu am fost 
imediat atârnat de copac, deasupra lor. 

— Dar cum a reuşit fratele meu să se elibereze? 

Inimă-de-urs îi răspunse pe un ton cât se poate de 
modest: 

— Căpeteniei apaşilor nu-i este teamă de comanşi şi nici 
de crocodili. A aşteptat până ce duşmanii săi s-au îndepărtat 
şi apoi a reuşit să scape. 

— Inimă-de-urs este, de bună seamă, favoritul marelui 
Manitu, spuse Ucigătorul-de-bivoli. El este un luptător 
puternic şi înţelept. Un altul nu ar fi reuşit să se elibereze 
singur. Când se vor întoarce comanşii la locul cu pricina? 

— Nu au spus. O să ne ascundem acolo şi o să-i 
aşteptăm.. 

— Atunci trebuie să avem grijă să nu lăsăm urme. Uite, 
aici este arma fratelui meu. l-am adus-o. 

— Celelalte arme le-a luat Cerbul-negru, mormăi apaşul. O 
să mi le dea înapoi şi pe deasupra şi pe cele care-i aparțin. 
Fraţii mei să-mi dea şi praf de puşcă şi gloanţe şi atunci am 
să-i conduc la luptă. 

După ce i se dădu tot ce ceruse, Inimă-de-urs şi ceilalţi 
luptători porniră prin pădure, având grijă să nu facă nici un 
zgomot şi să nu lase în urma lor nimic care să le trădeze 
prezenţa. În curând ajunseră la liziera pădurii care înconjura 
lacul. Constatară că nu apăruse încă nici un comanş şi se 
ascunseră bine într-un loc de unde puteau ţine sub observaţie 
lacul, fără să fie văzuţi. 

După ce dădură ordine precise pentru ca fiecare luptător 

să tragă cât mai ţintit şi fără greş, cele două căpetenii 
schimbară câteva vorbe. 

— Şi acum, ce facem? întrebă Ucigătorul-de-bivoli. 
Comanşii vor prinde de veste că fratele meu, căpetenia 
apaşilor, le-a scăpat din gheare şi că s-a dus s-aducă oameni 
de la conac. 

— Nu vor avea cum, răspunse apaşul. Luă un bolovan, îl 
legă bine cu lasoul de copacul unde fusese el spânzurat, îl 
lăsă în jos, apoi rupse cureaua la jumătate ca să se creadă că 
apaşul a fost sfâşiat de crocodili. 

Stăteau tupilaţi astfel de o bucată de vreme, când auziră 
tropotul a doi cai şi zăriră ivindu-se doi comanşi călări. 

— Oh! strigă unul din ei, când văzu că apaşul nu se mai 
afla atârnat de copac. 

— A fugit! răcni celălalt. 

— Nu, văd cureaua ruptă. Să ştii că l-au sfâşiat crocodilii. 

— Omul acesta e blestemat de-acum pururi să mi se mai 
întoarcă pe veşnicele meleaguri ale vânătorilor, căci a fost 
mâncat de fiare şi n-a murit ca un vrednic luptător, zise 
comanşul pătruns de credinţă. 

— Să descălecăm şi s-aşteptăm pe fraţii noştri, fu de 
părere tovarăşul său. 

Săriră din şa şi vrură să-i priponească. 

— Să-i ucidem? întrebă apaşul în şoaptă. 

— Da, dar n-avem pumnalele la noi. 

— Ei şi! O să mă slujesc chiar de al comanşului. 

Rezemă puşca de un pom şi înainta tiptil urmat de 
Ucigătorul-de-bivoli. Când ajunseră la marginea tufişului, 
săriră ca două pantere asupra celor doi comanşi, îi apucară 
de beregată, le smulseră cuţitele de la brâu, şi li le înfipseră 
în inimă; pe urmă le jupuiră pielea capului la iuţeală. 

— Şi-acum ce facem cu leşurile? întrebă mixtecaşul. 

— Le dăm de mâncat crocodililor. 

Ceea ce şi făcură, apoi se întoarseră iar la ascunzişul lor. 

N-aşteptară mult şi auziră tropot de cai. Era o trupă de 
vreo treizeci de războinici, în frunte cu Cerbul-negru. Când 
acesta văzu că Inimă-de-urs a dispărut, intră la bănuială, dar 
văzând cureaua ruptă fu încredinţat că apaşul a fost mâncat 
de crocodili. 

— Acum, zise el, s-a dus în împărăţia întunericului şi nici 
unul din duşmanii ucişi de el nu va mai veni să-l slujească. 

Descălecară cu toţii şi-şi făcură lagărul la malul lacului. 
Treptat veniră şi alţi comanşi, şi în curând fură peste 
cincizeci. 

— L-a văzut careva din voi pe alb? întrebă deodată Cerbul- 
negru. 

Nimeni însă nu-l văzuse. Porniră câţiva să-l caute prin 
pădure. 

— Lucrul începe să devină primejdios, şopti apaşul. 

— Adevărat. Aici am şters noi urmele paşilor, dar mai 
departe vor da de ele, de aceea trebuie să începem. Dau 
semnalul, răspunse tovarăşul său. 

Tuşi. Nu era o nesocotinţă din partea lui. Scopul era mai 
întâi ca argaţii să înţeleagă că a sosit momentul, apoi să 
atragă pe comanşi şi să-i aibă mai la îndemână. 

Aşa se şi întâmplă. Cei douăzeci de argaţi îşi puseră 
puştile la ochi, în timp ce comanşii se ridicară în picioare, 
oprindu-se în loc şi ascultând. 

— Foc! strigă mixtecaşul. 

Răsunară douăzeci de împuşcături în acelaşi timp şi încă 
alte patru trase de cele două căpetenii indiene din puştile lor 
cu două cocoaşe. Comanşii, tot atâţia câte fuseseră şi 

împuşcăturile, căzură grămadă la pământ. Cei scăpaţi cu 
viaţă alergară înnebuniţi la cai, dar în vremea aceasta argaţii 
îşi încărcaseră iar armele şi traseră din nou. 

Câţiva comanşi rămaşi teferi, crezând că albii se află în 
număr mare, vrură s-o ia la fugă. În învălmăşeală, fiecare din 
fugari căuta să încalece calul cel mai bun; se luară la ceartă, 
ceea ce dădu răgaz albilor să mai tragă o rafală. Inimă-de-urs 
îşi pusese în gând să-l ia pe Cerbul-negru pe seama lui, de 
aceea nu trăsese nimeni în el. Acesta încalecă la repezeală şi 
porni în goană după ceilalţi care mai rămăseseră. Apaşul ieşi 
însă din tufiş, şi fiindcă vroia să-l aibă viu pe căpetenia 
comanşilor, ţinti calul, care se prăbuşi mort la pământ. Dintr-o 
săritură apaşul fu lângă el. Nici unul din comanşi n-apucase 
să tragă, aşa că puşca şefului lor era încărcată. Acesta o 
smuci de pe umăr şi ochi pe apaş răcnind: 

— Tot mai trăieşti, câine! Na, tine! 

Dar Inimă-de-urs sărise într-o parte şi glonţul dădu greş. 

— Căpetenia apaşilor nu va muri de mâna unui comanş 
nemernic şi laş! zise el. Eu însă îţi voi lua astfel sufletul, încât 
să-mi slujească pururi în veşnicele meleaguri vânătoreşti, 
rosti el izbind cu patul puştii pe comanş în cap, încât îl ameti, 
apoi îl târî în tufişul unde stătuseră adăpostiţi argaţii. 

Aşteptă aci să-l vadă dezmeticindu-se, în vreme ce argaţii 
luau armele comanşilor ucişi. Când căpetenia comanşilor, 
legat cobză, îşi veni în simţiri, Inimă-de-urs îl întrebă: 

— Vrea Cerbul-negru să-şi cânte cântecul de moarte 
înainte de a-şi da sufletul? îi încuviinţăm această milostivire. 

Comanşul nu răspunse. 

— Comanşii cântă întocmai ca broaştele şi ciorile, de 
aceea nu le place să-i audă şi alţii, zise în bătaie de joc 
Ucigătorul-de-bivoli. 

Comanşul tăcu şi de astă dată. 

— Atunci căpetenia comanşilor va muri fără prohod, hotărî 
apaşul. 

De-abia acum Cerbul-negru se hotărî să vorbească. 

— Mă veţi spânzura de copacul de la malul băltii? întrebă 
el. 

— Nu, răspunse lnimă-de-urs, nu vreau să te chinuiesc, 
totuşi vei fi mâncat de crocodili, fiindcă soarta aceasta mi-o 
hărăziseşi mie. Mai întâi însă îţi voi lua scalpul, ca să arăt 
vitejilor fii ai apaşilor ce nemernic şi laş a fost Cerbul-negru, 
căpetenia comanşilor. Dă-mi îndărăt cuțitul şi tomahawk-ul pe 
care mi le-ai luat. 

— Vrei într-adevăr să mă scalpezi? întrebă înspăimântat 
comanşul. 

— Da, pielea ta mi se cuvine numai mie. 

— Cum, de viu? 

— Se înţelege! Nu cumva o să-ţi iau pielea capului din 
pântecele unui crocodil după ce te va înghiţi? 

— Omoară-mă mai întâi... se rugă căpetenia. 

— Aha, comanşului îi e frică! Atunci nu mai e îndurare 
pentru el! 

Inimă-de-urs apucă pe comanş de păr cu mâna stângă, cu 
dreapta făcu trei crestături cuvenite, şi trase dintr-o 
smucitură părul cu piele cu tot. Rămase cu scalpul în mână. 

Cerbul-negru scoase un urlet de durere. 

— Ah! Comanşul e un laş! Zbiară! râse dispreţuitor apaşul. 

— Zvârle-l în apă! zise Ucigătorul-de-bivoli; apucă-l însă 
de picior, fiindcă nu e vrednic ca mâna ta să se atingă de 
mâna lui. 

Inimă-de-urs îl împinse cu piciorul în apă, unde aligatorii 
se năpustiră lacomi asupra lui. 

Ştim că, după ce părăsise balta crocodililor, contele 
Alfonso se dusese să vadă ce s-a petrecut la peşteră. Găsi 
însă aci un morman de ruine; rătăci zadarnic ceasuri întregi 
printre ele căutând să dea de urma comorii, şi-şi închipui în 
cele din urmă că fusese luată de acolo. 

Porni să se întoarcă la comanşi. 

Pe când urca dealul, auzi tropot de cai şi zări vreo opt 
comanşi coborând. 

— Încotro vă duceţi? îi întrebă el. 

— Vai, frate alb, coborâm în vale. 

— De ce? Ai voştri sunt doar sus pe munte. 

— Nu mai sunt, au murit toţi! 

— Morti! strigă contele încremenit. Nu se poate! 

— Albii au năvălit peste noi şi au ucis de patru ori câte 
zece dintr-ai noştri. 

— Ei drăcia dracului! 

— Şi pe căpetenia noastră, Cerbul-negru, l-au mâncat 
crocodilii, după ce apaşul i-a luat mai întâi scalpul. 

— Apaşul? Care apaş? 

— Inimă-de-urs. 

— Cu neputinţă. Era doar spânzurat de copac... 

— A scăpat de-acolo, pesemne că albii, aceia care îşi zic 
argaţi, îl vor fi dezlegat. Dacă nu plecai tu de acolo, nu se 
întâmpla ce s-a întâmplat. 

— Atunci... nu ne mai rămâne nimic de făcut...! 

— Ba ne mai rămâne ceva: răzbunarea! 

— Da, da, răzbunarea... zise Alfonso dus pe gânduri. Şi- 
acum, ce-aveţi de gând? 

— Să ne întoarcem pe meleagurile noastre, ca să venim 
cu alţi războinici. 

— Ce-aţi zice dacă v-aş da eu prilej să câştigaţi de pe 

acum o mulţime de lucruri frumoase şi folositoare, ca să le 
duceţi acasă? 

— De unde? Tu n-ai nici măcar un cal al tău. 

— Cal o să-mi iau eu de pe moşie. După aceea mă voi 
întoarce la oraş, la Mexic, şi voi o să mă însoţiţi. 

— La Mexic? Ce nevoie ai de noi?, 

— Ca să mă apăraţi. E primejdioasă pentru unul singur o 
astfel de călătorie. Dacă mă însoţiţi până acolo şi ajungem cu 
bine la oraş, vă voi da o mulţime de daruri. 

— Ce fel de daruri? 

— Alegeţi ce vreţi. Eu sunt conte, adică o căpetenie din 
cele mai de seamă ale albilor şi am de toate din belşug. 

— Bine, atunci te însoţim, dar ne vei da pe urmă la fiecare 
din noi câte o puşcă, un tomahawk, două cuțite şi atâta 
pulbere şi gloanţe cât vom putea duce? 

— Cât vreţi. 

— Şi podoabe pentru nevestele noastre? 

— Vă voi da inele, lănţişoare şi mărgele, mai mult decât 
vă trebuie. 

— Howgh! Mergem cu tine. Gândeşte-te bine, dacă nu te 
vei ţine de cuvânt, te ucidem. Doi din noi însă trebuie să se 
întoarcă pe meleagurile noastre ca să aducă alţi războinici 
care să răzbune pe fraţii noştri. 

— Asta se poate face mai târziu. 

— Nu, răzbunarea nu trebuie să întârzie, ea n-are răgaz să 
doarmă. 

— Bine, alegeţi doi din voi, şase oameni îmi sunt de-ajuns. 

Traseră la sorţi, căci nici unul nu se ducea de bunăvoie. Le 
era mai plăcut să plece la Mexico, ca să vie înapoi încărcaţi cu 
bogății, decât să se întoarcă ruşinaţi şi învinşi la comanşi. 
Ceilalţi şase îşi aleseră un conducător dintre ei, prinseră de 

pe câmp un cal pentru conte, şi se despărţiră de cei doi 
tovarăşi. Aceştia vrură să facă un ocol ca să nu, mai treacă pe 
la locul de luptă unde fuseseră înfrânți atât de lesne, dar o 
nimeriră rău de tot. Argaţii, după ce luaseră comanşilor 
armele şi zvâărliseră apoi crocodililor leşurile, porniseră cu 
apaşul şi mixtecaşul în frunte, îndărăt spre conac. Când ieşiră 
din pădure şi vrură s-o ia spre şes, apaşul îşi opri calul. Zăriră 
doi indieni călări. Se întoarseră iar în pădure şi se ascunseră 
pe după copaci. 

— Sunt comanşi, zise Ucigătorul-de-bivoli, care îi văzuse şi 
el. 

— Îi vom prinde lesne, adăugă apaşul. 

— Şi încă vii, adăugă tovarăşul său. Puneţi mâna pe 
lasouri. 

Când cei doi călăreţi fură aproape, argaţii ieşiră din 
ascunzătoare şi-i înconjurară. Comanşii puseră mâna pe arme 
hotărâți să-şi apere cu îndârjire viaţa. Reuşiră chiar să 
rănească pe unul din argaţi, dar într-o clipă lasourile li se 
încolăciră în jurul trupului şi fură traşi jos de pe cai. 

Apaşul se apropie de ei şi le zise: 

— Puţini din voi au mai rămas, şi aceştia vor fi şi ei daţi 
pradă crocodililor. Voi, de asemenea, veţi fi mâncaţi de vii de 
aligatori, după ce vă vom scalpa mai întâi. Îndurare veţi găsi 
numai dacă veţi răspunde la întrebările noastre. 

Comanşii se înfiorară, căci îşi aduseră aminte de moartea 
cumplită a căpeteniei lor, şi unul din ei întrebă: 

— Ce vrei să afli? 

— Câţi din voi au rămas în viaţă? 

— Opt. 

— Unde sunt ceilalţi şase? 

— Cu contele. 

— În ce loc? 

— Nu ştim. 

Apaşul trase de la brâu cuțitul şi zise răstit: 

— Dacă nu-mi spuneţi, vă jupoi pielea capului de vii, aţi 
înţeles? 

— Şi dacă mărturisim? 

— Veţi muri de moarte uşoară. 

— Unde e contele? începu iar apaşul. 

— S-a dus pe moşie ca să-şi prindă un cal de pe câmp şi 
să se întoarcă la Mexic, însoţit de cei şase comanşi care să-l 
apere pe drum. 

— Şi ce le-a făgăduit în schimb? 

— Arme, cuțite, pulbere, gloanţe şi podoabe pentru 
neveste. 

Apaşul clătină capul. 

— N-are el trebuinţă de astfel de ocrotitori, ar putea găsi 
destui albi. Sau e mai laş decât îl credeam, sau unelteşte 
ceva. 

— Noi nu minţim. 

— Încotro a luat-o? 

— De-a dreptul spre răsărit. 

— Voi unde v-aţi despărţit de el? 

— La poalele muntelui. 

— Unde l-aţi întâlnit când v-a oprit? 

— Venea dinspre pâraie. 

— Atunci ştiu de unde venea. O să-i găsesc eu urma. Şi- 
acum, fiindcă ini-aţi răspuns cinstit la ce v-am întrebat, veţi 
muri de moarte fără chinuri. 

Cu aceste cuvinte, indianul ochi pe comanşi în cap şi 
trase. Aceştia nici măcar nu clipiseră când văzuseră ţeava 
puştii îndreptată spre ei. Totuşi muriră ca nişte trădători. 

— Sanchez şi Juanito vor rămâne aici ca să acopere cu 
pietre trupurile comanşilor; vom împlini făgăduiala, zise 
apaşul. Noi să ne luăm pe urmele contelui, poate vom reuşi 
să-l ajungem. 

Privirea ageră a celor două căpetenii indiene descoperi 
lesne urmele fugarilor. Se luară după ele, dar după vreun 
ceas de umblat, Ucigătorul-de-bivoli se opri şi zise: 

— De prisos să mergem mai departe. Ne-am încredinţat 
pe deplin că, într-adevăr, contele s-a îndreptat spre Mexic. 
Acum să ne întoarcem la conac, unde poate e nevoie de noi. 
Oricum, contele nu poate să ne scape. 

La conac găsiră totul ca la plecare. Argaţii rămaşi la curte 
cărau cadavrele comanşilor pe câmp. 

— Slavă ţie Doamne că v-aţi întors! zise arendaşul 
bucuros când îi văzu. Începusem să ne îngrijorăm serios de 
zăbava voastră. Ei, spuneţi-mi şi mie ce s-a mai întâmplat? 

— Cerbul-negru e mort. Fratele meu Ilnimă-de-urs i-a luat 
scalpul, răspunse Ucigătorul-de-bivoli. 

— Şi ceilalţi? 

— Morti şi ei, n-au scăpat decât şase. 

— Şi credeţi că acum vom avea linişte? întrebă iar 
Arbellez. Dar unde să îngropăm cadavrele? 

Chipul indianului se întunecă. 

— Nu le putem lăsa pe câmp; cel mai bun lucru ar fi să-i 
ducem la muntele El Reparo şi să-i îngropăm acolo. Ai nevoie 
de cei douăzeci de argaţi care au fost cu mine? 

— Dacă nu crezi că e primejdie de vreo năvală de-a 
comanşilor poţi să-i iei. 

— Ce e cu Săgeata-trăsnetului? 

— Nu si-a venit încă în simţiri. 

— Mă duc să-l văd. 

Mixtecaşul intră mai întâi cu apaşul în camera surorii sale, 
unde dusese aurul şi giuvaerurile hărăzite lui Unger. Găsiră 
aici pe Karja privind dusă pe gânduri în gol. Când îi văzu, 
strigă sălbatic: 

— V-aţi întors, în sfârşit?! Aţi biruit? Şi pe el l-au sfâşiat 
crocodilii, nu-i aşa? 

— Nu, răspunse Ucigătorul-de-bivoli, privind-o cu atenţie. 

— Nu? Chipul ei se întunecă. Aşadar l-aţi lăsat să scape! Şi 
răzbunarea mea? 

Ucigătorul-de-bivoli era mulţumit văzând că fata nu-l mai 
iubea pe conte şi că se gândea numai la răzbunare. 

— Câinii de comanşi l-au scăpat şi au legat pe fratele 
meu, apaşul, în locul lui ca să-l sfâşie crocodilii, răspunse el. 

Indiana se uită înmărmurită la apaş. Văzu câteva scalpuri 
noi la cingătoarea lui. De-abia acum vedea ea ce bărbat 
chipeş era şi la gândul că ar fi putut fi mâncat de crocodili 
avu un sentiment ciudat pe care nu-l avusese până atunci. 
Păli. 

— Căpetenia apaşilor? îl văd teafăr doar, aici în faţa mea, 
răspunse ea. 

— S-a eliberat singur şi după aceea i-a învins pe comanşi, 
răspunse simplu fratele ei. 

Indiana înţelese ce cuprindeau aceste cuvinte. 

— E un viteaz! zise ea uitându-se cu admiraţie la el. 
Aşadar contele a scăpat? 

— Da, şi a plecat la Mexico, la unchiul său, însoţit de şase 
comanşi. 

Atunci indiana se ridică în picioare cu ochii fulgerători. 

— Şu tu l-ai lăsat să plece nestingherit? Daţi-mi un cal, mă 
voi duce eu după el şi-l voi ucide ca pe un câine ce e! 

Ucigătorul-de-bivoli zâmbi. Aşa o vroia el pe Karja. 

— ŞI-I vei ucide oriunde îl vei găsi? 

— Da. A insultat pe o fiică a mixtecasilor şi trebuie să 
moară de mâna mea. 

— Sau de a mea, zise grav apaşul. 

— Fratele meu vroieşte să mă însoţească la Mexico? 
întrebă Ucigătorul-de-bivoli mirat. 

Acesta privi adânc în ochii indiencei şi răspunse: 

— Karja e sora apaşului; va fi răzbunată. Luară pătura în 
care erau legate lucrurile de preţ luate din peşteră şi se 
duseră în camera bolnavului. Emma îl veghea ca întotdeauna. 
Era palidă la faţă şi cu ochii plânşi. 

— Nu plânge, seniora, îi zise mixtecaşul, eu îl voi tămădui. 

Examina rana, o pansa şi spuse cu hotărâre: 

— Fratele nostru alb nu va muri. Chipul fetei se însenină. 

— Dar va trebui să treacă mult până se va însănătoşi? 
întrebă ea. 

— Asta nu pot să ştiu, în orice caz e sigur că va trăi. Si- 
acum, seniorita, pot să-ţi pun o întrebare? 

— Cum să nu! 

— Ţi-a vorbit senior Unger despre comoara neamului 
mixteca? Ţi-a spus şi că îl luasem cu mine la peşteră? 

— Da. Contele s-a dus după el acolo ca să-l omoare. 

— Comoara a dispărut, dar urmaşii mixtecaşilor au hotărât 
să-i dea fratelui lor Săgeata-trăsnetului o amintire despre 
această comoară. Acum, tânărul e bolnav. N-ai vrea să iei 
dumneata lucrurile acestea şi să i le păstrezi până ce se va 
însănătoşi? 

— Cu plăcere. Dar ce-aveţi în legătura asta? 

— Poftim, uită-te şi dumneata. 

Când Emma văzu toate acele minunăţii, rămase 
încremenită. 

— O, Sfântă Fecioară! se minună ea, el e acum mult mai 
bogat ca mine! 

Apaşul se uită cu adâncă seriozitate la ea şi-i zise: 

— Nu e aşa, seniorita, că Săgeata-trăsnetului va fi soţul 
dumitale? 

— Da, răspunse ea roşind. 

— Şi orice s-ar întâmpla, nu-l vei părăsi niciodată? 

— Niciodată cât voi trăi! Dar de ce mă întrebi? 

— Fiindcă se poate să aibă întotdeauna nevoie de 
dumneata. Ţi-a vorbit el vreodată despre ţara lui? Ştii de unde 
e? 

— Da, din regiunea Main-ului, din Germania. 

— Are rude? 

— Un frate, care e cârmaci. 

— Dacă Săgeata-trăsnetului nu vrea acest aur, atunci 
doresc ca fratele lui să-l primească. Vreţi să aveţi grijă de 
asta? 

— Cu plăcere. Este vorba de o mare bogăţie, dar pe mine 
nu mă orbeşte. Tatăl meu este destul de bogat ca să ne facă, 
pe mine şi pe senior Unger, fericiţi şi lipsiţi de griji. Fratele din 
Germania va primi comoara. De altminteri şi logodnicul meu 
se va strădui să trimită aceste obiecte în Germania. 

Ucigătorul-de-bivoli privi din nou la bolnav şi spuse: 

— Sunt sigur că va face tot posibilul ca ele să ajungă 
acolo. 

— Doctorul după care aţi trimis n-a venit încă? 

— Nu. 

— Sunt curios să ştiu ce are să spună. Indianul se apropie 
din nou de bolnav, în timp ce Emma se aplecă şi luă în mână 
un lanţ de aur ca să-l privească mai de-aproape. La sunetul 
metalic pe care-l produse lanţul, lovindu-se de celelalte 

giuvaeruri, bolnavul tresări, deschise ochii şi se uită în jurul 
lui. Privirea îi era limpede, dar nespus de tristă. Părea că vede 
pe cei din cameră, dar că nu recunoaşte pe nimeni. 

— M-a ucis. 

— O, vorbeşte! strigă Emma apropiindu-se de pat. Ce-ai 
spus, dragul meu? întrebă ea cu glas tremurat. 

— Bolnavul o privi blând şi zise: 

— M-a ucis... murmură el. 

— Aiurează, şopti ea îngrijorată. Mă cunoşti, Antonio? 

— Te cunosc, murmură el. 

— Ştii cum mă cheamă? 

— Nu ştiu. 

— O, Doamne! Nu mai recunoşti tu pe Emma ta? 

— Ba da, dar m-au ucis. 

Fata începu să plângă şi-l întrebă iar, arătând spre cei doi 
indieni: 

— Dar pe ei îi cunoşti? 

— Da, dar m-au ucis... 

— Vorbeşte aiurea... crede că a murit, se tângui fata 
deznădăjduită. 

— Seniorita, zise Ucigătorul-de-bivoli punându-i mâna pe 
braţ, vrei să-mi răspunzi la o întrebare, ca şi când ai fi în faţa 
Marelui Spirit? 

— Da. 

— Ce-ai face dacă prietenul nostru, Săgeata-trăsnetului, 
ar rămâne pururi în starea de acum? 

— O, nu l-aş părăsi niciodată! Dar îşi va reveni, nu-i aşa? 

— Se prea poate ca rana să se tămăduiască, dar mintea 
să nu i se mai întoarcă niciodată. Făgăduieşte-ne că nu-l vei 
părăsi orice s-ar întâmpla. 

Tânăra fată întinse mâna şi zise cu hotărâre: 

— Jur că voi fi soţia lui, orice s-ar întâmpla! Doresc însă ca 
acela care l-a adus în starea aceasta să-şi primească 
pedeapsa. 

— Şi-o va primi, fii pe pace, răspunse grav apaşul. 

In momentul acela sosi şi doctorul. | se spuse cum se 
petrecuseră lucrurile şi el se apropie de pat să examineze pe 
bolnav. Acesta, deşi suferea dureri cumplite, nu scoase nici 
un geamăt măcar; deşi cu mintea rătăcită, rămânea la 
credinţa că durerea trebuie stăpânită. 

— Când doctorul îl întrebă: 

— Cine sunteţi senior? el îi răspunse pe un ton trist: 

— Nu ştiu. 

— Şi care e numele dumneavoastră? 

— Nu ştiu. Nu mi-l amintesc. 

— Îl cunoaşteţi pe senior Unger? 

— ÎI cunosc; dar am fost ucis. 

— Unde se găseşte el acum? 

— Nu ştiu. 

— Dar cine v-a omorât? 

— Nu ştiu. 

— Unde s-a întâmplat? Nici asta nu ştiţi? 

— Ba da, dar am fost omorât. 

În felul acesta răspundea bolnavul la toate întrebările ce i 
se puneau. El afirma că-i cunoaşte pe toţi şi că ştie toate. Dar 
nu, de fapt nu recunoştea pe nimeni şi nu ştia în realitate 
decât un singur lucru, şi anume că fusese ucis. Medicul îşi 
clătină capul, nedumerit. 

— E o fractură a craniului, zise în cele din urmă doctorul, 
şi nu-i pot face nimic. Buruiana de leac pe care i-aţi aplicat-o 
e singura care îi poate tămădui rana. Poate că în urmă să-şi 
revină, de aceea nu trebuie să socotiți totul pierdut. 

După ce doctorul, urmat de ceilalţi, ieşi din cameră, Emma 
îngenunche lângă pat şi începu să plângă cu amar. 

— Antonio, Antonio, suspină ea, nu mă mai cunoşti tu pe 
mine?... 

— Ba te cunosc, şopti el. 

— Atunci spune-mi pe nume... o singură dată numai... 

— Nu-ti ştiu numele. 

— Îţi sunt dragă, Antonio al meu? 

— Da, îmi eşti dragă... spuse el cu glas adânc şi trist. 

— Nu te voi părăsi niciodată, Antonio... şopti ea printre 
lacrimi. Aşa bolnav cum eşti, al meu vei rămâne totdeauna. 

— Nu sunt bolnav, am fost ucis, repetă el în neştire. 

În vremea asta, trupurile comanşilor ucişi erau legate pe 
cai şi transportate la muntele El Reparo. Din toţi comanşii 
veniţi să prade conacul, nu mai rămăseseră în viaţă decât 
şase, şi aceştia în drum spre Mexico împreună cu contele 
Alfonso. 

Trupurile celor morţi fuseseră date de sălbaticul mixteca 
hrană crocodililor din ruinele vechiului templu aztec. Acesta 
era mormântul pe care-l hărăzise Ucigătorul-de-bivoli cruzilor 
săi duşmani. 

6. Pablo Cortejo 


Capitala vechii împărăţii aztece, reşedinţa de odinioară a 
nefericitului stăpânitor Montezuma, se numeşte ca şi ţara 
însăşi, Mexico. Aci se află, pe frumosul paseo!, un mândru 
palat, proprietatea contelui Fernando de Rodriganda y Sevilla, 
stăpân al mai multor moşii întinse şi rodnice. 

Acesta stătea în ziua aceea la biroul său şi cerceta nişte 
hârtii pe care i le adusese Pablo Cortejo, secretarul şi 
administratorul averilor sale. Secretarul părea îngrijorat şi în 
privirile pe care le arunca pe furiş contelui se citea ură şi 
teamă. 

— Nu-mi place defel purtarea nepotului meu, zise 
nemulţumit contele. Auzi! să piardă într-o singură noapte 
douăzeci de mii de pesos la cărţi! E nemaiauzit! 

— S-a întâmplat să câştige sume şi mai mari... îngână 
Cortejo. 

— Aşa? Atunci înseamnă că joacă foarte des... e, deci, 
jucător de meserie... Bine că ştiu... trebuie să-l ţin mai din 
scurt, adăugă contele răsfoind mai departe hârtiile. A, dar 
asta e? Credeam afacerea încheiată. 

— Don Alfonso a fost nevoit să întrebuinţeze suma 
aceasta pentru altceva... murmură cu teamă Cortejo. Nu e 
dator să-mi dea mie socoteală de ce face cu banii. 

— Socoteală nu, cred însă că ţi-ar fi putut spune măcar în 
treacăt. Pare să fie foarte intim cu dumneata, aş putea zice 
chiar că mai mult decât cu mine. De altfel, cred că nu mă 
înşel când susţin că o mare parte din vină pentru purtările lui 
o ai dumneata. Ai căutat totdeauna să-i acoperi slăbiciunile şi 


1 Bulevard. 

să-i încuviinţezi toate nesocotinţele. De pildă, patima lui 
pentru joc. 

— Toţi tinerii de-neam fac la fel. 

— Nu e un motiv ca să-mi facă jaf din avere. Şi unde e 
acum? 

— La hacienda del Erina. 

— Ce caută acolo? 

— Nu ştiu, domnule conte. 

— Dar ce e cu duelul? 

— Care duel? întrebă secretarul cu o mutră nevinovată. 

— Cortejo! se răsti contele. 

— Zău că nu ştiu de nici un duel, domnule conte. 

— Bine. Dacă nu-mi spui adevărul, eşti concediat imediat. 
Scurt! 

Cortejo n-avu încotro şi răspunse cu glasul umil: 

— Vedeţi că don Alfonso mi-a poruncit să nu spun nimănui 
nimic despre duel. A plecat la moşie ca să evite o ceartă. 

— Fii ceva mai lămurit. Uite ce-mi scrie contele Embarez: 


„Don Fernando, Vă rog să binevoiţi a comunica nepotului 
dumneavoastră că data duelului, fixată pentru acum trei 
săptămâni, a expirat de mult şi-l somez ca de astăzi în trei 
zile să se afle la întâlnire. Ştiut e că astfel de afaceri de 
onoare nu suferă amânare. Dacă la data hotărâtă nu va fi 
exact, îl voi descalifica prin ziare. Nădăjduiesc că puneti mai 
mult preț pe onoarea numelui dumneavoastră decât pe o 
zgârietură a nepotului dumneavoastră 

Contele Jimanzo Embarez”. 


— Văd deci din rândurile acestea că e vorba de un duel. 
— Contele a insultat pe don Alfonso. 

— Aşa? Şi Alfonso l-a provocat? 

— Nu, ci contele. 

— Atunci nu contele l-a insultat, ci nepotul meu. Şi a 
primit el provocarea? 

— A trebuit. 

— A, a trebuit, adică ar fi fost destul de laş ca să n-o 
primească! Ce ruşine! Şi pentru ce nu s-a prezentat nepotul 
meu la întâlnire? 

— Pentru că... pentru că... don Embarez e cunoscut ca 
unul dintre cei mai buni spadasini. 

— Aşadar, nepotul meu a fugit de duel ca un laş... Mi-a 
pătat numele... m-a făcut de râs... Sfinte Dumnezeule! Ce 
ocară! 

Don Fernando se plimba agitat prin cameră, pradă unei 
furii pe care cu greu şi-o putea stăpâni. Deodată se opri în 
faţa secretarului şi-i spuse cu glas poruncitor: 

— Ascultă, Cortejo, trimite imediat doi oameni călări la 
hacienda să-i spună nepotului meu să se întoarcă numaidecât 
la oraş. 

— Dar... până să vină va trebui să treacă cel puţin trei 
săptămâni. 

— Ştiu. De aceea mă voi duce îndată la conte să-i spun că 
mă voi bate eu în locul lui Alfonso. Ce armă a fost aleasă? 

— Spada, răspunse Cortejo cu o sclipire de bucurie în ochi. 

— Bine, acum poţi să pleci şi să-mi trimiţi pe Maria 
încoace. 

— După câteva minute, o femeie bătrână, de o aparenţă 
demnă, se opri în prag. 

— Vino mai aproape, Maria, şi şezi, am să-ţi vorbesc. 

Maria Hermoyes era o slugă veche şi credincioasă a casei 
şi contele ţinea foarte mult la ea. 

— Maria, începu contele cu glas blând, ştiu că m-ai ajutat 
întotdeauna cu credinţă, vrei să-mi spui adevărul la ce te voi 
întreba? 

— Nu v-am minţit niciodată, stăpâne. 

— De asta sunt sigur, dar mai sunt lucruri pe care o slugă 
credincioasă nu le spune stăpânului, ca să-l ferească de 
supărări. Eu îţi cer însă acum să-mi spui adevărul şi numai 
adevărul, vrei? 

— Voi spune totul, ca în faţa duhovnicului, stăpâne. 

— Bine. Tu ai fost aceea care mi-ai adus de mult, cu ani în 
urmă, pe Alfonso aici. Spune-mi cinstit: e el cu adevărat 
nepotul meu? 

Femeia tresări speriată. 

— Doamne, Dumnezeule! Ce vă face să-mi puneţi o astfel 
de întrebare? strigă ea. 

— Un singur cuvânt îţi cer: da sau nu? 

— Nu pot, stăpâne. E ceva la care nici nu m-am gândit la 
început, cu timpul însă bănuiala s-a trezit şi a crescut treptat 
în sufletul meu. 

— Ce bănuială? 

— Mi s-a părut ciudat că don Alfonso seamănă cu senior 
Pablo Cortejo din ce în ce mai mult. 

— Aşa e, am băgat şi eu de seamă, şi gândul acesta mi s- 
a înfipt adânc în creier. 

— Pe urmă, prea aveau multe secrete, don Alfonso cu 
Pablo Cortejo. 

— Ştiu, dar în curând lucrurile se vor schimba... 

— Şi-apoi... femeia se codi o clipă, apoi urmă: trebuie să 
vă spun că fratele seniorului Pablo... 

— Se opri iar. 

— Spune mai departe, ştii doar bine că rămâne între noi. 


117 


Vrei să vorbeşti despre administratorul fratelui meu, avocatul 
Gasparino Cortejo din Spania? 

— Da. În tinereţe îmi cam da târcoale, şi mi-a dăruit o 
fotografie de a lui pe care o am şi acum... 

— Şi? 

— Seamănă în fotografie leit cu don Alfonso. 

— Da? Vrei să mi-o arăţi şi mie? 

— Mă duc s-o aduc. 

— Când văzu contele fotografia, strigă peste măsură de 
uimit: 

— E Alfonso întreg! 

— Aşa e, stăpâne. Asta mi-a stat de mult pe suflet, dar nu 
cutezam s-o spun. 

— Tu ai fost doica micului Alfonso? 

— Da, dar după vreo şase luni l-am înţărcat. Era vorba să 
rămân dădaca lui, dar a venit un tâmplar de m-a cerut în 
căsătorie şi m-am măritat cu el. Omul meu însă a murit după 
puţin timp şi am rămas singură. Asta a fost pe vremea când 
aţi cerut dumneavoastră copilul de suflet, şi fiindcă stăpânu- 
meu mai avea un băiat care s-a prăpădit în urmă vi l-a dat. M- 
au întrebat dacă vreau să plec cu băiatul în Mexic. Cum nu 
mai aveam pe nimeni pe lume şi mi-era drag copilul, am 
primit. 

— Şi până la plecare n-ai mai fost la castel? 

— Nu, fiindcă nici n-am mai avut când. Vaporul era gata 
de plecare şi m-am dus în dimineaţa aceea la castel, unde am 
găsit pe domnul conte şi pe doamna contesă împreună cu 
copilul în trăsura care ne-a dus la Barcelona. Aici am găsit pe 
senior Pedro Arbellez, care e acum arendaşul moşiei 
dumneavoastră, pe atunci numai inspector, şi care ne-a luat 
cu el în Mexic. 

— Cine v-a dus pe vapor? Contele şi contesa? 

— Nu, dumnealor s-au întors chiar în seara aceea la 
castel, fiindcă li se rupea inima să-şi dea copilul de lângă ei. A 
doua zi dimineaţa mi s-a părut că parcă nu mai era acelaşi 
copil, ci altul. Să nu spun nimănui nimic despre ce-am vorbit 
cu dumneavoastră, don Fernando? 

— Se-nţelege! Altminteri vor prinde de veste că ştiu totul. 
Dar unde să fie adevăratul Alfonso? 

— Îl vor fi luat oamenii aceia la hanul din Barcelona. 

— Poate că îl vor fi şi omorât. 

— O, Doamne! 

— O voi afla... trebuie s-o aflu! zise plin de mânie contele. 
Aşadar, de aceea a ieşit Alfonso o pramatie şi mi-l simţeam 
străin de suflet. Dar în faţa ochilor trece drept nepotul meu şi 
trebuie să-i iau apărarea. Du-te, Mario, şi spune vizitiului să 
înhame caii la trăsură. 

Bătrâna plecă. Peste câteva minute trăsura era trasă la 
scară şi don Fernando se duse la contele Embarez, un om 
tânăr, care-l primi foarte politicos, deşi rece. 

— Am primit astăzi o scrisoare de la dumneata, începu 
don Fernando, scrisoare al cărei ton m-a mirat foarte mult. 

— Era cât se poate de firesc să fie aşa, răspunse contele. 

— Poate pentru dumneata, dar nu şi pentru mine. Eu sunt 
totdeauna cuviincios cu toată lumea. 

— Eu de asemenea, cu aceia care merită. Don Fernando 
se dădu cu un pas înapoi. 

— Vrei să spui că eu nu o merit? întrebă el cu sinceritate. 

— Dar nici nu era vorba de dumneata. 

— Totuşi scrisoarea mi-era adresată mie. 

— Era însă vorba de nepotul dumitale. 

— Mă rog, o lămurire: ce-ai dumneata cu el? 

— E vorba de o afacere de onoare. A insultat pe sora mea 
şi l-am provocat la duel, provocare pe care a primit-o. 

— Şi când era vorba aibă loc duelul? 

— După trei zile. Deoarece nu s-a prezentat, bănuiesc că 
onoarea lui nu merită o lovitură de spadă. Sau poate e laş. 
Cel puţin aşa trebuie să cred. 

— Te înşeli, conte, şi trebuie să-ţi atrag atenţia că nu e 
demn din partea dumitale să mă jigneşti pe mine, care n-am 
nici o vină în această afacere. 

— Îţi fac cunoscut că nepotul meu a fost nevoit să plece 
pe neaşteptate la o moşie de-a mea, foarte îndepărtată, de 
aceea, şi numai de aceea a fost împiedicat să se prezinte la 
timp. 

Cuvintele acestea impresionară pe conte. 

— Cele ce am scris îl priveau pe nepotul dumitale, 
răspunse el puţin cam ruşinat. 

— Nu e o scuză. Deoarece cuvintele adresate nepotului 
meu mi le-ai scris mie, îţi cer ca lovitura de spadă hărăzită lui 
s-o primesc eu. 

— Ce vrei să spui...? 

— Că primesc provocarea. 

— Domnule conte, nu asta a fost intenţia mea, te rog să 
mă crezi... şi-ţi cer să renunti... zise repede Embarez. 

— Şi eu îţi cer să primeşti! strigă contele aproape 
ameninţător. 

— Bine, dacă stăruieşti, sunt nevoit să primesc. Când 
doreşti să aibă loc duelul? 

— Chiar mâine. 

Ajuns acasă, don Fernando se închise în biroul lui şi scrise 
până seara. Chemă apoi pe bătrână, si-i zise: 

— Vreau să-ţi încredinţez un secret, Mario, pe care trebuie 

să-l păstrezi cu sfinţenie. Ştii tu ce e un duel? 

— Da. 

— Atunci află că eu trebuie să mă bat mâine în duel. 

— Vai de mine! don Fernando! Să nu faceţi una ca asta! 
strigă ea speriată. 

— Trebuie. Acest Alfonso a fost provocat şi a fugit ca un 
laş. Ca să salvez onoarea numelui meu, trebuie să mă bat eu 
în locul lui. 

— Doamne, Doamne! El e ucigaşul unchiului său... se 
tângui bătrâna. 

— Nu te teme, mânuiesc încă destul de bine spada, deşi 
sunt un om în vârstă, şi nădăjduiesc că voi scăpa teafăr. 
Totuşi mi-am făcut testamentul. 

— Credeam că l-aţi făcut mai de mult. 

— Da, făcusem unul prin care îl lăsam pe Alfonso 
moştenitorul întregii mele averi. Acum însă am căpătat 
bănuieli şi am hotărât altfel. Uite, testamentul cel nou ţi-l dau 
ţie spre păstrare. 

— Mie? Ah, stăpâne, o biată femeie bătrână, zise ea şi 
începu să plângă. 

— Mi-eşti credincioasă şi singura fiinţă pe care mă pot 
bizui. Mă întorc mâine teafăr, mi-l dai înapoi; dacă nu, îl 
predai guvernatorului, care va şti ce are de făcut. Noapte 
bună! 

După ce Pablo Cortejo plecase de la conte şi expediase 
oamenii după Alfonso, se duse unde îl aştepta fata lui - soţia îi 
murise de mult - pe care o adora. Înaltă, uscată şi urâtă foc, 
avea o privire rea şi sfredelitoare. 

— Ce-a vrut contele de la tine aşa de dimineaţă? îl întrebă 
ea când îl văzu. 

— Parcă mi-a dat cu măciuca în cap, mormăi el mânios. 

— Despre ce-a fost vorba? 

— Despre Alfonso, despre cine vrei să fie?... 

— Hm! E doar nepotu-său. 

— Aşa crede. Dacă ar şti bătrânul cum stau lucrurile! Mai 
întâi chestia cu datoria la cărţi, pe urmă afacerea cu duelul în 
care numai tu eşti de vină. 

— CUM?! Întrebă ea mirată. De unde până unde? 

— Fiindcă nu l-ai lăsat să se bată. [i-era că-ţi pierzi 
odorul... Nu-i vorbă, n-avea nici el poftă să-şi pună viaţa în 
primejdie. 

— Ce-are a face una cu alta? 

— Are, pentru că Embarez i-a scris lui don Fernando, care 
m-a ameninţat că mă dă afară şi câte altele. 

— N-o să îndrăznească, nu-l lasă Alfonso, zise ea cu 
dispreţ. 

— Ei as! Contele zicea că o să-l ţie din scurt de-acum 
încolo; cică eu aş fi de vină... eu stric odorul de nepot. 

— Nu tu, ci eu, zise ea cu fudulie. 

— Aici ai dreptate. De altfel, scrisoarea contelui Embarez 
a avut un efect la care nu m-aş fi aşteptat şi care poate fi 
spre norocul nostru: don Fernando vrea să se bată în locul lui 
Alfonso. 

— Când? întrebă fata sărind drept în picioare. 

— Nu ştiu, cred însă că în curând; contele n-are obicei să 
tărăgăneze astfel de lucruri. 

— Ce-ar fi să-l împuşte? 

— Adică să-l înjunghie. E vorba de un duel cu spada, ceea 
ce e şi mai primejdios. 

— Şi mai bine, am scăpa mai repede. 

— Testamentul e făcut şi Alfonso e moştenitorul întregii 
averi. 

— Şi eu împreună cu el, râse ea cu răutate. 

— Aşa e. O, fratele meu Gasparino e un pişicher şi 
jumătate.... A ştiut cum să pună lucrurile la cale... Vrea totul 
pentru el şi pentru fecioru-său, iar nouă să ne arunce, ia 
acolo, un ciolan de ros. Dar noi suntem tot atât de şireţi ca şi 
el. Moşteneşti şi tu în rând cu el. 

— Tare sunt curioasă să ştiu ce-o să zică Alfonso când o 
auzi planul nostru. 

— „Da” n-o să zică în nici un caz. 

— Adică de ce nu? Oare nu sunt destul de frumoasă? 
întrebă ea înţepat. 

— N-o lua aşa, fata tatei, vreau să spun că un conte nu se 
însoară decât cu o contesă. 

— Parcă eu ce vreau? Dacă mă ia, sunt şi eu contesă. 

— Hm! nu zic că n-ai dreptate, cred însă că n-o să se 
învoiască atât de lesne. 

— Trebuie, dacă nu din dragoste, de nevoie. 

— Dar dacă don Fernando scapă teafăr? Fiica domnului 
Cortejo se uită câtăva vreme în pământ, apoi zise cu înţeles: 

— Ce slabi de înger sunteţi voi bărbaţii! Cortejo o privi 
iscoditor, apoi întrebă: 

— Vrei să spui că trebuie să... moară? 

— Da. 

— Dacă nu de spadă... 

— ... de altceva. Cât o să mai aşteptăm? 

— Da, da, s-aşteptăm... ca în vremea asta să fiu dat 
afară... zise Cortejo îngândurat. 

— Atunci, ce mai stai? Vrei să te ajut? 

— Poate, răspunse el cu înţeles. 

— A, după cum înţeleg ai şi luat o hotărâre. Care? 

— Vroiam tocmai să-ţi spun când am fost chemat la conte. 

Ai citit scrisoarea lui Gasparino, nu-i aşa? 

— Da. Contele trebuie să dispară. 

— Încuviinţezi şi tu planul meu? 

— Nu tocmai. Eu nu sunt de părere să moară contele. 
Dacă îl lăsăm în viaţă vom avea oricând o armă împotriva lui 
Alfonso şi a fratelui tău. Nu se ştie dacă dragostea lor pentru 
tine e de-ajuns ea să te pună la adăpost. 

— Poate că ai dreptate. Ar trebui să-l dăm pe conte 
căpitanului pirat Landola, care soseşte zilele astea aici să-l ia 
cu el. Şi-apoi, parcă tot nu mă lasă inima să ucid pe omul 
căruia îi datorez recunoştinţă. 

— Recunoştinţă? râse batjocoritor Josefa. Dar tu n-ai 
muncit pentru el? Sunt totuşi de părere să-l lăsăm în viaţă, 
dar din motivele pe care ţi le-am spus. Dacă nu e omorât în 
duel, trebuie să-i dăm ceva ca să cadă în catalepsie. O 
moarte aparentă ne-ar fi de mare folos. Nu cunoşti pe cineva 
care să se priceapă la astfel de doctorii? 

— Ba da, e un indian, Basilio, care locuieşte la San Anita, o 
să mă duc să vorbesc cu el. 

— Bine, dar după ce vom vedea rezultatul duelului. Cum 
stai cu Alfonso? 

— L-am anunţat încă de acum trei săptămâni de ceea ce 
pun la cale, aşa că oamenii trimişi de conte au să-l 
întâlnească probabil în drum. Trebuie să sosească peste 
câteva zile. 

Ochii fetei luciră de bucurie. Se vedea bine că Alfonso îi 
era cu adevărat drag şi în pieptul ei clocotea un vulcan de 
patimi. Vai de el dacă nu-i va împărtăşi această dragoste. 

A doua zi, dis-de-dimineaţă, contele Fernando de 
Rodriganda, împreună cu secundantul său, părăseau călare 
capitala, pentru a ajunge la timp la lacul Tescuco, unde urma 

să se desfăşoare duelul. Amândoi seniorii purtau costume 
tradiţionale mexicane, iar pe cap aveau faimoasele sombrero, 
pălării cu boruri late, împodobite cu şnururi aurite ce le 
coborau mai jos de umeri. Erau îmbrăcaţi în veste închise la 
culoare, prevăzute cu numeroşi năsturei de argint. Şeile 
aveau ornamente de aur şi argint, ca şi zăbala şi căpăstrul 
cailor ce-i purtau în şa. 

Cei doi călăreau tăcuţi. Tot ce era de discutat fusese 
rezolvat înainte de plecarea lor. Secundantul bănuia ce se 
petrece în sufletul şi mintea contelui, aşa că se ferea să-i 
tulbure gândurile printr-o conversaţie facilă. 

Când au ajuns la locul stabilit, ceilalţi îi aşteptau. Era 
prezent şi un medic, adus tot de ei. Cei doi potrivnici au 
declarat că refuză orice posibilitate de împăcare, astfel că, la 
un semnal al arbitrilor, duelul începu. 

Dacă Embarez şi-a închipuit că va termina repede cu 
Rodriganda, atunci el se înşelase. Don Fernando era un 
spadasin încercat. Din primele încrucişări de spadă el reuşi 
să-şi rănească adversarul, ceea ce însă îl făcu pe acesta şi 
mai agresiv; aşa că în minutele ce au urmat, folosind toată 
forţa şi agilitatea sa, el reuşi să-şi înfigă spada în pieptul 
partenerului său mai vârstnic. 

Înainte de a se prăbuşi, don Fernando reuşi să spună: 

— M-a rănit! 

După ce cercetă rana, medicul declară că ea nu-i 
ameninţă viaţa, dar e destul de gravă pentru a pune capăt 
duelului. Contele Embarez se declară satisfăcut şi părăsi locul 
înfruntării. Don Fernando primi îngrijirile de rigoare, i se 
bandajă provizoriu rana şi fu dus acasă cu o trăsură. 

Cortejo şi fiica sa încercară să se arate consternaţi de cele 
întâmplate, dar la un semn al doctorului se văzură poftiţi 


125 


afară din camera bolnavului. Acesta îşi manifestă dorinţa să o 
aibă alături de el numai pe bătrâna Maria. Aceasta apăru de 
îndată şi i se încredința îngrijirea rănitului. După ce medicul a 
făcut ultimele recomandări şi a plecat, Maria îi spuse contelui: 

— Am testamentul la mine, stăpâne. 

— Bine, ia cheile şi încuie-l colo, în sertarul de mijloc al 
biroului. 

În locuinţa d-lui Cortejo cei doi ticăloşi, tatăl şi fiica, turbau 
de mânie. 

— Ai văzut? zise fata, ne-a dat afară. Afurisita aceea de 
babă s-a priceput să intre pe sub pielea contelui fără să ştim. 

— Şi contele Embarez e un neghiob. Nu putea să înfigă 
spada ceva mai adânc? adăugă Cortejo cu ciudă. Mă duc 
imediat la San Anita. 

— Da, de fapt nici nu suntem doriţi aici. 

— lar rana ne oferă cea mai bună acoperire. 

— Da, ia-o înainte călare! Fiecare oră pe care o petrecem 
aici e o pierdere pentru noi. 

— De fapt, voiam să aştept mai întâi întoarcerea lui 
Alfonso. 

— Dar otrava poţi foarte bine s-o comanzi! 

— Asta-i adevărat. Deci, plec repede! 

Pablo Cortejo dădu ordin să i se înşeueze calul şi porni în 
jos pe lungul Paseo de Bucareli, tot înainte, până ce ajunse în 
sudul oraşului, pe Paseo de la Viga. De aici putea să ajungă în 
cele două sate indiene, San Anita şi Ixtacalco. 

Locuitorii acestora aduceau la oraş, în bărcile lor plate, pe 
canalul Chalco, fructe şi flori, porumb şi fân. Femei în fuste 
roşu aprins şedeau în faţa produselor lor, având alături copii 
şi câini. O pătură prinsă în două colţuri le proteja de arşiţa 
soarelui. 

Da stânga se întindeau faimoasele Chinampas, grădinile 
plutitoare ale indienilor. Cândva oglinda lacului Chalco fusese 
limpede, dar indienii au acoperit-o cu plute şi saltele de paie, 
pe care au pus straturi de pământ, ca să poată cultiva pe ele 
legume şi flori. Acestea au prins rădăcini pe fundul apei, 
astfel că plutele nu mai puteau fi mânate de valuri, 
constituind adevărate insulițe cultivate. 

Indienii de aici sunt de religie catolică, pentru care motiv 
sunt numiţi Indios fideles, spre deosebire de Indios bravos, 
care au rămas ataşaţi credințelor străbune. Desigur că primii 
au păstrat multe din elementele, credinţele şi obiceiurile 
vechi, pe care le-au transplantat în creştinismul adoptat 
acum. De altminteri nu sunt puţini la număr aceia dintre ei 
care pot fi mai de temut decât comanşii sau apaşii, aşa-zişi 
sălbatici. 

Un astfel de indian creştinat era Basilio, vraciul meşter în 
otrăvuri care se îndeletnicea cu meseria de doctor clandestin 
şi era renumit pentru cunoştinţele lui în tot felul de buruieni 
otrăvitoare vândute la preţ mare. Omorâse pe calea asta mai 
mulţi oameni decât Ucigătorul-de-bivoli şi Inimă-de-urs în 
luptă dreaptă cu duşmanii. Coliba lui era cunoscută de toţi. O 
ştia şi Cortejo. Când ajunse la casa doctorului, descăleca şi 
bătu în uşă. 

O zgripţuroaică bătrână şi colţată veni să-i deschidă. 

— Ce pofteşti? îl întrebă ea. 

— E acasă Basilio? 

— Nu, nu ştiu nici unde e şi nici când se întoarce. 

Cortejo băgă mâna în buzunar, scoase un pesos, i-l arătă 
şi întrebă iar: 

— E acasă Basilio? 

— Poate să fie. Dă banu' încoace şi mă duc să văd. 


127 


— Dacă e acasă ţi-l dau, dacă nu, nu. 

— E acasă, dă-l încoa, zise ea repede. 

— Pot să-i vorbesc? 

— Da, intră. 

ÎI duse într-o cocioabă care semăna mai mult a cocină de 
porci decât a locuinţă omenească. 

Aşteptă multă vreme până să vină indianul. 

Acesta era un omuleţ mărunţel, cu ochi vicleni şi un nas 
ca ciocul de vultur, pe care stătea încălecată o pereche de 
ochelari cât toate zilele. 

— Ce vrei? îl întrebă el. 

— Pot vorbi deschis cu dumneata? 

— Da. 

— Bune şi rele? 

— Toate sunt bune. 

— Vreau să spun otrăvitoare şi neotrăvitoare. 

— Vrei să vorbeşti despre cele otrăvitoare? Ar trebui mai 
întâi să ştiu cine eşti. 

— Asta nu pot să ţi-o spun, te asigur însă că nu sunt de la 
poliţie. 

— Bine. Ai parale? Cine vrea să vorbească despre otrăvuri 
cu mine trebuie să plătească zece pesos. Îi dai? 

— Poftim. 

— Bine, acum întreabă. 

— Există vreo otravă care să dea o moarte aparentă? 

— Da, chiar mai multe. Pentru cine? 

— Pentru un om de vreo cincizeci de ani dar foarte voinic. 

— Să se trezească după cât timp? 

— După o săptămână. 

— Când îţi trebuie otrava? 

— Chiar acum. Plătesc cât ceri. 

— Costă o sută de pesos. 

— Ti-i dau. 

— Aşteaptă puţin până ţi-o aduc. 

După câteva minute Basilio se întoarse şi îi înmâna lui 
Cortejo un pliculeţ. 

— Nu e primejdios să umbli cu ea? întrebă cu frică 
secretarul contelui Fernando. 

— Nu, n-are efect decât după ce a pătruns în stomac. 
Dizolvi praful în puţină apă şi o torni în mâncare sau în 
băutură. 

— Dar, la un om în stare de catalepsie, apar senine de 
descompunere ca la cadavre? 

— Nu. 

— În cazul meu însă e nevoie să apară. Ai cumva o 
buruiană pentru aşa ceva? 

— Am, dar costă încă cincizeci de pesos. 

— Bine. 

Basilio veni cu o sticluţă în care era un lichid verde. 

— Cu apa asta ungi locul unde vrei să apară petele, zise 
el. Dă banii şi ţine sticluţa. 

Cortejo vâri sticluţa în buzunar, plăti, încalecă şi plecă, 
după ce mai întâi se încredința că nu-l văzuse nimeni ieşind 
din coliba otrăvitorului. 

7. Faptă mişelească 


În vreme ce se întorcea acasă pe Paseo de la Viga, Cortejo 
întâlni un călăreț care, după câte i se păru, nu prea era 
obişnuit să stea în şa; acesta purta o îmbrăcăminte uşoară, 
de vară, iar pe cap un sombrero uriaş. Uimit, Cortejo îşi opri 
calul, îi păru cunoscut omul, dar nu se aştepta să-l 
întâlnească aici. După o clipă îşi dădu seama că era căpitanul 
Henrico Landola. Buzele strânse, colţurile gurii coborâte într-o 
grimasă  dispreţuitoare, nasul puternic coroiat, privirea 
pătrunzătoare, ascuţită a ochilor săi cenuşii, convingeau de 
îndată pe cei care-l întâlneau că nu au de-a face cu un om 
obişnuit. 

Şi, într-adevăr, căpitanul Landola nu era un om obişnuit; 
asta o ştiau toţi cei care-l cunoşteau. Aceştia erau unanimi în 
a spune că, în ciuda numelui său spaniol, era un adevărat 
yankeu, căruia nici de dracu nu-i era frică şi dacă ar fi fost 
nevoie să-l întâlnească pe acesta din urmă, ar fi intrat şi ieşit 
din iad, fără să trebuiască să forţeze sau să îndoaie vreo bară 
de la intrare. Căpitanul cunoştea toate mările şi porturile 
lumii şi era considerat drept un om care ia la bord orice 
marfă, dacă îi aduce vreun câştig. Da, se spunea despre el că 
nu se dă în lături nici de la transportul de negri, deşi sclavajul, 
traficul de sclavi era, cel puţin pe hârtie, de mult abolit şi 
trebuia să te păzeşti, nu glumă, de navele militare care-i 
vânau pe traficanţi. 

— Este oare cu putinţă?! Sunteţi cumva senior Henrico de 
Landola? se încumetă Cortejo să-l întrebe pe călăreț. 

— Da, eu sunt acela, răspunse cel interpelat. 

— Dar ce faceţi aici, pe Paseo? 

— Vă vin în întâmpinare. 

— Mie? întrebă Cortejo uimit. 

— Da, nu ştiaţi că am debarcat la Veracruz? Nu aţi primit 
scrisoarea fratelui dumneavoastră? 

— Ba da, am primit-o. 

— Ei, atunci totul este în regulă. Am traversat călare toată 
această blestemată ţară de tâlhari şi de hoţi, ca să tratez cu 
dumneata afacerea. Te-am căutat acasă, dar acolo am găsit-o 
numai pe fiica dumitale, care mi-a spus că am să te întâlnesc 
cu siguranţă aici, pe Paseo. Lucru care s-a şi întâmplat. 

— Hm, ce lipsă de prevedere! 

— Lipsă de prevedere? Adică de ce? 

— Păi dumneata nu trebuie să fii văzut. Deşi aici nu te 
cunoaşte nimeni, uneori dracul îşi vâră coada. Doi oameni, 
care trebuie să încheie o afacere ca a noastră, nu e cazul să 
fie văzuţi de nimeni împreună. 

— De acord, asta îmi convine şi mie! 

— Călăriţi mai departe, plimbaţi-vă unde vă place şi veniţi 
seara, la ora zece, pe jos, tot aici, în locul acesta în care ne- 
am întâlnit acum! 

— Bine, am să fiu aici la ora convenită. Bandola se 
îndepărtă, iar Cortejo porni spre casă. Odată ajuns aici, fiica 
sa îl întâmpină îngrijorată: 

— L-ai găsit pe om şi ai obţinut chestia? 

— Bineînţeles. Dar ce mult a costat! 

— Povesteşte! 

Tatăl îi povesti Josefei cum decursese vizita sa la Basilio şi 
adăugă imediat: 

— Dar cum ai putut să faci o atare greşeală şi să mi-l 
trimiţi în întâmpinare pe căpitan? 

— O greşeală? Adică de ce? 

— Nimeni nu trebuie să ne vadă împreună cu el. 

— Ar fi fost o greşeală şi mai mare dacă i-aş fi permis să 
te aştepte aici, la noi acasă. 

— Dar ce, vroia el aşa ceva? Ce individ neprevăzător. Ţi-a 
spus ceva despre afacerea noastră? 

— Nu, nici un cuvânt. 

— Şi nici tu? 

Josefa păru puţin jenată şi spuse: 

— Am încercat să-i vorbesc, dar el nu s-a lăsat antrenat în 
discuţie. 

— Asta cred şi eu. Un om ca Henrico Landola nu discută 
cu o femeie asemenea probleme. l-ai spus unde m-am dus? 

— Nu. l-am spus numai că te poate întâlni pe Paseo. Deci 
eşti în posesia substanţei? Ce este de fapt? Un praf sau un 
lichid? 

— Un praf. 

— Arată-mi-l! 

Cortejo deschise cutiuţa si-i arătă conţinutul. 

— Când ai de gând să i-o administrezi? încă azi? 

— Trebuie să mai aştept, Alfonso încă nu e aici. 

— Nu trebuie neapărat să fie şi el prezent. 

— Trebuie cel puţin să discut mai întâi cu Landola. 

— Atunci, s-ar putea ca don Fernando să primească praful 
chiar mâine? 

— Posibil. 

— Dar cum? Bătrâna asta, mă refer la Maria, nu lasă pe 
nimeni în preajma lui. Îl păzeşte ca un balaur. 

— Trebuie să existe un mijloc. 

— Cum acţionează substanţa? 

— Îşi face efectul în cursul unei nopţi, iar acţiunea ei 
durează o săptămână întreagă. 

— Cum este şi rănit, poate chiar să moară. 

— Asta n-ar mai fi din vina mea. Eu vreau numai să-i 
produc o moarte aparentă; dacă moare, conştiinţa mea este 
curată! 

Seara, Cortejo plecă de acasă spre a se duce pe Paseo, la 
întâlnire. ÎI găsi pe căpitan aşteptându-l. 

— Tii, da punctual mai eşti, îi spuse acesta. Asta-i bine. 
Îmi place. 

— Şi mie îmi place. Unde v-aţi petrecut timpul senior 
Landola? 

— Păi există multe localuri în care te poţi simţi bine, îi 
răspunse acesta. Daţi-mi braţul, ca să putem trece la 
problema noastră. 

Braţ la braţ, cei doi îşi începură plimbarea pe Paseo, 
şuşotind, ca să nu-i audă nimeni. 

— Deci aţi primit scrisoarea fratelui Gasparino? începu 
căpitanul. 

— Da. 

— Senior Gasparino Cortejo mi-a spus că ai o însărcinare 
pentru mine. 

— Care anume? 

— Ar fi vorba de transportat un om, răspunse cu nepăsare 
Bandola. 

— Viu sau mort? 

— După cât mi s-a spus, mort. 

— Dar dacă eu n-aş fi de părerea fratelui meu? 

— Atârnă de preţ. Cât dai? 

— Te mulţumeşti cu o mie de duros? 

— Da. Şi ce să fac cu el? 

— Să-l faci să dispară. 

— Cum adică? 

— Să-l debarci undeva. 

— Unde? 

— Treaba dumitale! 

— Bine. Când pot să iau „marfa”? 

— Până când rămâi în port? 

— Până se termină afacerea. 

— Ştii despre cine e vorba? 

— Ştie dracu! Da urma urmei nici nu vreau să ştiu, îmi 
încarc „marfa” şi plec. 

Dacă ar fi fost ziua în amiaza mare, Cortejo ar fi putut 
vedea pe chipul căpitanului că acesta minţea. Landola îşi 
dăduse seama de esenţa planurilor celor doi fraţi Cortejo şi 
hotărâse de mult, în ascuns, să-şi asigure o parte, serioasă 
din câştigul operaţiunilor. 

— O să-ţi spună el singur cine e. 

— N-o să-l cred. 

— Au să audă şi marinarii. 

— N-au să aibă cum, fiindcă n-o să dea nimeni cu ochii de 
el. 

— O să aflăm mai târziu unde l-ai dus? 

— Poate. Deocamdată nu ştiu nici eu. 

— Să presupunem că omul moare mâine. 

— Atunci o să-l îngroape. 

— De-abia după două zile, fiindcă nepotu-său nu e aici. 

— O să-l îngroape şi fără el. 

— Nu se poate. 

— Aşa! Atunci e un om de seamă... Te pomeneşti că 
doctorul o să ceară să-l îmbălsămeze. 

— Nu o să las eu. O să pretextez că mortul avea oroare de 
asta sau că nu e în obiceiul familiei lui. 

— Toate bune, dar cum îl ducem pe corabie? 

— Hm... În coşciug în nici un caz. 

— Cred şi eu! 

— Atunci într-o ladă. 

— Nu se poate, se înăbușe. 

— Facem găuri în scânduri. 

— Nu merge, se văd. Ce-ar fi să-l vârâm într-un cos? 

— S-ar putea. Dar cum duci coşul în port? 

— Pe catâri. 

— Ideea nu e rea. Trebuie însă să descarci coşul undeva 
pe mal, departe de port, ca să nu atragă atenţia. 

— Am înţeles. 

— Noapte bună, senior. 

— Noapte bună. 

Cei doi ticăloşi îşi strânseră mâinile şi Landola plecă. 

Contele, care zăcea rănit în patul său, habar n-avea că se 
punea la cale înmormântarea lui. 

Norocul, sau mai bine zis diavolul, îl sluji de minune pe 
Cortejo. Când intră în curtea palatului o întâlni pe bătrâna 
Maria Hermoyes cu un pahar de apă în mână. 

— Ce face don Fernando? o întrebă el. 

— Nici rău, nici bine. Nu se plânge de dureri, dar îl chinuie 
o sete grozavă. La fiecare sfert de ceas trebuie să-i aduc un 
pahar cu apă rece de la fântână. 

— Ce spune doctorul? 

— Zice că nu există nici o primejdie, doar dacă nu s-ar 
putea ivi ceva neaşteptat. 

— Să dea Dumnezeu să nu se ivească nimic, dar într-o 
ţară călduroasă ca asta te poţi aştepta la orice, şi cea mai 
mică rană poate pune viaţa omului în primejdie. 

— Aşa e, ai dreptate. Acum mă duc, noapte bună, senior. 

— Noapte bună. 

Tot vorbind, se apropiaseră de uşa care ducea la odaia 

bătrânei. Aceasta avea ceva de luat din cameră, puse paharul 
pe o firidă şi intră în odaie. Atât îi fu de ajuns lui Cortejo. 
Scoase repede pacheţelul cu otravă din buzunar, scutură 
praful în paharul cu apă, apoi se îndepărtă în grabă. 

Josefa nu se culcase încă. Când află de isprava tatălui ei, 
bătu veselă din palme. 

— Admirabil! strigă ea. Acum sunt sigură că voi fi contesă. 
Pe când crezi că va sosi Alfonso? 

— Dacă nu s-a oprit în drum, ar putea fi aici chiar mâine. 

— N-am să pot închide ochii de bucurie la noapte. 

— Oricum, ar fi mai nimerit să te duci să te culci. Dacă se 
întâmplă ceva contelui peste noapte, au să ne scoale pe toţi, 
şi nu trebuie să te găsească îmbrăcată. Se cere să fim 
prevăzători şi să luăm seama la cel mai neînsemnat lucru. 

— Bine zici. Să presupunem că don Fernando cade în 
catalepsie, ai de gând s-o laşi pe bătrână lângă el? 

— Ei aş! 

— Tocmai vroiam să-ţi spun. După cât bănuiesc eu, 
contele a făcut un nou testament. 

Cortejo sări în sus ca muşcat de şarpe. 

— De unde ştii? 

— Mi-a spus un servitor că a scris ceasuri întregi închis în 
birou în ajunul duelului. 

— N-ar fi un motiv. 

— Mai am şi altele. De ce a tăinuit ce a scris? Şi de ce n-a 
încuiat hârtia în biroul lui ci a dat-o Mariei s-o păstreze. 

— Ei drăcia dracului! Eşti sigură de ce spui? întrebă 
Cortejo îngrijorat. 

— Da. A fost văzută ieşind de la conte cu un plic mare în 
mână, sigilat, plic pe care l-a dus înapoi contelui, după duel. 

— Ştii că e foarte serios ce spui tu?! Probabil că şi-a 

schimbat dispoziţiile testamentare. Dar cum? Alfonso rămâne 
în orice caz moştenitorul lui. 

— Poate da, poate nu. Ceea ce dă de bănuit e faptul ca 
don Fernando şi-a pus toată încrederea în bătrână. 

— Ea e aceea care l-a adus pe Alfonso din Spania şi s-ar 
putea să aibă vreo bănuială. 

— Să-i fi spus şi contelui despre bănuielile ei? 

— Atunci trebuie să ne descotorosim şi de ea. Unde crezi 
tu că-şi va fi pus contele testamentul? 

— Probabil în sertarul din mijloc al biroului, unde îşi ţine 
hârtiile mai importante. 

— Aşadar, cel dintâi lucru pe care va trebui să-l faci, dacă 
se întâmplă ceva cu contele, e să şterpeleşti testamentul. 

— O să încerc. Acum du-te la culcare, fetiţo. 

Josefa se duse în camera ei dar, după cum prevăzuse, 
somnul nu se lipi de ea. Nu doar pentru că era viaţa unui om 
în joc, ci splendorile care o aşteptau îi răpeau somnul. 

Ceasurile treceau şi toţi la palat dormeau adânc, când 
Cortejo auzi bătându-se în uşă. 

— Cine e? întrebă el. 

— Eu, Arnoldo, servitorul domnului conte. Deschideţi 
repede! 

— Ce s-a întâmplat? zise Cortejo sărind jos din pat. 

— Domnul conte... Stăteam în sală pe scaun... tocmai 
aţipisem când am auzit un țipăt, pe urmă pe Maria bocindu- 
se. Uşa era încuiată pe dinăuntru şi nu puteam să intru. 
Atunci am alergat încoa să vă spun şi dumneavoastră 

— Bine ai făcut. Mă duc de-ndată să văd ce e. Găsiră uşa 
tot încuiată. 

— Deschideţi! se răsti Cortejo bătând cu pumnul în uşă. 

Bătrâna se dezmetici şi veni să deschidă. 


137 


— Ce s-a întâmplat? întrebă secretarul. 

— O, sărmanul meu stăpân... a murit... se bocea Maria. 

Contele părea într-adevăr mort. Cortejo aruncă o privire 
spre birou şi văzu că cheia sertarului din mijloc e în broască. 
Trimise pe Maria afară ca să se ducă un servitor după doctor, 
iar el în vremea asta trase sertarul, luă repede plicul sigilat, 
pe urmă încuie sertarul la loc. 

Toate acestea s-au petrecut atât de repede, încât doica nu 
apucase să ajungă până la uşa anticamerei. Cortejo o prinse 
din urmă şi-i spuse: 

— Stai Maria, aşa-i că don Fernando avea încredere în 
tine? 

— Oh, mai multă decât în oricine altcineva, îi răspunse ea 
plângând. 

— Bine, în acest caz tu trebuie să stai acum în preajma sa, 
până ce vor veni autorităţile. Trebuie să ai grijă să nu se 
întâmple nimic pe aici; du-te înăuntru; o să-i trezesc eu pe 
oameni ca să le anunţ trista veste. 

Bătrânei îi căzură bine cele spuse de intendent. Se 
întoarse în camera în care se afla contele şi îşi reluă bocitul. 

La chemarea lui Cortejo s-au trezit toţi ai casei şi s-au 
grăbit să vină să se convingă că stăpânul lor murise într- 
adevăr pe neaşteptate. Când vestea s-a confirmat, s-a 
dezlănţuit un val de plânsete şi de vaiete care încetă numai 
abia la sosirea medicului. 

Acesta s-a arătat deosebit de surprins de evenimentul 
tragic, petrecut atât de subit, şi primul lucru făcut a fost să 
gonească femeile care boceau, precum şi pe celelalte slugi ce 
se îngrămădiseră lângă camera bolnavului. Numai lui Cortejo, 
doicii şi unei slugi le-a permis să rămână în încăpere. După 
care a trecut la examinarea decedatului. După puţin timp, 


138 


clătinând din cap a mirare, declară: 

— Tetanos, catalepsie. Mai este cald. Trebuie să mai 
aşteptăm. 

Cortejo era îngrijorat. Dacă medicului îi vine ideea să-i ia 
sânge contelui?! Spre satisfacția secretarului, acesta nu-şi 
propuse să facă aşa ceva. În schimb, doctorul s-a hotărât să 
vegheze până a doua zi lângă trupul contelui. Secretarul şi 
sluga au plecat. Numai doica Maria urma să rămână alături 
de medic. 

Când Cortejo s-a întors în camera sa a găsit-o acolo pe 
fiica sa Josefa, care-l aştepta cu nerăbdare. 

— Ai luat plicul? îl întrebă ea repede. 

— Da, dar nu e nici o adresă pe el. Să vedem ce-i 
înăuntru. 

Cortejo rupse plicul, scoase din el câteva coli de hârtie 
scrise şi începu să citească. Se îngălbeni la fată. 

— Ce scrie? întrebă Josefa. 

— Na, citeşte şi tu singură. 

— Pe măsură ce citea, fata pălea. 

— M-aşteptam, zise ea după ce sfârşi de citit. 
Dezmogştenit! 

— Nouă nu ne lasă nici un gologan... 

— Şi Mariei o avere... bombăni Josefa. 

— Ba ne mai bagă şi într-o încurcătură afurisită 
însărcinând tribunalul să dovedească dacă Alfonso e cu 
adevărat conte de Rodriganda. 

— Noroc că am pus mâna pe testament. 

— Să-l ardem. 

— Nu te-a văzut nimeni când te-ai apropiat de birou? 

— Nimeni. 

— Foarte bine. Acum lipseşte numai Alfonso. 

— Voi lucra eu în numele lui. Autorităţile mi se vor adresa 
mie, ca unul care am fost secretarul răposatului. 

— Dar cu petele care să dovedească putrefacţia 
cadavrului ce te faci? 

— Voi găsi eu un prilej. 

— Tu ori eu? rânji ea. 

— Eu mă pricep, cred, mai bine. 

— Îl lasă pe conte în camera unde a murit? 

— Nu, îl vor aşeza pe catafalc în salonul cel mare. S-au şi 
luat măsurile trebuincioase. Toată camera trebuie să fie 
îmbrăcată în negru. Camera lui va fi sigilată până la 
deschiderea testamentului, ca să se vadă cine vine 
moştenitor. Tu ce faci cu hârtiile? 

— O să le arunc în foc. 

— Foarte bine. Eu mă duc acum fiindcă am o grămadă de 
treabă. Ea revedere. 

— La revedere, răspunse Josefa zâmbind cu răutate. 

Câteva ceasuri mai târziu, Cortejo era chemat la medic. 

— Sunteţi secretarul lui don Fernando? îl întrebă acesta. 
V-aţi ocupat de toate problemele contelui? 

— Da, desigur. 

— Atunci vă aduc la cunoştinţă că, într-adevăr, contele a 
decedat. 

Cortejo luă o înfăţişare îndurerată. 

— E oare posibil? Spuse el pe un ton întristat. 

— Şi eu m-am îndoit de acest lucru, dar până la urmă m- 
am convins că aşa este. 

— Aţi spus că boala care l-a doborât a fost tetanosul? 

— Da. În condiţiile climei noastre sudice, cea mai mică 
rană poate provoca o asemenea stare de catalepsie şi 
moartea. 

— Groaznic, senior. O să-mi permiteţi să scot de aici 
trupul neînsufleţit al contelui? într-o jumătate de oră o să vină 
şi reprezentanţii autorităţilor, pentru a rezolva problemele 
legate de succesiune. 

— Cine o să fie moştenitorul? 

— Don Alfonso, presupun. 

— Aţi fost prezent, ca martor, atunci când contele, acum 
decedat, şi-a redactat testamentul? 

— Da. 

— Atunci pot să iau drept o certitudine presupunerea 
dumneavoastră. În cazul acesta, vreţi să aveţi amabilitatea să 
mă prezentaţi lui don Alfonso? Eu m-am bucurat tot timpul de 
încrederea lui don Fernando. 

— Am să fac tot ce este posibil, senior, îi răspunse 
Cortejo. 

— Bine, atunci am să întocmesc, pentru domnii care vor 
veni din partea autorităților, certificatul de deces; 
rezervându-mi însă o nouă examinare a corpului, înainte de a 
fi înhumat. 

— Vă rog chiar să procedaţi la această examinare, senior. 

Cu aceasta, ce era mai important pentru ca 
înmormântarea să poată avea loc era rezolvat. 

Mortul încă nu fusese scos din încăperea în care 
decedase, când au şi sosit reprezentanții autorităților. 
Bătrâna doică a fost îndepărtată şi numai Cortejo fu autorizat 
să rămână, ca persoană care în timpul vieţii contelui avusese 
dreptul să-l reprezinte în diferite împrejurări. 

Don Fernando îşi depusese din timp primul testament la 
autorităţile competente; acest exemplar fu acum deschis. Din 
conţinutul său rezulta clar că don Alfonso era singurul 
moştenitor. Mai era menţionat faptul că acestuia din urmă i 

se recomanda menţinerea în serviciu a secretarului, plus 
obligaţia de a i se acorda, tot lui, o sumă considerabilă de 
bani. 

— Da unde se află contele Alfonso? întrebă cel care 
oficiase deschiderea testamentului. 

— Pe o hacienda îndepărtată. 

— Şi când se întoarce? 

— Poate astăzi, cel mai târziu peste câteva zile. 

— O să vă rog, senior, să-mi comunicaţi de îndată sosirea 
sa. Am să-i fac o vizită, ca să discut cu domnia sa cele 
necesare. Pentru moment vă acord depline puteri pentru a 
organiza înmormântarea conform celor stabilite în testament 
şi ca să vă ocupați de problemele curente ale administraţiei 
domeniului. Unde se găsesc documentele decedatului? 

— În bibliotecă şi, în parte, aici. 

— Dar banii, obiectele de valoare? 

— În biroul de colo. 

— Atunci mă văd nevoit să-l sigilez, ca şi tot apartamentul 
lui don Fernando. Vă rog să aveţi grijă ca să fie respectată 
integritatea sigiliilor. 

Cortejo dădu afirmativ din cap şi adăugă: 

— Vă rog însă ca mai înainte de sigilare să-mi permiteţi să 
preiau o sumă de bani necesară pentru achitarea cheltuielilor 
de înmormântare. Bineînţeles că am să decontez totul după 
aceea. 

— De acord. Veţi avea suma necesară. 

Acestea fiind spuse, încăperile contelui fură sigilate, după 
ce, în prealabil, trupul fu dus în marea sală a castelului. 

8. Falsul moştenitor 


În decursul zilei s-a răspândit în întregul oraş vestea morţii 
contelui Fernando, persoană îndrăgită de toată lumea. S-a 
aflat, de asemenea, că rana care-i pricinuise moartea fusese 
căpătată într-un duel. Mai toate familiile alese au trimis 
mesaje de condoleanţe. 

Încă în timpul acelei după-amieze, Cortejo se aranja în aşa 
fel încât să petreacă un timp mai îndelungat în preajma 
trupului celui decedat, ceea ce i-a permis să aplice pe faţa 
contelui răposat, fără să fie văzut, un lichid care să determine 
apariţia unor pete, accentuând astfel aparenţa de cadavru. 
Operația i-a reuşit atât de bine, încât putea induce în eroare 
chiar şi un specialist în acest domeniu. Astfel că a doua zi, 
când a venit medicul ca să mai examineze o ultimă dată 
trupul neînsufleţit al contelui, văzând petele caracteristice, a 
eliberat fără să mai stea pe gânduri autorizaţia de înhumare. 

Dar această a doua zi i-a rezervat nemernicului şi o altă 
bucurie. În cursul după-amiezii, stând aplecat asupra unor 
hârţoage, Cortejo auzi tropotul unui cal, al cărui călăreț se 
oprise în faţa porţii. Pe moment nu dădu nici o importanţă 
noului sosit, lăsându-l în seama slugilor. În curând, însă, auzi 
paşi grăbiţi prin faţa uşii care se deschise brusc. Când îl văzu 
pe cel ce sosise, sări în sus de pe scaun. 

— Alfonso! Oh, cât de mult te-am aşteptat! 

— Şi mie, unchiule, mi-a fost dor de Mexico şi de voi! 

— Ai aflat de moartea contelui? 

— Da, râse Alfonso. 

— De ce râzi? 

— De intuiţia preacinstitului meu unchi! Îmi scrii că don 
Fernando va muri. Descalec, dau servitorului frâul, şi primul 

lucru pe care-l aflu e că a murit contele. 

— Şi nici nu mă-ntrebi cine-l moşteneşte? 

— Cum cine? Eu! 

— De, nu se ştie! 

Alfonso se îngălbeni. 

— Ce vrei să spui...? 

— Ei, linişteşte-te, îl calmă unchiul său. Tu eşti 
moştenitorul, dar nu a lipsit mult ca în locul tău să fie 
bătrânul conte Manuel, cel din castelul Rodriganda, din 
Spania, pe al cărui fiu îl înlocuieşti tu. 

— Dracu să-l ia! Cum de s-a întâmplat asta? 

— Ai să afli imediat. Dar bine omule, uită-te cum arăţi! 

Noul sosit îşi aruncă privirea pe costumul său zdrenţuit: 

— Da. Arăt aşa cum şi sunt: venit direct din sălbăticie. Dar 
această situaţie poate fi uşor îndreptată. Mă duc imediat în 
camera mea să mă schimb. 

În clipa aceea se deschise uşa şi Josefa se repezi ca o 
nebună de gâtul lui Alfonso. 

— Alfonso! Scumpul meu Alfonso! Vino să te sărut, 
verişorule! 

— Dă-mi pace! se răsti el, respingând-o. Îţi interzic astfel 
de scene. Dacă te-ar auzi cineva zicându-mi verişor am putea 
fi pierduţi. 

— O, ce fericită sunt că te văd iar...! 

— Asta nu e un motiv să-ţi înfigi singurul colţ pe care-l mai 
ai în gură în buzele mele. 

Ochii ei de bufniţă scăpărau fulgere. Zise cu trufie: 

— Insulta asta o să mi-o plăteşti tu scump, n-avea grijă... 

— Astăzi, nu! replică el râzând. 

— Dar mâine ai s-o faci! 

— Niciodată! 

— Aşteaptă puţin! Nu mă las insultată, fără ca acel ce o 
face să rămână nepedepsit. 

— Scuteşte-mă de vorbăria ta! Cortejo, unde sunt cheile 
locuinţei mele? 

Acesta din urmă asistase îngrijorat la discuţia celor doi. El 
îi indică contelui, cu o privire întunecată în ochi, un panou de 
scândură negru, fixat pe perete, unde erau agăţate o 
sumedenie de chei. 

— Acolo sunt! mormăi el. 

Alfonso îl privi surprins. 

— Dar ce te-a apucat? întrebă el. 

— Nimic! 

— Ei, atunci secretarul poate să-şi dea osteneala să-i ofere 
stăpânului său cheile pe care acesta i le cere. 

Faţa lui Cortejo se întunecă şi mai mult. El îi răspunse: 

— Sau nepotul ar putea să aibă atâta respect faţă de 
unchiul său, ca să-l scutească de această treabă. 

Alfonso începu să râdă. 

— la nu mai tot juca comedia asta! Nu sunt bun nici de 
actor, nici de spectator! 

— Până acum ai avut de jucat numai un rol secundar; este 
posibil ca să fii obligat să cobori de pe scenă. la-ţi cheile, du- 
te în camera ta şi schimbă-ţi hainele. Când eşti gata, anunță- 
mă să vin ia tine. 

Toate astea au fost spuse pe un ton atât de ferm, încât 
uşuraticul tânăr nu avu curajul să se opună. El se execută şi 
plecă. 

Cortejo se întoarse spre fiica sa şi-i spuse amărăt: 

— Josefa, ai făcut o mare prostie când ai ars ieri cel de al 
doilea testament. Acolo, în cămin, mai zace încă cenuşa lui. 

La auzul acestor cuvinte, în ochii fetei se zări o tresărire, 

dar ea răspunse pe un ton plin de regret: 

— Da, într-adevăr. Dar, de fapt, de ce a fost o prostie? 

— Pentru că l-am fi avut la mână pe Alfonso, dacă ar mai 
fi existat testamentul. 

— Păi, nu-l avem oricum în mâinile noastre? Trebuie să 
încercăm totuşi. 

Cortejo continuă să-şi vadă de treburi, în timp ce Josefa se 
duse să se întindă puţin în camera ei. Ajunsă acolo, ea 
descuie un sertăraş ascuns dintr-un dulap şi scoase din el mai 
multe coli de hârtie. Ele conţineau... testamentul adevărat, 
redactat de conte în ziua precedentă. 

— Oh, cât de bine şi de înţelept a fost din partea mea că 
am făcut această mică şmecherie şi am ars o gazetă în locul 
testamentului. Acum actul acesta e în mâinile mele şi nimeni 
nu mi-l va putea smulge. 

După ce se spălă şi-şi schimbă hainele prăfuite, Alfonso 
sună servitorul şi-i ceru să poftească pe domnul secretar. 

— Te-au găsit oamenii trimişi acum în urmă să te cheme? 
îl întrebă Cortejo când intră. 

— Nu, dar de ce i-ai trimis? 

— Mi-a poruncit contele. Era în chestia duelului. 

— Ei, şi cum s-au aplanat lucrurile? 

— S-a bătut el pentru tine. 

— Zău? Atunci asta e pricina morţii lui? 

— Aşa crede toată lumea. Dar ia citeşte scrisoarea asta, 
zise Cortejo, şi-i arătă scrisoarea fratelui său. 

— Aşadar scrisoarea a hotărât moartea lui? 

— Nu moartea, căci don Fernando trăieşte. 

— Ce, ai înnebunit? întrebă Alfonso sărind drept în 
picioare. 

— N-am înnebunit defel, ci e aşa precum îţi spun. 


146 


— Atunci ai făcut o mare prostie lăsându-l în viaţă. 

— Contele Fernando nu ne mai poate fi o piedică, 
deoarece îl vom înlătura din cale. Deocamdată e în somn 
cataleptic. 

— Şi ce vrei să faci cu el? 

Cortejo povesti nepotului său tot ce pusese la cale cu 
Landola. Greutatea era acum de unde să ia oamenii care să-l 
transporte pe conte pe corabie. 

— Am eu ce-ţi trebuie, zise Alfonso. Sunt indieni în care 
pot avea toată încrederea. Oamenii aceştia m-au scăpat de la 
o moarte îngrozitoare. 

În câteva cuvinte Alfonso îi descrie scena cu crocodilii şi 
afacerea cu comoara mixtecasilor. Cortejo îl asculta cu gura 
căscată. 

— Şi ce s-a făcut cu comoara? întreabă el cu lăcomie. 

— Nu poate şti nimeni decât afurisitul acela căruia îi zic ei 
Ucigătorul-de-bivoli. 

— Trebuie căutată cu orice preţ. 

— Ceea ce voi şi face îndată ce voi lua în stăpânire 
hacienda del Erina. Mă voi duce cu un escadron de lăncieri şi 
mă voi răzbuna pe toată şleahta de acolo, fii pe pace. Acum 
ai grijă să li se dea indienilor mei tot ce le-am făgăduit, şi ce- 
ţi voi însemna eu pe hârtie. Dar cu moştenirea mea cum 
stăm? 

— Eşti moştenitor universal al întregii averi a contelui. 

— Testamentul a fost deschis? 

— Voi trimite după preşedintele tribunalului ca să te pună 
în posesia moştenirii. Dar ştii că era cât p-aci să-ți scape? Don 
Fernando făcuse un al doilea testament. 

— Lua-l-ar dracu! De ce? 

Cortejo povesti lui Alfonso cele ce ştim. 

— Doica trebuie izgonită de la castel! zise Alfonso când 
Cortejo isprăvi.. 

— Nu sunt de părere, fiindcă ar spune ce ştie şi am da de 
bucluc. Mai bine ar fi să-i astupăm gura cu bani sau pe altă 
cale. 

— Eu n-am defel poftă să mai cheltuiesc şi bani cu ea. 

— Atunci s-o facem să dispară. Acum ai o datorie sfântă 
de împlinit. 

— Care? 

— Auzi întrebare! râse Cortejo. Eşti doar nepotul contelui 
şi nici măcar nu te-ai dus să-l vezi cum zace întins pe 
catafalc. 

— Bine, o să fac şi corvoada asta. Mai înainte însă aş vrea 
să-ţi mai spun ceva. E vorba de Josefa. 

— S-auzim, zise Cotejo nerăbdător. 

— Mi se pare că fata şi-a cam pierdut capul după mine. 

— Aşa mi se pare şi mie, răspunse cu răceală Cortejo. 

— Nu cumva crezi că o s-o iau de nevastă? 

— Tot ce se poate. 

— Ba nu se poate defel! se răsti Alfonso indignat. Nu e din 
nobilime. 

— Nici tu. 

— Dar e mai bătrână decât mine şi urâtă foc. 

— Cu atât mai bine pentru tine, o să te lase să-ţi faci 
mendrele. 

— Să vă ia dracu! strigă cu ciudă Alfonso. 

Dacă ne ia pe noi, te ia şi pe tine, fiindcă toţi trei suntem 
vinovaţi în faţa legii pentru diferite crime, şi crima leagă pe 
criminali mai mult decât orice altceva. Află că niciodată cât 
voi trăi nu te vei putea descotorosi de noi. Ţine minte ce-ţi 
spun! 

— Şi dacă totuşi o voi face? 

— Eşti pierdut. 

— Nu cred. 

— Dacă ţi-ai da osteneala să judeci niţel, ai înţelege că 
suntem mai deştepţi decât tine. Ceea ce eşti, eşti numai 
datorită nouă. De altminteri, nu e acum timpul să discutăm; 
du-te în camera mortuară şi vezi de-ţi joacă bine rolul. 

Primul cuvânt în legătură cu Josefa fusese deci rostit. 
Alfonso era acum avertizat. El ştia din acest moment ce se 
aştepta de la el şi că de el depinde alegerea unei căi sau 
alteia. 

În faţa sicriului contelui, Alfonso îşi jucă atât de bine rolul, 
vărsând atâtea lacrimi, că le impresiona până şi pe slugi. Nu 
avu însă nevoie să prelungească prea mult comedia, 
deoarece se prezentă un mare număr de oameni care vroiau 
să se încline în faţa celui decedat şi să prezinte condoleanţe. 
În Mexic este obiceiul ca în asemenea ocazii să aibă acces la 
ceremonie oricine, chiar şi cei care nu l-au cunoscut personal 
pe răposat. 

Cortejo se pregătea tocmai să se amestece prin mulţimea 
celor care veniseră când, deodată, zări un om a cărui vedere 
îl făcu să se cutremure de groază. Era un indian cu un nas 
imens, încovoiat ca un cioc de uliu, pe care tronau nişte 
ochelari uriaşi. Era Basilio, vraciul de la care luase otrava. 
Acesta îl observă şi el pe Cortejo şi se îndreptă grăbit spre el. 

— Ei, spuse el, v-am înşelat aşteptările, senior? Secretarul 
îl trase repede într-o altă încăpere, în care nu se afla nimeni. 

— Nenorocitule, ce cauţi aici? 

— Nimic, îmi place să privesc cadavre, îi răspunse indianul 
flegmatic. 

— Dar cum ai ajuns aici? 

— Păi, eu vă cunoşteam de mult. Bănuiam cui îi era 
destinată otrava şi am venit ca să văd dacă si-a făcut efectul. 

— Ei şi? Ce-ai constatat? 

— A fost bună. 

— Când o să-şi revină? 

— În vreo săptămână. Dar la ora asta este deja conştient. 

— Dumnezeule! Asta însemnă că aude tot ce se spune în 
preajma lui? 

— Da. Poate chiar să şi vadă cu ochii, pe care nu v-aţi 
îngrijit să-i închideţi bine. 

— Toate astea sunt periculoase. 

— Asta vă priveşte, senior. Eu nu mă uit în cărţile 
dumneavoastră de joc, dar dacă o să vă meargă odată bine, 
să nu uitaţi de bietul Basilio! Indianul însoţi aceste cuvinte cu 
un semn semnificativ din ochi şi plecă. Cortejo îl urmă. Pe 
afară tocmai trecea Alfonso. 

— Cine a fost individul? Ce ai avut cu el? întrebă, profitând 
de faptul că nu mai era nimeni prin apropiere. 

— Fir-ar să fie, prin ce spaimă am trecut! Îi răspunse 
Cortejo. Era Basilio. 

— Basilio? Care Basilio? 

Secretarul nu-şi revenise încă bine. El şuşoti, după ce 
aruncă o privire iscoditoare în jur: 

— Este omul care mi-a procurat otrava. 

— Ei, pe dracu! Păi cum? l-ai spus cine eşti? 

— Nu, mă cunoştea dinainte. 

— Bănuieşte cui i-a fost destinată otrava? 

— Ştie precis. 

— Asta e foarte rău. Ştie să tacă? 

— Cine poate conta pe tăcerea unui asemenea individ?! 

— Ăsta o să se agaţe de tine ca o lipitoare. 

— Am să-l scutur eu de pe mine. 

— Trebuie să-l scuturi şi să-l calci în picioare, e singura 
soluţie. 

— Am aflat de la el ceva care mă îngrijorează foarte mult. 
La ora asta contele este conştient. 

— Nu se poate! 

— Aude şi vede totul. 

— Asta-i groaznic, spuse Alfonso. Peste câteva clipe, însă, 
pe faţa sa apăru un zâmbet dispreţuitor. 

— În acest caz tare aş vrea să ştiu ce-a gândit el când m-a 
văzut plângând şi văitându-mă la picioarele lui. 

O slugă se apropie de el şi-l anunţă că notarul doreşte să-i 
vorbească. Alfonso îl primi imediat şi-l chemă pe Cortejo ca să 
asiste şi el. Actele privitoare la succesiune erau gata 
semnate, deci valabile. Din această clipă, Alfonso era 
posesorul unei averi de milioane. 

Seara, când toată lumea se retrăsese la culcare, una din 
porţile din spate ale castelului se deschise, lăsând să iasă trei 
cai, dintre care doi înşeuaţi şi unul încărcat zdravăn cu arme 
şi diferite alte obiecte. Alfonso şi Cortejo au încălecat şi au 
părăsit oraşul, călărind pe nişte drumuri lăturalnice. S-au 
îndreptat mai întâi spre munţii ce se înălţau spre miază- 
noapte, pentru ca după circa o oră de galop să ajungă într-o 
vâlcea îngustă unde ardea un foc molcom, în jurul căruia, 
însă, nu se vedea nici ţipenie de om. 

Prevăzători, indienii se ascunseseră ca să-i poată, vedea 
ei primii pe cei ce se apropiau de tabăra lor. Îndată însă ce-l 
recunoscură pe Alfonso, ieşiră la vedere. 

— Fratele meu alb se ţine de cuvânt, spuse conducătorul 
lor. 

— Cu tot ce am promis, îi răspunse mândru Alfonso. 

— Cine este celălalt alb? 

— Prietenul meu. 

— Atunci să fumeze cu noi pipa păcii. 

— Ne-am putea lipsi de asta, suntem grăbiţi. 

— Pentru pipa păcii trebuie să fie totdeauna timp. Cine nu 
vrea să o fumeze împreună cu noi ne este duşman. 

Nu le rămânea celor doi nici o altă ieşire, aşa că trebuiră 
să ţină seama de vechiul obicei indian. 

Se aşezară cu toţii pe jos, pipa fu aprinsă şi ea trecu din 
mână în mână. Abia atunci începu conducătorul indienilor să 
vorbească. 

— Fraţii noştri ne-au adus toate cele stabilite? Arme, 
cuțite, plumb şi praf de puşcă? 

— Am adus de toate, şi perle şi podoabe pentru femeile 
voastre. 

— Şi în cantităţile de care vorbisem? 

— Da. Atâtea câte am stabilit împreună. 

— Bine. Le vom descărca. Mai au ceva de spus fraţii mei 
albi? 

— Ar vroi fraţii mei roşii, înainte de a se reîntoarce, să 
câştige şi mai multe arme şi podoabe? 

— Şi ce trebuie să facem pentru asta? 

— Să-l apăraţi pe omul cu care tocmai aţi fumat pipa 
păcii! 

— Se află el în pericol, de este nevoit să apeleze la 
ajutorul prietenilor săi roşii? 

— Nu. Vrea să coboare călare, de aici din munţi, până pe 
coasta mării... 

— Acolo unde e marea apă? 

— Da. De-a lungul acestui drum se află mulţi oameni răi, 
de aceea e nevoie ca fraţii mei să-l întovărăşească şi să-l 

apere. 

— Câte zile sunt necesare pentru a ajunge călare până la 
marea apă pe care plutesc vapoare? 

— Cinci zile. 

— Vor fraţii mei albi să-i dea fiecăruia dintre noi câte două 
cuțite şi două oglinzi, în care poţi să-ţi vezi faţa? 

— Da. 

— O pipă din lemn pentru fumat tutun şi un pachet de 
tutun, mare cât capul unui bărbat? 

— De acord şi cu asta. 

— Atunci o să-l însoţim pe fratele alb până la apa cea 
mare. Când vrea să pornească? 

— În două sau trei zile. 

— Atunci să-l aşteptăm aici? în cazul acesta trebuie ca 
fraţii noştri albi să dea şi ceva argint rotund, pe care ei îl 
numesc bani, ca să nu flămânzim, să ne putem cumpăra de- 
ale gurii în casele albilor. 

— lată, aveţi şi bani. Aici sunt zece pesos. 

— Ajung pentru a cumpăra mâncare la şase bărbaţi? 

— Da, ajung. 

— Atunci totul este în regulă. Howgh! 

Comanşii primiră banii şi tot ce pretinseseră. Au arătat 
mare bucurie; şi când au primit, pe deasupra, şi câte un 
pachet mare de ţigări, mulţumirea lor a fost fără margini. 

După ce au mai stat puţin, unchiul şi nepotul au pornit 
călare spre oraş. 

Ajunşi acasă, pe când se pregăteau să se culce, Cortejo 
mai aruncă o privire în sala în care era expus, pe catafalc, 
contele decedat. Lângă catafalc se aflau doica Maria şi 
bocitoarele. Când l-a văzut pe secretar, bătrâna s-a ridicat şi 
i-a venit în întâmpinare. 

— lertaţi-mă, senior. Nu e timpul cel mai potrivit, dar dați- 
mi voie să vă întreb ceva. Testamentul a fost deschis ieri, 
imediat după ce s-a constatat moartea domnului conte. A fost 
vorba de testamentul care se găsea încuiat în sertarul din 
mijloc al biroului? 

— Păi, acesta trebuie să fi fost. Notarul a preluat totul şi a 
sigilat documentele. 

— Aud că don Alfonso este moştenitorul principal şi că 
mulţi alţii au primit diferite donaţii. Mi-a lăsat şi mie ceva 
răposatul conte? 

— Da. Ai primit 1.000 de pesos şi îngrijire gratuită cât vrei 
trăi. 

Maria se arătă uimită. 

— Aşa era trecut în testament? Dacă da, atunci nu era 
testamentul cel bun. 

— Dar de ce îţi închipui una ca asta? 

— Pentru că don Fernando mi-a promis altceva şi a trecut 
asta în testamentul său. Mi se dădea voie să mă întorc acasă, 
în Spania, urmând să primesc atât cât îmi va fi necesar ca să 
duc până la moarte o viaţă fără griji. 

— Şi toate astea le-a trecut în scris în testamentul său? 
Când? 

— În seara dinaintea duelului. El a scris un testament nou, 
l-a sigilat şi mi l-a dat să-l păstrez. După întoarcerea sa de la 
duel, mi l-a cerut înapoi. 

— Şi unde a pus acel testament? 

— În sertarul din mijloc al biroului. 

— Atunci trebuie să mai discut cu notarul, să văd dacă 
lucrurile de care vorbeşti sunt cuprinse în testamentul pe 
care l-a deschis. 

— Da vă rog, senior, vorbiţi cu el! Acum că a murit 

stăpânul meu, n-aş mai vrea să rămân aici mai departe. 

— Dar dacă cele spuse de dumneata nu sunt cuprinse în 
testament? 

— Atunci înseamnă că a fost deschis un testament fals. 

— Dar ce, au existat două testamente? De unde ştii asta? 

— Don Fernando mi-a spus-o, atunci când l-a scris pe al 
doilea. 

— Dar de ce a mai făcut un altul? 

— Asta nu vă pot spune eu; ar trebui să vorbesc cu 
domnul notar ca să caute testamentul cel bun. 

— Lasă-mă mai întâi pe mine să vorbesc cu el. O să-ți 
spun ce a zis. 

Cortejo plecă, mormăind printre dinţi un blestem la adresa 
bătrânei. Baba asta poate să ne mai dea mult de lucru. 

A doua zi avu loc înmormântarea contelui Fernando de 
Rodriganda y Sevilla, la care luă parte toată înalta societate a 
oraşului. Contele fu dus cu mare alai la cimitir şi depus în 
cavoul familiei. 

După înmormântare domni o tăcere adâncă în palat. 
Alfonso stătea întins pe divan în camera lui şi se gândea cum 
să se bucure mai bine de averea moştenită. Deodată uşa se 
deschise încet şi în prag apăru Josefa. 

Alfonso sări în picioare şi întrebă cu mojicie: 

— Ce vrei? 

— Să-ţi vorbesc, răspunse ea dârz. 

— De ce n-ai trimis să te anunţe? Ce-o să spună servitorii 
când vor vedea că vii pe furiş la mine? 

— Au să spună că suntem rude, zise ea cu ironie. 

— Glumeşti? 

— N-am poftă de glume, fiindcă sunt prost dispusă. 

— N-ai vrea să ai bunătatea să-mi spui şi mie de ce eşti 

rău dispusă? 

— Mai întâi pentru faptul că nici n-ai avut bunul-simţ să-mi 
oferi un scaun. 

— Poftim, şezi. Al doilea? 

— Al doilea fiindcă m-ai insultat. 

— Zău? Prin ce anume? 

— N-ai vrea să ai bunătatea să recunoşti că m-ai făcut 
urâtă şi bătrână? 

— Da, am zis. 

— A, altă insultă! strigă ea îngălbenindu-se. 

— Nu cumva vrei să mă provoci la duel? râse Alfonso. 

— Nu, pentru că ai fi atât de laş să nu te prezinţi, ai mai 
făcut-o şi altă dată. Dar eu nu sunt ca tine, nu-mi lipseşte 
curajul. Vrei să ţi-o dovedesc? 

— S-auzim. 

— Mai întâi vreau să-ţi fac o rugăminte: te iubesc, Alfonso, 
şi cer să mă iubeşti şi tu. 

— Ceea ce vrei tu, scumpă verişoară, e cu neputinţă. 

— Aşa? N-ai auzit tu niciodată că poţi forţa pe cineva să te 
iubească? 

— Ştii că mă faci curios? 

— Dacă nu mă iei de nevastă, s-a dus pe copcă toată 
fudulia ta şi cu ea împreună titlul de conte. 

Alfonso se înfiora. 

— Ascultă-mă, Josefa, începu el, nu se poate iubi la 
comandă. Ce vrei să-ţi fac dacă nu te pot iubi? 

— Da? Bine! Tata pleacă la Veracruz să ducă acolo 
cadavrul contelui. Se întoarce peste o săptămână, îţi dau 
răgaz până atunci să te hotărăşti, 

— De mi-ai da şi o mie de ani, tot degeaba. Nu te pot iubi 
şi pace! Acum du-te, şi vezi să nu te mai furişezi altă dată în 

camera mea ca să mă faci de râsul slugilor. 

Josefa plecă şi Alfonso se trânti pe divan râzând. Avea 
impresia că asistase la o farsă şi nu bănuia că farsa se putea 
preschimba atât de lesne într-o dramă. 

După ce se înnopta, doi inşi şuşoteau în dosul palatului: 
erau Alfonso şi secretarul. 

— Cât crezi că o să zăboveşti? îl întrebă Alfonso pe unchiul 
său. 

— Vreo opt, nouă zile, răspunse acesta. 

— În Veracruz n-ai de gând să intri? 

— Până nu scap de „pachet” nu calc în oraş. Zici că mă 
pot bizui pe cei şase comanşi ai tăi? 

— Fii fără grijă, numai vezi să nu te vadă cineva. 

După câteva minute patru cai ieşeau pe poarta din dos a 
palatului, doi de călărie şi doi de povară, unul cu provizii iar 
celălalt cu un coş lung în spinare., 

Mica trupă porni spre cimitir. Aci caii fură legaţi de gardul 
cimitirului, pe când oamenii se îndreptară spre cavoul familiei 
Rodriganda. Alfonso descuie. Coborâră treptele şi deschiseră 
prin întuneric coşciugul. Ridicară apoi trupul, îl bă-gară în coş 
şi plecară cu el. 

Se luminase de ziuă când Alfonso intră pe poarta 
palatului. Se duse în camera lui şi încercă să doarmă, ceea ce 
reuşi destul de greu după o noapte agitată. Când se trezi, 
ceru să mănânce, apoi intră în biroul contelui şi se apucă să 
cerceteze hârtiile. Cel dintâi lucru care îi atrase atenţia fu un 
act legalizat de tribunal. Sări în sus ca ars. lată ce conţinea 
actul: 


„Eu, contele de Roariganda y Sevilla, certific prin aceasta 
că: senior Pedro Arbellez, arendaşul haciendei del Erina, va 

deveni proprietar de drept al haciendei la moartea mea. Un 
duplicat al actului de faţă se află în mâinile arendaşului. ” 


Urma iscălitura, data şi confirmarea tribunalului. 

— Caramba! strigă Alfonso înfuriat, Vulpoiul de Arbellez a 
ştiut să se asigure. Aşadar mi-a scăpat din mână răzbunarea, 
trebuie să o amân pentru mai târziu. 

Cineva bătu la uşă şi Maria Hermoyes păşi pragul. 

— Ce vrei? se răsti Alfonso. 

Bătrâna îngăimă cu sfială: 

— Stăpâne... v-aş ruga să... să-mi daţi drumul... 

Tânărul conte o privi bănuitor. Dacă bătrâna vroia să 
plece numai ca să poată avea mână liberă să lucreze 
împotrivă-i? Totuşi se prefăcu mirat. 

— Pentru ce, Maria? Nu-ţi mai place la noi? 

— Ba da, stăpâne, dar sunt bătrână şi o să-mi fie greu să 
mă deprind cu viaţa nouă care o să urmeze la palat. 

— Şi unde vrei să te duci? 

— La Pedro Arbellez. Sunt sigură că o să mă primească să- 
mi sfârşesc zilele în casa lui. 

Alfonso de-abia îşi putu stăpâni bucuria. „Las-o să se ducă 
la moşie, îşi zise el, cu cât va fi mai departe de aici, cu atât 
mai bine.” 

— Bine, Maria, dacă aşa te-ai hotărât, eu nu vreau să te 
împiedic. O să-ţi dau o pensie ca să nu duci lipsă de nimic. 
Vreau să pleci mulţumită de la casa mea. 

De astă dată Alfonso s-a ţinut de cuvânt. Da, în dorinţa sa 
de a scăpa cât mai grabnic de bătrâna doică, el îi oferi chiar 
mai mult. O aprovizionă cu toate cele necesare călătoriei, în 
primul rând cu un catâr pentru transportul bagajelor, şi îi 
dădu o slugă ca însoțitor până la haciendă. Două zile mai 


158 


târziu, Maria Hermoyes părăsea casa în care slujise cu 
devotament atâta amar de vreme. 

Alfonso folosi timpul până la sosirea unchiului său pentru 
a lua în primire cât mai temeinic bunurile moştenite. Mai 
primea şi diverse vizite în cursul cărora reușea, 
manifestându-şi îndurerarea, să câştige încrederea şi să 
stârnească compasiunea vizitatorilor. Într-una din zile primi 
însă o scrisoare din Spania, care-i dădu peste cap planurile 
imediate, punându-l în faţa unor obiective mult mai 
importante. Acum număra cu nerăbdare zilele care-l 
despărţeau de întoarcerea lui Pablo Cortejo. 

Când după o săptămână Pablo Cortejo se întoarse de la 
Veracruz, Alfonso trimise imediat să-l cheme. 

— Ei, cum a mers? îl întrebă el. 

— Cât se poate de bine, răspunse secretarul. 

— Parcă mi-ai luat o piatră de pe inimă! Nu e doar o 
glumă să transporţi un om în catalepsie de-aici până la 
coastă. Nu v-a văzut nimeni când l-aţi dus pe corabie? 

— Nu. 

— Şi unde sunt indienii mei? 

— Le-am dat ce li s-a cuvenit la Veracruz şi i-am trimis 
acasă la ei. De altminteri, e adevărat ce-am auzit? 

— Ce? 

— Că vrei să pleci în Spania? 

— Da, am primit o scrisoare de la „tata” prin care mă 
cheamă în ţară. 

— Aşa? Aş putea s-o văd şi eu? 

— Poftim. 

Alfonso îi întinse scrisoarea, în care scria următoarele: 


„Dragul meu Alfonso, 

Ți-am comunicat prin senior Cortejo că te aştept cu mare 
bucurie aici la Rodriganda. De atunci boala mea de ochi s-a 
agravat şi am pierdut orice speranță că-mi voi recăpăta 
vederea. Ba a mai survenit şi altceva. De aceea, te rog tu 
fiind singurul meu sprijin bărbătesc să vii cât mai curând, căci 
am nevoie de tine. 

Tatăl tău 


r 


Manuel, conte de Rodriganda y Sevilla 


— Pare să fie într-adevăr ceva serios, zise Cortejo. Ce ai 
de gând să faci? 

— Să plec, şi cât mai curând posibil. Mi-am şi făcut 
pregătirile. 

— Te sfătuiesc şi eu să pleci. Situaţia noastră devine din 
ce în ce mai bună. Aici ai şi pus mâna pe moştenire şi acolo 
vei lua pe seama ta conducerea averii. Orbirea lui don 
Manuelo e un noroc pentru noi. 

— Drept să-ţi spun, mă gândeam de multe ori cu grijă la 
clipa când voi fi faţă în faţă cu el. Asemănarea mea cu fratele 
tău sare în ochi. Acum am scăpat şi de grija asta. 

— Hm... ar trebui luate măsuri ca nu cumva să se vindece. 

— N-avea nici o grijă, voi face tot ce-mi va sta în putinţă. 

— Şi Rosa, „sora” ta? Ea va băga îndată de seamă 
asemănarea. 

— AŞ! Nu mi-e mie frică de fată. 

— Atunci sunt de părere să pleci imediat. Afacerile tale 
sunt în mâini bune, mă voi îngriji eu de ele. Dar cu Josefa cum 
stai? V-aţi înţeles? adăugă Cortejo privindu-l iscoditor. 

— Ce să mă înţeleg? N-am nimic de împărţit cu ea. 

— Hm... Vii să-ţi iei rămas-bun de la noi înainte de 
plecare? 

— Desigur, răspunse după o clipă de şovăire Alfonso. 

— Bine. Acum mă duc să-mi sărut fata, n-am văzut-o încă 
de când am sosit. 

— Te-am văzut sosind, îi zise Josefa când Cortejo intră în 
camera ei. Vii de la Alfonso? Ai vorbit cu el despre mine? 

— Aşa, în treacăt. Tu nu l-ai văzut defel în lipsa mea? 

— M-a ocolit, se ferea să dea ochii cu mine. Ştii că pleacă 
în Spania? 

— Da, zicea că o să vină să-şi ia rămas-bun. 

— Nu prea cred. Părerea mea e să mergem noi la el. 

— Bine, să mergem. 

Îl găsiră pe Alfonso împachetând. 

— Ce poftiţi? îi întrebă el posomorât. 

— Am venit, începu Josefa, să-ţi amintesc ce-am vorbit 
după plecarea tatei. 

— Nu-mi amintesc de nimic, răspunse el răstit. 

— Atunci va trebui să-ţi împrospătez memoria. Ţi-am spus, 
deschis şi cinstit, că te iubesc şi de aceea doresc să devin 
contesă de Rodriganda y Sevilla. 

La auzul acestor cuvinte, pe faţa contelui se aşternu un 
dispreţ ucigător. 

— Fir-ar să fie, acum îmi dau seama ce idee nebunească 
ţi-ai băgat în cap. Speram totuşi ca în cele din urmă să fi 
renunţat la ea. 

— Să renunţ? Nici nu-mi trece prin minte. Ti-am mai 
acordat un termen de gândire ca să-mi răspunzi la întrebare, 
până la întoarcerea tatălui meu. Termenul a trecut. Care-i 
răspunsul tău? 

— Ei, atunci n-ai decât să-l auzi: o să mă însor când voi 
dori, dar cu tine niciodată, niciodată! 

Alfonso se aşteptase ca Josefa să sară în sus, dar acest 

lucru nu se întâmplă. Ea răspunse cu un calm deplin, 
arborând un zâmbet hotărât: 

— Şi totuşi ai să te însori cu mine! 

— Nu fi caraghioasă! Îţi ghicesc intenţiile şi motivele. Ele 
nu au nici o valoare. 

— Te înşeli, sunt cele mai bune din câte pot exista. 

Alfonso privi cu superioritate faţa ascuţită şi ochii ca de 
cucuvea. 

— Vrei să mă obligi să fac din tine o contesă de 
Rodriganda, sub ameninţarea că altfel vei trăda că nu sunt un 
Rodriganda? 

— Da, îi replică ea liniştită. 

— Atunci te mai rog o dată să nu te faci de râs! Această 
armă mă face să râd pentru că o întorci, de fapt, împotriva ta 
însăţi şi a tatălui tău. Îmi sunteţi doar complici! 

— Asta va trebui s-o dovedeşti. Ţi-ar fi foarte greu. Ce ai 
face în cazul când al doilea testament ar mai exista? 

Alfonso râse ironic. 

— Acela a fost ars. 

— Nu. Există şi e în perfectă stare, îi replică Josefa. 
Cuvintele ei erau spuse cu atâta seriozitate, vocea îi suna 
atât de convingător, încât tânărul conte începu să se simtă 
nesigur pe el. 

Şi secretarul se arătă uimit. 

— Cum, Josefa, într-adevăr, nu l-ai ars? întrebă el. 

— Nu! 

— Doar te-am văzut cu ochii mei! 

— Ai văzut arzând o foaie de ziar, spuse ea râzând. Oh, 
voi bărbaţi înţelepţi ce sunteţi! Tată, ai vrut să distrugi 
testamentul fără să te gândeşti ce armă extraordinară 
reprezintă el împotriva acestui aşa-zis conte de Rodriganda y 

Sevilla. 

— Ah, eşti dibace, nu glumă! Lovitură de maestru, strigă 
Cortejo. 

— Minte! afirmă Alfonso. 

— Spun adevărul adevărat! răspunse ea. 

— Unde se află? 

— Aici, în buzunarul meu! 

Josefa se bătu cu mâna peste buzunarul rochiei. 

Ochii contelui avură o scânteiere vicleană. El îi spuse: 

— Arată-mi-l. Altminteri nu te cred! 

— Uite-l, priveşte! strigă Josefa. Şi îşi băgă mâinile în 
ambele buzunare ale rochiei. În clipa în care Alfonso văzu 
documentul în mâna ei stângă, sări să i-l smulgă. Dar tot 
atunci zări în mâna ei dreaptă un pumnal îndreptat spre el. 
Speriat se dădu înapoi strigând: 

— Fir-ar al dracului, vrei să mă înjunghii? 

— Nu, râse ea, dar cred că nu o să mi-o iei în nume de rău 
dacă-mi apăr ceea ce îmi aparţine. 

— Îţi aparţine? strigă el mâniat. Acest testament mi se 
cuvine! 

— Nu. El trebuie să ajungă în mâinile judecătorului. Şi jur 
pe toţi sfinţii că i-l voi încredința, dacă nu-mi dai în scris, 
înaintea plecării tale, că te logodeşti cu mine. 

— Asta-i curată neruşinare! declară el furios. 

— Neruşinare a fost când m-ai făcut bătrână şi urâtă! 

— N-ai să duci lucrurile până la capăt. 

— Ba am să fac acest lucru. Te asigur că pentru împlinirea 
acestui gând voi avea şi sprijinul tatălui meu. 

— Bineînţeles, confirmă acesta. Testamentul aflat în 
mâinile noastre reprezintă o armă împotriva căreia nu poţi 
face nimic. Tu ne-ai fost trimis de peste mări ca fiind odrasla 

contelui de Rodriganda, iar eu aveam cunoştinţă de faptul că, 
în realitate, era vorba de o înlocuire. Voi arde toate scrisorile 
aflate în mâinile mele şi aş vrea să văd cum vei întoarce 
această armă împotriva mea! 

— Amândoi sunteţi nişte fiinţe scelerate! strigă Alfonso. 

— Tot ce se poate. Dar nu am nici o poftă să conlucrez cu 
un nerecunoscător. Trebuie ca şi noi să fim recompensaţi 
pentru ceea ce am izbutit să facem. Tu obţii din mâinile mele 
averea imensă a Rodriganzilor în Mexic. Se înţelege de la sine 
că am dreptul unei participări la ea şi aceasta prin căsătoria 
ta cu Josefa. 

— Pe dracu! Nu voi face aşa ceva! 

În acel moment Josefa intră tare în el. 

— Acesta este ultimul tău cuvânt? 

— Da! 

— Bine! 

Rosti acest singur cuvânt, după care se întoarse şi păşi 
spre uşă. El îşi dădu seama că fata este hotărâtă să ia o 
decizie capitală. | se făcu frică şi strigă după ea: 

— Stai! Unde te duci? 

— La judecător, spuse ea, oprindu-se din drum. 

— Eşti dată dracului! Dar tu chiar îţi închipui că ai putea fi 
fericită alături de mine? 

— Vei avea mână liberă în toate privinţele, dar ţin 
neapărat să fiu contesă de Rodriganda. 

— Asta nu se poate! Ce o să spună contele Manuel dacă 
am să mă însor, fără permisiunea lui, cu fiica secretarului 
meu? 

— Nu-ţi cer asta deocamdată. Putem aştepta cu căsătoria 
până după moartea lui, dar acum îmi dai o declaraţie scrisă, 
din care să reiasă că sunt logodnica ta. 

Alfonso stătu şi chibzui puţin. 

— Dar vrei să-mi dai testamentul în schimbul declaraţiei? 

— Nu. Testamentul ţi-l dau numai în ziua nunţii noastre. 
Dar , în schimbul acestei promisiuni, îţi obţii libertatea şi poţi 
călători unde pofteşti. 

Alfonso dădu din cap, cu un aer prefăcut. 

— Bine, vei avea declaraţia. 

— În sfârşit, ai devenit mai înţelept, dar să nu crezi cumva 
că acum totul e în regulă şi că poţi să-ţi întorci vorba după ce 
vei pleca de aici. Voi şti să mă răzbun, dacă nu te ţii de 
cuvânt. 

Alfonso se strâmbă, dar semnă declaraţia întocmită de ea. 
Peste puţin timp ieşea din oraş călare, pe drumul care ducea 
spre coastă, ca să se îmbarce pentru Spania. 

În clipa în care vasul părăsea portul, pătrundeau în el doi 
călăreţi cu caii în spume. Erau Inimă-de-urs şi Ucigătorul-de- 
bivoli. Ei întârziaseră mult din cauza bolii prietenului lor, 
Săgeata-trăsnetului. Când au ajuns la Mexico şi s-au interesat 
de conte, au aflat că părăsise oraşul cu o zi înainte. Şi-au 
forţat caii până peste poate, ca să-l ajungă din urmă, înainte 
ca el să atingă coasta, pe omul care scăpase până atunci de 
răzbunarea lor. Ajunseseră în fine aici, dar numai ca să vadă 
vaporul ieşind din port. 

Din nou, duşmanul le scăpase printre degete! 

9. Medicul german 


Trecuseră aproape şase luni de la cele povestite de noi. 
Într-una din zile, un călăreț voinic se îndrepta în trapul calului 
spre vechiul şi vestitul oraş Manresa, din provincia Barcelona. 
Omul era înalt şi lat în spate, iar pe chipul lui se citea 
bunătatea. Părul său blond şi trăsăturile feţei arătau că nu era 
de prin partea locului ci dintr-o ţară nordică, deşi pielea arsă 
de soare şi de vânt te făcea să cunoşti îndată că aveai de-a 
face cu un vânător de câmpii întinse, cu un cercetător al 
ținuturilor bântuite de vânturi şi arşiţă. Era tânăr, să fi avut 
cel mult treizeci de ani, dar viaţa zbuciumată pe care o 
dusese îl făcea să pară puţin mai în vârstă. 

Când ajunse la Manresa, începuse să se însereze. 

Drumeţul îşi opri calul în faţa unei clădiri frumoase, cit o 
tablă atârnată deasupra uşii, pe care scria cu litere aurite: 
„Hotel Roadriganda”. Sări, de pe cal, aruncă frâul în mâna unui 
servitor şi intră înăuntru. În încăperea mare care slujea de 
restaurant, un om stătea singur la o masă. 

— Buenas tardes! zise drumeţul. 

— Buenas tardes! răspunse omul, sculându-se în picioare. 
Eu sunt hotelierul. Doriţi o cameră, senior? 

— Nu, numai o gustare şi o sticlă cu vin, răspunse cu glas 
blând străinul. 

Birtaşul îi aduse cele cerute, apoi întrebă: 

— Aşadar nu rămâneţi peste noapte la Manresa? 

— Nu, mă duc la Rodriganda. Mai e mult până acolo? 

— O fugă de cal, senior. Într-un ceas sunteţi la castel. Mi 
s-a părut mie, ori parcă la început nici n-aveaţi de gând să vă 
opriţi la restaurantul meu? 


1 Bună seara (în spaniolă). 

— Aşa e, dragul meu, dar am văzut scris pe tablă numele 
Rodriganda, de aceea am intrat. Ce te-a făcut să dai numele 
ăsta hotelului dumitale? 

— Fiindcă l-am ridicat din mila contelui de Rodriganda. 

— Cum aşa? 

— Păi, să vedeţi: eu am slujit multă vreme la castel, şi cu 
banii pe care i-am adunat acolo am putut clădi hotelul. 

— Atunci cunoşti bine castelul şi pe cei care locuiesc 
acolo? 

— Foarte bine. 

— Eu sunt medic şi am fost chemat la Rodriganda pentru 
conte. Te-aş ruga să-mi spui cine se află acolo în momentul 
de faţă. 

— Cum să nu! S-ar putea însă, senior, să nici nu-l găsiţi pe 
conte în viaţă. De câtva timp a orbit, şi după cum spun 
doctorii, fără nădejde de lecuire. Nu asta însă i-ar pune viaţa 
în primejdie, ci o altă boală. Se zice că ar avea piatră la 
rinichi, şi pe lângă durerile cumplite pe care le îndură, bietul 
conte trebuie să fie operat fără întârziere. A chemat vreo 
câţiva chirurgi să-i facă operaţie, contesa Roseta însă, unica 
lui copilă, se împotriveşte. Am auzit totuşi că operaţia trebuie 
să aibă loc astăzi. 

— Vai de mine! Atunci am sosit prea târziu! strigă străinul 
sărind în picioare. O să plec îndată, poate mai e timp! 

— Nu cred, senior. O astfel de operaţie nu se face pe 
întuneric. Dacă au făcut-o, apoi au făcut-o azi-dimineaţă. Se 
prea poate însă ca să mai fi aşteptat, fiindcă domnişoara 
Rosa, fiica domnului conte, amâna din zi în zi, măcar că fiul 
contelui nu vroia să audă de aşa ceva. 

— Contele Manuel de Rodriganda are şi un fiu? 

— Da, unul singur, care a fost înfiat de un frate al contelui 

din Mexic şi a trăit din frageda copilărie acolo. A fost însă 
chemat de curând la castel fiindcă starea bătrânului s-a 
înrăutățit. 

— Cunoşti dumneata pe unul Mindrello? 

— O, pe ăsta îl cunosc şi copiii! E un pârlit pe care toată 
lumea îl bănuieşte că ar face din când în când pe 
contrabandistul, altminteri e un om tare de ispravă şi nu l-aş 
da pe mulţi alţii care fac pe cinstiţii. 

— Mulţumesc, senior; după cele ce-am auzit, trebuie să 
mă grăbesc. Buenas noches!. 

— Buenas noches, senior, doresc din tot sufletul să nu 
sosiți prea târziu. 

Doctorul Sternau plăti, încăleca şi porni în galop. 

Ziua era pe sfârşite, aşa că Rodriganda cu greu putea fi 
ajunsă înainte de căderea întunericului, în timp ce catărul 
tropăia de-a lungul străzii, călăreţul scoase din buzunar o 
foaie de hârtie împăturită. Starea ei lăsa să se întrevadă că 
Sternau citise de multe ori rândurile pe care le conţinea. Cu 
toate acestea el despături din nou hărtia şi citi, pentru a suta 
oară, cuvintele scrise de o mână de femeie: 


„Domnului doctor Sternau, str. Vaugirard 24, Paris 

Dragă prietene, 

La despărțire ne-am luat rămas-bun pentru totdeauna, au 
survenit însă împrejurări care mă silesc să te rog să vii cât 
mai neintârziat la Rodriganda ca să salvezi viaţa contelui. 
Vino imediat ce vei primi rândurile mele şi ia-ti şi 
instrumentele cu dumneata. Trage la Mindrello, 
contrabandistul, şi întreabă de mine. Te rog, te implor, nu 
Zăbovi nici o clipă; 


1 Noapte bună (în spaniolă). 

Roseta”. 


Drumul ducea acum printr-o pădure de stejari, el însă nu 
vedea nimic din ce era în juru-i. Gândurile i se duceau înapoi 
la Paris, unde o cunoscuse, printr-o simplă întâmplare, în 
grădina zoologică, pe această Roseta, o făptură încântătoare. 
Zicea că e domnişoara de companie a contesei de 
Rodriganda, în trecere, împreună cu stăpâna ei, prin Franţa. 
Atât era tot ce ştia despre ea. O îndrăgise din primul moment, 
dar nu nădăjduia s-o mai vadă vreodată. 

Şi acum... scrisoarea. Fără o clipă de şovăire alerga la 
chemarea ei. 

Când soarele  asfinţi pe după dealuri, ajunse la 
Rodriganda. Satul era frumos şi curat, căsuţele împrejmuite 
cu grădini înflorite. 

Întrebă pe un om întâlnit în cale unde locuieşte Mindrello. 
Omul îl îndreptă la o căsuţă sărăcăcioasă, tocmai din 
marginea satului. Găsi pe ai casei la cină. 

— Locuieşte aici unul Mindrello? întrebă Sternau după ce- 
şi legă calul de gard. 

— Eu sunt, răspunse un bărbat mărunţel, dar bine legat, 
ridicându-se de la masă. 

— Cunoşti dumneata pe domnişoara de companie a 
contesei de Rodriganda? 

— Cum o cheamă? cercetă omul privindu-l iscoditor. 

— Roseta. 

— Sfântă Fecioară din Cordoba! Nu cumva sunteți senior 
Sternau din Paris? 

— Chiar eu. 

— Aţi venit la timp, senior! Contesa, vreau să spun bună 
seniorita Roseta, era tare îngrijorată. Trimit îndată s-o cheme. 

— Contele a fost operat astăzi? 

— Nu, biata contesă atât a plâns şi s-a rugat până ce au 
amânat operaţia pentru mâine. Contesa era sigură că veţi 
veni, senior doctor. 

— Atunci, ştie despre scrisoarea pe care mi-a scris-o 
domnişoara de companie? 

— Păi... ştie, cum să nu ştie! zise spaniolul cam încurcat. 
Dv. rămâneţi peste noapte la mine de, om face şi noi cum om 
putea, ca omul sărac... şi mâine dimineaţă îţi vedea 
dumneavoastră ce e de făcut. Acum mă duc să trimit după 
seniorita. 

Contrabandistul duse pe doctor într-o  cămăruţă 
sărăcăcioasă dar curată, şi-l lăsă singur. 

Nu trecu nici o jumătate de ceas şi auzi pe cineva bătând 
în uşă. 

— Intră, strigă doctorul. 

În prag apăru făptura pe care sufletul lui o dorea în fiecare 
clipă. 

— Roseta! 

Atât fu tot ce putu spune Sternau. Vocea ei tremura când 
îl întrebă: 

— Senior Carlos, tot nu m-ai uitat? 

— Să te uit? răspunse el. Cere-mi orice, numai un singur 
lucru să nu-mi ceri, şi anume să te uit vreodată! 

— Şi totuşi acest lucru e inevitabil. Astăzi însă trebuia să 
ne mai vedem şi de aceea îţi mulţumesc că ai venit. Lasă-mă 
acum să-ţi spun ce m-a făcut să te invit aici. 

— Rândurile dumitale nu erau destul de clare. Ele m-au 
făcut să presupun că viaţa contelui este în continuare în 
primejdie. Apoi, la Manresa, am auzit că trebuie să sufere o 
operaţie. 

— Aşa e, dar mă mai îngrijorează şi altceva, lucruri pe 
care nu ţi le pot spune decât dumitale, deoarece am în 
dumneata o încredere neţărmurită. Nu ştiu precis, dar 
bănuiesc că pe conte îl mai paşte o primejdie, în afara celei 
pricinuită de boală. Dar acum că eşti aici, cu noi, m-am 
liniştit. 

Da această afirmaţie ochii lui se luminară şi îi întinse 
amândouă mâinile: 

— Atât de mare e încrederea dumitale, Roseta? înseamnă 
că în mod sigur mă mai iubeşti. 

Ea îşi puse mâinile într-ale lui şi spuse: 

— Da, te iubesc, Carlos, te iubesc la fel de mult ca atunci 
când ne-am despărţit şi n-am să încetez să te iubesc. Până 
acum am fost pentru dumneata o enigmă, pe care însă mâine 
vei putea să o dezlegi şi atunci vei înţelege că soarta noastră 
este să fim despărțiți. 

— De ce mâine şi nu astăzi? 

— Pentru că... pentru că buzele mele nu pot spune ceea 
ce au tăinuit până acuma. Aşadar, urmă ea, trebuie să te pun 
la curent cu starea contelui. Ştii că boala lui de ochi e fără 
leac, nimic nu-i mai poate reda vederea. Da suferinţele 
acestea s-au mai adăugat şi altele. După spusele medicilor, ar 
avea piatră la rinichi şi numai o operaţie îl poate salva. 
Contele s-a hotărât să o facă. Contesa îşi iubeşte nespus 
tatăl, ea e aceea care îi conduce paşii în bezna nenorocitei lui 
vieţi. Sărmana se roagă zi şi noapte, Atotputernicului, ca 
bolnavul să scape, deoarece se teme că s-a pornit pe o cale 
greşită. Medicii care îl caută sunt oameni fără suflet în care 
nu poate avea încredere. Notarul Cortejo şi seniora Clarissa, 
care nu-l slăbesc o clipă măcar, par să fie nişte adevăraţi 
demoni lacomi de sânge, iar Alfonso, fiul contelui... Ah, ce 

nenorocită e sărmana contesă! 

Şi Roseta îşi acoperi faţa cu mâinile şi izbucni în lacrimi. 

— Nu plânge, seniorita, o rugă Sternau cu milă, spune-mi 
tot ce ai pe suflet şi uşurează-ţi inima. 

— O voi face, răspunse fata ştergându-şi ochii. Ascultă: 
contesa era o fetiţă micuță de tot, când l-a văzut pentru 
ultima oară pe fratele ei. Au trecut de-atunci aproape 
optsprezece ani şi se bucura din toată inima când a auzit că 
se va întoarce. Tânărul conte sosi; contesa vru să se repeadă 
în braţele lui, dar rămase ca ţintuită în loc: omul care stătea 
în fata ei îi era străin, nu trebuia să se atingă de ea. O sfială 
lăuntrică îi paraliza mişcările. De ce? Nici ea nu ştia. Privirea 
tăioasă a ochilor lui, glasul cu care îi vorbea nu erau ale unui 
frate. Şi zi de zi o îngrozeau privirile pe care tânărul le arunca 
contelui. Ele păreau că spun: „Ce, nu mori odată? Nu vezi că 
atât aştept?” Atunci i se făcu frică, bănui primejdia tainică şi 
se hotărî să-ţi... adică să mă pună să-ţi scriu să-i vii în ajutor. 

— Voi face tot ce-mi va sta în putinţă, o asigură Sternau. E 
vorba să se facă operaţia mâine, nu-i aşa? 

— Da. Nu vor cu nici un chip s-o mai amâne. Am auzit că 
au hotărât-o pentru ora unsprezece dimineaţa. 

— Pot să-l văd pe conte înainte de operaţie? 

— Negreşit, după ce vei fi primit mai întâi de contesă. 
Vino la nouă. Ai făcut dumneata singur vreodată o astfel de 
operaţie? 

Sternau zâmbi. 

— Foarte des chiar, seniorita. Aş putea zice chiar că e 
specialitatea mea, răspunse el. 

— Şi e primejdioasă? 

— Nu pot spune nimic până nu văd cum stă cazul. S- 
aşteptăm până mâine. 

— S-aşteptăm. Am o încredere neţărmurită în dumneata, 
numai dumneata eşti singurul care îl poţi scăpa, dacă mai 
există scăpare. Şi-acum, noapte bună doctore. 

— Pleci, seniorita? 

— Trebuie. Nu vreau să se observe lipsa mea. Aşadar, ne- 
am înţeles: mâine la nouă să fii la castel. 

— Voi fi. Îmi dai voie să te însoțesc? 

— E întuneric şi nu ne poate vedea nimeni. Vino. 

Când ajunseră la poarta castelului, Sternau îi luă mâna şi 
i-o sărută. 

— Noapte bună, Carlos, somn uşor, îi ură ea. 

— Noapte bună, seniorita. 

La despărţire, tânăra fată îl apucă de braţ şi-i şopti cu glas 
întretăiat: 

— Dragul meu... iartă-mă... şi nu fi nenorocit din pricina 
mea... 

Apoi dispăru în noapte. 

10. Gasparino Cortejo 


În timp ce aceşti doi tineri îşi luau rămas-bun unul de la 
altul, într-una din camerele castelului avea loc următoarea 
convorbire între Gasparino Cortejo, avocat şi notar, şi unul din 
medicii veniţi pentru operaţie: 

— Şi crezi că operaţia e mortală? 

— Nu încape nici o îndoială. 

— Colegii dumneavoastră nu se vor împotrivi? 

— Nu o să aibă curajul să fie de altă părere decât mine. Ei 
ştiu că mă număr printre cei mai mari chirurgi, răspunse 
doctorul cu mândrie. 

— Bine, dar l-aţi lăsat pe conte să creadă că va fi salvat? 

— Bineînţeles. 

— Atunci rămâne cum am discutat. Operația va avea loc, 
fără ca domnişoara contesă să bănuiască ceva, chiar mâine, 
la ora opt. Onorariul va fi princiar şi vi-l voi înmâna la locuinţa 
mea din Manresa. Noapte bună! 

— Noapte bună! 

Cei doi şi-au dat mâna cu politeţe, de parcă fiecare l-ar fi 
considerat pe celălalt un gentleman perfect, după care se 
despărţiră. Avocatul nu se duse însă în camera lui ci-şi anunţă 
vizita la seniora Clarissa, care-l întâmpină cu atâta grabă, 
încât el îşi dădu uşor seama cu câtă nerăbdare aceasta îl 
aşteptase. Cei doi s-au retras în apartamentul doamnei şi au 
închis cu grijă uşile în urma lor, ca să fie siguri că nu vor fi 
ascultați de vreun nepoftit. 

Notarul nu mai era îmbrăcat în portul naţional spaniol, ci 
într-un costum negru. Silueta sa lungă şi subţire, uşor 
aplecată în faţă, dădea impresia unei umbre care se strecoară 
de-a lungul zidurilor, iar faţa sa ascuţită, scoasă în relief de 

gulerul tare, îl făcea să semene cu o pasăre de pradă. Toată 
această înfăţişare inspira teamă. Impresia respingătoare era 
accentuată de privirea cercetătoare şi bănuitoare a ochilor 
săi. 

Seniora Clarissa era o femeie corpolentă, cu trăsături 
grosolane, lipsite de feminitate, la care se adăuga impresia 
neplăcută provocată de ochii saşii. 

— Bine ai venit, Gasparino, spuse ea, în timp ce se lăsa 
greoi pe un divan acoperit cu mătase. A trebuit să aştept 
multă vreme. Care-i situaţia? 

— Foarte bună, îi răspunse notarul, în timp ce se aşeza 
lângă ea. Chirurgul s-a declarat de acord cu propunerile mele. 

— Înseamnă că ne vom putea bucura în sfârşit de fructele 
lungii noastre aşteptări. Operația va fi mortală? 

— În mod precis. 

— Nu putem să schimbăm soarta, spuse ea, privind în sus 
cu un aer plin de cuvioşenie. Trebuie să-i dorim contelui ca 
Domnul să-l izbăvească de chinurile lui. Dar nu o să se 
împotrivească din nou contesa? 

— De astă dată nu, draga mea. Ea ştie că operaţia va fi 
făcută la orele unsprezece, când, de fapt, noi ne apucăm s-o 
facem la ora opt. 

— Şi contele Alfonso? întrebă ea, cu un clipit semnificativ 
al ochilor saşii. 

— El este pe de-a-ntregul omul care să încoroneze opera 
noastră de artă. 

— Da, într-adevăr, a fost o veritabilă capodoperă, pe care 
lumea nici nu o bănuieşte şi de care nici nu va avea vreodată 
idee. Noi doi, bătrânul meu Gasparino, ne-am iubit, dar am 
fost nevoiţi să ne căsătorim în secret, deoarece eu eram fiica 
unui hidalgo mândru şi tu erai sărac, lipit pământului. Ar fi 

trebuit să-l nedreptăţim pe copilul nostru, dacă ţie nu ti-ar fi 
venit ideea prețioasă şi năstruşnică să-l trimitem la Mexico, în 
locul micului conte Alfonso, la fratele contelui Manuel. Acum 
suntem părinţii unui conte şi mâine vom dispune de 
milioanele familiei Rodriganda. Vino, fă-te comod şi hai să 
savurăm perspectiva frumosului viitor care ne aşteaptă! 

Sternau nu a putut dormi. Întâlnirea cu fata iubită îl 
urmărea şi nu-şi găsea odihna. Toată noaptea se plimbă în 
sus şi-n jos prin cămăruţa sa, când la ivirea zorilor observă că 
vecinul lui se trezise, se duse la el pentru a-l ruga să-i 
înşeueze catârul. 

El încalecă şi porni la plimbare, fără o ţintă precisă, doar 
ca să-şi pună în ordine gândurile şi simţămintele. Fără să-şi 
dea seama se trezi în faţa Manresei, pe drumul ce ducea la 
castelul Rodriganda şi pe care se întorsese acasă cu o seară 
înainte. Acolo se afla o venta, o cârciumioară izolată, în faţa 
căreia era priponit un cal înşeuat, semn că înăuntru se mai 
afla un client. Sternau descăleca şi el. Nu mâncase din seara 
zilei precedente şi se gândea să încerce să obţină o cafea. 
Când intră, văzu un om, îmbrăcat nu prea elegant, care şedea 
la una din mese, cu un pahar de rom în faţa sa şi o trusă 
chirurgicală pe masă. Era medicul din Manresa, care trebuia 
să participe la operaţia contelui. Sternau nu bănuia însă 
identitatea lui. 

Cârciumarul, care şedea lângă tejghea, îşi continuă 
convorbirea întreruptă la sosirea lui Sternau, prin preluarea 
comenzii acestuia. 

— Deci, senior doctor, aţi venit să-l consultaţi pe conte? 

— Aşa cum v-am mai spus, confirmă acesta. 

— Astăzi va fi, în sfârşit, operat? 

— În mod sigur. La ora opt. 

— Dar contesa se va împotrivi din nou. 

— N-o s-o întrebe nimeni nimic. | s-a spus că operaţia va fi 
efectuată abia la ora unsprezece. 

— Credeţi că se va mai însănătoşi contele? 

— Da şi nu, cine ştie! 

În sfârşit Sternau îşi primi cafeaua. Dar ceea ce auzise îi 
era de-ajuns ca să-l pună pe gânduri. Bău repede cafeaua, 
plăti şi părăsi localul, fără să scoată vreun cuvânt prin care să 
trădeze cât de important era pentru el ceea ce auzise. Galopă 
spre casă şi ajunse acolo la ora şapte şi jumătate. 

După ce i-a înapoiat vecinului catârul, îşi luă 
instrumentele şi porni, în grabă, spre castel. Intră prin poarta 
lângă care îşi luase adio cu o seară, înainte de la iubita sa. 
După ce intră în parc se îndreptă cu paşi repezi spre castel, 
când, brusc, se opri surprins. În faţa sa se afla Roseta, care-şi 
făcea plimbarea de dimineaţă. Nu mai purta veşminte 
elegante pariziene şi nici costumul tradiţional spaniol, ci o 
combinaţie armonioasă de port maur şi nordic care punea în 
valoare frumosul ei trup. 

Când o zărise Sternau, ea tocmai se despărţea de una din 
slujnice. 

— Roseta! o strigă acesta pe nume. Ea se întoarse brusc. 

— Senior Carlos! Cum de eşti atât de devreme în parc? 

— Oh Doamne! Visez? Bănuiesc grozăvia! Seniorita, donia 
nu eşti Roseta, doamna de companie a contesei, ci... 

— Ci? Continuă senior! 

— Sunteţi însăşi contesa Roseta! 

— Da, într-adevăr, ai dreptate, Carlos, îi răspunse ea în 
timp ce-i întindea mâinile. Poţi să mă ierţi? 

— Să vă iert? Oh, Doamne, cât de nefericită e situaţia 
noastră. Acum îmi dau seama de ce trebuie să ne despărţim. 

De ce mi-aţi făcut asta, de ce donia Roseta? 

Ea-şi cobori privirea şi mărturisi cu voce tremurândă: 

— Pentru că te iubeam şi doream să fiu fericită alături de 
dumneata, măcar câteva clipe. Acum totul s-a terminat şi 
pedeapsa e cu atât mai dureroasă. Tatăl meu... dar văd că ai 
adus cu dumneata trusa cu instrumentele necesare operaţiei 
şi ai venit atât de devreme, se întrerupse ea speriată. Există 
vreun motiv special pentru această grabă? 

— Un motiv special, întrebă el încă pe jumătate ameţit de 
lovitura primită. Ah, da, am uitat ce era mai important. 
Contesă, tatăl dumneavoastră se află într-o primejdie teribilă! 

Pe frumoasa ei faţă se aşternu groaza. 

— Tatăl meu? şopti ea, pălind. Ce fel de primejdie? 

El îşi scoase ceasul, aruncă o privire pe el şi spuse: 

— Doamne, e timpul! Seniorita, operaţia va începe chiar 
acum. 

— Acum? Păi, nu era vorba să înceapă la orele 
unsprezece? 

— Nu, aţi fost înşelată. S-a hotărât, fără ştirea 
dumneavoastră, să înceapă operaţia la ora opt. Am aflat asta 
de la medicul din Manresa, peste care am dat în cursul unei 
plimbări, fără ca el să mă cunoască. 

— Sfântă Madonna! Se pune la cale o mârşăvie, altminteri 
nu ar fi recurs la această înşelăciune. Vino senior, vino 
repede, trebuie să zădărnicim o asemenea grozăvie. 

Se întoarse repede şi porni grăbită, într-o stare de 
nemaipomenită agitaţie, spre castel. Sternau o urma 
îndeaproape. 

Când intrară în castel, întâlniră un servitor care trecea 
grăbit. 

— Contele s-a deşteptat din somn? îl întrebă Roseta. 

— Da, contesă, de vreun sfert de ceas. 

— A, atunci poate că n-am sosit prea târziu, zise ea 
răsuflând uşurată şi vru să intre în camera contelui. Servitorul 
însă se aşeză în dreptul uşii şi zise respectuos dar hotărât: 

— Am ordin să nu las pe nimeni să intre. 

— Cine ţi-a dat acest ordin? 

— Contele Alfonso. 

— A, aşa! Dă-te la o parte. 

— Vă rog... nu se poate... domnul conte... 

— Dă-te la o parte când îţi spun! Servitorul nu cuteză să 
mai zică un cuvânt. Roseta deschise uşa şi intră împreună cu 
Sternau în anticameră. Se apropiară de uşa care ducea la 
camera bătrânului conte şi ea bătu într-însa. 

— Cine-i acolo? întrebă cineva. Era glasul lui Alfonso. 

— Eu, deschide! spuse ea aproape gâfâind. 

— Tu? N-ai ce căuta aici. Te rog să te înapoiezi în camera 
ta, m-ai înţeles? se răsti el. Doctorii nu dau voie nimănui să 
intre în camera bolnavului, cu atât mai puţin ţie. Operația va 
începe imediat şi nu e o privelişte pentru o femeie. 

— Trebuie să vorbesc imediat cu tata! 

— Nu se poate. 

— Alfonso, sparg uşa! 

— Încearcă! se auzi glasul batjocoritor al lui Alfonso. 

— Doamne, Doamne, ce e de făcut...? murmură fata 
frângându-şi mâinile cu disperare. 

Sternau îi făcu semn să pună urechea la gaura cheii. 

— Cinci-şase-şapte-opt-nouă-zece-unsprezece.., auzi ea. 

— Ce-nseamnă asta? întrebă Roseta îngălbenindu-se. 

— ÎI cloroformizează, răspunse Sternau încruntat. 

— Atunci... au şi început... Nu, nu, asta nu trebuie să se 
întâmple! Senior, ajută-mă, nu mă lăsa! 

— Îmi dai voie să întrebuinţez forţa? o întrebă el cu 
hotărâre. 

— Da, dar repede... nu e nici o clipă de pierdut. 

Sternau puse atunci umărul, se opinti, şi cu o pârâitură 
grozavă scoase uşa din balamale. 

— Ce e asta? răcni Alfonso apropiindu-se. Îţi dai seama că 
bolnavul poate muri dintr-o astfel de emoție? Dar individul 
ăsta cine mai e? întrebă el mirat dând cu ochii de Sternau. 

— Domnul doctor Sternau, un medic din Paris pe care l-am 
chemat eu. Vreau să fie de faţă la operaţie, răspunse contesa 
dârz. 

— Cine ţi-a dat voie? răcni înfuriat Alfonso. Nu e treaba ta 
să te amesteci. Să plece imediat, dacă nu vrei să-l dau afară 
în brânci. 

La mojicia aceasta, Roseta se făcu albă ca varul la faţă. 

— Nu uita cu cine vorbeşti, zise ea mândră. Aici nu are de 
poruncit decât contele Manuel de Rodriganda şi, dacă el nu 
poate s-o facă, am şi eu aceleaşi drepturi ca şi tine să 
poruncesc. Operația nu se va face până ce acest domn medic 
nu va examina şi el pe bolnav. Aşa vreau, şi aşa trebuie să 
fie, încheie ea apăsat. 

— Tu... tu să porunceşti... o fată? Operația se va face 
imediat, şi dacă nu pleci de bunăvoie, pun slugile să te ia cu 
de-a sila, ai înţeles? lar dumneata, şterge-o cât mai repede, 
altminteri o păţeşti rău de tot, adăugă el adresându-se lui 
Sternau. 

— Am fost chemat de contesă, şi trebuie neapărat să-l văd 
pe bolnav, răspunse foarte calm germanul. Stimată contesă, 
fiţi vă rog bună şi prezentaţi-mă domnului de colo, care 
trebuie să fie un coleg, adăugă el arătând spre medicul care 
stătea şi asculta în tăcere. 


180 


— Domnul doctor  Sternau,  medic-şef în clinica 
profesorului Letourbier din Paris — doctorul Francas din 
Madrid. A, uite-i şi pe asistenții săi, zise ea arătând pe alţi doi 
inşi care se apropiaseră şi ei. Doctorul Milanos din Cordoba şi 
doctorul Cielli din Manresa. 

Nu mai era nimic de făcut. Lăsară pe Sternau şi Roseta să 
intre în camera bolnavului. Cloroformizarea nu fusese făcută 
pe de-a-ntregul şi contele se dezmeticise în timpul cât se 
certaseră. 

— Ce e, ce s-a întâmplat? De ce nu începeţi? întrebă el 
privind cu ochii lui stinşi în juru-i. 

— Tată, tată, zise Roseta cuprinzându-l de gât. Mulţumesc 
Sfintei Fecioare că nu s-a început încă... Acum sunt sigură că 
nu vei fi omorât... 

— Omorât? Şi de cine, copila mea? 

— O, ai fi murit, ştiu, presimt... Îngână ea printre suspine. 

— Numai dragostea ta pentru mine şi frica te fac să 
vorbeşti astfel, zise bătrânul zâmbind. Nu trebuia să ne 
întrerupi, fetiţo... 

— Ţi-am adus un medic de la Paris, tată, am în el o mare 
încredere. Uite-l, e aici, lângă patul tău, ocoli Roseta 
răspunsul. 

— Aici? 

— Da, aici sunt, domnule conte. Scrisoarea disperată a 
unei fiice iubitoare m-a făcut să părăsesc totul şi să vin, 
răspunse cu glas blajin Sternau. 

— Senior, zise contele, de când mi-a fost răpită lumina 
ochilor am învăţat să judec oamenii după glas. Al dumitale 
îmi insuflă încredere. Poftim, examinează-mă. 

De când era doctor, Sternau examinase mulţi oameni, dar 
pe nici unul cu atâta grijă şi dragoste ca pe acest bătrân. Era 

doar tatăl făpturii pe care o iubea mai mult ca orice pe lume. 
După ce sfârşi, zise: 

— Pe cât ştiu, domnule conte, sunteţi orb. Îmi daţi voie să 
vă examinez şi ochii? 

— Cum să nu? 

Cu o răbdare într-adevăr îngerească, bătrânul răspunse la 
toate întrebările medicului. Acesta îl ascultă zâmbind, dar nu 
zise nimic. 

— Şi-acum, zise germanul adresându-se medicilor 
spanioli, vă rog să-mi spuneţi şi mie cum socoteați să faceţi 
operaţia? 

— Nu îngăduim nimănui să se amestece în treburile 
noastre, răspunse răstit chirurgul din Madrid. Operația o vom 
face fără ajutorul dumitale, şi aşa cum credem noi că trebuie 
făcută. 

— Totuşi, v-aş ruga să-mi spuneţi şi mie procedeul. 

Unul din asistenţi, om cinstit, deşi nepriceput în ale 
operaţiei, lămuri în câteva cuvinte ce avea chirurgul de gând. 
Procedeul îl îngrozi pe Sternau; contele ar fi murit cu 
siguranţă sub cuţit. De aceea zise înfiorat chirurgului: 

— Vă rog, mai întâi să vă gândiţi bine la ce vreţi să faceţi. 
O astfel de operaţie nu numai că nu poate folosi, dar... 

Nu-şi sfârşi vorba. Chirurgul, văzându-şi planul descoperit, 
începu să zbiere: 

— Cum, dumneata mă înveţi pe mine ce am de făcut? Un 
venetic... un străin! Nici n-am auzit măcar de numele 
dumitale! Haidem, domnilor colegi, să plecăm! Nu mai avem 
ce căuta aici! 

Îşi strânseră instrumentele şi ieşiră din cameră. 

— Salvat! Eşti salvat, tată! strigă Roseta izbucnind în 
plâns. 

În clipa aceea, Alfonso, care îi condusese pe medici, se 
întoarse turbat de furie, nădăjduind încă să-şi ajungă scopul. 

— Cum, tată, ai gonit pe medici? strigă el indignat. 

— Nu i-am gonit eu, au plecat singuri. Acum însă să lăsăm 
asta. Ştiţi, copii, că doctorul Sternau mi-a examinat şi ochii? 

— Şi ce-ai găsit, domnule doctor? întrebă Roseta repede 
pe german. 

— Că şi aici s-au înşelat medicii. 

— Cum aşa! 

— Domnul conte îşi poate recăpăta vederea. 

— O, Doamne! strigă bătrânul împreunându-şi mâinile, 
îngăduie-mi bucuria asta! 

Roseta începu să plângă de emoție, iar Alfonso zise de- 
abia stăpânindu-şi mânia: 

— AŞ fi fericit să te văd iar sănătos, zise el, mă gândesc 
însă că e o nesocotinţă să-ţi dea speranţe care poate nu sunt 
realizabile. 

— Dumnezeu va fi milostiv cu mine, fiul meu. Cât crezi că 
va dura tratamentul? îl întrebă contele pe Sternau. 

— Operația la rinichi o vom face peste două săptămâni. 
După ce vindecarea va fi completă, putem începe tratamentul 
ochilor, răspunse medicul. 

— Vei putea lipsi dumneata atâta de la clinică? 

— Ar trebui să-mi iau un concediu mai lung, poate chiar 
să-mi dau demisia. 

— Fă-o fără grijă, doctore. Vei găsi în casa mea un cămin 
şi o despăgubire mulţumitoare pentru ceea ce vei pierde 
părăsindu-ţi slujba la clinică. 

— Cea mai bună răsplată ar fi să ştiu că v-am redat 
sănătatea şi vederea, domnule conte. Voi scrie chiar astăzi 
profesorului Letourbier. 

— Vei fi găzduit, bineînţeles, la castel. Roseta îţi poate 
arăta îndată camera pe care o vei locui pe tot timpul şederii 
dumitale la noi. 

Alfonso îl dusese pe chirurgul din Madrid, complicele 
mârşăviei lor, în camera Clarissei, şi acum Cortejo, Alfonso, 
medicul şi Clarissa ţineau sfat. 

— Şi când te gândeşti că eram atât de siguri de izbândă... 
zise ea. A venit străinul ăsta şi ne pune bețe în roate. Te 
pomeneşti că ne strică tot... 

— D-ta crezi că operaţia pe care o va face el îl va scăpa pe 
conte? întrebă Gasparino pe chirurg. 

— Cu siguranţă... 

— Dar cu vindecarea ochilor? 

— Ştiu şi eu ce să zic! Cu afurisitul ăsta de neamt te poţi 
aştepta la orice. Ar trebui să-l înlăturăm din calea noastră. 

— E cel mai bun lucru ce avem de făcut. Trebuie să fim 
însă cu băgare de seamă, ca să nu cadă bănuiala asupra 
noastră. De aceea zic să nu ne vadă nimeni împreună, ca să 
nu bată la ochi. Un lucru e sigur: contele nu trebuie să se 
însănătoşească, şi mai ales nu trebuie să-şi recapete vederea 
ca să-l vadă pe Alfonso la faţă. Doctorul german trebuie să 
moară sau să dispară pentru totdeauna de la castel. 

— Pe ce cale? întrebă Clarissa. 

— Las pe mine! Am eu nişte prieteni colo sus, în munţi. 
Proştii le spun bandiți, mie însă îmi sunt foarte devotați, şi cei 
mai siguri părtaşi pe care mă pot bizui fără grijă. Numai ei mă 
pot scăpa de afurisitul ăsta de neamt. 

Între timp doctorul Sternau, după noaptea grea de veghe, 
se odihnea în micul său apartament. După-amiază, când s-a 
dus la castel, contesa Roseta a fost prima persoană care l-a 
întâmpinat. 

— Fii bine venit, senior! Fie ca venirea dumitale să ne 
aducă sănătate şi binecuvântare! 

— Mai întâi ne va aduce însă numai o luptă dificilă, 
seniorita, îi răspunse el. Este ceea ce mi-a promis cu 
fermitate doctorul Francas. 

— S-ar putea să aibă dreptate în această privinţă, îi 
replică ea privindu-l cu ochi plini de lumină. Dar lupta pe care 
o începem noi nu este o luptă numai împotriva necinstei, a 
minciunii şi a crimei ci o să fie şi o luptă pentru dragoste, în 
mine veţi avea un tovarăş credincios şi curajos. 

11. Povestea cerşetorului 


Prin munţii înalţi, cu piscurile în nori ale Pirineilor, înainta 
cu greu, sprijinit într-un toiag, un bătrân zdrenţăros, cu chipul 
bătut de arşiţă şi ploi. Moşneagul era tras la faţă şi părea 
bolnav, căci o tuse seacă îi tăia din când în când respiraţia. 

Bătrânul urca gâfâind povârnişurile, cobora în văgăuni, şi 
picioarele lui, ostenite de cale lungă, de-abia îl mai ţineau. 

În sfârşit se oprii privi cercetător în juru-i, şi murmură: 

— Aici, da, aici am adus băiatul. Pe urmă am pornit în 
Mexico şi a început chinul vieţii mele întregi, chin care mi-a 
scurs măduva din oase şi mi-a ros inima din piept. Moşneagul 
se lăsă pe un bolovan, puse capul în mâini şi urmă în şoaptă: 
O, mare păcat am făcut, şi aspru am fost pedepsit. Acum mă 
întorc bătrân, bolnav şi prăpădit să-mi ispăşesc păcatul. 
Doamne Atotputernic, ajută-mă să-l regăsesc! Oare o mai fi 
trăind băiatul? Să-l fi ucis? Trebuie să ştiu cu orice preţ. Nu 
pot să mor, până ce nu voi da de bandiții cărora l-am 
încredinţat. Dar nimeni nu trebuie să bănuiască pentru ce am 
venit şi cine sunt. 

Bătrânul se ridică de jos şi porni mai departe. Ajunse la un 
luminiş şi se-aşeză pe un zăpran. Auzi paşi în spatele lui, o 
mână i se lăsă pe umăr, şi un glas răstit îl întrebă: 

— Ce cauţi aici, moşule? 

— Să mor, răspunse moşneagul lăsând capul în pământ. 

— Să mori? Pentru ce? 

Acela care-i punea mirat această întrebare era un tânăr 
voinic înarmat până în dinţi. 

— Nu mă mai slujesc picioarele să mă duc mai departe... 
oftă bătrânul. 

— Ce te-a adus până aici? Ce-ai venit să cauţi? 

— O buruiană care să-mi aline suferinţele, dar nu pot s-o 
găsesc. 

— De unde vii? 

— De departe, fătul meu, tocmai de la Orense, la hotarul 
Portugaliei. 

— Cum te-ai încumetat să faci un drum atât de lung, aşa 
bolnav cum eşti? Ai luat merinde cu tine? 

— Nu. 

— Păi o să mori de foame, până ce vei ajunge la vreo 
aşezare omenească! Stai, mă duc să întreb dacă-mi îngăduie 
să te duc la ei. 

Tânărul dispăru printre copaci, dar se întoarse îndată. 

— Haide, moşule, o să te duc într-un loc unde poţi să te 
odihneşti cât vrei, dar mai întâi să mă laşi să te leg la ochi, 
zise cu blândeţe tânărul. 

— Să mă legi la ochi... de ce? 

— Trebuie, nu se poate să vezi unde te duc. 

— Ah, cine sunteţi voi? întrebă moşneagul cu mirare. 

— Suntem bandiți, altminteri oameni tare de ispravă, să 
ştii, moşule. 

— Bandliţi, adică hoţi de codru? Bine, taică, eu sunt sărac, 
n-aveţi ce-mi lua, de aceea n-are de ce să-mi fie frică de voi. 
Leagă-mă la ochi şi du-mă unde vrei. 

Tânărul scoase o basma din buzunar, îl legă la ochi, îl 
apucă de mână şi porni cu el. Trecură printr-un gang în 
pământ şi ajunseră într-o peşteră mare. Când îl dezlegară, 
bătrânul văzu vreo douăzeci de inşi cu înfăţişarea sălbatică 
şezând jos pe piei de animale, bând şi pălăvrăgind. Fu dus 
înaintea căpitanului, care număra banii deşertaţi dintr-o 
pungă. 

— Cum te cheamă? îl întrebă acesta cu glas aspru. 

— Bernardo, senior. 

Banditul ridică ochii şi-l privi încruntat. 

— Pare-mi-se că te cunosc, zise el. 

— N-ai avea de unde, senior. 

— Mi s-a spus că vii tocmai de la graniţa Portugaliei. Cine 
te-a pus să pleci de-acasă, dacă eşti bolnav? 

— Păi, de-aceea am plecat, să caut prin munţii voştri o 
buruiană de leac. 

— N-ai vreun fecior să-l fi trimis să ţi-o aducă? 

— N-am nici feciori, nici fete, şi nici un prieten în lumea 
asta largă. 

— Bine. Îţi îngădui să rămâi, dar nu poţi pleca fără 
învoirea mea. Dacă eşti un trădător, fereşte-te, nu scapi viu 
din mâinile noastre. Ei nu glumesc cu astfel de lucruri. 

| se făcu moşneagului un culcuş şi i se dădu de mâncare. 

După câtăva vreme, tânărul care stătea de pază la gura 
peşterii veni să-i spună căpitanului că-l caută cineva. 
Căpitanul bandiţilor, cu revolverul la brâu, ieşi din peşteră. 
Zărind pe noul sosit îi ieşi grăbit înainte; pesemne că-l 
cunoştea, căci îi întinse mâna si-i zise: 

— Bun-venit, senior Gasparino. Nu te-am mai văzut de 
când nu mai ţin minte! Ce vânt te-aduce la mine? 

— Sst! răcni avocatul privind cu grijă în juru-i. Nu-mi 
spune pe nume, fiindcă s-ar putea să te audă cineva. 

— Nu-ţi fie teamă, senior, nu e nimeni străin pe-aici. Ei, ai 
vreo treabă pentru mine? 

— Aş avea, dacă nu o să-mi ceri prea multe parale. Cât ar 
trebui să mă coste să faci să dispară doi oameni? 

— Păi... ce fel de oameni? 

— Un conte şi un doctor. 

— Care conte? 

— Bătrânul Manuel de Rodriganda y Sevilla. 

— Stăpânul dumitale! Halal să-ţi fie! Credincioasă slugă, 
n-am ce zice! Din păcate nu-ţi pot împlini dorinţa. Contele e 
ocrotit de un prieten de-al meu şi nu mi-e îngăduit să m-ating 
de el. 

— Ei aş! Te plătesc împărăteşte... 

— Tot ce se poate, dar nu merge, crede-mă. Noi, tâlharii, 
suntem oameni cinstiţi faţă de prietenii noştri, aşa că, vezi şi 
dumneata. Şi cel de-al doilea cine zici că e? 

— Un doctor din Germania. 

— Asta da, mai merge. 

— Şi mai ieftin, nu-i aşa? 

— Bine-nţeles. Unde locuieşte? 

— La castelul de Rodriganda. 

— A, atunci nu mai poate fi aşa de ieftin, înseamnă că e 
sub aripa contelui şi cu greu ne putem atinge de el. 

— Dumneata vorbeşti astfel? Cine se poate împotrivi unui 
vestit căpitan ca dumneata! 

— Eu însumi. Nu pot călca singur legile făcute de mine. Şi 
pentru ce vrei ca acest om să dispară? 

— Îmi stă în cale, mai mult nu pot să-ţi spun. 

— Bine, trebuie să moară sau numai să dispară? 

— Cel dintâi mijloc e mai sigur. 

— Atunci să-mi dai o mie de dubloni de aur. 

— O mie de dubloni?! Ce, eşti nebun, căpitane? 

— Dacă nu, nu, zise cu nepăsare banditul. Adio, senior. 

— la stai, frate, ce te pripeşti aşa? Hai, fie. Plătibili? 

— Jumătate acum şi jumătate pe urmă. 

— Şi dacă afacerea dă greş? 

— Nu se poate să dea greş. Cum îl putem avea în mână? 

— Nu-ţi pot spune încă. Va fi însă nevoie de câţiva 
oameni, pe care îi vei trimite la mine. Îi voi găsi în parc, unde 
le voi da toate instrucţiunile trebuincioase. Poftim cinci sute 
de dubloni. Dar, ia spune, ce s-a făcut cu băieţaşul de atunci? 

— E tot la mine. S-a făcut coşcogeamite flăcău. 

— De ce l-ai lăsat să trăiască? 

— Fiindcă mi-ai plătit atunci numai ca să dispară, nu să şi 
moară. Spune-mi şi mie, senior Gasparino, al cui e? 

— O să afli mai târziu. Ce crede el că e? 

— Un copil găsit. 

— Ştii că aş fi curios sa-l văd şi eu o dată la faţă... 

— Să-ţi treacă pofta, senior. Dumneata mă plăteşti, şi eu 
îţi fac treaba, în ale noastre n-ai să-ţi vâri nasul. 

— Bine... bine. Când trimiţi oamenii la mine? 

— Mâine seară. Adio, senior! 

— Adio. 

Peştera care slujea de vizuină hoţilor era împărţită în mai 
multe încăperi, în care dormeau bandiții. După ce se înnopta, 
tânărul care-l adusese pe moşneag la peşteră veni să-l ia, şi-l 
duse într-una din aceste celule. 

— Aici e cămara ta, moşule, îi zise el cu blândeţe. Să-ti las 
lumânarea? 

— Chiar te rog, flăcăule; cine ştie dacă voi mai ieşi viu de- 
aici... Să am barem o lumânare la căpătâi, ca orice creştin... 

— Te doare ceva? îl întrebă tânărul cu milă. 

— Sufletul, fiule, mai mult decât trupul. Dar poate că mi-ai 
putea fi de ajutor, cine ştie! 

— Dacă se poate, moşule, de ce nu! 

— Nu cunoşti tu printre voi pe vreunul care nu ştie al cui e 
şi de unde vine? 

— Tânărul ciuli urechile. 


190 


— Pentru ce mă întrebi, moşule? zise el cu interes. 

— Pentru că pe un astfel de om îl caut eu. 

— Păi, atunci eu sunt unul dintr-aceia, răspunse banditul 
fără înconjur. 

— Şi cum te cheamă? 

— Mariano. 

— Alt nume nu mai ai? 

— Nu. 

— Şi cum ai ajuns printre bandiți? 

— Căpitanul m-a găsit rătăcind prin munţi, m-a luat el şi 
m-a crescut. 

— De câţi ani eşti? 

— Nu ştiu! 

— Şi de când eşti la el? 

— De vreo optsprezece ani. 

— Nu-ţi aduci nimic aminte de când erai mititel? 

— Nu, nimic, dar am visat adesea la lucruri pe care 
credeam rămase în minte de pe vremea copilăriei mele. 

— Povesteşte-mi şi mie visurile tale. 

— Am visat de multe ori o păpuşă mică. Ea stătea culcată 
într-un pătuţ alb, care avea pe colţul uneia din tăblii o 
coroană aurie. Şi era vie. 

— Poate mai ştii şi ce nume purta? 

— Da, răspunse el. Ştiu precis că îi zicea Roseta. Am mai 
visat un bărbat falnic, înalt, care mie îmi spunea Alfonso. Mă 
lua pe genunchii lui şi purta totdeauna o frumoasă uniformă 
aurie. Mai era mereu acolo, la noi, o femeie mândră, 
frumoasă, care ne iubea mult de tot, pe mine şi pe Roseta, 
dezmierdându-ne şi sărutându-ne. Eram mic, dar ştiu că le 
spuneam mămico şi tăticule. lar eu dormeam într-un pătuţ 
care aven o coroană. Odată, pe când dormeam, a venit un 

bărbat străin. M-am trezit şi mi-am dat seama că aveam 
legată, peste gură, o basma. Dar asta nu s-a întâmplat în 
castelul nostru, ci într-un oraş în care venisem împreună cu 
părinţii mei. Am vrut să strig, pentru că mi-era teamă de 
bărbatul acela străin, dar atunci el a legat mai tare basmaua 
şi atunci am adormit din nou, de teamă. Când m-am trezit din 
nou, mă aflam într-o pădure. Asta am visat. 

— Nimic altceva? Chiar nimic? Nu ştii cum se numea 
bărbatul care purta uniformă? 

— Slugile îi ziceau conte sau chiar excelenţă. 

— Ah, cu alt nume nu ai auzit să i se adreseze? 

— Nu! 

— Ascultă, fitil meu, toate astea tu nu le-ai visat, ci le-ai 
trăit aievea. 

— M-am gândit un timp la asta. Dar când îi vorbeam 
căpeteniei despre aceste lucruri se înfuria şi îmi poruncea să 
tac. Despre coroană nu aveam voie nici măcar să amintesc, 
deşi eram în stare să o descriu cu precizie. Când încercam să 
o fac, mă ameninţa cu bătaia, aşa că am tăcut. 

— Îţi mai aduci aminte de ea şi acum? 

— Foarte exact. Avea franjuri cu perle şi dedesubt erau 
două însemne argintii. 

— Ce fel de însemne erau? 

— La început nu ştiam, dar după ce am învăţat să citesc, 
mi-am dat seama că, de fapt, erau două litere, un R şi un S. 

— Era o coroană de conte. Să nu uiţi niciodată semnele, 
adică literele. 

— N-o să uit niciodată nimic din ce-ţi povestesc acum, 
deşi n-am să spun o vorbă nimănui despre aceste lucruri. 

— În afară de tine n-a mai existat printre tâlhari alt copil 
găsit? 

— Niciodată. 

— Atunci tu eşti acela pe care-l caut. Mariano se uită mirat 
la bătrân. 

— Tu m-ai căutat pe mine? De ce? 

— Fiul meu, dacă este voinţa Domnului, ai să afli, poate, 
cine eşti în realitate. Fie ca ceea ce vei auzi de la mine să te 
călăuzească spre adevăr. 

Pe faţa tânărului se aşternu o mare bucurie. El aproape că 
strigă: 

— E oare adevărat? Domnul fie lăudat pentru această 
mărinimie! 

— Stai liniştit, îl avertiză cerşetorul. Nu trebuie să ştie 
nimeni că am vorbit cu tine despre aceste întâmplări. Dacă 
află căpetenia tâlharilor, eşti pierdut. De fapt, tu trebuia să fi 
fost omorât, dar căpetenia n-a făcut-o. Dacă află cumva că ți- 
am povestit aceste lucruri, va trebui să-ţi ia viaţa, pentru ca 
secretul să nu fie carecumva trădat. Norocul a făcut ca 
tocmai tu să fii acela care m-ai adus aici, în acest adăpost. 
Nimeni, înţelege bine, nimeni nu trebuie să afle ceva despre 
ce-ţi spun eu. Să vii la mine, aici, numai când nu-ţi observă 
nimeni lipsa. 

— Voi veni când ceilalţi dorm. 

— Adu cu tine hârtie, toc şi cerneală, pentru că va fi 
nevoie să scrii tot ce-ţi povestesc eu. Să te îngrijeşti şi de mai 
multă lumină, căci vei avea mult de scris. 

Mariano plecă şi bătrânul rămase singur. Mulţumescu-ti 
Tie, Madonna, mormăi el, că mi-ai dat putere să ajung până 
aici. Poate mă va ierta Domnul dacă voi încerca să repar răul 
pe care l-am săvârşit cu uşurătate. O nouă criză de tuse îi 
strânse ca-ntr-un cleşte pieptul. 

Peste puţină vreme tâlharii s-au retras în culcuşurile lor, 

rămânând doar unul dintre ei să doar-mă sub cerul liber. Încă 
nu trecuse de miezul nopţii, când şi ultimul dintre ei dormea 
dus. De strajă au rămas numai sentinelele, care vegheau ca 
niciun străin să nu se apropie de tabără. 

După ce s-a convins că nu era nici un pericol ca să fie 
văzut, Mariano şi-a părăsit cotlonul. Abia reuşea să-şi 
stăpânească emoția. În sfârşit, avea să-şi afle trecutul. 
Visurile, pe care nu le uitase, deveneau realitate. Inima îi 
bătea puternic în timp ce se furişa, fără cel mai mic zgomot, 
spre adăpostul bătrânului cerşetor. Acesta era încă treaz şi se 
ridică în clipa în care îl văzu intrând. Mariano puse felinarul pe 
podea şi se aşeză alături de bătrânul care respira greu. 
Acesta întinse mâna şi o apucă pe cea dreaptă a lui Mariano. 

— Dragul meu, îşi începu el istorisirea, împotriva ta s-a 
săvârşit o crimă odioasă. Şi eu, da, eu am contribuit la 
săvârşirea ei. Încă nu-ti cer iertare. Mai întâi ascultă cum am 
păcătuit împotriva ta. 

Bolnavul tăcu puţin şi respiră adânc, de parcă ar fi 
încercat să-şi adune toate puterile pentru a putea continua. 

— Mariano, trebuie să ştii că pe vremuri am făcut şi eu 
parte dintre tâlhari. 

— Tu? Ai făcut parte din această bandă? 

— Da. Căpetenia ei a fost şi şeful meu. Mă numesc 
Sertano şi sunt din Mataro. Eram un marinar pârlit, care 
transporta mătase adusă din Franţa prin contrabandă. Am 
fost prins. Mi s-a confiscat barca şi marfa şi m-au băgat la 
închisoare. Am reuşit să evadez şi, pentru că nu eram în 
siguranţă nicăieri, m-am aciuit pe lângă o bandă de tâlhari. 
Prima nelegiuire pe care a trebuit să o săvârşesc a fost să 
înlocuiesc un copil cu altul. Dacă ar fi fost vorba de o mică 
contrabandă, nu m-aş fi temut; dar fapta aceasta, de a răpi 


194 


un copil şi de a pune altul în locul lui, m-a înfricoşat teribil. 
Nopțile nu mai puteam dormi. Aşa încât atunci când 
căpetenia mi-a mai poruncit să şi omor un om am călcat 
jurământul de credinţă pe care i-l făcusem şi am fugit din 
bandă. 

— Spune-mi povestea cu substituirea copilului, îl rugă 
Mariano. 

— A fost, după cum ţi-am spus, prima netrebnicie pe care 
a trebuit s-o fac pentru ca să fiu acceptat în bandă. Căpetenia 
a participat la ea, ca să fie sigur de reuşită. Ne-am dus la un 
han din Barcelona, unde am rămas peste noapte. Da miezul 
nopţii, în odaia noastră, a venit un om, care a pus pe masăo 
legătură. Când a desfăcut-o, am văzut, spre uimirea mea, că 
în ea era un băieţel de vreo patru ani. Totul mirosea a eter, şi 
atunci mi-am dat seama imediat că băieţelul fusese adormit. 
Eu trebuia să-l schimb pe acest copil cu un altul, care se 
găsea în altă încăpere a hanului, care şi el dormea. Odaia nu 
era încuiată. Mi s-a dat o sticluţă cu eter, pentru ca să-l 
adorm din nou dacă sc trezeşte, aşa cum se procedase şi cu 
primul. După ce am schimbat între ei îmbrăcămintea celor doi 
copii, m-am întors cu copilul străin în tabăra tâlharilor. 

— Ştii toate acestea cu precizie? fi 

— Da. Doar am fost tot timpul acolo şi eu am fost cel care 
a purtat copilul în braţe. Copilul acela eşti tu. 

— Eşti sigur de acest lucru? 

— Pot să jur că aşa e. Tu crezi că ai visat, dar te înşeli, 
căci visul tău s-a petrecut în realitate. Când am schimbat 
îmbrăcămintea celor doi copii, am văzut, pe hainele 
băieţelului pe care l-am adus în ascunzişul nostru, o coroană 
de conte, cu cele două litere A şi S, brodate sub ea. Îmi mai 
aduc aminte că lucrurile astea s-au întâmplat la 1 octombrie 

al anului 1830, mai precis în noaptea de 1 spre 2 octombrie. 

— Nu l-ai recunoscut pe omul care vi l-a adus pe primul 
băieţel? E foarte important pentru mine să aflu acest lucru. 

— Nu-l cunoşteam, dar îi auzisem numele. Căpetenia l-a 
deconspirat, spunându-i odată pe nume: senior Gasparino; şi 
când şi-a luat rămas-bun de la el, afară, pe scări, crezându-se 
singuri, neobservaţi de nimeni, i-a mai repetat încă o dată 
numele. Uşa fiind întredeschisă, l-am auzit perfect. Dacă l-as 
mai întâlni vreodată, l-as recunoaşte imediat. 

— Cum era ca statură? 

— Lung şi slab. Avea o voce hârâită şi vorbea folosind 
cuvinte şi expresii comune. 

— Deci spui că pe băieţelul care avea pe îmbrăcăminte o 
coroană de conte l-ai adus aici. Ce s-a întâmplat cu el? 

— A rămas aici în peşteră şi a fost bine îngrijit. Vorbea tot 
timpul de tatăl său, de mica Roseta şi de bunul Alimpo, ca şi 
de buna Elvira. Până la urmă, căpetenia tâlharilor i-a interzis 
să mai rostească vreunul din aceste nume; cu timpul cred că 
le-a şi uitat. 

— Nu, îl întrerupse Mariano. Nu le-am uitat decât pe 
ultimele două, într-adevăr. Dar acum îmi amintesc şi de 
aceştia doi. Bunul Alimpo m-a purtat mult timp în braţe. Nu 
mai ştiu, ce era el, acolo, la castel. Avea o mustață 
nemaipomenită. Vârfurile ei erau tuşinate, dar sub nas îi 
atârnau două smocuri de păr care-i cădeau până peste gură, 
de aceea nu-mi plăcea să mă sărute. Îşi încheia totdeauna 
spusele cu afirmaţia: „asta o spune şi Elvira mea”. Elvira fiind 
soţia lui. Era foarte grasă. O văd în minte atât de bine, că aş 
putea să o recunosc de cum aş întâlni-o. Povesteşte mai 
departe. 

După ce bătrânul a reuşit să-şi potolească un alt acces de 

tuse, şi-a continuat relatarea: 

— Câteva săptămâni după substituirea copilului, mi s-a 
poruncit să omor un călător. N-am vrut. Căpetenia m-a 
ameninţat cu moartea dacă nu-i îndeplinesc ordinul. M-am 
prefăcut că mă supun şi am pornit unde m-a trimis. Dar odată 
plecat din tabără nu m-am mai întors. M-am dus la Saint-Jean- 
de-Duz, în Franţa, şi m-am îmbarcat ca marinar pe un vas 
care naviga spre Antile. De atunci am servit pe diferite nave 
americane care practicau cabotajul; până când, la un moment 
dat, pe când mă aflam la San Juan de Callao, m-am 
îmbolnăvit. După ce m-am făcut bine am intrat în serviciul 
unui mexican bogat, care m-a luat cu el la Mexico, capitala 
ţării. Aici am lucrat mai mulţi ani la rând, până ce stăpânul a 
murit. De atunci mi-a mers din ce în ce mai rău. Micile mele 
economii s-au terminat şi pieptul a început să mă doară. 
Simţeam că nu pot scăpa de moartea care mă pândea. ŞI 
atunci au început să mă macine remuşcările şi dorinţa 
neogoită de a obţine iertarea păcatelor săvârşite. Mă tot 
muncea gândul să dau de băieţelul răpit şi să-i cer să mă 
ierte. Am cerşit de pretutindeni bani pentru a putea plăti 
călătoria cu vaporul peste ocean, în Spania. Boala mi-a 
distrus trupul şi nimeni nu m-ar mai putea recunoaşte. De 
aceea am îndrăznit să vin până aici, la vechea peşteră unde 
sălăşluia odinioară banda, să mă interesez de soarta 
băieţelului de atunci. Domnul m-a ajutat să-l găsesc chiar din 
prima zi şi asta e bine, pentru că nu ştiu dacă o să mai apuc 
ziua de mâine. 

O criză teribilă de tuse îl zgudui din nou pe bietul bătrân, 
pe când termina de povestit. Inima lui Mariano era agitată de 
cele mai contradictorii sentimente. El păşea, îngândurat, 
dintr-un colţ într-altul al încăperii. În faţa lui zăcea un om 

care-i făcuse un rău imens. Dar acest om acţionase ca 
instrument al unui ticălos, ale cărui porunci se simţea obligat 
să le îndeplinească. Putea să-i mai poarte ranchiună acestui 
om zdrobit fizic şi psihic, asupra căruia plutea umbra morţii? 

Bolnavul ridică braţele, îndreptându-şi privirea rugătoare 
spre Mariano. Acesta se apropie de el şi-i întinsa la rândul său 
mâinile, spunându-i: 

— Tito Sertano, te iert... Îmi dau seama cât de mare e răul 
pe care mi l-ai făcut, dar şi eu am păcătuit şi Domnul să mă 
ierte pe mine, aşa precum te-am iertat şi eu. 

Cerşetorul îşi lăsă capul să cadă înapoi pe pat, ochii i se 
închiseră şi peste trăsăturile sale se aşternu expresia unei 
păci profunde. 

— Oh, cât de uşor şi de bine mă simt acum! şuşoti el. 
Doamne, îţi mulţumesc, acum pot să mor liniştit. Dar înainte 
de asta îngăduie-mi să fac ceea ce este necesar ca să readuc 
fericirea unei familii greu încercate. Văd că ai adus hârtie şi 
toc, precum ţi-am cerut. Scrie tu ce ţi-am povestit şi eu am să 
semnez declaraţia prin care te recunosc pe tine drept copilul 
răpit atunci. 

— Bine, aşa vom face! Îi răspunse Mariano, pregătindu-se 
să întocmească documentul. Deşi, ceea ce am aflat de la tine 
încă nu reprezintă tot ce îmi trebuie, cu ajutorul Domnului, 
am să descopăr unde se găseşte numitul Gasparino şi pe cei 
cărora le-a fost substituit copilul. Cum se numea hanul în care 
s-a făcut schimbul de copii? 

— Era hanul „El hombre grande”, spuse cerşetorul. 

— Şi în ce cameră s-au întâmplat cele relatate de tine? 

— Eu l-am adus pe băieţel din ultima încăpere, care se 
găsea cu un etaj mai sus decât celelalte. Noi ne aflam într-a 
doua încăpere, socotind de la scară. 

— Străinii şi-au dat seama cumva că le-a fost înlocuit 
copilul cu un altul? 

— Nu ştiu, pentru că noi am părăsit hanul înainte de ivirea 
zorilor, în vreme ce toată lumea mai dormea încă. 

Mariano se apucă să redacteze documentul care trebuia 
să consemneze tot ceea ce era esenţial din relatarea 
bătrânului. Îndată ce a terminat, acesta şi-a pus semnătura 
pe el. 

— Aşa! spuse Mariano. Voi păstra ca pe ochii din cap 
această declaraţie. Acum trebuie să plec, dar nu înainte de 
a:ţi mulţumi pentru toate câte mi le-ai dezvăluit. Prin ele mi-ai 
luat o grea povară de pe inimă. Eu te-am iertat. Fie ca 
Domnul să fie şi el milostiv cu tine! 

Cu aceste cuvinte Mariano s-ă întors în culcuşul lui dar nu 
şi-a găsit odihnă tot restul nopţii. Lucrurile pe care le aflase 
aveau o asemenea însemnătate pentru el, dar erau, în acelaşi 
timp, învăluite într-un întuneric atât de greu de pătruns, încât 
nu se putea gândi la altceva. 

Până acum socotise că şeful bandei era un fel de 
binefăcător pentru el. Acum aflase, însă, că era autorul unei 
crime abominabile, smulgându-l pe el, un copil nevinovat, din 
braţele unor părinţi iubitori, pentru a-l aduce în mijlocul unei 
cete de nelegiuiţi. Simţămintele lui faţă de căpetenia 
tâlharilor s-au transformat într-o clipă în adversitate. Asupra 
sceleratului se concentra acum întreaga sa ură, pentru că 
cerşetorul nu fusese decât o unealtă a acestuia, obligat să 
asculte de porunca lui; nemaivorbind de faptul că acum el se 
afla pe marginea mormântului. Mariano se hotărî să-şi 
ascundă faţă de căpetenie noile sentimente, pentru ca 
strădania de a limpezi taina obârşiei sale să fie încununată de 
succes. 

Mariano nu putu închide ochii în noaptea aceea. Căpitanul 
de asemenea. 

„Gasparino ăsta e mai rău decât cel mai mare bandit, îşi 
zicea el. De ce-o fi vrând să-l omoare pe doctorul acela 
străin? Nu e vorbă, nu e treaba mea, mă plăteşte bine şi asta- 
mi ajunge. Dar parcă tot aş vrea să ştiu ce are cu el”. Se 
sculă din aşternut, se plimbă câtva timp de colo până colo, 
apoi îşi schimbă firul gândurilor. „Şi afacerea cu Mariano nu e 
încă isprăvită, o, să-i mai storc eu parale şi pentru asta. Zicea 
că era bine să fie omorât băiatul. Ce, eram prost! Aşa îl am în 
mână pe preastimatul domn avocat. Ba mi-e şi drag acum 
flăcăul şi mi-ar părea rău dacă ar trebui să-i fac de 
petrecanie”. Căpitanul se mai plimbă puţin prin încăpere, apoi 
hohoti o dată scurt. Se apropie de un perete al peşterii, dădu 
la o parte o lespede, şi scoase dintr-o gaură o foaie de hârtie 
îngălbenită de vreme. „Ce s-a mai zbătut ticălosul până să 
mi-o dea! mormăi căpitanul zâmbind mulţumit. Dar a trebuit, 
fiindcă îl aveam în mână...” Despături hârtia, ridică fitilul 
lămpii şi citi: 


„Declar prin aceasta că am însărcinat în ziua de 1 oct. 
1830 pe pescarul Tito Sertano din Mataro să fure un copil şi 
să pună în locul lui altul în schimbul sumei de o mie de piaştri, 
la hanul „El hombre grande” din Barcelona. Copilul furat 
trăieşte sub numele de Mariano sub bună pază într-o peşteră 
din munți. 


Manrese 


15 noiembrie 1830 
Gasparino Cortejo Notar 

Căpitanul împături hârtia, o puse la loc, îşi mângâie cu 
mulţumire barba lui stufoasă, şi îşi zise frecându-şi mâinile: 

„Aşa îl am la mână pe bătrân, şi o să-i storc bine punga. 
Păcat numai că nu vrea al dracului să-mi spună cine erau cei 
doi copii. O slabă indicație am eu, nu-i vorbă. El e 
administratorul averii contelui Manuel de Rodriganda. O să 
cercetez. Am auzit că tânărul conte se întoarce acasă. Poate 
că s-o fi şi întors. Cel mai bun lucru ar fi să aflu ce e pe la 
castel. Dar prin cine?” Deodată chipul i se lumină. Hohoti, 
apoi îşi începu din nou firul gândurilor: „Ce-ar fi să-l trimit pe 
Mariano? E singurul în stare să facă faţă împrejurărilor. Ideea 
nu e rea. L-am trimis la şcoală, a căpătat învăţătură, a trăit 
alături de copiii de boieri... Ştie să vorbească limbi străine, să 
călărească, să înoate tot ce-i trebuie unui adevărat senior. Şi- 
apoi, băiatul e viteaz, deştept şi şiret. Mi-e credincios da, da, 
aşa o să fac. Notarul nu l-a văzut niciodată, deci n-o să-l 
recunoască. Nici prin gând n-o să-i treacă ticălosului că 
tânărul acesta frumos, elegant şi simpatic e băiatul pe care 
vroia odinioară să-l ucidă. Per dios! Asta e o farsă pe care 
numai deşteptăciunea mea a putut s-o născocească!” 

Banditul se mai plimbă niţel prin încăpere, apoi se duse să 
se culce. A doua zi dimineaţă când se deşteptă, unul din 
bandiți veni să-i spună că bătrânul pe care-l găzduiseră 
aseară a murit peste noapte. 

— Bine, am scăpat lesne de el. Îngropaţi-l şi daţi-mi pace. 
Mariano s-a sculat? Trimiteţi-l îndată la mine. 

Peste puţin tânărul intră la căpitan, şi-l salută prietenos 
dar respectuos, după cum avea obiceiul, fără să lase să se 
ghicească ura care-i clocotea în piept. 

— Ce-ţi face armăsarul? îl întrebă căpitanul bandiţilor. 

În ochii lui Mariano luci o sclipire de bucurie, căci îşi iubea 

calul ca pe un bun prieten. 

— L-am legat de-o parte de ceilalţi cai, fiindcă zvârle şi-i 
muşcă pe toţi. O să fie greu de călărit, mai ales că de o lună 
nu l-am mai scos din peştera cailor, răspunse el. 

— O să-l scoţi astăzi, dar bagă de seamă să nu-ţi frângi 
gâtul. 

— Ah! Mă trimiţi undeva? 

— Da. Da castelul Rodriganda. 

— E departe, căpitane. 

— Nu face nimic, o să ai vreme să te odihneşti, fiindcă va 
trebui să stai vreo câtva săptămâni acolo. 

Chipul tânărului se însenină. Gândul că va putea sta câtva 
timp departe de locurile acestea blestemate îl umplea de 
bucurie. 

— Cu o însărcinare? întrebă tânărul. 

— Da. Şi încă una destul de grea. Hainele şi rufele îţi sunt 
în bună stare? 

— Toate. 

— Şi uniforma? 

— Trebuie să mă îmbrac militar? 

— Da, ca ofiţer francez. Vorbeşti doar foarte bine 
franţuzeşte. Îţi voi da un paşaport cu numele de Alfred de 
Lautreville, locotenent de husari. Vei căuta să te introduci 
într-un fel oarecare în castelul de Rodriganda şi să te porţi 
astfel ca să te reţină cât mai mult cei de acolo. În vremea 
asta vei lua bine aminte la ce se petrece în castel, îmi vei da 
pe urmă un raport amănunţit. Eşti destul de inteligent ca să 
îndeplineşti o astfel de însărcinare. 

— N-ai vrea să-mi spui de pe acum ce trebuie să aflu, 
căpitane? 

— Deocamdată nu prea am ce. E acolo un notar, un om 

care administrează averea contelui, pe care trebuie să-l 
observi mai de-aproape. Aş vrea să ştiu în ce raporturi e cu 
membrii familiei Rodriganda. Pe urmă vine contele Alfonso, 
care a trăit multă vreme în Mexic. la bine seama ce atitudine 
are faţă de bătrânul conte şi de notar. Ţin mult să ştiu dacă 
tânărul conte seamănă cu acesta din urmă. Acum du-te şi 
pregăteşte-te de drum. Banii de care ai nevoie ţi-i voi înmâna 
îndată, ca şi paşaportul. Trebuie să ai o înfăţişare de om 
subţire şi bogat, de aceea îţi voi pune la dispoziţie o sumă 
mai mare. Îți voi da şi un servitor priceput, care să-ți 
slujească şi de ştafetă, în caz că vei avea ceva grabnic de 
comunicat. Ne-am înţeles, nu-i aşa? 
— Da, zise Mariano de-abia stăpânindu-şi bucuria. 

12. Lovitură care dă greş 


În castelul Rodriganda domnea o tăcere adâncă. Contele 
poruncise să fie linişte, deoarece se simţea foarte obosit. 
Nimeni nu asculta mai cu sfinţenie de această poruncă decât 
bătrânul intendent al castelului, Juan Alimpo. Se strecura în 
vârful picioarelor ca o pisică, urca nesimţit treptele, trecea ca 
o umbră prin coridoarele castelului. Tot astfel şi soţia lui, 
Elvira, deşi nu cu atâta succes, căci pe cât era bătrânul de 
mic şi slab, pe atât era ea îndesată şi grasă. Altminteri o 
femeie blândă şi bună pâinea lui Dumnezeu. Se potrivea de 
minune cu bărbatul ei, de aceea trăiau în cea mai bună 
înţelegere şi se iubeau ca în ziua când se luaseră. 

Într-o zi, bătrânii stăteau la taifas în camera lor şi, dintr- 
una într-alta, veni vorba despre doctorul german. 

— Ce om de treabă, zise intendentul. 

— Şi frumos, cadra! adăugă ea cu admiraţie, 

— Domnul conte ţine la el lucru mare! 

— D-apoi contesa! 

— Dar de tânărul conte ce zici? 

— Hm! Ştiu şi eu ce să zic? Tu ce părere ai? 

— Păi... păi... din partea mea, ar putea să-l ia dracu! 

— Nu seamănă defel cu domnul conte, stăpânul nostru, ca 
şi când nu i-ar fi tată. 

— Am băgat şi eu de seamă. Ştii tu, Alimpo, cu cine 
seamănă? 

— Cu... cu... senior Cortejo, notarul. 

— Ba parcă şi cu seniora Clarissa, ce zici? 

— Zic că ai dreptate. 

În vreme ce aceşti doi bătrâni cumsecade îşi schimbau 

între ei părerile, Cortejo ardea de nerăbdare să vină mai 
curând vremea hotărâtă pentru întâlnirea lui cu bandiții. Când 
se însera, se strecură afară din castel şi se duse la locul de 
întâlnire. Bandiţii îl aşteptau la capătul parcului care dădea în 
pădure. Scoase un fluierat scurt şi aşteptă. Se auzi un foşnet, 
şi dintr-un tufiş se ivi o umbră. Era un om îmbrăcat în portul 
țărănesc. 

— Dumneata eşti, senior? întrebă omul în şoaptă. De când 
te-aşteptăm! 

— Afacerea s-a hotărât pentru astă-seară, răspunse 
Cortejo fără să ia în seamă vorbele lui. 

— În sfârşit! La ce oră? 

— Când s-o ivi prilejul. Individul nu se află acum în castel. 

— Ştiu. L-am văzut plimbându-se prin pădure. 

— Are obiceiul să iasă pe seară la plimbare. Nădăjduiesc 
că nu veţi da greş. 

— Gloanţele noastre îşi nimeresc întotdeauna ţinta. 

— Nu gloanţe. Împuşcăturile ar da alarma. E mai bine 
cuțitul. l-I veţi pune apoi în mână; o să se creadă că s-a 
omorât singur. 

— De, trebuie să fac cum îmi porunceşti; eu zic însă că ar 
fi fost mai sigur glonţul. Omul e voinic şi o să încerce să se 
apere. 

— Aha! vă e frică, râse Cortejo cu dispreţ. 

— Nici gând! De omorât o să-l omoram noi, dar cu banii ce 
e? Căpitanul mi-a spus să-i iau eu în primire. 

— Bine, vino la miezul nopţii aci şi ţi-i voi da, răspunse 
Cortejo şi plecă. 

Sternau se plimbase multă vreme prin pădure fără să 
bănuiască măcar cel aştepta. Se întorcea acum agale spre 
castel, cu puşca la spate, pierdut în gânduri. Deodată tresări 


205 


şi rămase pironit în loc. În faţa lui stătea Roseta, care ieşise 
de sub copaci. 

— Te rog să mă ierţi, senior, că ţi-am ieşit în cale, zise ea 
roşind, dar a întrebat notarul de dumneata. 

— Bănuiam. Am cam întârziat şi de aceea o să mă 
grăbesc. Dumneata mai rămâi? o întrebă el privind-o cu drag. 

— Dacă vrei să mă iei cu dumneata, mă întorc şi eu la 
castel. 

— Cu plăcere, zise Sternau oferindu-i braţul. Porniră mai 
departe vorbind, când deodată Roseta scoase un țipăt. Tufişul 
din faţa lor se dădu la o parte şi un om cu privirea sălbatică 
strigă: 

— Pe el, băieţi! Ucideţi-l! 

Şi în aceeaşi clipă alţi câţiva asemenea indivizi se repeziră 
cu cuţitele la doctor. Din fericire acesta nu se afla pentru 
întâia oară într-o astfel de situaţie. În călătoriile lui pe 
meleaguri străine se luptase cu indienii sălbatici în America 
de Nord, cu beduinii pustiului, cu malaiezi în Indii şi cu 
papuaşii din Noua-Zeelandă. Îşi însuşise acea prezenţă de 
spirit care nu cunoaşte frica, nu şovăie o clipă, şi ştie să facă 
faţă oricărei împrejurări. 

— Asta e pentru mine! strigă el dând drumul braţului 
contesei şi sărind cu iuţeala fulgerului la o parte. Cu tot atâta 
repeziciune smulse puşca de pe umăr şi ochi; două 
împuşcături detunară şi doi bandiți se prăbuşiră la pământ. 
Apoi, în mai puţin de o secundă, pocni cu patul în cap pe un al 
treilea, încât îi sfărâmă ţeasta. Dar în acelaşi moment simţi o 
înţepătură în braţ. Se întoarse atunci repede, apucă de 
beregată pe individul care îi înfipsese cuțitul în carne şi-l izbi 
cu pumnul în tâmplă, pe când al cincilea şi cel din urmă 
bandit o luaseră la fugă pierind în pădure. 

Roseta, rezemată de un copac, rămăsese înlemnită de 
spaimă. Toată scena nu durase mai mult de un minut. 

— Roseta, _linişteşte-te, primejdia a trecut zise el 
atingându-i braţul. 

Fata deschise ochii. 

— Sfântă Fecioară! Eşti rănit! ţipă ea arătând spre braţul 
din care curgea sânge. 

— Nu te teme, contesă, e numai o zgărietură fără 
însemnătate, răspunse el zâmbind. 

În momentul acela se auziră paşi, şi Alimpo împreună cu 
grădinarul se apropiară de ei. Pe când Alimpo făcea un 
buchet de flori ca să-l pună în camera contesei, auzise 
împuşcăturile, ceea ce era un lucru neobişnuit; bănuise că se 
petrecuse ceva şi alergase cu grădinarul să vadă ce e. 

— Domnişoară contesă! Senior doctore, ce s-a întâmplat? 
spuse el speriat. 

— Au vrut să-l ucidă pe senior Sternau, zise Roseta foarte 
agitată. 

— Să-l ucidă! O, Doamne! Cum se poate una ca asta? 
Trebuie să-i spun şi Elvirei mele... 

— Dar doctorul a învins, căci i-a ucis pe toţi patru, 
răspunse cu mândrie Roseta. 

— Patru! Ah! Ah! strigă Alimpo încremenit. Auzi! Patru 
dintr-odată...! 

— Numai trei, zise cu modestie doctorul. Cel de-al 
patrulea e numai ameţit. Acum să vedem cine sunt indivizii 
ăştia. 

— Doamne, Doamne, se tânguia bietul intendent, o 
încercare de crimă la castel... 

Cercetară chipurile bandiţilor, dar nimeni nu-i cunoştea. 

— Are cineva o sfoară? întrebă Sternau. Trebuie să-l 

legăm pe bandit ca să nu ne scape. Acum e leşinat, dar se va 
trezi în curând din leşin şi vom afla de la el imediat cine e şi 
de ce-au voit să mă omoare. 

— Ne va spune... trebuie să ne spună, altminteri îl fac 
bucățele! zise indignat Alimpo. Fiindcă trebuie să ştii senior 
că eu cât mă vezi de blând, sunt groaznic la mânie. 

— Ai avut prilej să te mânii vreodată? îl întrebă Sternau 
zâmbind. 

— Nu, nu încă, simt însă că as fi... as fi... ca un tigru. Şi 
acum senior, ce porunciţi? întrebă bătrânul după ce-l legă 
zdravăn pe bandit. 

— Eu şi contesa ne întoarcem la castel ca să trimitem 
oameni să-l păzească pe tâlhar. Pe ceilalţi trebuie să-i lăsăm 
pe loc până ce va veni alcadele să facă ancheta. 

— Las că-l păzesc eu, senior, că dracul să fie, şi tot n-ar 
scăpa din mâinile mele, zise intendentul, făcând pe grozavul. 

— Foarte bine, numai că s-ar putea să mai fie şi alţi tâlhari 
pe aproape care să vină să-şi scape tovarăşul. 

— Cum? Ce-ai spus? strigă speriat bătrânul. Să mai fie şi 
alţi tâlhari care să vină să-şi scape tovarăşul? Şi eu să rămân 
aici singur? Te pomeneşti că trag cu puşca, ba, Doamne 
fereşte! te înjunghie ca pe un mieluşel... Primejdie... mare 
primejdie, senior doctore, dac-ar şti Elvira mea...! 

— Te credeam mai curajos, senior Alimpo... spuse Sternau 
zâmbind. 

— Curajos? Asta n-ar fi nimic, dar sunt un viteaz şi 
jumătate, mai ales la primejdii sunt foarte îndrăzneţ... chiar 
prea  îndrăzneţ..., dar vezi dumneata, senior doctore, 
pumnalul e lucrul dracului, şi glonţul e şi mai al dracului. 

— Bine, bine, o să-ţi las puşca mea încărcată, şi sunt şi 
pumnalele bandliţilor ucişi. Ai cu ce să te aperi. 

Doctorul îi întinse puşca, dar intendentul se dădu înapoi, şi 
zise apărându-se cu mâinile: 

— Să mă ferească Dumnezeu să pun mâna pe ea! strigă 
el. Te pomeneşti că se descarcă singură şi... m-am dus pe 
copcă! Mai bine iau un pumnal, şi dacă vine vreun tâlhar, îl 
fac harcea-parcea! 

Doctorul nu mai zise nimic, zâmbi numai şi-i dădu braţul 
contesei ca să se întoarcă la castel, de unde să trimită după 
alcadel. După ce o conduse până la camera ei, porni să 
însărcineze pe câţiva argaţi să păzească pe banditul leşinat. 
Pe coridor se întâlni cu Clarissa. Când îl văzu cu braţul legat, 
ea se opri şi întrebă mirată: 

— Ce ţi s-a întâmplat, senior? Ce ai la braţ? 

— Mai nimic, seniora, sunt rănit, răspunse el cu răceală, 
căci femeia aceasta îi era antipatică. 

— Rănit? E cu putinţă? Şi de cine? 

— De nişte indivizi necunoscuţi. A fost un atentat, au vrut 
să mă omoare. 

— Sfântă Fecioară! Cum, am ajuns să nu mai fim siguri 
aici la castel nici măcar de viaţa noastră? l-a mai văzut cineva 
în afară de dumneata? iscodi ea îngrijorată. 

— Da, intendentul şi grădinarul. 

— Şi bandiții, ce-au făcut? 

— Unul sau mai mulţi au fugit, pe trei i-am omorât, şi pe al 
patrulea l-am legat. Trebuie să-l aducă numaidecât oamenii la 
castel. 

Clarissa se îngălbeni; de-abia se putu târî până în camera 
ei şi trimise numaidecât după Gasparino Cortejo. 

— Ce e? De ce m-ai chemat? o întrebă el când o văzu 
palidă şi tremurând toată. 

— S-a întâmplat o mare nenorocire... Îngăimă ea. 

— Ce nenorocire? 

— Ah, e ceva îngrozitor...! 

— Hai, spune, şi nu te mai boci aşa! Ce e? 

— Doctorul Sternau a fost atacat de bandiți la intrarea în 
parcul care dă în pădure. 

Pe chipul viclean al notarului se ivi un zâmbet de bucurie. 
Crezu că planul lui reuşise şi întrebă cu nepăsare: 

— Ei şi! Nu e nici o nenorocire, dimpotrivă... Cine ţi-a spus 
de atentatul ăsta? 

— Vezi, aici e nenorocirea... Mi-a spus chiar el! 

Notarul sări ca muşcat de şarpe. 

— Sternau? Cu neputinţă! exclamă el peste măsură de 
tulburat. 

— L-am văzut cu ochii mei... Am vorbit chiar cu el. 

— Lua-l-ar dracu! scrâşni Cortejo. Atunci ne-a scăpat! 

— A fost numai uşor rănit la braţ. 

— Nenorociţii! O să-i învăţ eu cum să mânuiască 
pumnalul... 

— N-o să mai ai pe cine învăţa, fiindcă pe trei din ei i-a 
ucis, şi al patrulea zace legat burduf. 

— Afurisiţii! exclamă el scos din fire. Morţii nu mai pot 
vorbi, dar prizonierul mă poate da de gol. 

— Crezi? 

— Ticălosul m-a văzut vorbind cu căpitanul şi ştie cine 
sunt. Şi-apoi a trebuit să le spun eu singur astăzi ce au de 
făcut. 

— Vai, ce neprevăzător ai fost! Ce-o să facem noi acum...? 

— Lasă bocetele şi nu mă mai necăji şi tu! Trebuie să 
găsim o cale... 

— Eu am şi găsit! strigă ea cu însufleţire. E poate singura 
care ne poate salva. Să-l facem scăpat pe prizonier. 

— Hm... ar fi ceva, va trebui însă să aşteptăm momentul 
prielnic şi nu se ştie dacă va tăcea până atunci. Fiindcă 
autorităţile care trebuie să facă aşa-zisele constatări nu vor 
putea fi aici decât mâine, când îl vor lua pe prizonier la oraş; 
acesta va rămâne peste noapte închis undeva în castel. În 
cursul nopţii ar fi uşor să-l facem scăpat. Vorba e, n-o să 
spună el nimic până atunci? N-ai decât să-i faci un semn. 

— Bine zici! Nimeni n-o să bănuiască dacă mă duc în parc 
să văd şi eu ce-a fost. Afurisitul ăsta de neamţ mi-a scăpat el 
astăzi, dar nu te teme, tot îi vin eu de hac! Auzi, frate! Să 
biruie el singur atâţia inşi! Trebuie să aibă o putere de taur! 
Cu omul ăsta nu merge decât cu vicleşug. 

— Cum crezi că o să scăpăm de el? 

— „Cum”, nu ştiu încă nici eu, voi întrebuința însă toate 
mijloacele ca să-l înlătur din cale, altminteri ne va dejuca 
toate planurile. Acum mă duc să văd şi eu locul „atentatului”. 

După cum prevăzuse Cortejo, banditul fu dus la castel. La 
un moment dat, notarul reuşi să-i facă într-ascuns semn ca să 
tacă, punând degetul pe buze. Banditul dădu din cap că a 
înţeles, şi zâmbi mulţumit. 

Când află contele că medicul şi oaspetele lui era cât p-aci 
să fie ucis, se făcu foc, şi cu mare greutate reuşi Roseta să-l 
potolească. Totuşi, dădu ordin să se facă o anchetă severă. 
Dar banditul nu vru să mărturisească nimic, nici cine e, nici 
de unde vine şi nici din îndemnul cui a lucrat. 

În aceeaşi seară, pe când doctorul Sternau se afla în 
camera contelui, Roseta veni să-i spună plină de bucurie că a 
primit o veste bună. 

— Aş putea s-o aflu şi eu? întrebă contele mulţumit de 
veselia ei. 

— Cum să nu! Uite ce-mi scrie prietena mea Amy Dryden: 

„Scumpa mea Roseta, 

Deşi ţi-am scris de curând, mă grăbesc să-ți comunic o 
noutate. Tata a fost numit ambasador în Mexic, unde trebuie 
să plece cât mai repede şi, bineînţeles, şi eu cu el. Aş vrea 
însă să te mai văd înainte de plecare. Poimâine sper să fiu la 
Rodriganda. Dacă poți să-mi ieşi înainte la Pons, unde vreau 
să mă odihnesc o jumătate de ceas, mi-ai face o mare 
bucurie. 

Cele cuvenite domnului conte, iar tu primeşte cele mai 
calde îmbrățişări de la prietena ta 

Amy Dryden”. 


— Ei, ce zici, tată; aşa-i că e bună vestea? 

— Negreşit, copila mea, răspunse contele, apoi 
întorcându-sc spre Sternau spuse: Amy Dryden e fiica lui Sir 
Henri Dryden, conte de Notinghwell, care a trăit multă vreme 
ca ambasador al Angliei la Madrid. Fetele noastre au învăţat 
la acelaşi pension, unde s-au împrietenit şi au rămas bune 
prietene până în ziua de astăzi. 

— Îmi dai voie să mă duc mâine la Pons ca s-o întâmpin 
pe Amy? întrebă Roseta pe conte. 

— Desigur, dragă. Mi se pare că mâine e zi de târg la 
Pons, cred că n-ar fi rău să-l iei pe intendent cu tine. 

— Că e şi tare curajos! râse ea. 

Sternau ar fi vrut să se ofere el s-o însoţească, dar se 
temea că e ceva ce nu se cuvine, şi apoi nu-l putea lăsa nici 
pa coate singur. De aceea cuvintele i se opriră pe buze şi 
tăcu. 


Puțin mai târziu, după ce toată lumea se culcase, doi inşi 

se strecurară în beciul în care era închis prizonierul. Erau 
Alfonso şi notarul Cortejo. La uşa beciului stăteau doi servitori 
de pază. Când se apropiară, notarul rămase în urmă, pe când 
Alfonso călca mai apăsat ca să-l audă paznicii venind. 

Aceştia stăteau pe jos, cu un felinar între ei, şi păreau 
nemulţumiţi de corvoada la care fuseseră puşi. Văzându-l pe 
tânărul lor stăpân, se ridicară în picioare. 

— Aici aţi închis banditul? întrebă Alfonso. 

— Da, răspunseră ei. 

— Sper că veţi şti să vă faceţi datoria. Să nu cumva să vă 
scape că e vai de voi, aţi înţeles? se răsti Alfonso. la daţi 
încoace felinarul. 

Se prefăcu că vrea să-şi aprindă ţigara la flacără, dar dădu 
servitorului ca din greşeală peste mână şi-l făcu să scape 
felinarul. Flacăra se stinse. 

— Neghiobule! strigă el cu o mânie prefăcută. Stai s- 
aprind felinarul. 

Împinse însă felinarul cu piciorul, se aplecă, îl ridică 
binişor şi-l ascunse la spate. În vreme ce-l ocăra pe servitor, 
Cortejo se furişă pe uşa beciului, şi când ieşi după câteva 
momente de acolo şi puse mâna pe umărul lui Alfonso, acesta 
înţelese că treaba s-a făcut. Alfonso lăsă încet felinarul pe 
pământ şi strigă: 

— Ce, vreţi să vă caut eu felinarul, nemernicilor? Căutaţi-l 
mai departe, că n-am vreme de stat. 

— Uite că l-am găsit, don Alfonso, zise unul din servitori, 
dar s-a vărsat uleiul. 

— Duceţi-vă şi aduceţi altul, până atunci o să mă căznesc 
s-aprind fitilul. 

Cortejo se furişase prin întuneric afară din beci, trăgând 
pe prizonier după el, şi ieşise din castel, în vreme ce Alfonso 

se prefăcea că priveşte cu un chibrit aprins în mână înăuntru 
la bandit. 

— Doarme, ori se preface că doarme, zise el servitorilor şi 
plecă după ceilalţi doi. 

Când ajunseră în capătul parcului şi nu mai era primejdie 
să fie zăriţi de cineva, Cortejo se opri şi zise cu ironie 
banditului: 

— Ti-ai îndeplinit însărcinarea cum nu se poate mai bine, 
băiatule. Acum vei fi vrând să-ţi plătesc, nu-i aşa? 

— lertaţi şi dumneavoastră, senior, dar nu izbuteşte omul 
întotdeauna, răspunse banditul cam ruşinat. 

— În astfel de întreprinderi importante trebuie să 
izbutească. Se pare că n-a prea ştiut căpitanul vostru ce s- 
aleagă; mi-a trimis nişte laşi şi nevolnici. 

Banditul făcu un pas spre el şi zise cu glas ameninţător: 

— Vrei să mă insulţi, senior? 

— Defel, dar când atâţia inşi pot fi biruiţi de unul singur, 
înseamnă că aceştia sunt nişte nevolnici. 

— N-ai decât să-l ucizi dumneata, dacă faci pe grozavul. 
Eşti doar toată ziua în preajma lui! Eu zic că acela care pune 
pe alţii să-l ucidă, când îl are mereu la îndemână, e nevolnic 
şi laş, nu noi. Dumneata nu eşti nici căpitanul meu şi nici 
omul care să aibă dreptul să-mi vorbească astfel. Nu eşti mai 
bun decât unul de teapa noastră şi, dacă te-aş denunța, ai fi 
pierdut. De aceea zic să fii cu băgare de seamă, în loc să mă 
insulţi pe mine, altminteri ţi-e pielea în joc, m-ai înţeles? Nici 
eu, nici tovarăşii mei nu suntem laşi, aşa să ştii! 

— Atunci cum de nu l-aţi putut birui? 

— Cine dracu putea să bănuiască că are atâta putere? 

— Dar eraţi atâţia! 

— Păi ne-ai poruncit să-l înjunghiem; un glonţ de puşcă n- 

ar fi dat greş, fii pe pace! Vina e numai a dumitale, senior, nu 
a noastră. 

— Aha, asta e! râse notarul. Te pomeneşti că acum îmi 
ceri şi parale pentru neîndemânarea voastră. 

— Ba bine că nu! Din vina dumitale au fost omorâţi 
tovarăşii mei şi trebuie să plăteşti! 

— Nu dau nici un gologan până ce nu-i faceţi de 
petrecanie doctorului, ni-ai înţeles? 

— Omoară-l dumneata dacă poţi! 

— Asta e treaba voastră, nu a mea. 

— Noi am făcut ce-am putut. Lovitura a dat greş, nu ne 
priveşte! Plăteşte! Nu vrei, să ştii că va fi mai rău, fiindcă o să 
trebuiască să-i dai căpitanului o despăgubire pentru oamenii 
ucişi. 

— Duceţi-vă la dracu! pungaşilor. 

— laca mă duc, zise banditul râzând ironic, şi pieri în 
întunericul nopţii. 

Da asta nu se aştepta Cortejo. Strigă după bandit, dar nu-i 
răspunse nimeni. „Ce-ar fi ca ticălosul să se ducă să mă 
denunte? îşi zise el. Aş fi pierdut!” 

Se înapoie îngândurat la castel şi se culcă, îngrijorarea 
însă nu-l lăsă să închidă ochii. Auzi spre ziuă paşi în subsol 
prin coridoarele castelului, apoi exclamaţii şi o forfotă 
neobişnuită. Se sculă din pat şi începu să se îmbrace în 
grabă. Auzi un servitor bătând în uşă şi întrebând: 

— V-aţi trezit, senior Cortejo? 

— Da. 

— Veniţi numaidecât la domnul conte, vrea să vă 
vorbească. Sa întâmplat ceva neplăcut. Banditul a reuşit, să 
fugă peste noapte. 

— Nu se poate! zise avocatul cu o mirare prefăcută. Vin 

îndată. 

Când intră în camera contelui, găsi aci pe Roseta, pe 
Clarissa şi pe Alfonso. 

— Ai auzit ce s-a întâmplat? îl întrebă contele cum păşi 
pragul. 

— Ani auzit, dar nu-mi vine să cred, răspunse el. Banditul 
era doar bine păzit. 

— Şi tot a pierit fără urmă. 

— Ciudat... foarte ciudat... V-a spus don Alfonso că s-a dus 
singur peste noapte să se încredinţeze de siguranţa 
închisorii? 

— Da, şi l-a găsit pe bandit dormind. 

— Atunci e sigur că servitorii l-au ajutat să fugă, altfel nu 
se poate. 

— Mă-ndoiesc. Păreau atât de înspăimântați, încât nu-i pot 
bănui de aşa ceva. 

— Nici eu. Sunt slugi vechi şi credincioase, care n-ar face 
una ca asta, zise Roseta cu convingere. 

— Dar bine, stimată contesă, cum ar fi putut ieşi banditul 
de acolo fără ştirea sau chiar ajutorul lor? întrebă avocatul. 

— Va stabili ancheta. Tata te-a chemat ca să fii de faţă la 
cercetări. 

— Să sperăm că nu vor fi zădărnicite. Mă duc imediat 
acolo. 

— După cum era de prevăzut, cercetările nu duseră la nici 
un rezultat. 

Sternau auzise şi el gălăgie şi se deşteptase din somn. 
Când ieşi din camera lui, se întâlni pe coridor cu intendentul, 
care părea îngrozit. 

— Senior doctor, ştiţi că ticălosul acela, pungaşul de 
bandit, a fugit? zise el gâfâind. 

— Imposibil! strigă doctorul speriat. 

— Ba e foarte posibil, senior, a luat-o la sănătoasa, aşa 
zice şi Elvira mea. 

— Nu înţeleg cum s-a putut. 

— Nimeni nu înţelege, nici chiar Elvira mea. Pusesem doar 
doi servitori de bază să stea să-l păzească. A fost şi don 
Alfonso peste noapte acolo, să se încredinţeze, şi a văzut cu 
ochii lui că banditul dormea. Dar azi-dimineaţă, când paznicii 
au deschis uşa beciului ca să-i dea de mâncare, nu l-au mai 
găsit. 

— Mare minune! Trebuie cercetat. Dacă omul a scăpat, 
îmi va fi cu neputinţă să aflu ce-a fost cu atentatul de aseară 

— Ai dreptate, senior. Acu au să vină autorităţile să 
ancheteze, şi persoana principală, ucigaşul, a dispărut. E o 
ruşine pentru noi, ca să zic aşa... cum zice şi Elvira mea. Acu 
mă duc. Am o grămadă de treabă, trebuie s-o însoțesc pe 
contesa Roseta la Pons. 

Şi Alimpo se îndepărtă în grabă, căci înainte de toate avea 
cinstea să ia sub ocrotirea lui pe tânăra lui stăpână ca să nui 
se întâmple ceva pe drum. Era foarte mândru de misiunea lui 
şi se simţea curajos şi tare ca un leu-paraleu. | se părea că e 
un cavaler medieval căruia i s-a încredinţat viaţa celei mai 
frumoase doña din frumoasa patrie. 

13. Alfred de Lautreville 


La Pons era zi de târg şi o forfotă neobişnuită domnea pe 
străzile oraşului şi pe şoselele care legau oraşul de satele 
învecinate. Doi oameni veneau pe o uliţă lăturalnică, 
furişându-se pe cât le era cu putinţă. Purtau puşti cu ţeava 
lungă pe umeri, şi la brâu pistoale ghintuite. Unul din ei era 
banditul care scăpase ca prin minune din mâinile doctorului, 
iar celălalt fugarul de la castel. După ce se despărţise de 
notar în chip atât de brusc, o luase peste câmp şi pornise pe 
şoseaua ce duce la Pons, unde se întâlni cu tovarăşul său, 
care pândea să afle ce s-a mai întâmplat la castel. 

— Şi-acu, Bartolo, începu unul din ci, ce-ai de gând să 
faci? 

— Mă întorc la căpitan. 

— Eu nu. Drept să-ţi spun, n-am defel poftă să-mi aprind 
paie-n cap cu el. 

— Pentru ce? 

— Cum mă, tontule, nu ştii ce te-aşteaptă când va auzi că 
lovitura a dat greş? N-o să ne dea nici un gologan din ce i-o 
da notarul, ba o să ne mai ia şi la înjurături. 

— Ştiu, Juanito, dar n-avem încotro, am făcut jurământ de 
credinţă. 

— Ah, jurămintele făcute unei căpetenii de bandiți nu 
trebuie ţinute, mă băiatule. Eu am să fac ceea ce zic 
negustorii. Adică am să lucrez de-acu înainte pe contul meu. 
Vrei să-mi fii tovarăş? 

— De, ştiu şi eu? 

— Chibzuieşte bine, fratele meu. Căpitanul ne dă, din ce ia 
el, mai nimic. 

— la, un fleac. Aici bine zici. 

— Apăi dacă-i aşa, de ce n-am câştiga noi amândoi atâţia 
bani? Punem mâna pe vreun grangur din ăia mari şi-i cerem o 
groază de bănet pentru răscumpărare. 

— Ei drace! Ştii că n-ar fi rău, Juanito? Ar trebui însă s-o 
roim de pe meleagurile astea. 

— Să plecăm, de ce nu?! Dar să facem mai întâi rost de 
ceva părăluţe de drum. Azi e zi de târg la Pons şi vin oamenii 
cu punga doldora. 

— Bine, ne-am înţeles. Arme ai? 

— Da, am şi două pumnale; unul ţi-l dau ţie. 

— Nu se poate să intrăm în târg aşa înarmaţi. Când ne-o 
vedea lumea cu pistoalele la brâu se sperie. 

— Măi, da prost mai eşti! Ce nu ne trebuie ascundem, 
până om putea să le luăm iar. Acu să căutăm un adăpost 
pentru la noapte. 

Dormită peste noapte în pădure, şi în zori îngropară ce era 
de prisos la rădăcina unui copac, apoi porniră pe jos la târg. 
Gândul lor nu era să intre în oraş, ci să se aţină la drumul 
mare, ca îndată ce se va ivi cineva care li s-ar părea mai gros 
la pungă să-l jefuiască şi s-o şteargă cât mai repede. 

Se ascunseră într-un tufiş de la marginea drumului şi 
aşteptară. Deodată auziră tropot de cai şi huruitul unei 
trăsuri. Bartolo se uită printre tufe şi se dădu îndărăt, speriat. 

— Ce e? Pe cine-ai văzut? îl întrebă Juanito. 

— Tii, da rău m-am speriat! Ştii tu, mă, cine era în 
trăsură? Domnişoara de la Rodriganda, care era cu neamţul 
ăla pe care trebuia să-l omoram noi. 

— Ei, fir-ar să fie! Să punem mâna pe ea! Juanito se uită şi 
el, apoi zise iar: 

— Ea era. Da a trecut aşa de repede, că nici n-am avut 

vreme să trag. 

— Ce, mă, Bartolo, nu cumva vroiai s-o împuşti? întrebă 
mirat Juanito. 

— Caii, mă, tontule! Dac-ar fi căzut caii, trebuiau să 
oprească, n-aveau încotro. Ne cădeau în mână cât ai clipi... 

— Aşa mai zic şi eu! Pe Sfânta Fecioară! Ar fi fost păcat de 
Dumnezeu să omoram aşa mândreţe de fată! Cu vizitiul 
isprăveam noi repede, şi ălalalt, auzeam aseară că-i zic 
intendent e fricos ca un iepure. Eu socot că seniorita trebuie 
să aibă o groază de parale la ea. Ce zici, n-ar fi bine s-o 
aşteptăm până s o întoarce? 

— Bine zici, aşa chilipir mai rar. Împuşcăm caii, pe urmă 
om vedea noi ce-o mai fi. 

În vreme ce bandiții îşi făceau planul, trăsura intră în oraş 
şi trase la hanul cel mai de seamă al oraşului. Roseta se duse 
în camera arătată de hangiu ca să se odihnească puţin. 

lată că sosi la han diligenta, şi din ea cobori, printre alţi 
călători, o doamnă elegantă, îmbrăcată într-o manta de 
călătorie şi cu faţa acoperită de un voal. Intendentul 
castelului Rodriganda se apropie de ea şi îi zise, ploconindu- 
se până la pământ: 

— Bună ziua, bine aţi venit. Nu-i aşa că dumneavoastră 
sunteţi miss Amy, seniorita lady Dryden? 

— Da, prietene, eu sunt, răspunse fata într-un hohot de 
râs, dar dumneata cine eşti? 

— O, dona lady seniorita, eu sunt senior Juan Alimpo, 
intendentul castelului Rodriganda. Aşa zice şi Elvira mea. 

Fata izbucni în râs. 

— Şi cine e această Elvira? 

— Elvira e soţia mea, preastimată miss Amy, seniorita 
lady Dryden. 

— Aşa... Şi n-ai vrea să-mi spui, scumpe domnule 
intendent, dacă ai venit să mă întâmpini singur sau mai e 
cineva cu dumneata? 

— Ba e şi seniorita contesa Roseta aici. E sus, în camera 
dumisale, şi v-aşteaptă. 

— Bine, să mergem, senior Alimpo. 

Roseta stătea la fereastră, şi când o văzu venind îi ieşi 
înainte. Se îmbrăţişară cu dragoste, pe când Alimpo privea cu 
admiraţie la chipul gingaş al noii-sosite. 

Cele două prietene se aşezară apoi la fereastră şi, tot 
vorbind, priveau la lumea care forfotea pe stradă. Deodată 
englezoaica zise arătând cu degetul. 

— Cine să fie tânărul acela? 

— A, un ofiţer! se miră Roseta. 

— ÎI cunoşti? 

— Nu. După uniformă trebuie să fie francez. 

Era Mariano, care trecea prin Pons ca să se ducă la 
Rodriganda. Cine îl vedea atât de chipeş în uniforma lui cu 
fireturi, călărind pe armăsarul acela falnic, nu ar fi putut bănui 
pentru nimic în lume că tânărul acela făcea parte dintr-o 
bandă de hoţi. Un bandit îmbrăcat ca ordonanţă mergea la 
câţiva paşi în urma lui. 

Tânărul se îndreptă spre han ca să mănânce ceva şi să-şi 
odihnească armăsarul. Dar o căruţă încărcată cu portocale îi 
împiedica oarecum calea, în loc să cotească într-o parte, 
Mariano strânse zăbala calului şi sări peste căruţă, ca şi când 
ar fi fost un muşuroi de furnici. 

— Bravo! strigă Roseta bătând din palme. 

— Aşa călăreț mai zic şi eu! adăugă Amy privind cu 
admiraţie la tânărul acela frumos şi elegant. 

Mariano ridică din întâmplare ochii şi le zări. Îşi struni 

calul, sări din şa, şi aruncând servitorului său frâul, intră în 
restaurantul hanului. 

Roseta povesti pe scurt prietenei sale cele întâmplate în 
timpul din urmă la castelul Rodriganda, şi când pomeni 
numele doctorului Sternau o uşoară roşeaţă îi acoperi obrajii. 

— Nu cumva...? zise Amy ameninţând-o şăgalnic cu 
degetul. 

— Da, draga mea, doctorul acesta mi-e drag, răspunse 
Roseta suspinând. Spre nenorocirea mea şi a lui, ne desparte 
o lume... Dar o să-ţi povestesc mai pe larg pe drum. Acum să 
plecăm, suntem aşteptate cu nerăbdare la castel, 

Roseta chemă pe Alimpo şi-i dădu ordin să tragă trăsura 
la scară. Mariano, care se afla în restaurant, auzi trăsura 
huruind şi alergă la uşă. 

— A cui e trăsura? întrebă el pe birtaş. 

— A contelui de Rodriganda, şi tânăra care s-a urcat acum 
în trăsură e fiica sa, contesa Roseta, răspunse birtaşul. 

— Dar cealaltă? 

— După cât mi-a spus intendentul castelului, ar fi o 
prietenă de-a contesei, o englezoaică, care a venit pentru 
câteva zile la castel. 

Mariano aruncă o monedă de argint pe masă, încalecă şi 
strigă servitorului său: „La drum!” Apoi porni în galop. Văzu 
trăsura cotind după un colţ şi pierind din văzul lui. Deodată 
ascultă înspăimântat. Auzise o împuşcătură, apoi încă una. 
Dădu pinteni calului; într-o clipă fu după cotitură şi văzu ce se 
întâmplase. Trăsura contesei se oprise pe şosea şi caii zăceau 
morţi la pământ. Vizitiul stătea ghemuit pe capră tremurând 
de frică, iar intendentul pierise ca intrat în pământ. Pe scara 
trăsurii, un om cu faţa mânjită de funingine ţinea pistolul 
îndreptat spre cele două femei, pe când un alt individ 

întinsese puşca ameninţător spre vizitiu. La tropotul calului 
care se apropia în goană, cei doi bandiți întoarseră capul. 

— Na, am păţit-o, mormăi Bartolo, care-l recunoscuse pe 
tânăr. 

— Ce ne pasă nouă de el? zise Juanito, împuşcă-l! 

Bartolo ochi şi trase, dar Mariano simţise primejdia şi 
aplecase capul. Glonţul trecu pe lângă el fără să-l atingă. Se 
repezi apoi la bandit, şi izbindu-l cu sabia îi spintecă, cât ai 
clipi, capul, îndreptă apoi pistolul, trase, şi glonţul găuri 
fruntea celuilalt bandit, care se prăbuşi mort la pământ. 
Mariano sări de pe cal, se înclină în faţa fetelor, înlemnite de 
spaimă, şi întrebă îngrijorat? 

— Sunteţi rănite, doamnelor? 

Amy tăcu, dar o roşeaţă vie îi acoperi obrajii. Roseta, care- 
şi venise repede în fire, răspunse: 

— Din fericire nu, domnule locotenent. Dar dacă nu veneai 
dumneata la timp, nu ştiu zău ce s-ar fi întâmplat cu noi. Te 
rog, senior, să primeşti toate mulţumirile noastre şi să-mi dai 
voie să mă prezint. Eu sunt contesa de Rodriganda, şi 
prietena mea e domnişoara Amy Dryden. 

— Mă numesc Alfred de Lautreville, seniorita, răspunse 
Mariano înclinându-se. Îmi daţi voie, doamnelor, să vă ofer 
serviciile mele? 

— Vom fi nevoite să le primim, zise Roseta zâmbind, 
fiindcă după cum văd oamenii noştri au dispărut. 

În momentul acela vizitiul ieşi de sub trăsură, unde se 
ascunsese când văzuse pe cei doi bandiți căzând, şi dintre 
nişte tufe se ivi şi intendentul tremurând ca varga. Deodată, 
de pe ochii lui Mariano căzu parcă o perdea. | se păru că-şi 
aduce aminte că pe omul acesta îl văzuse el cândva, demult, 
demult de tot... În copilăria lui... Că omul acesta îl purtase pe 


223 


braţe. Dar nu era timp acum să se lase în prada gândurilor 
care îi năvăleau în minte. Puse să se înhame calul lui şi al 
servitorului său la trăsură, şi porniră spre Rodriganda. 

Roseta se întreba mirată ce să fi însemnat atentatul 
acesta şi cine să-l fi pus la cale, pe când Amy nu-şi mai lua 
ochii de la tânărul ofiţer din, faţa ei. 

Făcură drumul în tăcere. Când ajunseră la castel, văzură 
pe Cortejo privind nedumerit la ei. 

— Senior Gasparino, administratorul nostru, spuse Roseta. 

Mariano îi cunoştea numele din povestea bătrânului 
cerşetor. Era omul care pusese la cale răpirea lui. 

Notarul se uita mirat şi îngrijorat la tânăr. „Cine să fie 
străinul acesta? se întrebă el. Ce asemănare! Parc-ar fi 
contele Manuel acum treizeci de ani. Să fie o simplă 
coincidenţă sau altceva?” 

O clipă numai ochii lui Mariano se înfipseră iscoditori într- 
ai lui, dar în privirea aceea era parcă o întrebare şi o 
ameninţare. 

Când coborâră din trăsură, Cortejo se apropie de ei şi zise 
cu glas mieros: 

— Sunt fericit că v-aţi întors, contesă. N-aţi vrea să fiți 
atât de bună şi să mă prezentaţi persoanelor de faţă? 

— Cu plăcere, răspunse Roseta. 

La numele locotenentului, chipul notarului se însenină. 
Ofiţerul era francez deci asemănarea era o simplă 
coincidenţă. 

Când servitorii văzură cai străini înhămaţi la trăsură, 
alergară toţi din toate părţile să afle ce s-a întâmplat. 
Doctorul Sternau şi seniora Clarissa ieşiră în întâmpinarea 
musafirului. Alfonso, auzind gălăgie, veni şi el să vadă care e 
pricina. 

— Domnul de Lautreville, îi lămuri Roseta, a avut 
amabilitatea să-mi împrumute caii săi, căci ai noştri au fost 
împuşcaţi. 

— Împuşcaţi? Cum, şi ele cine? întrebă mirat Cortejo. 

— De individul care a fugit azi-noapte. Povesti apoi cum 
se petrecuseră lucrurile. Toţi ascultară eu mult interes şi 
mulţumiră călduros tânărului locotenent; până şi Cortejo îi 
strânse mâna. Ticălosul era cât se poate de mulţumit ştiindu-i 
morţi pe cei doi bandiți care l-ar fi putut da de gol. Contele, 
de bucurie că Roseta scăpase dintr-o primejdie atât de mare, 
pofti pe ofiţer să fie câtva, timp oaspetele său, ceea ce 
Mariano primi cu multă plăcere. 

Când ieşi de la conte ca să se ducă în camera rezervată 
lui, se întâlni pe coridor cu Elvira, soţia lui Alimpo. Femeia 
rămase o clipă înmărmurită pe loc, îl privi cu ochii holbaţi, 
apoi strigă înspăimântată: 

— Sfinte Dumnezeule, contele Manuel! 

Vederea ei îl impresiona atât de puternic pe tânăr, încât 
se dădu un pas înapoi. Femeia aceasta îi era cunoscută, nu o 
vedea pentru întâia oară în viaţa lui. Braţele ei îl legănaseră 
adeseori în copilărie şi nu o dată adormise în poala ei. 

— Da, senior. Mă recunoaşteţi? 

Am auzit vorbindu-se de dumneata. Dar de ce mi-ai spus 
contele Manuel?. 

— Fiindcă... fiindcă sunteţi leit contele, aşa era acum 
douăzeci de ani. 

— Zău? Se întâmplă adesea ca doi oameni să semene 
foarte bine unul cu altul. 

— Dar chiar atât de mult, senior...? 

— După cum vezi. Şi-acum, ia spune, seniora, ai timp să 
stăm câteva clipe de vorbă? 

— Pentru dumneavoastră şi pentru domnul Sternau 
oricând, senior. 

— Vrei să spui doctorul acela german? Ce fel de om e? 

— Un om... un om aproape tot atât de viteaz şi bun ca 
Alimpo al meu. A venit anume de la Paris ca să-l tămăduiască 
pe domnul conte Manuel, şi aud că o să-l facă să-şi recapete 
vederea. Să dea Dumnezeu! Dar nu ştiţi ce era să păţească 
ieri, săracul? 

— Ce? 

— Era cât p-aci să-l omoare bandiții! 

— Am auzit - adineauri. Şi pentru ce vroiau să-l omoare? 
Are p-aci vreun duşman? 

— Duşmani, el? Da de unde! Toată lumea îl iubeşte aici la 
castel. 

Încercarea aceasta de omor asupra doctorului îi dădea 
mult de gândit lui Mariano. Era sigur că în asta era amestecat 
cu siguranţă şi căpetenia bandiţilor. Trebuia însă să fie cineva 
care avea interes ca doctorul să dispară şi plătise pe căpitan 
să-l omoare. Castelul Rodriganda ascundea deci taine ce 
trebuiau descoperite. 

— Voi petrece probabil câtva timp aici la dumneavoastră 
urmă Mariano, de aceea te rog să-mi dai câteva lămuriri, 
seniora. Nu te superi, nu-i aşa? 

— Vai de mine, cum să mă supăr! Întreabă-mă cât 
pofteşti! 

— Mulţumesc. Dar senior Gasparino Cortejo ce fel de om 
e? 

— De, domnule locotenent... nu ştiu ce să-ţi spun... e un 
om pe care nimeni nu-l poate suferi. E de foarte multă vreme 
administratorul averii contelui şi un fel de mâna dreaptă a lui. 
Un om fudul şi rău, şi gura lumii zice că a cam tras pe sfoară 

pe domnul conte şi şi-a adunat o avere frumuşică de pe urma 
lui. 

— Dar dona Clarissa? 

— E dama de companie a contesei. Face pe mironosiţa, 
dar nici pe ea n-o are nimeni la stomac. 

— Şi tânărul conte? 

— E numai de câtva timp la castel, de câteva luni. 

— Şi înainte unde a fost? 

— În Mexic. L-a luat de mic copil un unchi al lui să-l înfieze 
şi să-i lase lui toată averea. 

— Când a fost dus băiatul în Mexic? 

— Păi... bine nu-mi aduc aminte, dar mi se pare că era la 
1 octombrie 1830. 

Mariano era foarte emoţionat, inima îi bătea cu putere şi 
se stăpânea cât putea pentru ca femeia să nu bage de seamă 
emoția lui. 

— Şi pe băiat îl chema Alfonso, nu-i aşa? 

— Da. 

— Un arendaş al lui don Fernando, pe care l-a trimis 
anume pentru asta. 

— Cum îl chema pe arendaş? 

— Pedro Arbellez. 

— A mai plecat şi altcineva cu băiatul? 

— Da, fosta lui doică, Maria Hermoyes. 

— De unde s-a îmbarcat Arbellez? 

— De la Barcelona. 

— Şi-au dus chiar părinţii copilul pe vapor? 

— Nu, s-au întors la Rodriganda, după ce-au lăsat copilul 
în seama doicii şi a arendaşului, la han. 

Ceea ce auzise Mariane era întocmai cum îi povestise 
bătrânul care venise să moară în peştera bandiţilor. 

— Senior Cortejo era şi pe-atunci în slujba contelui 
Manuel? întrebă el mai departe. 

— Da. 

— E însurat, are copii? 

— Nu. 

— Nici rude mai apropiate cu copii? 

— Are un singur frate în Mexic, care are o fată. 

— Don Fernando trăieşte? 

— A murit, săracul, anul trecut. 

— Şi Alfonso e moştenitorul lui? 

— Da. Contele Fernando n-avea copii şi a lăsat o mare 
avere. 

— Alfonso e iubit la Rodriganda? 

— Deloc. Ce copil drăguţ şi bun era când l-a luat în 
Mexico; toată ziua îl purtam în braţe, şi ce urâcios şi nesuferit 
s-a făcut... Pesemne că i-au schimbat firea pe acolo. 

— Dar dona Amy Dryden cine e? 

— O prietenă de-a contesei. E tare bogată, după cum am 
auzit. 

— Am isprăvit cu întrebările, şi-ţi mulţumesc foarte mult, 
seniora. 

— N-ai pentru ce; acum te-aş ruga să-mi îngădui şi mie o 
întrebare, domnule locotenent. 

— Mă rog... 

— Nu cumva eşti ceva rudă cu familia Rodriganda? 

— Din nefericire nu, dragă seniorita. Dar de ce mă întrebi? 
Pe mine mă cheamă Lautreville... 

— Semeni cu domnul conte ceva de speriat... 

— O simplă întâmplare, seniorita. 

— Pesemne... Acu mă duc, fiindcă am o grămadă de 
treabă. Când vei avea nevoie de ceva, domnule locotenent, 

eu aicea sunt. La revedere. 

— La revedere, dragă seniorita Elvira, zise Mariano privind 
cu dragoste după bătrâna care se îndepărta repede. 

Tânărul rămase câtva timp adânc tulburat. Dacă 
presupunerile lui erau întemeiate, atunci el era adevăratul fiu 
al contelui de Rodriganda, şi Alfonso nu era altul decât băiatul 
trimis în locul lui în Mexic şi a cărui obârşie numai Cortejo o 
ştia. Poate că şi căpitanul. 

Dar care era motivul pentru care acesta vroise să-l trimită 
la Rodriganda? lată ce nu putea el înţelege. Dacă era într- 
adevăr fiul contelui Manuel, nu era o imprudenţă să-l lase în 
apropierea acestuia, când o împrejurare neprevăzută ar fi 
putut dezvălui taina care-l înconjura? 

În timp ce aceste gânduri se zbăteau în creierul lui 
Mariano, Gasparino Cortejo îi spunea Clarissei: 

— De când am aflat că bandiții sunt morţi, parcă mi s-a 
luat o piatră de pe inimă. Mare serviciu mi-a făcut şi 
locotenentul ăsta! 

— Numai că asemănarea lui cu don Manuel poate deveni 
tot atât de primejdioasă pentru noi, răspunse ea îngrijorată. 

— Ai dreptate, n-am văzut de când sunt o astfel de 
asemănare între doi oameni cu de săvârşire străini unul de 
altul. Cine l-ar vedea cu Alfonso alături ele conte, l-ar lua cu 
siguranţă pe ofiţer drept fiul său. 

— E într-adevăr de mirare. 

— Nu cumva căpitanul... 

— Ce-ţi trece prin gând, Clarissa? Un tâlhar nu e niciodată 
atât de neprevăzător. Eu zic că băiatul a mai fost schimbat o 
dată, şi banditul crede că adevăratul copil al contelui e la el. 

— Cum adică, băiatul contelui să fie locotenentul ăsta? 
Dar de unde până unde a ajuns el în Franţa la familia 

Lautreville? 

— Dracu ştie! Multe se întâmplă în lume. 

— Trebuie neapărat să iscodim pe locotenent. Unui tânăr 
fără experienţă cum pare el să fie, îi capeţi repede încrederea 
şi afli ce vrei de la el. Ştie căpitanul al cui era copilul? 

— Nu. 

— Atunci tot e posibil ca tânărul să fie adevăratul 
Rodriganda. Poate că a avut el, căpitanul, metodele lui să-l 
trimită la castel pe locotenentul Lautreville. 

— Greşeşti, dragă. Locotenentul nu e crescut printre 
bandiți, se vede numaidecât după înfăţişare şi după felul cum 
vorbeşte, se cunoaşte că e om cult. Nu, nu e cu putinţă să fie 
un bandit. 

— Dacă mă gândesc mai bine, înţeleg că ai dreptate. Și- 
apoi, dacă ar fi băiatul pe care l-am încredinţat noi 
căpitanului, nu şi-ar fi ucis astăzi tovarăşii. 

— Tocmai asta mă linişteşte şi pe mine. Totuşi a fost o 
slăbiciune prostească a noastră că n-am lăsat atunci să 
omoare copilul, scăpăm de orice grijă. 

— O şi mai mare prostie, Gasparino, a fost că ai iscălit 
ţidula aceea pe care ţi-a cerut-o căpitanul. Tocmai tu, un 
avocat...! 

— Eram la mâna lui, ce vroiai să fac? 

— Un bandit nu se adresează niciodată justiţiei. 

— Justiţiei nu, dar ce te faci dacă se duce la conte şi-i 
aduce pe adevăratul lui fecior? Dar nu de asta mi-e mie frică. 
Sunt sigur că ticălosul plănuieşte să-mi stoarcă bani. 

— Cum să-l ducă pe tânăr contelui, dacă nici nu ştie că e 
fiu-său? 

— De ştiut n-are cum să ştie fiindcă nu i-am spus, dar un 
bandit e şiret, şi se prea poate să fi cercetat în urmă şi să fi 

aflat. Şi-apoi, faptul că n-a ucis băiatul mă face să cred că 
bănuia el ceva. De altfel, chestiunea e limpede: voi vedea eu 
dacă devine primejdios, îl împuşc şi gata. 

14. Capcane noi 


Prezenţa celor doi musafiri aduse puţină animaţie la 
castel. Pentru conte era o distracţie jumătatea de ceas pe 
care tinerii o petreceau zilnic în camera lui. Prinsese drag de 
locotenent şi tânăra englezoaică, cu firea ei calmă şi 
îngăduitoare, parcă îi mai alina suferinţele. Cum cei trei 
medici spanioli părăsiseră castelul, contele se afla acum în 
îngrijirea lui Sternau, care îşi dădea osteneala să-i elimine 
piatra de la rinichi fără operaţie. 

Tinerii îşi petreceau ziua în plimbări prin parc şi făcând 
muzică; după-amiază sosea factorul, care aducea scrisorile la 
castel, şi fiecare se ducea în camera lui să-şi citească 
epistolele şi să-şi rezolve apoi corespondenţa. 

Într-una din zile, după plecarea poştaşului, Cortejo intră 
foarte agitat la Clarissa şi-i zise: 

— la citeşte ce-mi scrie Landola. 

Scrisoarea era din Barcelona şi conţinea următoarele 
rânduri: 


„Senior, 
Am sosit chiar acum în port cu vasul meu „Pendola” , 
după ce-am făcut afaceri minunate. 
Te aştept să vii aci neîntârziat, căci vreau să mă folosesc 
de timpul prielnic navigației şi să pornesc iar în larg. 
Henrico Landola”. 


— Şi acu pleci la Barcelona? îl întrebă Clarissa după ce citi 
scrisoarea. 

— Nu, o să-i scriu să vină el aici. Situaţia noastră la 
Rodriganda a devenit în ultimul timp foarte primejdioasă, aşa 

că nu pot lipsi nici măcar o zi. De altminteri mi-a sosit o 
ştafetă de la căpitan, zice că vrea să-mi vorbească la noapte. 

— Nici nu se putea mai bine! zise Clarissa. Vom putea afla 
acum ce legături există între acest locotenent şi bandiți. Cred 
că face parte din banda lui, deci e sigur că nu va lăsa 
căpitanul să-i scape prilejul de a se întâlni amândoi în taină. 
Trebuie neapărat să-l spionăm pe tânăr şi să vedem dacă nu 
se furişează astăzi în parc. 

— Bine zici. Ideea ta e minunată. 

Aşa şi era. Spre seară, Cortejo, care pândea, îl văzu pe 
locotenent furişându-se în parc şi îndreptându-se spre poarta 
care dădea spre pădure. Se luă tiptil după el. 

„A avut dreptate Clarissa”, gândi avocatul. 

Se ascunse după un trunchi gros de copac şi aşteptă. Nu 
trecu mult şi căpitanul apăru dintr-un tufiş, aţinând calea 
tânărului. 

Cele dintâi cuvinte ale banditului când se întâlni cu 
Mariano fură spuse în şoaptă, apoi, crezându-se singur, 
conversaţia se însufleţi din ce în ce, vorbele venind acum 
desluşit până la Cortejo. 

— Cum ai reuşit să pătrunzi atât de lesne în castel? 
întrebă căpitanul pe Mariano. 

— Am avut norocul şi spre norocul tău, căpitane să o scap 
pe contesă şi pe o prietenă de-a ei din mâinile a doi inşi care 
voiau să le jefuiască, poate chiar să le omoare, răspunse 
tânărul. 

— Ah, cine erau? Să mai fie şi alţi bandiți pe-aici? Le fac 
eu repede de petrecanie... 

— Nu mai e nevoie, din două motive: mai întâi fiindcă i-am 
lichidat eu, şi apoi nu erau străini, ci de-ai noştri. 

— La dracu! Şi cine erau? 

— Juanito şi Bartolo. 

— Nu se poate! Cum au cutezat să se atingă de contesă? 

— Asta e treaba lor, ori mai bine zis a dumitale. 

— Ce-ai făcut cu ei? 

— Pe unul l-am împuşcat, iar celuilalt i-am crăpat capul. 
Au murit amândoi. 

— Omule, nu mă minţi? 

— Deloc, ţi-am spus numai ce s-a întâmplat. Urmă o 
pauză, apoi căpitanul strigă mânios: 

— Aşadar ţi-ai ucis tovarăşii! Ştii tu ce pedeapsă meriţi? 

— Da, moartea. Dar eu nu am cum să mă tem de ea, 
răspunse calm Mariano. 

— De ce? Crezi cumva că o să te scutesc fiindcă am fost 
întotdeauna îngăduitor cu tine? 

— Nu-ţi cer nici o favoare, ci dreptate. Le-ai poruncit lor să 
o jefuiască pe contesă? 

— Nu. 

— Atunci nu se cheamă că i-am omorât, ci i-am pedepsit, 

— Cine îţi dă dreptul? Numai eu, căpitanul vostru, pot 
hotărî pedeapsa. 

— Nu i-am recunoscut, erau mânjiţi cu funingine pe faţă. 

— Trebuia totuşi să-ti închipui că sunt tovarăşi de-ai tăi. 

— Nu erau tovarăşii mei, răspunse Mariano înciudat. Eu nu 
fac parte din banda voastră. M-ai adăpostit şi m-ai crescut, 
dar ai uitat să-mi ceri să depun jurământul, aşa că n-am nici o 
obligaţie fată de voi.. 

— Foarte bine, vei depune îndată jurământul. 

— Nici prin gând nu-mi trece! 

— Nemernicule! şuieră printre dinţi căpitanul, care nu se- 
aştepta la atâta împotrivire din partea tânărului. Asta mi-e 
răsplata pentru binele pe care ţi l-am făcut? 

— Bine? strigă cu amărăciune Mariano. Să mă smulgi de 
lângă părinţi şi să mă vări printre tâlhari... 

Cortejo se înfiora. Aşadar tot el e, şi ştie că a fost răpit... 
Îşi zise ticălosul. 

— Cum? Ce vrei să spui...? mormăi banditul înspăimântat. 

— Că am fost luat cu forţa şi s-a pus alt copil în locul meu. 

— Tot ce se poate, dar ce amestec am eu în afacerea 
asta? Te-am găsit rătăcind prin pădure şi mi-a fost milă de 
tine. Nu ştiu nici astăzi cine te-a dus acolo. 

— Nu minţii, căpitane! Tu eşti acela care m-a răpit! strigă 
tânărul indignat. 

— Dovedeşte-o! Jur că nu eu te-am smuls dintre ai tăi... 

— Da, ştiu, dar din porunca ta. Cunoşti tu pe unul Tito 
Sertano din Matare? 

— De unde ştii tu numele ăsta? strigă cu ciudă banditul. 

— Mai departe: Cunoşti hanul „El hombre grande” din 
Barcelona, din care a fost răpit în noaptea de 2 octombrie 
1830 un copil şi pus altul în locul lui? 

— Cine ţi-a băgat năzbăâtia asta în cap? 

— Îţi cer sa-mi răspunzi de unde ai mai scos minciunile 
astea! Te-am trimis la Rodriganda să supraveghezi pe 
Gasparino Cortejo, nu să născoceşti bazaconii fără de rost. 
Vreau să ştiu! 

— Nu-ţi mai strica gura de pomană, căci n-o să afli nimic. 
Ba o să aflu, fiindcă te pot sili să-mi spui. 

— Ei aş! 

— Nu cumva crezi că mi te poţi împotrivi? Tu mie? Aida 
de! Îţi poruncesc să te întorci imediat la peşteră, ai înţeles? 

Tânărul râse batjocoritor. 

— Nici prin gând nu-mi trece 

— Aşadar te răzvrăteşti? Şuieră căpitanul scos din fire. 

— Da. Trebuie să rămân unde sunt. Ce ar zice contele 
Rodriganda de domnul locotenent de Lautreville, care fuge 
peste noapte ca un hoţ? Şi-apoi, n-ai idee ce mult îmi place la 
castel şi adăugă el cu subînţeles mă simt aici ca şi când aş 
face parte din familie. 

— Bine, măi băiete, nu vrei să înţelegi de cuvânt? Pleacă 
de bunăvoie, altminteri... 

— Ascultă-ncoa' la mine, căpitane. Nu-ţi port nici o pică, 
începu Mariano cu blândeţe, deşi m-ai smuls de pe lângă 
tulpina unde am răsărit, dar cu ajutorul tău am putut să-mi 
însuşesc cele ce se cuvin unui tânăr ca să poată face faţă 
cerinţelor mediului în care va trebui să trăiască de-acum 
încolo. De aceea nu voi căuta să mă răzbun, ci-ţi spun: 
suntem chit! Ce voi face mai departe, nici eu nu ştiu, ceea ce 
ştiu însă hotărât e că nu mă voi mai întoarce niciodată printre 
voi. De silit nu mă poţi sili. Sunt tot atât de puternic şi 
îndemânatic ca şi tine, şi cu vicleşug nu mă poţi birui. 

— Zău? Dar dacă as face aşa ca să afle contele că eşti un 
bandit? râse batjocoritor căpitanul. 

— Cel dintâi lucru ce-l va face e să mă întrebe unde îmi 
sunt tovarăşii, şi n-o să mă sfiesc să-i spun, fii pe pace... 

— Nemernicule! izbucni înfuriat banditul. 

— N-avea nici o grijă, căpitane, atâta timp cât nu mă 
ameninţă vreo primejdie, o să tac. Mă cunoşti, şi ştii că te poţi 
bizui pe cuvântul meu. Dar eu nu ţi-am făcut jurământul de 
credinţă, şi dacă mă vei sili prin vicleşug şi ameninţări, tu şi 
banda ta veţi deveni duşmanii mei, şi voi şti eu cum să mă 
apăr. Atât aveam să-ţi spun. 

— E ultimul tău cuvânt? 

— Da. Ei, căpitane, lasă-ncolo cuțitul, ani ochi ageri şi văd 
bine prin întuneric, pe când tu nu vezi că de când am început 

discuţia stau cu ţeava pistolului întinsă spre tine... Până s- 
ajungă pumnalul tău la mine, te-am şi dat gata! Asta s-o ştii şi 
pentru mai târziu. Băiatul s-a făcut acum bărbat şi va şti să 
procedeze ca atare. Rămâi cu bine, căpitane! 

Acesta auzi paşii tânărului pierzându-se în întuneric. 

— Mariano! strigă căpitanul cu glas poruncitor. 

Nici un răspuns. 

— Mariano! repetă, el De astă dată glasul suna aproape 
rugător. 

Dar paşii nu se mai auzeau. 

— S-a dus!... murmură el. Vrea să se elibereze, dar nu va 
izbuti. Cine a încăput în mâna mea, acela nu-mi mai scapă. 
Dracu m-a pus să-l trimit tocmai pe el la Rodriganda! Dar de 
unde o fi aflat el ce s-a petrecut atunci? Trebuie să aflu cu 
orice preţ. 

Tot mormăind aşa, banditul dispăru în pădure. 

Acum ieşi şi avocatul din ascunzătoarea lui, se întoarse la 
castel şi se anse de-a dreptul la Clarissa, care-l aştepta 
nerăbdare. Găsi aci şi pe Alfonso. Cei doi complici se 
înspăimântară grozav când aflai ă că locotenentul nu era altul 
decât copilul furat. 

— Doamne sfinte! Ce e de făcut? strigă Clarissa. Să ştiţi 
că tânărul bănuieşte toată afacerea. 

— Atunci stăm cu toţii pe un vulcan ce poate izbucni din 
moment în moment, zise Alfonso. Omul acesta trebuie să 
dispară. 

— Ce înţelegi prin asta, dragul meu? întrebă Cortejo. 

— Să moară! Morţii nu mai pot glăsui... E viaţa noastră în 
joc şi nu trebuie să ne fie milă de el. De altminteri, nu e 
altceva decât un tâlhar de codru şi ar fi un serviciu pe care l- 
am face societăţii scăpând lumea de el. 

Clarissa dădu din cap, dar avocatul zise rar şi cu 
chibzuinţă: 

— Se înţelege de la sine că trebuie să dispară, fie că vom 
pune să-l omoare, fie pe altă cale. Aceasta nu o pot hotărî 
decât după ce mă voi sfătui cu căpitanul. Voi afla la noapte la 
ce mă pot aştepta. 

Când ceasornicul contelui bătu miezul nopţii, notarul se 
duse la locul unde se întâlnea întotdeauna cu căpitanul. ÎI 
găsi aşteptându-l. 

— Mi-ai trimis vorbă să te găsesc aici şi m-ai scutit de un 
drum în munţi, îi zise Cortejo. 

— Aveai vreo treabă cu mine? îl întrebă banditul, curios. 

— Cum, te faci că nu ştii? zise avocatul prefăcut. Ţi-am 
dat o însărcinare pe care n-ai îndeplinit-o nici până astăzi, 
fiindcă în loc să-mi trimiţi oameni acătării, mi-ai trimis nişte 
nevolnici. 

— Îmi faci imputări pe nedrept, Cortejo. Da ce bun să ne 
jucăm de-a v-aţi-ascunselea? Mai bine să ne înţelegem de la 
început. Tot mai vrei să-l lichidezi pe doctor? 

— Mă mai întrebi? Şi cât se poate de curând. 

— Bine. Atunci o să-ţi spun condiţiile mele. 

— Condiţii? Cred că ne-am înţeles o dată! 

— De-atunci s-a schimbat situaţia. Am aflat de cele ce s- 
au întâmplat şi - deşi n-am fost de faţă - îmi cunosc destul de 
bine oamenii ca să ghicesc adevărul. Doctorul a fost atacat cu 
pumnalele. 

— Aşa e. 

— După sfatul, sau mai bine zis, după porunca dumitale. 

Notarul se codi o clipă, apoi răspunse: 

— Nu, aşa a vrut Bartolo. 

— Nu minţi! zise aspru banditul. Oamenii mei ştiu care e 

deosebirea dintre un tăiş de cuţit şi un glonţ, pentru a fi făcut 
de bunăvoie o astfel de gugumănie. Nu trebuia atacat un om 
voinic ca doctorul cu pumnalul. Ai vrut să nu se facă gălăgie, 
de aceea le-ai interzis să tragă. Aşa-i sau nu? 

— N-ai dreptate. 

— Ştiu eu ce spun. Bartolo şi Juanito au fost ucişi în altă 
împrejurare. Ce îi va fi îndemnat să atace pe contesă, nu 
pricep; vreau însă să presupun că n-a fost din vina dumitale, 
îmi vei plăti aşadar câte două sute de duros pentru fiecare 
din oamenii ucişi în lupta cu doctorul, pe urmă vom discuta 
mai departe afacerea. 

— Ceri imposibilul! 

— O să vezi că e foarte posibil. Oamenii au căzut în slujba 
dumitale şi trebuie să plăteşti. Te asigur că nimic nu-mi poate 
clinti hotărârea. Mă cunoşti, orice împotrivire va atrage după 
sine mărirea pretențiilor mele. 

Notarul îl ascultă cu încordare, apoi zise rar şi apăsat: 

— Poate că voi ceda pretențiilor dumitale, dacă îmi vei 
mai împlini încă o dorinţă. În afară de doctor, mai e un om 
care-mi stă în cale. 

— Adică să dispară, vrei să zici. Cine e? 

— Un ofiţer. 

— Ei, ştii că mă interesezi?... În ce garnizoană e? 

— În nici una. Acum e în concediu. Nu e nici spaniol, ci 
francez. 

— Şi unde se află în momentul de faţă? 

— Aici, la Rodriganda. 

— Cum îl cheamă? 

— Alfred de Lautreville. 

— Alfred de... mormăi căpitanul, nu-l cunosc. 

— Cred, răspunse cu ironie avocatul. De altfel, deşi nu-l 

cunoşti, ai avea şi dumneata o răfuială cu el. Doar ţi-a omorât 
doi oameni din bandă, pe Juanito şi pe Bartolo. Nu cumva vrei 
să-i laşi nerăzbunaţi? 

— Nici nu mă gândesc! Dar dumneata ce ai împotriva lui? 

— Ţi-am mai spus: omul ăsta îmi stă în cale. Ei, vrei ori nu 
vrei? Dacă nu, o să mă adresez altcuiva, care o să mă 
servească mai bine decât dumneata şi oamenii dumitale. 

— AŞ vrea s-o văd şi pe asta! Eu n-am concurenţă, aşa să 
ştii, senior. Şi-apoi, francezul mi se cuvine mie. Mi-a ucis doi 
oameni, şi cine îşi vâră coada în treburile mele are de-a face 
cu mine, bagă bine de seamă ce-ţi spun, senior Cortejo! 

— Mai domol, căpitane! Nu cumva vrei să spui că individul 
e sub ocrotirea dumitale? 

— Dimpotrivă, omul acesta trebuie să dispară cu orice 
preţ! 

— Cu alte cuvinte, să moară. 

— Nu, în nici un caz. Am alte planuri cu el. Îţi dau însă 
cuvântul meu că nu-ţi va mai sta în cale. 

Notarul aflase acum ce vroia să ştie. 

— Bine, te cred. Aşadar, îţi voi da patru sute de duro s 
pentru oamenii ucişi; în schimb, cer însă ca doctorul să moară 
şi străinul să dispară. 

— Fie! Va trebui însă să plăteşti restul de cinci sute de 
duros pentru neamţ, şi tot atât pentru francez. 

— Eşti un pungaş, căpitane! 

— De, ce să-i faci, trebuie să trăiască omul! adăugă 
banditul râzând. 

— Ne-am înţeles. Banii îi vei primi după ce vei face treaba. 

— Să nu cumva să încerci să mă tragi pe sfoară, că n-o să 
fie bine de dumneata, crede-mă... 

— Nu-ţi fie frică. Şi-acu, pe când...? 

— Nu pot hotărî încă ziua, în orice caz în curând. Rămâi 
sănătos, senior. 

— Noapte bură, căpitane. 

Banditul pieri, şi notarul se îndreptă spre castel. 

„Ha-ha-ha! râse în sinea lui, crezi că mă tragi e sfoară, 
nemernicule, dar te înşeli amarnic! O sa iau eu singur 
lucrurile în mână şi-o să reuşesc nai bine ca tine.” 

A doua zi dimineaţă, când Elvira veni să-i ducă doctorului 
cafeaua, acesta îi zise: 

— Adu-mi, te rog, mai bine un pahar cu lapte, seniora; n- 
aş vrea azi să beau cafea. 

— Nu cumva eşti bolnav, senior doctore? întrebă ea 
îngrijorată. 

— Nu, e altceva. Astăzi am ceva de făcut, care cere ca 
nervii să fie cât se poate de liniştiţi, or cafeaua irită nervii. 

— Atunci trebuie să fie ceva serios. 

— Aşa e. Roagă-te lui Dumnezeu, seniora, ca să reuşesc. 
Voi opera astăzi pe contele Manuel la ochi. 

— O Doamne! Şi o să-şi recapete vederea? strigă ea cu 
bucurie. 

— Aşa nădăjduiesc. Te rog să-i spui intendentului să aibă 
grijă ca să domnească o linişte desăvârşită în castel. Acum 
du-te de-mi adu un pahar cu lapte, fiindcă mă grăbesc. 

Când, după câteva minute, medicul intră în salon, îi găsi 
pe toţi discutând cu însufleţire. 

— E-adevărat, domnule doctor, că vrei să-l operezi astăzi 
pe tata? îl întrebă Alfonso încruntat. 

— Da. 

— Eşti sigur că operaţia va reuşi? 

— Aşa sper. 

— Aha, speri! Nu ţi se poate ierta ca pe o vagă speranţă 

să te joci cu viaţa unui om. Eu, ca fiu al bolnavului, îţi cer să 
fii asistat de încă vreo câţiva medici, altminteri nu-ţi dau voie 
să faci operaţia. 

— Ascultă, domnule conte, nu vreau să se repete scenele 
de rândul trecut, zise doctorul foarte serios. De aceea, fii bun 
şi lasă-mă să procedez aşa cum găsesc eu de cuviinţă. De 
altminteri, domnul conte Manuel mi-a dat mână liberă să fac 
ce cred, deci nu mai e nevoie şi de consimţământul dumitale. 

— Oho! strigă cu mânie Alfonso, am şi eu dreptul să 
poruncesc aci în casă! 

— Se poate, dar nu medicului. Acum, domnilor, fiindcă 
operaţia va începe peste zece minute, vă rog să se facă 
linişte. Vă atrag atenţia că orice zgomot, cea mai uşoară 
iritaţie sau emoție poate primejdui starea bolnavului şi vă fac 
răspunzători de consecinţele pe care le-ar avea. 

— Voi asista şi eu la operaţie! zise cu hotărâre Alfonso. 

— E drept că va trebui să am pe cineva la îndemână, dar 
persoana o voi hotărî eu. Domnişoara Roseta, vrei să fii 
dumneata această persoană? 

— Din toată inima! 

— Şi eu, adăugă Amy cu gravitate. 

— Stărui să fiu şi eu de fată, se răsti Alfonso. 

— N-am nevoie de spectatori, ci de ajutoare, răspunse 
aspru doctorul. Şi acrim, aş vrea să te rog şi pe dumneata 
ceva, domnule de Lautreville. 

— Mă rog... Îţi stau la dispoziţie. 

— Ştii care sunt ferestrele camerei contelui, nu-i aşa? 

— Da. 

— Atunci vei fi atât de bun să faci de planton sub aceste 
ferestre, ca să nu survină ceva în timpul operaţiei. Nimeni n- 
are voie să se apropie. 

Locotenentul aruncă o privire în semn c-a înţeles, se 
înclină şi răspunse: 

— E o mare cinste pentru mine să apăr, cu slabele mele 
mijloace, o cauză care poate fi spre binele unui om atât de 
bun şi de nobil cum e contele Manuel. 

— Cinste? râse Alfonso ironic. E o ruşine să fii un căţeluş 
dus de lanţ de un... 

Dintr-o săritură Mariano fu lângă el. 

— Să-ţi retragi imediat cuvintele! 

— Ei aş! Le repet chiar... 

— Atunci îmi vei da satisfacția cuvenită, cum se 
obişnuieşte între oamenii de onoare. 

— Om de onoare... dumneata? Ha-ha-ha! Eşti doar... 

Nu-şi sfârşi vorba, căci notarul îi puse repede mâna pe 
gură. 

— Opreşte-te, conte, nu e acum nici timpul, nici locul 
pentru o astfel de discuţie, îi zise el aspru. 

— Aşa e, încuviinţă doctorul. De altfel, dacă ai trebuinţă 
de un martor pentru duel, domnule de Lautreville, sunt la 
dispoziţia dumitale. Acum, rog pe domnişoare să mă urmeze. 

Când rămaseră singuri, Cortejo îi spuse necăjit lui Alfonso: 

— Nesocotitule! Erai cât p-aci să dai totul pe faţă! 

— Ei şi!? Ce bucurie aş fi avut să văd mutrele ăstora când 
ar fi aflat că „domnul de Lautreville” al lor nu e decât un 
bandit oarecare..... 

— Şi ce bucurie pe tine, când le-ar fi spus că tu i-ai luat 
locul în familie!... Căci, nu numai că o ştie, dar ţine cu orice 
preţ să afle cine eşti şi al cui. Mi-am luat eu însă măsurile 
necesare, pentru a ne descotorosi repede de el. 

— Şi doctorul ăsta! Face pe stăpânul la castel! zise cu 
ciudă Clarissa. 

— Şi ce grijă pe el, ca să nu se facă zgomot; dar vom face 
noi aşa ca să-i dăm o emoție bolnavului care să 
zădărnicească operaţia. 

În timp ce puneau ei la cale toate acestea, în camera 
contelui se făceau pregătirile, şi în curând operaţia începu. 

Locotenentul păzea sub ferestrele bolnavului. Servitorii 
păşeau în vârful picioarelor şi de-abia respirau. Deodată 
apăru Alfonso, care se ducea la vânătoare urmat de câinii 
săi... Tocmai când fu aproape de Mariano smuci puşca de pe 
umăr, ochi o cioară care sta cocoţată pe o cracă şi vru să 
tragă. 

— Ticălosule! şopti deodată cineva la urechea lui. 

Nu mai auzi nimic, căci urechile începură să-i vâjâie, i se 
întunecă privirea şi respiraţia i se opri. 

Mariano, care văzuse gestul, se repezise la el, îi puse o 
mână în beregată, cu cealaltă îi smulse puşca, şi îl trânti la 
pământ. Tânărul conte se prăbuşi fără zgomot. 

Câţiva servitori, văzând cele ce se petrecuseră, alergară 
în grabă. 

— O, Doamne! A vrut să tragă! se tânguia bietul 
intendent. Şi doctorul care ne-a spus să nu facem zgomot... 
Ce facem acum cu el? 

— Nimic. Lăsaţi-l în seama mea. Mort nu e, ci numai 
leşinat. 

Locotenentul îl ridică în braţe pe Alfonso, intră cu el în 
castel, îl duse în beci, încuie uşa pe dinafară, vâri cheia în 
buzunar şi se aşeză iar la postul său. 

În sfârşit operaţia fu terminată. Medicul recomandă cea 
mai mare linişte şi ieşi din camera bolnavului. 

— Gata, doctore? întrebă Mariano când îl văzu. 

— Da, şi operaţia a reuşit mai bine decât m-aşteptam. 

Totuşi bolnavul nu trebuie s-o afle încă. Dar ce puşcă e asta 
din mâna dumitale? 

— Ea lui Alfonso, pe care l-am încuiat în beci. 

— Încuiat? Pentru ce? 

Locotenentul povesti cele întâmplate. 

— Ce nemernic! exclamă doctorul indignat. Să ştii că n-a 
făcut-o fără intenţie. Copil denaturat! Şi acum ce-ai de gând 
cu el? 

— Ce zici dumneata. Ştii mai bine decât mine dacă mai 
poate fi primejdios sau nu. 

— Adineauri da, însă acum nu mai este. Du-mă, te rog, la 
el. 

Alfonso se trezi din leşin şi-i auzi venind. Când deschiseră 
uşa vru să se repeadă la Mariano, dar doctorul îl apucă de 
braţ şi-l ţinu ca într-un cleşte. 

— Tâlharilor! Bandiţilor! răcni el cu spume la gură. 

— Spune ce pofteşti, cuvintele unui om ca dumneata nu 
ne pot atinge, spuse doctorul cu scârbă. O să-ti dăm drumul, 
mai întâi însă avem ceva de vorbit amândoi. 

— Duceţi-vă la dracu, pungaşilor! dacă nu vreţi să pun să 
vă dea pe brânci afară. 

— Mai domol, tinere... Nu te las să pleci de-aci până nu vei 
auzi ce am să-ţi spun. 

— Hai, spune! se răsti Alfonso la doctor. 

— Mai întâi, purtarea dumitale mi se pare foarte 
suspectă. Nu înţeleg motivul, dar dacă vei îndrăzni să te 
apropii de conte până ce nu-ţi voi da eu voie, sau dacă vei 
face cel mai mic lucru care i-ar putea dăuna sănătăţii, voi 
face cunoscută în ziare atitudinea dumitale şi te voi da pe 
mâna parchetului. 

— Fă-o! Fă-o, dacă-ţi dă mâna! O să pun pe urmă să te ia 

la goană cu biciul! 

Mariano nu mai putu răbda. Deşi voise să păstreze 
tăcerea, acum nu se mai putu stăpâni. Puse mâna pe umărul 
ticălosului şi-i zise: 

— Dacă îndrăzneşti să mă ameninţi, te fac praf! Nu cumva 
crezi că n-ai de ce te teme, tu şi părinţii tăi nemernici? 
Procurorul va dovedi lesne că nu eşti adevăratul Alfonso de 
Rodriganda y Sevilla. Şi-acu, cară-te, derbedeule! 

Îi dădu un pumn în piept şi-l izbi de zid. Alfonso se 
dezmetici repede şi o luă la fugă pe scări. 

— Cum? Nu e fiul contelui? întrebă uimit doctorul. 

De-abia acum înţelese Mariano greşeala pe care o făcuse. 
Îşi trecu mâna peste fruntea fierbinte şi zise: 

— Senior, poţi păstra o taină? 

— Da, răspunse doctorul simplu. 

— Vrei să-mi fii prieten? 

— Vreau! răspunse el cu tărie. 

— Atunci  împlineşte-mi o rugăminte: nu spune 
deocamdată nimănui nimic din ce-ai aflat. 

— Bine. Voi tăcea. Cu o condiţie însă. 

— Care? 

— Să te bizui pe mine şi să-mi acorzi mai târziu încrederea 
dumitale. 

— Îţi jur pe tot ce am mai scump că o voi face. 

— Atunci, să lăsăm deocamdată acestea, deşi îţi 
mărturisesc că mă preocupă foarte mult. Acum trebuie să mă 
duc repede la conte, ca nu cumva ticălosul de Alfonso să 
strice tot ce-am făcut. 

Alfonso însă se dusese de-a dreptul la Clarissa şi strigă de 
cum intră pe uşă: 

— Mamă, trimite repede să-l cheme pe tata. S-a întâmplat 

ceva nemaipomenit! 

— Mai încet, nenorocitule, nu zbiera aşa, vrei să te audă 
toată lumea! Ce e, ce s-a întâmplat? întrebă ea speriată. 

— O  ticăloşie nemaipomenită! Văd că slujnica nu e 
nicăieri, mă duc eu să-l aduc pe tata. 

Alergă să-l caute pe Cortejo şi se întoarse numaidecât cu 
el. Le povesti întâmplarea şi întrebă ce e de făcut. 

— Să taci! strigă Cortejo. Ai făcut o prostie cât capul tău 
de mare. Cine te-a pus să tragi pe sub ferestrele contelui? Ne 
zădărniceşti toate planurile. Altă scăpare nu e decât să plec 
imediat la Barcelona ca să-l caut pe Landola. 

— Când pleci? îl întrebă Clarissa. 

— Peste o jumătate de ceas. Îți cer însă o supunere totală, 
Alfonso. Dacă aflu că iar ai făcut vreo nesocotinţă în lipsa 
mea, te las în plata Domnului, m-ai înţeles, neghiobule? Şi 
acu, du-te! 

La asta nu se-aştepta Alfonso. Niciodată nu-i vorbise tatăl 
său atât de aspru. leşi din cameră fără să îndrăznească să 
răspundă. 

La trei zile după cele povestite mai sus, Sternau se hotărî 
să-i scoată bolnavului pansamentul. Numai Rosetei i se 
îngăduise să fie de faţă. Doctorul se apropie de bolnav şi-i 
zise, tremurând de emoție: 

— Vă rog, domnule conte, să întoarceţi capul de la 
fereastră. 

Bătrânul întoarse capul, şi Sternau îi scoase încet bandajul 
de la ochi. 

— Ce vedeţi? întrebă doctorul. 

Tonul cu care fusese pusă întrebarea era atât de solemn, 
încât contele nu cuteză să deschidă ochii. Stătea în picioare, 
cu mâinile rezemate de masă, şi un sentiment ciudat puse 

stăpânire pe el. În sfârşit, înainte de a deschide ochii, 
murmură: 

— Ce zi mare pentru mine! Doamne Atotputernic, fă o 
minune, redă-mi vederea! 

Apoi, încet, încet de tot, clipi, ridică pleoapele... 

Sternau, care stătea în spatele lui, nu-i putu vedea 
expresia feţei, dar îl văzu făcând câţiva paşi spre Roseta şi-l 
auzi strigând cu bucurie: 

— Sfinte Dumnezeule! E-adevărat?! E vis sau aievea?! 
Văd! Domnule doctor, e-adevărat? 

— Da. 

— Mă vezi, tată? zise Roseta, şi se aruncă în braţele 
bătrânului, care căzu într-un fotoliu şi închise ochii. 

— A leşinat! strigă ea înspăimântată. 

— Fii fără grijă, seniorita, e numai copleşit de fericire şi nu 
leşinat. 

Într-adevăr, contele deschise ochii. 

Sternau se apropie de el şi-i întinse mâinile. 

— Da, zise contele, după ce-l privi câtva timp, aşa mi te- 
am închipuit, doctore. Orice ţi-aş spune, n-ar putea reda ceea 
ce simt în clipa de faţă. Cuvintele mele de mulţumire ar suna 
sterpe şi n-ar putea exprima recunoştinţa pe care ţi-o voi 
păstra până în cea din urmă zi a vieţii mele. Îmi dai voie să te 
îmbrăţişez? 

ÎI strânse în braţe pe medic, îl sărută cu dragoste, apoi 
zise: 

— Şi-acum să vină şi ceilalţi. 

— Ajunge deocamdată, don Manuel. Ochii trebuie cruţaţi 
cel puţin până după-amiază. Pe urmă, poate... 

— Nu-l pot vedea nici măcar pe fiul meu? 

— Nu, răspunse Sternau, căruia un gând îi fulgeră prin 

minte. Contesa Roseta poate rămâne la dumneavoastră, pe 
ceilalţi îi veţi vedea de-abia spre seară, când lumina e mai 
puţin puternică. 

— Bine, mă supun, dar vreau ca toată lumea să se bucure 
împreună cu mine. Să afle întreg Rodriganda! Să se facă o 
serbare, şi cine are vreo dorinţă i-o voi împlini. Toţi slujbaşii 
mei să capete câte o satisfacţie. Voi... o, voi... 

Se gândi puţin, apoi întrebă: 

— Ai rude, doctore? 

— Da, mama şi o soră. 

— Unde? 

— Acasă, în Germania. 

— Crezi că pot citi? 

— Puteţi, dar încă nu aveţi voie. 

— Nici măcar câteva minute? 

— Atâta, da. 

— Dar de scris vreo două rânduri? Nu mai mult. 

— Bine, scrieţi, însă cu spatele la fereastră. Contele se 
apropie de birou, scoase din sertar un cec şi-l completă. Pe 
urmă îl împături şi i-l întinse Rosetei. 

— Roagă-l tu să-l primească, fetiţa tatei. E pentru mama şi 
sora lui. Ceea ce a făcut el pentru mine nu se poate plăti cu 
toate averile din lume, dar vreau ca ai lui să ştie cât ne e de 
drag şi câtă recunoştinţă îi păstrăm. 

Roseta vru să-i dea cecul, dar Sternau nu vru să-l ia. 

— Te rog, Carlos... Nu e un dar pe care ţi-l face tata, ci o 
favoare pe care i-o faci dumneata lui primind, dragul meu, te 
rog eu... 

Tânărul nu se mai putu împotrivi. Mulţumi încurcat şi ieşi 
repede din cameră. Când fu singur, îşi aruncă nepăsător ochii 
pe hârtie şi rămase înmărmurit: cecul era în valoare de 

cincizeci de mii de pesos, o adevărată avere. 


250 


15. „Pohon upas” 


Gasparino Cortejo plecase la Barcelona. 

Printre celelalte vase ancorate în port se afla şi o corabie 
cu trei catarge, care purta numele „La Pendola”. Era 
proprietatea lui Landola şi era foarte ciudat construită. 
Uşoară, într-adevăr, ca o „pană” după cum îi era numele 
spinteca valurile cu repeziciune, dar era adesea în primejdie 
să-şi frângă şira spinării. 

— Sunt mulţumit de dumneata, Landola. Partea ce mi se 
cuvine e de treizeci de mii de duros, mai mult decât mă 
aşteptam. 

Căpitanul nici nu clipi, doar întrebă: 

— Vrei să-ţi număr banii sau mi-i laşi să lu-crez mai 
departe cu ei? 

— Ţi-i las. 

— Atunci ne-am înţeles. Mai ai ceva de spus? 

— Hm... n-ai avea nevoie de un marinar? 

— Nevoie am oricând. Ce fel de marinar? Unul care să 
dispară în apă? întrebă piratul, zâmbind cu înţeles. 

— Din partea mea, şi pe uscat, numai să nu se mai 
întoarcă. 

— Ca şi contele Fernando de Rodriganda, nu-i aşa? 

— Sst! exclamă speriat notarul. Dacă te-ar auzi cineva! Să 
nu mai pomeneşti numele ăsta! Don Fernando e... mort!... 

— Şi mai rău... pierdut pentru totdeauna, fii fără grijă. Şi 
cine e marinarul în chestie? 

— Unul care se dă drept ofiţer, dar care în realitate nu-i 
decât un aventurier. 

— Mă bucur! Ăştia îmi convin mai bine. Şi unde-i de găsit 
individul? 

— La Rodriganda. 

— Aşa? Dar cum o să-l aduci la mine? 

— O să vii să ţi-l iei singur. 

— Şi asta se poate. F voinic? 

Cât un munte. 

— Viteaz? 

— Mai mult decât atât! 

— Atunci o să se apere. 

— Cred şi eu! 

— N-o să-i dăm noi timp! Şi cât dai, senior? 

— Trei sute de duros pentru toate la un loc: să fie luat fără 
să se bage de seamă şi fără gălăgie, să dispară fără urmă, şi 
să nu se mai întoarcă niciodată. 

— Bine, mă-nvoiesc, deşi ştiu că dumneata câştigi mai 
mult la afacerea asta. 

— Şi unde o să-l duci? 

— Nu ştiu încă nici eu. Poate în Borneo sau Celebes. 
Malaiezii dau bucuroşi aur sau pietre preţioase pentru albi, pe 
care îi sacrifică în cinstea zeilor sau morţilor. 

— Mare pişicher eşti, căpitane! 

— Las că nici dumitale nu-ţi lipseşte nimic! Când să vin să- 
mi iau „marinarul”? 

— Poţi fi mâine seară la Rodriganda? 

— Da. O s-aduc şi o căruţă cu mine. Unde să trag? 

— O să-ţi ies eu înainte. Fă aşa ca să te afli la ceasurile 
zece în capătul parcului. 

— Bine. Introducerea o las în seama dumitale. Flăcăul 
trebuie să fie ceva deosebit, altminteri nu ţi-ai da atâta 
osteneală. Eu zic că un strop de otravă ar folosi mai repede. 

— Pe otravă nu te poţi bizui întotdeauna; şi-apoi te poate 
da de gol. 

— Zău? Ha-ha-ha! Am descoperit eu una... ceva grozav! 
Stai să ţi-o arăt şi dumitale. 

— Căpitanul deschise un dulăpior bătut în peretele cabinei 
şi scoase o sticluţă cu un lichid albicios. 

— Ştii ce efect are otrava asta? întrebă zâmbind Landola. 

— Nu, răspunse Cortejo. 

— Dacă-i dai cuiva numai trei picături, înnebuneşte; îi dai 
zece, moare pe loc. Ei, ce zici de descoperirea mea? 

— Vrei să-mi vinzi şi mie câteva picături? 

— Pentru cine? Nu cumva pentru tânărul cu pricina? 

— Nu, pentru altcineva. 

— Să ştii că e foarte scumpă: zece duros picătura. 

— Nu face nimic. Dă-mi zece picături şi trece-le la 
socoteală. 

Landola turnă zece picături într-o sticluţă şi o întinse 
notarului. 

— Poftim, senior. Atât ajunge să omori un om, ori să 
înnebuneşti trei. Sper că o să fii mulţumit de efect. 

Când se înapoie Cortejo la Rodriganda, află despre marele 
eveniment care bucura tot castelul: contele Manuel îşi 
recăpătase vederea. 

După ce soarele asfinţi, contele stărui iar să-şi vadă 
feciorul. Doctorul nu se mai putu împotrivi şi trimise să-l 
cheme pe contele Alfonso şi pe locotenentul de Dautreville. 

— Să vină amândoi odată, dar să nu intre în acelaşi timp 
în camera contelui, zise el servitorului. 

Mariano habar n-avea de planul doctorului. Astăzi era 
îmbrăcat civil şi se întâlni în anticameră fată în fată cu 
Alfonso, care nici nu se uită la el. 

Bătrânul îşi luase legătura de la ochi şi, când îl văzu pe 
Mariano, înainta spre el şi strigă plin de bucurie: 

— Mi-am recăpătat vederea, fiul meu! Oricât de mişcat 
era tânărul şi oricât ar fi vrut să se arunce în braţele contelui, 
totuşi se stăpâni şi vru să spună ceva, dar Alfonso i-o luă 
înainte şi zise: 

— Te înşeli, tată, eu sunt fiul tău! Bătrânul îl privi cu 
asprime şi răspunse mânios: 

— Cine îşi permite astfel de glume cu mine? Nu eşti 
dumneata fiul meu! 

— Şi totuşi eu sunt. Nu-mi recunoşti glasul? 

— A, da, glasul... când l-am auzit pentru întâia oară nu mi- 
am închipuit că poate fi al copilului meu... Dar acesta cine e? 

— Locotenentul de Lautreville, răspunse Sternau. 

— Locotenentul! Oh, senior de Lautreville, e adevărat? 

— Da, aşa e, domnule conte. 

Din pieptul bătrânului ieşi un suspin adânc, întoarse capul 
şi-i spuse Rosetei: 

— Spune acestor domni să plece; să rămână numai 
doctorul cu mine. 

Mariano şi Alfonso ieşiră din cameră. Când acesta din 
urmă intră la Clarissa, îl găsi aci pe Cortejo, care-l aştepta cu 
nerăbdare. 

— Ei? îl întrebară ei. 

— Contele nu vrea să ştie de mine, vroia să-l îmbrăţişeze 
pe locotenent, luându-l drept fiul său. 

— Era şi el acolo? 

— A intrat în acelaşi timp cu mine la conte. 

— Să ştii că lovitura a fost pusă la cale de cineva. Nu 
cumva va fi bănuind doctorul ceva? Noroc că astă-seară 
lucrurile vor lua altă întorsătură, căci mâine ar fi poate prea 
târziu. 

— Astă-seară? Ce vrei să spui? întrebă mirată Clarissa. 

— O s-aflaţi voi la vreme. Cu cât ştiu mai puţini despre 
afacerea asta, cu atât mai bine pentru noi. Acu duceţi-vă la 
culcare şi lăsaţi-mă pe mine. 

Cortejo se duse în camera lui, dar în curând ieşi în parc şi 
porni spre poarta care da în pădure, îl găsi aci pe Landola, 
care îl aştepta cu o căruţă cu doi cai. Şase marinari voinici 
stăteau ascunşi după copaci. 

— Crezi c-o să meargă? îl întrebă căpitanul Landola pe 
avocat. 

— Şi încă foarte lesne, răspunse acesta. E petrecere în sat 
şi slugile sunt toate la joc. Locotenentul s-a dus să vadă şi el 
petrecerea. Vă voi duce în castel pe uşa din dos şi vă veţi 
ascunde în camera lui. Cum îl veţi vedea intrând puneţi mâna 
pe el. 

În vreme ce se punea la cale răpirea, Mariano se întorcea 
cu Amy Dryden din sat. Aproape de castel, tânăra fată se opri 
în loc şi zise cu glas scăzut: 

— Domnule locotenent, în viaţa dumitale e o taină, nu-i 
aşa? 

— Da, miss, o mare taină, răspunse el după o clipă de 
şovăială. 

— N-aş putea s-o aflu şi eu? 

— Nu încă. 

— N-ai încredere în mine? 

— Mai mult ca în oricine, sunt însă lucruri pe care omul nu 
cutează să le mărturisească nici chiar sieşi. 

— Dar mai târziu? 

— Miss Amy dumneata vei fi poate cea dintâi care o vei 
afla, când... 

— Când?... 

— Când... îmi vei îngădui să te revăd... 

Fata îl privi cu drag şi răspunse cu glas tremurat: 

— Te voi aştepta... 

— Cât... cât timp...? Spune-mi, miss Amy... 

— Toată viaţa! zise ea, rezemându-şi capul de pieptul lui, 

Cu sufletul beat de fericire, Mariano se întoarse în camera 
lui. Dar cum păşi pragul, se pomeni cu un pumn zdravăn în 
tâmplă şi-şi pierdu cunoştinţa fără să poată scoate un țipăt. 
Doi marinari îl luară pe umeri şi coborâră cu el repede scara. 
Afară îi aştepta Cortejo. Merseră în tăcere până la căruţă, 
unde-l puseră jos. Avocatul aprinse un felinar şi lăsă să cadă 
lumina pe chipul tânărului. Acesta ţinea ochii deschişi. 

— A, te-ai trezit, nemernicule! rânji Cortejo. Socoteala pe 
care ţi-ai făcut-o cu Rodriganda s-a încheiat. Umblă sănătos şi 
nu mă uita. 

Îi trânti apoi nenorocitului un pumn în faţă, fără ca acesta 
să se poată apăra, şi făcu semn marinarilor să-l urce în 
căruţă. 

Landola îl luă pe avocat la o parte şi-l întrebă încet: 

— Ce zici, senior, să-l omor sau...? 

— Hm! Mort e mai sigur. 

— Da, dar pierd o afacere bănoasă. 

— Atunci mai scade din socoteala mea încă două sute de 
duros. 

— Aşa mai merge. A, uite că băieţii au încărcat „marfa”. 
Te mai văd înainte de-a pleca din port? 

— O singură dată numai, pe urmă... să ne vedem 
sănătoşi! 

Căruţa porni şi avocatul se întoarse la castel. Era convins 
că nimeni nu va veni să-i zădărnicească de-acum încolo 
planurile. Dacă ar fi văzut însă rânjetul de pe buzele piratului 
la despărţire, care-şi zicea în gând că Mariano şi Cortejo îi vor 

aduce încă o groază de bani, n-ar mai fi fost atât de sigur de 
izbândă. 

A doua zi dimineaţa, pe când Amy Dryden ieşise să ia aer 
în grădină, se întâlni faţă-n faţă cu doctorul Sternau, care 
părea dus pe gânduri. 

— Ce e, doctore, la cine te gândeşti? îl întrebă ea glumind. 

— La dumneata, seniorita, răspunse el foarte serios. 

— Zău? Şi ce anume te face să te gândeşti la neînsemnata 
mea persoană? 

— Era mai mult o asociaţie de idei, ca să zic aşa. Plecarea 
dumitale apropiată mă ducea cu gândul la ţara îndepărtată 
care îţi va sluji în curând de patrie. 

— Vrei să spui Mexicul? Ai fost vreodată pe acolo? 

— Da. Am cutreierat pustiul Mapimi călare până la 
capitala ţării, unde am trăit chiar o bucată de vreme. De 
acolo am pornit în California, ca să cunosc mai de aproape 
viaţa căutătorilor de aur. 

— Serios? Ai fost în Mexic? Ce bine îmi pare că am găsit 
pe cineva care să-mi spună cum e pe acolo! Fiindcă, trebuie 
să-ţi mărturisesc sincer, mi-e o frică teribilă de ţinuturile 
acelea. Se zice că e tara groazei şi a crimei. Gândeşte-te la 
istoria ei. 

— Într-adevăr, istoria acestei ţări e scrisă cu sânge 
omenesc, şi astăzi încă moravurile ei nu sunt tocmai paşnice. 
Totuşi se exagerează. Mexic e una dintre cele mai frumoase 
ţări de pe suprafaţa globului, şi viaţa în capitală e cât se 
poate de animată. 

— Dar în provincie? Am auzit că bande întregi de tâlhari 
cutreieră ţinuturile, punând în primejdie viaţa oamenilor de 
ispravă. 

— E drept, zise doctorul zâmbind, că orice mexican are în 

el sânge de bandit, dar te deprinzi repede. 

— Cum poţi să te obişnuieşti să trăieşti la un loc cu astfel 
de oameni? strigă Amy speriată. 

— Foarte lesne, miss. Bandiţii aceştia sunt oameni foarte 
manieraţi. Faci cunoştinţă în societate cu un ofiţer superior de 
care eşti încântată, cu un magistrat cunoscut ca unul dintre 
cei mai drepţi judecători, cu un savant care te uimeşte prin 
ştiinţa lui; într-o bună zi te pomeneşti că o bandă de tâlhari 
dă năvală peste dumneata şi recunoşti în şeful ei pe ofiţerul 
superior de care ai rămas încântată, pe judecătorul integru, 
ori pe savantul care te-a uimit cu ştiinţa lui. Acestea sunt 
lucruri obişnuite la ei, şi nu te costă decât o dezamăgire şi o 
sumă mai mare sau mai mică de bani. Se vor purta foarte 
cuviincios cu dumneata, şi când acest sef de bandiți te va 
întâlni mai târziu într-un salon îţi va oferi braţul cu multă 
amabilitate, rugându-te să bine-voieşti a trece sub tăcere 
întâmplarea fără însemnătate la care ai fost martoră. 

Ştii că e cât se poate de romantic ce-mi spui dumneata! 
Atunci oamenii aceştia nu râvnesc la viaţa, ci la punga ta? 

— Mai totdeauna. Dar în provinciile îndepărtate e ceva 
mai primejdios. Cine încearcă să opună rezistenţă plăteşte cu 
viaţa curajul său. De aceea nu te poţi încumeta să te 
îndepărtezi prea mult de capitală, decât sub escortă militară. 
Totuşi, toate aceste primejdii sunt nimicuri faţă de cele prin 
care treci prin nesfârşitele savane sălbatice, unde te 
pândeşte moartea la tot pasul. Cine nu e înzestrat cu o putere 
într-adevăr uriaşă, nu e destul de bine înarmat, sau e lipsit de 
experienţă, acela nici să nu încerce. 

— Aşa am citit şi eu. E adevărat că oamenii care cutreieră 
savanele şi pustiurile pot descoperi orice urmă de om sau de 
animal? 

— Desigur. Se cere însă nu numai mult exerciţiu ci, înainte 
de toate, o agerime a ochilor care trebuie să fie înnăscută în 
om. Trebuie să întrebi, ca să zic aşa, fiecare grăunte de nisip, 
fiecare firicel de iarbă, fiecare mlădiţă; trebuie să iei în seamă 
sute de împrejurări la care altul nici nu s-ar gândi. 

— D-ta ai făcut toate astea? 

— Am fost nevoit s-o fac. 

— Atunci ai fost şi dumneata unul din acei vestiți 
cercetători care duc o viaţă atât de romantică? 

— La ordinele dumneavoastră, domnişoară! răspunse 
doctorul înclinându-se râzând. 

— Ah! cât aş vrea să am şi eu prilejul să văd un astfel de 
temerar! făcu Amy oftând. 

— Mă rog, dorinţa ţi se poate împlini chiar acum, dragă 
domnişoară, căci văd aci urme ce ne pot sluji de exemplu. 

Tot vorbind, ajunseră la capătul parcului care dădea în 
pădure. Un altul n-ar fi zărit urmele de paşi pe pietriş, dar 
ochiul experimentat al doctorului le zărise. 

— Urme? întrebă mirată englezoaica, eu nu văd nimic. 

— Te cred, miss Amy, se cere ochiul unui indian sau al 
unui cercetător al preriilor, care să poată recunoaşte că pe 
poteca aceasta lăturalnică au călcat peste noapte paşii mai 
multor inşi. 

— Peste noapte? Ştii că afirmaţia dumitale mă face să 
cred că s-a petrecut ceva neobişnuit? 

— Oh, s-ar putea să nu fie nimic, seniorita. Dar... se 
întrerupse el deodată şi o trase înapoi, stai te rog puţin pe 
loc, să nu calci peste urmele întipărite pe nisip. 

Se aplecă apoi, examina locul şi zise: 

— la uită-te şi dumneata, nu ţi se pare că se vede o urmă 
de picior? 

— Amy se aplecă, privi cu atenţie, şi răspunse: 

— Aşa e! 

— E o urmă de cizmă, cu tocul şi talpa lată, cum poartă de 
obicei marinarii şi pescarii. Uite colo alte urme la fel, toate 
proaspete, semn că oamenii au trecut pe aici nu de mult, 
probabil în cursul nopţii. 

— Pe cât ştiu eu, nimeni în castel nu poartă astfel de 
încălţăminte. 

— Atunci erau străini. Ştii că încep să am bănuieli... 

— Zău? întrebă fata cu frică.. 

— Da. Oamenii au venit încoace de la castel; să vedem 
din ce parte. 

Se luară după urme şi văzură că paşii duceau la uşa din 
spate. 

— A, strigă doctorul, ia te uită, au venit încoace pe alt 
drum, nu pe acela pe care s-au întors. Afacerea devine într- 
adevăr suspectă. Să mergem repede să vedem încotro s-au 
dus. 

Urmăriră paşii până la capătul parcului. Deodată Sternau 
se aplecă, se uită cu mare atenţie, şi zise: 

— Ceea ce văd e foarte ciudat, seniorita. A fost şi un om 
de la castel printre străini. Uite, urma asta e o urmă de 
gheată subţire. O să-i desenez conturul. 

Scoase din buzunar o bucată de ziar şi un creion, după 
care desenă exact conturul tălpii şi al tocului, astfel ca gheata 
să se potrivească bine pe hârtie. Căută apoi mai departe 
urmele şi scoase o exclamaţie de mirare. 

— Ce e? îl întrebă Amy îngrijorată. 

— Ceva foarte curios, răspunse el. Uite ce adânc sunt 
întipărite urmele în nisip, semn că oamenii duceau ceva greu 
cu ei. Şi aici, a, asta e şi mai ciudat! Aici a fost şi o căruţă, se 

văd bine dârele lăsate de roţi şi urme de copite. 

Se aplecă iar, văzu iarba câălcată, şi agăţat de un 
mărăcine, un smoc de păr. 

Sări în sus, smulse repede firele de păr şi rămase o clipă 
mut, alb ca varul la faţă. 

— Ştii dumneata, miss Amy, zise el cu glas tremurat, ce 
au dus străinii din castel până la căruţă? 

— Vai de mine, doctore, mă sperii! Ce era? 

— Un om. Uite câteva fire de păr care s-au agăţat de 
mărăcini când l-au lăsat jos în iarbă. 

— Un om? 

— Da. Firele sunt lungi şi negre ca ale locotenentului de 
Lautreville. În nici un caz nu e păr de femeie. 

Englezoaica se îngălbeni. 

— Senior de Lautreville? întrebă ea speriată. Şir, să ştii că 
s-a întâmplat o nenorocire! Să mergem repede să aflăm dacă 
lipseşte cineva de la castel. 

— Hm! mormăi doctorul, ceva neobişnuit pare să se fi 
întâmplat, dar o crimă nu cred să fie. Doar nu trăim în 
pădurile sălbatice ale Americii, ci într-o ţară civilizată; 
probabil că ne-am cam aprins fantezia cu aceste căutări de 
urine după sistemul cercetătorilor savanelor întinse. 

— Uiţi, se vede, că era cât p-aci să fii ucis chiar aci în parc 
pe când te plimbai cu Roseta. Şi atacul de mai deunăzi asupra 
noastră în drum spre castel? rosti fata tremurând de frică. 

— Bine zici, domnişoară, să ne întoarcem repede. Te rog 
însă să nu spui deocamdată nimănui nimic, lasă-mă pe mine 
să aflu ce s-a întâmplat. Mai întâi ele toate trebuie să-l 
cruţăm pe cât posibil pe bătrânul conte. E foarte slăbit, şi o 
emoție i-ar putea face rău. Du-te acum în salon şi fă-te că nu 
ştii nimic până ce nu vei vorbi cu mine. 

Pe când Amy urca scara, Sternau se duse în camera 
portarului, la uşa căruia stătea înşirată la ora aceea 
încălţămintea celor din castel. Scoase din buzunar bucata de 
ziar pe care desenase urma ghetei din parc şi găsi, în cele din 
urmă, o gheată care se potrivea. 

— A cui e gheata asta? îl întrebă el pe portar, care ieşise 
în uşă şi-l privea nedumerit. 

— A lui senior Gasparino Cortejo, răspunse portarul. 

— Bine, mulţumesc, atât am vrut să ştiu. zise el şi se duse 
la intendent să afle ce mai e nou la castel. 

— Nimic, senior doctore, toată lumea s-a sculat astăzi mai 
târziu din pricina chefului de aseară, răspunse Alimpo, 
zâmbind. Barem domnul locotenent a făcut-o pesemne lată, 
că nu s-a trezit nici până acum. 

— Atunci hai să-l trezim noi, senior Alimpo. 

— Oare nu s-ar supăra? 

— Nu cred. 

Găsiră camera locotenentului goală şi patul nedesfăcut, O 
oarecare dezordine dovedea că aci trebuie să se fi petrecut 
ceva neobişnuit. Văzură jos pe podele o bucată de frânghie ca 
acelea cu care măsoară marinarii adâncimea apei, şi pălăria 
pe care o purtase în ajun tânărul. 

Doctorul fu încredinţat acum că lui Lautreville i se 
întâmplase ceva. Întrebă pe toţi ai castelului, şi i se spuse că 
nimeni nu-l văzuse încă în dimineaţa aceea. Se îndreptă 
hotărât spre apartamentul lui Cortejo şi intră fără să bată la 
uşă. Îl găsi fumându-şi tacticos ţigara de după cafea. 

Notarul păru mirat de vizita doctorului şi-l întrebă cu 
răceală: 

— Mă rog, cu ce vă pot servi, domnule doctor? 

— Cu o lămurire, răspunse scurt doctorul. 

— S-auzim. Dar repede dacă se poate, nu sunt obişnuit să 
fiu deranjat aşa de dimineaţă. 

Spuse cuvintele astea cu un ton cât se poate de plictisit şi 
aproape necuviincios. 

Sternau însă nu se sinchisi deloc, se apropie de el şi-l privi 
ţintă în ochi. 

— Voi fi cât se poate de scurt, senior, cu condiţia ca şi 
răspunsul dumitale să fie tot atât de scurt şi, mai ales, precis: 
Unde e locotenentul de Lautreville? 

La întrebarea asta nu se aştepta avocatul. Se îngălbeni, şi- 
i trebui un timp ca să-şi revină în fire. Zise apoi rar şi apăsat: 

— Senior Sternau, mi se pare că ai greşit adresa; ce-mi 
pasă mie de locotenentul dumitale! 

— Cel puţin tot atât cât de oricare altă persoană de la 
castel. Trebuie să ştii că domnul de Lautreville a dispărut şi 
nu poate fi găsit nicăieri. 

— A dispărut? N-ai decât să-l cauţi. N-ar fi de mirare să fi 
fugit, bănuiam eu de mult că nu-i altceva decât un aventurier. 

— Lasă, că sunt aici alţi aventurieri pe care îi ştiu eu 
foarte bine, răspunse calm doctorul. Cine erau indivizii care 
au atacat împreună cu dumneata pe locotenent şi l-au dus în 
căruţa care aştepta la poarta parcului? 

Cortejo tresări. Credea că nu-i văzuse nimeni şi acum 
înţelese că fuseseră spionaţi. Dar îşi dădu seama că nu putea 
fi aşa, altminteri nu i-ar fi lăsat pe marinari să plece cu prada 
lor. Atunci, afirmaţia lui Sternau nu era decât o presupunere. 
Răspunse deci cu o indignare prefăcută: 

— Eşti nebun, domnule? Ori ai devenit somnambul ziua-n 
amiaza mare? Fii bun şi te cară, altminteri nu ştiu zău de ce 
aş fi în stare... 

Sternau zâmbi la ameninţare. 

— Ştii ce, senior Cortejo! Să dăm cărţile pe faţă. Mi-ai fost 
drag de când te-am văzut pentru întâia oară. De aceea te-am 
observat clipă cu clipă şi m-am convins că meriţi dragostea 
mea. Acum, când îţi cunosc adevărata valoare, tare mă tem 
că nu mă voi mai putea stăpâni, şi de atâta drag te voi 
strânge în braţe până te voi zdrobi! Ţi-am spus ce am avut de 
spus. Adios senior! Încheie doctorul făcând o plecăciune 
batjocoritoare şi ieşind din cameră.. 

Avocatul rămase ca trăsnit. 

— Ce-a fost asta? se întrebă el cuprins de mânie. Omul 
ăsta îşi bate joc de mine... mi-a ghicit planurile... Trebuie 
neapărat să-l înlătur. De unde ştie el ce s-a petrecut aseară şi 
că sunt şi eu amestecat în afacere...? Trebuie... trebuie să 
scap de el... cu orice preţ... chiar dacă m-ar costa o avere! De 
altfel, nori ameninţători plutesc deasupra capului meu; să-i 
împrăştiem cât mai e vreme... Contele... să-i dăm şi lui vreo 
câteva picături de otravă. L-aş omori, dar vreau mai întâi să 
văd dacă otrava face într-adevăr pe cineva să-şi piardă 
minţile. Şi-apoi... nebunia e mai rea decât moartea. Nebunul 
e pus sub tutelă şi Alfonso va fi stăpân pe toată averea, tot ca 
şi când ar fi murit contele. Voi învinge!... Trebuie să înving, 
chiar dacă aş avea pe dracul împotriva mea! 

În timp ce ticălosul îşi spunea acestea, Sternau adună pe 
toţi ai castelului şi le comunică dispariţia locotenentului de 
Lautreville şi urmele găsite în parc. Nu spuse însă nimic 
despre bănuiala pe care o avea împotriva notarului. 

Acesta se dusese în camera Clarissei şi se sfătuia cu ea ce 
e de făcut. Hotărâră să nu mai întârzie cu otrava, deoarece 
primejdia pentru ei sporea din zi în zi. 

Pe când Cortejo ieşea de la ea, se întâlni pe coridor cu 
servitorul contelui, care-i ducea cafeaua. Aşteptă până ce-l 

văzu ieşind, alergă în camera lui, luă sticluţa cu otravă şi 
alergă la conte cu un teanc de hârtii sub braţ. Contele stătea 
singur la masă. Purta un fel de cozoroc peste ochi, ca să nu-l 
supere lumina. Starea sănătăţii lui părea să fie cât se poate 
de bună şi era foarte bine dispus. 

— Bună dimineaţa, Cortejo, tocmai voiam să te chem, îl 
întâmpină bătrânul zâmbindu-i prietenos. 

— Oricând la poruncile dumneavoastră, din toate puterile 
mele şi cu tot devotamentul, răspunse acesta cu glas 
slugarnic. 

— Ştiu, dragul meu. M-ai slujit ani de-a rândul cu credinţă 
şi nădăjduiesc că va veni vremea să-ţi dovedesc recunoştinţa 
mea. Am fost poate aspru uneori, dar suferinţele pe care le 
înduram, trupeşti şi sufleteşti, erau pricina. Şi-acum, când 
Dumnezeu s-a milostivit şi mi-a redat vederea, vreau să-i văd 
pe toţi an jurul meu fericiţi. Ai vreo dorinţă, Cortejo? Spune-o 
şi ţi-o voi împlini pe dată. 

— Eu nu cer niciodată nimic pentru mine, domnule conte, 
răspunse el mândru. Rugămintea pe care o să v-o fac acum e 
pur comercială. Îmi daţi voie să vă citesc copia contractului 
cu arendaşul Antonio Firenza? 

— Să mi-o citeşti? Stai să încerc, poate că voi putea s-o 
citesc singur. Doctorul Sternau a plecat la Barcelona şi vreau 
să-i fac o surpriză la întoarcere spunându-i că pot citi fără să- 
mi obosesc ochii. 

Cortejo îi întinse actele. De ce-i tremura mâna? Cuvintele 
contelui erau pricina emoţiei care-l stăpânea. Aşadar, 
doctorul se dusese la Barcelona. Pentru ce? Ştia el că Mariano 
fusese transportat acolo? 

Contele se apropie de fereastră ca să citească actul de 
arendare şi făcu semn cu mâna notarului să ia loc. Acesta se 

aşeză cât mai aproape de măsuţa pe care se afla ceaşca plină 
încă, în vreme ce bătrânul citea cu glas tare. Pe când glasul 
lui acoperea orice alt zgomot, Cortejo scoase din buzunar 
sticluţa cu otravă şi picură trei picături în ceaşcă, apoi se 
aşeză iar pe scaun. 

— Contractul e întocmai cum l-aş fi dorit; acum să-l 
iscălesc şi trimite-l arendaşului, să-l iscălească şi el, zise 
contele; după ce sfârşi se apropie de masă, întinse notarului 
hârtiile şi începu să-şi soarbă cafeaua. 

Cortejo îi urmărea mişcările încordat. Nu simţea nici milă, 
nici îndurare. Un suspin de uşurare ieşi din pieptul lui când îl 
văzu pe conte deşertând ceaşca până la fund. Întrebă apoi cu 
supunere dacă mai are vreun ordin de primit. 

— Aş mai avea să-ţi fac o rugăminte, dragul meu, 
răspunse contele. M-am gândit să-l numesc pe doctorul 
Sternau medicul casei. Fă un concept de angajament prin 
care să se prevadă, în afară de casă şi masă la castel, o leafă 
anuală de o mie de duros, pe care doctorul o va primi oricând 
la cerere. Acum poţi să pleci, Cortejo, şi îţi mulţumesc încă o 
dată pentru credinţa de care ai dat dovadă întotdeauna faţă 
de mine. 

Cortejo se înclină şi ieşi. 

— O mie de duros! mormăi el. Ca să trăiască toată viaţa 
ca un baron; lasă că-l fac eu să-i treacă pofta de bogăţie... Mă 
duc după el la Barcelona, în vremea asta otrava îşi va face 
efectul în lipsa mea şi nimănui nu-i va trece prin minte să mă 
bănuiască. 

Nu trecu nici o jumătate de ceas şi ticălosul se afla pe 
drumul pe care apucase Sternau. După o altă jumătate de 
ceas, Alimpo, intendentul castelului, bătea la uşa contelui ca 
să-l întrebe ceva. Ca slugă veche ce era, îi era îngăduit să 

intre neanunţat. Îl auzi pe conte gemând şi tânguindu-se. 
Speriat, deschise uşa şi rămase înmărmurit. Bătrânul stătea 
ghemuit într-un fotoliu şi murmura cuvinte neînţelese. 

— O, nu-mi faceţi nimic... se ruga el. Eu nu ştiu... nu ştiu 
cine... cine sunt! 

Intendentul nu era un erou, dar dragostea pentru stăpânul 
său îi dădea curaj. În loc să fugă”, se apropie de el şi strigă 
deznădăjduit: 

Domnule conte, don Marinei, am venit să vă întreb... 

— Nu mai întreba... nu... nu mai ştiu... nimic..., se tânguia 
bătrânul. 

— Sfinte Dumnezeule, ce s-a întâmplat? Stăpâne, sunt eu, 
Alimpo... 

— Alimpo? Alimpo? întrebă contele îngândurat. Se ridică 
apoi din fotoliu, făcu un pas înainte şi zise cu hotărâre: 
Alimpo, aşa e, eu sunt Alimpo... Acum ştiu... ştiu... sunt 
Alimpo! 

Privirea lui stinsă căpătă viaţă; el începu să se plimbe prin 
cameră murmurând, aci cu bucurie, aci îndurerat: 

— Da, da, eu sunt Alimpo, acum ştiu cine sunt... Mă 
cheamă Alimpo. 

Bietul intendent îşi pierdu capul. Alergă zăpăcit la contesă 
şi strigă împreunându-şi mâinile: 

— Seniorita... vă rog... nu vă speriaţi... s-a întâmplat ceva 
îngrozitor... ceva... 

— Ce... ce s-a întâmplat? bâigui ea. 

— A înnebunit cineva... 

— Cine a înnebunit? Hai, spune mai repede...! 

— Don... don Manuel... Domnul conte a... a înnebunit! 

— Tata?! strigă ea îngrozită. Îşi reveni însă numaidecât şi 
zise zâmbind: vorbeşti prostii, Alimpo... 

— Nu, nu, don Manuel e într-adevăr nebun. 

— Şi ce te face să crezi că e nebun? întrebă ea tot 
zâmbind. 

— Când am intrat la dumnealui stătea ghemuit într-un 
fotoliu şi mârâia ca un câine. Privea cu ochi sticloşi şi se ruga 
de mine să nu-i fac nimic. A uitat cine e, şi crede că este 
Alimpo, adică eu. 

Roseta îl privi cu neîncredere, totuşi o luă pe prietena ei 
de braţ şi porni în fugă spre camera contelui, urmată de 
intendent. Când păşiră pragul, îl găsiră pe bătrân plimbându- 
se de colo până colo prin odaie, repetând mereu aceleaşi 
cuvinte. O clipă rămase ca trăsnită, apoi se lăsă moale în 
braţele prietenei ei. Se dezmetici însă repede şi se repezi la 
conte. 

— Tată, ce-i cu tine, pentru Dumnezeu? Bătrânul se opri 
din mers, o privi în neştire şi întrebă cu nepăsare? 

— Ce-i cu mine? Nu ştiu, dar să nu-mi faci nimic rău... 

— Tată, tată, izbucni ea în plâns strângându-l la piept, nu 
mă mai cunoşti? 

— Să te cunosc? Nu cunosc pe nimeni. Eu sunt Alimpo. 

— Nu, nu eşti Alimpo, eşti tatăl meu, tatăl meu scump şi 
drag... Vino-ţi în fire, tată, te rog... 

Îi mângâie obrajii, îl dezmierdă, îl sărută pe faţă şi pe păr, 
dar el rămase nepăsător. În cele din urmă o dădu la o parte 
strigându.-i: 

— Lasă-mă, nu mă strânge aşa că acuma ştiu cine sunt. 
Eu sunt Alimpo, da, sunt Alimpo! 

Roseta căzu cu inima frântă pe un divan şi începu să 
plângă cu amar pe când bătrânul se uita la ea cu ochii lui 
sticloşi, fără viaţă. 

— Nu plânge, că doar nu ţi-am făcut nimic, eu sunt 

Alimpo, repetă el. 

— Doamne! Ce e de făcut? se tânguia biata fată. 

— Doctorul nu e la castel? întrebă Amy îndurerată. 

— Doctorul? strigă Roseta sărind în picioare. Cum de nu 
m-am gândit îndată? El, numai el îl poate salva. Dar e plecat 
la Barcelona. Alimpo, trimite imediat un om călare să-l aducă 
îndărăt. 

— La Barcelona? Dar unde a tras? întrebă intendentul 
vrând să se repeadă pe uşă. 

— Ah, Doamne, nu ştiu! Trimite doi, trei, zece oameni 
după el. Să gonească cât pot, să nu cruţe caii... Aici e viaţa 
unui om în joc! strigă Roseta ca scoasă din minţi. 

Contele Alfonso se afla în camera Clarissei, când văzu 
ieşind câţiva călăreţi pe poartă în goana cailor. 

Trebuie să se fi întâmplat ceva neobişnuit, zise el. Încotro 
or fi alergând aşa? A, au luat-o pe şoseaua care duce la 
Barcelona. 

— Du-te de vezi ce e, îl sfătui maică-sa. În situaţia noastră 
orice lucru poate fi de mare însemnătate, cu atât mai mult cu 
cât pare să fie ceva serios la mijloc. 

În clipa aceea Alfonso îl văzu pe intendent trecând buzna 
prin curte. Deschise fereastra şi-l întrebă: 

— Cine a trimis ştafetele acelea? 

— Eu, domnule conte, răspunse Alimpo. 

— Unde? 

— Da Barcelona. 

— Cu ce însărcinare? 

— Mi-a poruncit seniorita Roseta să trimit după domnul 
doctor. 

— Ce nevoie e de doctor? 

— Don Manuel s-a îmbolnăvit pe neaşteptate. Mi se pare 

că... 

— Ei, câ...? 

— Şi-a pierdut minţile... 

— Ei drăcia dracului, zise Alfonso încremenit. Un bun 
observator ar fi văzut însă că în ochii acestuia sclipi un fulger 
de mulţumire. Se stăpâni totuşi, şi zise prefăcându-se 
îndurerat: 

— Bine, mă duc îndată să văd ce e. 

Cum se îndepărtă intendentul, Clarissa, care auzise tot, îl 
apucă pe Alfonso de mână şi izbucni în strigăte de bucurie: 

— Am câştigat, Alfonso! Suntem stăpâni pe situaţie! Ştii tu 
cine a provocat nebunia contelui? 

— Cine? întrebă el cu mirare. 

— Tatăl tău! 

— Cu neputinţă! Cum poţi face pe cineva din bun, 
zdravăn, nebun? 

— Şi cu toate acestea, aşa e. Gasparino nu mi-a povestit 
amănuntele, m-a asigurat însă aseară că astăzi se va 
întâmpla ceva cu contele. 

— Ideea e minunată. Nu s-a făcut nici o crimă şi, totuşi, 
iată-mă stăpân pe averea contelui! replică bucuros Alfonso, 
crezându-se sigur pe viitorul său. 

Când ajunse la Barcelona, Cortejo se duse de-a dreptul în 
port la Landola. 

— Deşi nu te-aşteptam aşa de curând, ai făcut foarte bine 
că ai venit, îi zise acesta. Hârtiile îmi sunt toate în regulă şi 
de-abia aştept să ridic ancora. 

— Foarte bine o să faci. Pleacă, şi cât mai curând cu 
putinţă, îi răspunse îngrijorat notarul. 

— De ce? Nu cumva s-a întâmplat ceva neplăcut? 

— Nu, venisem numai să-ţi spun că urmele căruţei au fost 

văzute şi se bănuieşte cine a fost transportat în ea. Peste un 
ceas trebuie să sosească la Barcelona cineva care ţi-a luat 
urma. 

— N-are decât să sară în apă şi s-o pornească înot după 
mine! Ai timp să facem socotelile? 

— Da. 

— Foarte bine, într-un sfert de ceas suntem gata şi pe 
urmă ridic ancora. 

— Ce-ţi face prizonierul? 

— Mulţumesc de întrebare; e bine sănătos, închis în cală. 
Până acum nu i s-a dat nimic de mâncare şi de băut, şi nu i s- 
a îngăduit să vorbească: 

— Trebuie să moară cu orice preţ! Nu uita învoiala 
noastră. 

— Fii fără grijă. Acum haidem jos în cabină să ne socotim. 

— După o jumătate de ceas Cortejo se afla iar pe uscat şi 
„La Pendola” ridica ancora. 

Când doctorul Stern au părăsi Rodriganda, văzu că urmele 
căruţei duceau la şoseaua care leagă Levida de Barcelona. 
Aci însă urmele se amestecau cu multele făgaşuri lăsate de 
căruțele şi carele ce trecuseră pe acolo spre oraş. 

Sternau nu prea avea acum după ce să se orienteze, dar, 
spre norocul lui, văzu lângă şosea un cioban care-şi păştea 
oile şi care fusese probabil peste noapte acolo. Se apropie de 
el şi-l întrebă: 

— la spune, flăcăule, ai fost azi-noapte tot aici? 

— Da, senior, răspunse ciobanul. 

Doctorul îi arătă o piesă de argint şi-l întrebă mai departe: 

— A trecut multă lume pe şosea? 

— Nu, numai o căruţă care s-a îndreptat spre Rodriganda. 

— Pe la ce ceas? 

— Cam cu vreun ceas înainte de miezul nopţii, poate să fi 
fost şi mai devreme. 

— Şi ai văzut-o întorcându-se? 

— Da, la vreo două ceasuri după ce-a trecut. 

— Cine era în căruţă? 

— Păi... au fost mai mulţi inşi. 

— Cunoşti pe vreunul din ei? 

— Nu. 

— Nu cumva ai băgat de seamă ce fel de straie purtau? 

— Pare-mi-se că portul le era cam ca al marinarilor. 

— Bine, mulţumesc băiatule, na, tine! Încheie doctorul şi-i 
aruncă moneda de argint. 

Dădu pinteni calului şi porni mai departe pe şosea. Multe 
nu aflase, avea totuşi un punct de plecate. Se oprea la toate 
cârciumile şi întreba dacă nu văzuse cineva o căruţă cu nişte 
marinari trecând pe acolo. Ajunse astfel la un han unde se 
cunoştea după grajd că era loc de popas pentru drumeţii 
călări şi căruţe. Descăleca şi intră în cârciumă. 

Cârciumarul era un bătrânel simpatic şi guraliv, care 
începu numaidecât să-l descoase. 

— Încotro, senior? 

— La Barcelona cred, nu ştiu încă bine, răspunse Sternau 
cu gândul aiurea. 

— Aha, ceva treburi în drum, nu-i aşa? Zise bătrânul 
zâmbind. 

— Caut o căruţă care trebuie să fi trecut azi-noapte pe- 
aici. 

— O căruţă? Hm! Poate c-am văzut-o... 

— Sunt bătrân, senior, şi nu prea mai sunt bun de treabă, 
de aceea stau mai toată vremea la fereastră şi casc gura la 
cine trece pe şosea. Ce fel de căruţă era? 

— O căruţă trasă de doi cai şi încărcată cu nişte marinari, 
ori cam aşa ceva. 

— Aşa? Şi cam pe la ce oră crezi c-o fi fost? 

— După cât bănuiesc, au trecut în sus pe la zece, şi s-au 
întors după vreo patru ceasuri. 

— Chiar aşa precum zici, senior, încuviinţă bătrânul. 

— l-ai văzut dumneata, moşule? 

— Când s-au întors nu i-am putut vedea, fiindcă era 
întuneric, dar când au trecut s-au oprit niţel la cârciumă. 

— A! Uite, îţi dau moneda asta de aur dacă-mi spui a cui 
era căruţa, zise repede Sternau arătându-i o piesă de aur. 

Ochii bătrânului luciră de bucurie. Era sărac, şi hanul lui o 
cârciumă dărăpănată nu-i prea aducea cine ştie ce câştig, aşa 
că banul de aur i-ar fi prins tare bine. 

— Dă-l încoa, senior! zise el zâmbind. Pentru atâta bănet 
o să afli mai mult decât vrei. Căruţa e a unui hangiu din 
Barcelona. Pot să jur pe cruce. 

— Era şi el cu ceilalţi în căruţă? 

— Ce e nebun? Cu Landola nu e bine să intri-n cârd... 

— Cine e Landola ăsta? 

— Un căpitan de corabie. „La Pendola” îi zice corăbiei. 

— Ce amestec are Landola în afacerea noastră? 

— Sfântă Fecioară! Păi el stătea pe capră şi făcea pe 
vizitiul... Pesemne că se ducea la Rodriganda să se 
întâlnească cu senior Gasparino Cortejo. 

— Cum, se cunosc? 

— Ba bine că nu! Gura lumii zice precum că fac şi afaceri 
între ei, afaceri nu tocmai curate... Henrico ăsta e omul 
dracului... o viaţă de om pentru el e un fleac! Cic-ar fi pe 
jumătate pirat, eu zic că pe de-a-ntregul. Am auzit că face 

negoţ şi cu „abanos”!. 

— Şi Cortejo e tovarăş cu el? 

— Chiar aşa, senior. Stai să-ţi spun. Dumneata îl cunoşti 
pe contele de Rodriganda? 

— Aşa, puţin. 

— Contele Manuel de Rodriganda a fost multă vreme 
bolnav de ochi şi la urmă a orbit. Ce era să facă omul? Şi-a 
lăsat toate afacerile pe seama administratorului său. 

— E şi de-nţeles... 

— Apoi, contele e tare bogat, şi administratorul, adică 
senior Cortejo, e un mare pungaş. Ce să-ţi mai spun? Ai 
înţeles dumneata cum vine treaba... 

— Perfect! 

— Ca să nu se afle că o parte din averea contelui a trecut 
la el, Cortejo şi-a pus o sumedenie de bani în negoţul pe 
mare. S-a întovărăşit cu Landola şi-şi împart câştigul pe din 
două. 

— Eşti sigur de ceea ce spui? 

— Aşa zice lumea. Da mi-a ajuns şi mie ceva la ureche 
aseară, când au băut marinarii lui câteva kile aici în cârciumă, 
măcar că se fereau de mine. 

— N-ai auzit pentru ce se duceau la Rodriganda? 

— De auzit n-am auzit, dar la cine era să se ducă Bandola 
dacă nu la Cortejo? 

În clipa aceea un cal plin de spume se opri în fata 
cârciumii şi un om care zărise calul doctorului priponit 
descăleca. 

— Bine că v-am găsit, senior! zise omul gâfâind. Am fost 
trimişi mai mulţi odată de la castel ca să dăm de 
dumneavoastră 


1Negoţ cu sclavi negri. 

— Cine v-a trimis? 

— Contesa. Zicea să poftiţi numaidecât, fiindcă domnul 
conte s-a îmbolnăvit pe neaşteptate. 

— Ce are? 

— Păi... s-a scrântit la minte. 

— Nu se poate! 

— Ba e chiar aşa cum vă spusei, senior. 

— Bine. Bea un vin şi hai repede înapoi la Rodriganda. 

Deodată doctorul îşi schimbă gândul. 

— Ştii ce, băiete? zise el argatului. Pleacă numaidecât la 
Barcelona şi caută să afli când porneşte corabia „La Pendola” 
din port. Ai înţeles ce vreau să-ti spun? 

— Înţeles, senior! 

— Bine. Dar fiindcă s-ar putea să fie şi senior Cortejo în 
oraş fă aşa încât să nu te vadă. O să-ţi dau un bacşiş bun 
când te vei întoarce. 

Cele trei ceasuri de drum până la castel Sternau le făcu 
într-un singur ceas. O găsi pe Roseta frângându-şi mâinile de 
disperare, pe când Amy încerca zadarnic s-o consoleze. Când 
se apropie de bolnav, acesta gemea şi se ruga cu glas 
plângăreţ: 

— Nu-mi faceţi nimic... eu sunt... eu sunt Alimpo... 

— Cine zici dumneata că eşti? se răsti doctorul la el 
privindu-l ţintă. 

— Eu sunt... Alimpo, răspunse bătrânul îngândurat. 

— Nu-i adevărat! Adu-ţi aminte bine! Eşti... eşti... ei? 

— Sunt Alimpo... murmură glasul plângăreţ al contelui. 

— Taci, ticălosule! Tu nu eşti Alimpo! Să-mi spui 
numaidecât cine eşti, auzi! zbieră doctorul şi izbi cu pumnul 
în tăblia patului. 

Fetele îl priveau îngrozite, pe când bolnavul se ghemuia 

sub plapumă. 

Sternau însă trase jos plapuma de pe el şi răcni iar: 

— Hai, ce mai stai? Te-am întrebat cine eşti, răspunde! 

Bolnavul se zvârcolea în pat şi se tânguia: 

— Nu-mi faceţi nimic... eu. sunt... Alimpo... 

Acum doctorul se întoarse spre Roseta şi-i zise: 

— Vă rog să mă iertaţi că am procedat astfel, dar n-aveam 
încotro. Credeam că frica îl va face să-şi vină în fire. Văd însă 
că e degeaba. Să mi se aducă îndată gheaţă, şervete şi un 
vas, ca să-i las sânge şi să-l fac să verse. 

— E în primejdie de moarte? întrebă Roseta, speriată. 

Doctorul însă nu-i răspunse şi o trimise să-i aducă lucrurile 
cerute. 

— Ce-a mâncat astăzi contele? întrebă Sternau. 

— Doar o cafea, răspunse Roseta. 

— Cine i-a preparat-o? 

— Chiar eu cu mâna mea. 

— Şi cine i-a adus-o? 

— Feciorul. 

— Don Manuel a fost otrăvit. 

— Doamne! strigă Roseta şi căzu deznădăjduită într-un 
fotoliu. Cu ce? 

— Cu „Pohon Upas”, o otravă groaznică, al cărei efect îl 
cunosc foarte bine. Ti-am spus, contesă, deşi n-ar fi trebuit. 
Totuşi, n-am pierdut speranţa că-l pot salva pe conte. Să vină 
îndată un servitor să-mi ajute să-i las sânge bolnavului. 

Când sângele ţâşni negru ca păcura din vena bolnavului, 
doctorul porunci să prindă cineva câteva muşte şi să le lase 
peste ligheanul cu sânge. Muştele gustară din sânge, apoi 
începură să tremure şi muriră toate aproape îndată. 

— Nu m-am înşelat, zise medicul, e „Pohon Upas”. După 

cantitatea care i-a fost dată contelui se vede bine că ticălosul 
criminal a avut intenţia nu să-l omoare, ci să-l facă să-şi 
piardă minţile. 

— Şi crezi că e vreo speranţă să scape? întrebă Roseta 
tremurând. 

— Da. Trebuie să găsesc acum antidotul. Efectul pe care-l 
are otrava dată în doză mică este că omul înnebuneşte şi nu-i 
rămâne în minte decât persoana pe care a văzut-o în clipa din 
urmă sau ceea ce făcea în momentul acela. De aceea contele, 
care l-a văzut chiar atunci pe Alimpo, credea că el e acela şi 
nu-şi mai aducea aminte de nimeni şi de nimic. 

— Şi când vrei să-i dai antidotul? întrebă Roseta 
îngrijorată. 

— În nici un caz astăzi sau mâine. Deocamdată bolnavul 
are nevoie de multă linişte şi somn. Luarea de sânge l-a slăbit 
foarte mult. Acum să-l lăsăm să doarmă. 

16. Ţiganii 


Tocmai spre seară se întorcea şi Gasparino Cortejo de la 
Barcelona. Începuse să se întunece şi mai avea încă vreun 
ceas de drum, când îşi opri deodată calul în loc. Văzu pe o 
întindere mare de la marginea pădurii un sălaş de ţigani. Pe 
un foc de vreascuri clocotea o căldare pusă pe nişte pirostrii. 
O bătrână învârtea cu un linguroi în fiertura din căldare. 

— Nu cumva o fi Zarba? se întrebă Cortejo în gând. Bine s- 
ar mai nimeri! 

În vremea asta îl zăriră şi ţiganii, şi într-o clipă fu 
înconjurat de o droaie de puradei. 

— Nu vrei să-ţi ghicesc în ghioc, senior? îl întrebă o 
ţigancă tânără şi voinică. 

— Dă-te la o parte, fa! Eu ştiu să ghicesc mai bine ca 
tine... Zău aşa, boierule! strigă o ţigancă bătrână şi urâtă ca 
muma-pădurii. 

— Dă-mi un gologan, săru-mâna... se milogeau câţiva 
puradei, atârnându-se de coama calului. 

Cortejo zâmbi zărind la câţiva paşi de el un ţigan tânăr şi 
chipeş care-l privea supărat pe străin, 

— la ascultă, flăcăule, nu cumva eşti Garbo? Ce te uiţi aşa 
la mine, nu mă mai cunoşti? îi strigă notarul. 

Flăcăul se apropie, privi pe sub borurile largi ale pălăriei şi 
zise mirat: 

— A, senior Cortejo! Zău că nu te-am recunoscut! Nu 
cumva ai vreo lulea de tutun? 

— Am, dar ţi-aş da mai mult decât atât dacă..., răspunse 
notarul curmându-şi însă deodată vorba. 

— Hai, dă-i drumul, senior, ştii că nu mă dau în lături când 
e vorba de câştigat biştari!... Ai vreo treabă de făcut? 

— Se prea poate. Baba Zarba e şi ea cu voi? întrebă 
Cortejo ocolind răspunsul. 

— Da. Uite-o colo, lângă foc. 

— Bine. Ţine calul până mă întorc. Notarul descăleca, 
dădu frâul ţiganului şi se apropie de bătrână. 

— Bună ziua, zise el. 

Țiganca îşi văzu de treabă, şi întrebă fără să întoarcă 
măcar capul: 

— Cine e? 

— Un prieten de demult. 

— Cum îl cheamă? 

— Uită-te şi o să ştii. Oare floarea de odinioară a ţiganilor 
să fie oare acum atât de mândră încât nici nu vrea măcar să- 
şi vadă foştii admiratori? 

Bătrâna se întoarse încet spre notar. E greu de cunoscut 
după chip vârsta unei ţigănci bătrâne. Nici la aceasta nu se 
puteau ghici anii, dar se vedea bine că femeia trebuie să fi 
fost odinioară, de o rară frumuseţe. 

— A, Cortejo! zise ea prietenoasă şi veni sprijinindu-se 
într-un baston spre el. Drept e că era îmbrăcată în zdrenţe, 
dar mergea mândră şi maiestuoasă ca o regină. 

— Spune, tot mai trăieşti, senior? zise ţiganca măsurându- 
| cu ochii ei sclipitori. Credeam că eşti de mult în fundul 
iadului. 

— Ha-ha-ha! râse el, tot glumeaţă după cum te ştiu! De 
când eşti pe-aici?! 

— Numai de la amiază. 

— Aha, de-aceea nu v-am văzut azi-dimineaţă când am 
trecut. Dar ia spune, Zarba, tot prieteni am rămas, nu-i aşa? 

— Da, răspunse ea, privindu-l iscoditor pe sub gene. 

— Ori am fost cândva supăraţi? 

— Nu-mi aduc aminte de aşa ceva, măcar că ne-ai plătit 
cam puţin cu afacerea aia din urmă. 

— Glumeşti, pesemne, Gasparino plăteşte întotdeauna 
împărăteşte. 

— Ştiu, dar cere în schimb muncă grea şi primejdioasă. 

— Ca de pildă astăzi. Care sunt preţurile de acum? 

— Tot cele dinainte. 

— Pentru... un mort? 

— Cinci sute de duros. 

— Un dispărut? 

— Două sute. 

— De furat un copil? 

— O sută. 

— De deschis un mormânt? 

— Cincizeci. 

— Aşa e, tot preţurile vechi. Ştii ca de când nu ne-am mai 
văzut am fost silit să lucrez cu altcineva? 

— Ştiu, cu căpitanul Landola. Eşti mai mulţumit de el 
decât de noi? 

— Nu prea. Aşadar, un mort costă cinci sute de duros? 

— Da, unul de rând. 

— Dar un conte, de pildă? 

— Cum adică... nu cumva...? şi Zarba arătă cu mâna în 
direcţia castelului Rodriganda. 

— Hm, tot ce se poate, răspunse Cortejo zâmbind. 

— Să moară ori să dispară? 

— Nu e încă hotărât. Care ar fi preţul? 

— Nu e încă hotărât... râse tiganca. Dintr-acolo venim. 

— Da? Şi ce mai e pe la castel? Nimic nou? 

— Ba da, am auzit că bătrânul conte s-a îmbolnăvit pe 
neaşteptate. 

— De ce boală? 

— Nu ştiu, aud că-l caută un neamt, doctorul Sternau. 

— Nu prea cred că o să-l tămăduiască... 

— Aha, bănuiesc ce e... boala asta nu e lucru curat, ţi-ai 
vârât coada la mijloc... 

— Mai ştii! râse Gasparino. Pe doctorul ăsta o să ai prilejul 
să-l cunoşti şi tu peste puţin. Ce faci diseară? Poţi să te repezi 
până la capătul parcului? 

— În ce loc să te aştept? 

— La poarta care dă în pădure. 

— Bine, vin. 

Cortejo încalecă şi porni spre castel. Aici domnea o linişte 
şi o tăcere adâncă. Află de la Clarissa cele întâmplate şi că 
doctorul Sternau ştie cum se numeşte otrava care-i fusese 
dată contelui. 

— Afurisitul ăsta le ştie pe toate! mormăi Cortejo cu 
necaz. Dacă într-adevăr cunoaşte ce fel de otravă i s-a dat 
contelui, ştie atunci cu siguranţă şi care-i antidotul. 

— Există un astfel de antidot? întrebă Clarissa. 

— Da. 

— Am auzit zvonindu-se în castel că atunci când contele 
îşi va recăpăta minţile îl va recunoaşte pe acela care i-a dat 
otrava. Nu vrei să fii sincer cu mine, Gasparino, şi să-mi 
spui...? 

— Voi femeile nu trebuie să le ştiţi pe toate! Îi curmă el 
vorba. Atât pot să-ţi spun doar: contele nu trebuie să-şi 
recapete minţile. 

Cortejo se duse în camera lui şi începu să se plimbe agitat 
de colo până colo, chibzuind, până când în cele din urmă luă 
o hotărâre, pe care trebuia s-o ducă la îndeplinire cu orice 
preţ. leşi apoi din castel şi se furişă în parc, căutând de data 

asta să nu i se cunoască urmele. O găsi pe Zarba aşteptându- 
l. 

— Ei, ce-i cu contele? întrebă ea. 

— Trebuie să moară. 

— Cum adică? De boală? 

— Nu, de mâna voastră. 

— O să te coste multe parale... 

— Cât ceri? 

— Păi... treaba e grea de tot. 

— Ştiu. Mi-am şi făcut planul. Don Manuel trebuie să 
moară, adică să-şi zdrobească oasele. 

— Să-şi zdrobească oasele? întrebă ţiganca neînţelegând. 
De ce tocmai o moarte atât de cumplită? 

— Fiindcă e nebun. 

— Am înţeles! E păzit, ca orice nebun, se-nţelege! Scapă 
de sub pază şi, se aruncă într-o prăpastie de sus, de pe vreo 
stâncă. Asta vrei să spui, nu-i aşa? 

— Chiar aşa, încuviinţă notarul... 

— Foarte bine, dar cum putem pătrunde la el, dacă e atât 
de bine păzit? 

— Paznici anume n-are. Fiică-sa sau doctorul sunt mereu 
în apropierea lui, mai bine zis în camera de-alături. O altă uşă 
a camerei lui dă în bibliotecă. Cheia e la mine. Eu vă dau 
drumul înăuntru şi pe urmă e treaba oamenilor tăi să facă 
cum cred. 

— Garbo îi va conduce. 

— Bine, îl ştiu destoinic în astfel de lucruri. Aşadar, cât 
ceri pentru afacerea asta dacă izbuteşte, bineînţeles? 

— Trei mii de duros. 

— Cum?... Ce-ai spus?... Eşti nebună pesemne! 

— Senior, mă cunoşti. Preţuri mari şi treabă bună! 

— Hm! Şi când vrei să-t i dau banii? 

— După ce voi sfârşi treaba. Vezi că-s cinstită... 

— Bine, ne-am înţeles! 

— Dar ce-mi ziceai azi, că să-mi bag bine în cap numele 
doctorului? 

— Pentru că şi el trebuie să dispară. Nu imediat, fiindcă 
două morţi deodată ar da de bănuit. 

— Şi ce moarte i-ai hotărât? 

— Das că vorbim noi pe urmă, deocamdată să ne vedem 
scăpaţi de conte. 

— Când vrei să ne-apucăm de treabă? 

— Mâine. Vino la miezul nopţii tot aici. lei şi tu parte la 
tărăşenie? 

— Nu. Astea-s treburi de bărbaţi. N-ai destulă încredere în 
Garbo? 

— Ba da. 

— Atunci, noapte bună senior. 

— Noapte bună! 

Cum plecă notarul, o umbră răsări de după un copac şi se 
apropie de ţigancă. 

— Ai auzit tot, Garbo? întrebă ea. 

— Da. 

— Aşadar, e vorba de contele Manuel. Vrei să-l ucizi? 

— Nu, Zarba. Omul ăsta ne-a făcut numai bine, si-i 
datorăm recunoştinţă. 

— Dar trei mii de duros sunt parale nu glumă! 

— Ştiu. De aceea am plănuit ceva. Am auzit azi în sat la 
Loriba că zilele astea a murit acolo brutarul. 

— A, am înţeles! zise baba zâmbind. 

— Îl dezgropăm pe brutar... 

— ÎI îmbrăcăm cu hainele contelui... 

— ... şi-l aruncăm de pe stâncă jos în prăpastie. 

— Cred că o să meargă treaba, Garbo. Dar ce facem cu 
contele? 

— Îl ascundem. Ne poate aduce pe urmă multe parale 
afacerea asta. 

— Să-l ascundem, dar unde? 

— În far, la prietenul meu Gabrillon. 

— Bine zici. N-are să-i treacă nimănui prin gând să-l caute 
acolo. 

— Zii, te-nvoieşti cu planul meu, Zarba? 

— Da. Multe parale o să-i mai stoarcem noi ticălosului 
ăstuia de avocat de-acum încolo... Acum, haidem! 

Când văzură că locotenentul de Lautreville nu apăru nici a 
doua zi la castel, toţi fură încredinţaţi-că i se întâmplase o 
nenorocire. Sternau găsi cu cale că e mai bine să nu spună 
încă nimănui nimic despre bănuielile lui, mai ales că pentru 
moment toată grija lui era îndreptată spre starea în care se 
afla bătrânul conte. 

Acesta părea să fie grozav de slăbit. Zăcea dus, şi nu se 
trezea decât atunci când îi aduceau mâncarea. Murmura 
câteva cuvinte, printre care revenea mereu numele lui 
Alimpo, apoi cădea iar în toropeala de mai înainte. 

Nici Alfonso, nici Cortejo şi nici Clarissa nu călcau în 
camera bolnavului. Stăteau mereu împreună şi ţineau sfat 
între ei. Alfonso zicea că se va adresa tribunalului ca să-l 
pună în stăpânirea averii, dar Cortejo îl sfătui să mai aştepte 
o zi. 

La vreo trei sferturi de ceas de drum de Rodriganda se 
afla satul Loriba. Groparul, care locuia în sat, acoperise 
groapa brutarului numai pe jumătate, cu gând să vină peste 
vreo două zile să arunce şi restul de pământ peste mort. 

Era o noapte fără lună, dar la lumina stelelor se putea 
vedea destul. Câţiva inşi se apropiau tiptil de cimitir. Vreo doi 
din ei rămaseră de pază la poartă, pe când alţi cinci săriră 
gardul şi intrară în cimitir. 

— Ştii bine că ăsta e mormântul? întrebă unul din ei 
oprindu-se la groapa pe jumătate astupată. 

— Da, am cercetat şi am aflat că în afară de brutar n-a 
murit nimeni de vreo lună în sat. 

Dădură pământul la o parte, scoaseră coşciugul afară şi 
aprinseră un felinar. Luminară faţa mortului, şi unul din ţigani, 
căci ei erau, zise râzând: 

— Hm, moşule, vrem să te ducem niţel la plimbare. 

Ceilalţi râseră pe înfundate. Puseră coşciugul gol înapoi în 
groapă, o astupară la loc, apoi plecară luând cu ei cadavrul. 
Trei dintre ţigani porniră cu mortul în spate spre Rodriganda 
şi-l ascunseră în pădure. 

La ora hotărâtă aşteptau să sosească Cortejo la poarta 
parcului. Acesta veni la miezul nopţii şi se apropie de stejarul 
cel bătrân, unde se întâlnise în ajun cu Zarba. 

Zărindu-l, ţiganii îl înconjurară. 

— Garbo? întrebă Cortejo. 

— Aici sunt, boierule! 

— Sunteţi toţi ori mai aşteptaţi pe cineva? 

— Nu. 

— Atunci să mergem! 

O luară prin parc, păşind astfel ca picioarele lor să nu lase 
urme, şi intrară tot pe uşa din dos, pe unde îi dusese pe 
marinari. Trecură prin mai multe încăperi pustii, până la o 
cameră mare, unde se ţineau cărţile şi hrisoavele castelului. 

Avocatul se apropie de o uşă şi puse ochiul la o crăpătură. 

— la te uită şi tu, îi zise el în şoaptă ţiganului. Cutezi să 

faci cum ne-am vorbit? 

— Da, răspunse Garbo, după ce aruncă o privire prin 
crăpătură. 

— Bagă de seamă să nu trezeşti fetele. 

— N-avea mata grijă, ştiu eu ce am de făcut. 

— Atunci luaţi-l binişor, să nu vă simtă. Bătrânul zăcea 
dus, nemişcat ca un mort. Pe un divan, Roseta şi Amy 
dormeau adânc, obosite de emoţiile prin care trecuseră în 
ziua aceea. Nu-l auziră pe ţigan strecurându-se în cameră şi 
stingând lampa. Cortejo rămăsese de pază în bibliotecă. Auzi 
un fâsâit uşor pe care-l făcu pânza cearşafului, şi după o clipă 
ţiganii se întoarseră cu povara lor. 

— Încuie uşa după noi, senior, şopti Garbo. Porniră pe 
acelaşi drum pe care veniseră. 

Contele nu făcea nici o mişcare. 

— E mort? întrebă notarul. 

— Aşa cred. Ca să-l ţin liniştit a trebuit să-l strângeam 
prea tare. Parc-aşa era vorba nu? 

— Ba da, zise avocatul înfiorându-se fără să vrea. Ştiţi 
unde să-l duceţi? 

— O să-l ducem, n-avea grijă. Te-aş putea ruga să ne dai 
acum ce ni se cuvine? 

— Cum să nu! Aţi făcut treabă bună; poftim banii. Când 
voi mai avea nevoie de tine, îi spun eu Zarbei. Umblaţi 
sănătoşi! 

— Noapte bună, senior. 

Ţiganii se îndepărtară cu trupul contelui şi o luară spre 
locul unde le era sălaşul. 

— Aţi izbutit? îi întrebă Zarba, când îi văzu venind. 

— Da, contele e leşinat. 

— Na, ţine hainele brutarului. Îmbracă-l cu ele, pe urmă 


286 


urcă-l în căruţă, Garbo, şi pleacă numaidecâăt cu el. Dar să ştii, 
băiete, nu trebuie să se atingă nimeni nici de-un fir de păr din 
capul lui... m-ai înţeles? Acum îmbrăcaţi cadavrul cu rufele 
contelui şi duceţi-l unde a fost vorba. 

În vremea asta avocatul se întorsese la castel; avusese 
grijă să ia cu el o mătură şi acoperise urmele paşilor, ca să nu 
se cunoască nimic. Nu se culcă însă, aşteptându-se din 
moment în moment s-audă ţipetele Rosetei. 

Dar nu se întâmplă nimic până la ziuă. Fetele erau prea 
obosite şi nu se treziră defel până dimineaţa. Sternau se 
deşteptă şi el de-abia după răsăritul soarelui. Se îmbrăcă şi 
porni spre camera contelui. Auzi în clipa aceea un țipăt 
groaznic. Văzându-le pe Roseta şi pe Amy lângă patul 
bolnavului privind cu ochii rătăciţi nu ştiu ce să creadă mai 
întâi. 

— Unde e contele? întrebă el mirat. 

— Doamne Dumnezeule! Unde e tata? strigă Roseta 
deznădăjduită. 

— N-aţi vegheat? 

— Vai, nu! Ne-a furat somnul şi am adormit... se tânguia 
ea. 

— Şi eu tot aşa... mărturisi Amy cu ruşine. 

— Nu poate fi departe, e prea slab ca să poată umbla, zise 
doctorul încercând să le liniştească. 

— Nu cumva o fi în anticameră? întrebă Roseta plină de 
speranţă. 

— Am trecut eu pe acolo, dar nu l-am văzut. 

— Atunci trebuie să fie în bibliotecă. 

Îl căutară şi aici, dar în zadar, nu-l găsiră nicăieri. 

— Nu înţeleg cum a putut să se dea jos din pat în starea 
de slăbiciune în care se afla, zise doctorul clătinând capul a 

mirare. Şi-apoi, ferestrele sunt bine închise, aşa că e exclus 
să fi sărit pe fereastră. Să fie în vreo altă cameră? 

Tot castelul fu pus în picioare. Nici unul dintre servitori nu 
îl văzuse pe conte ieşind şi toate căutările fură zadarnice, nu i 
se putea da de urmă. Numai trei inşi din toţi care locuiau la 
castel rămăseseră nepăsători faţă de agitația care domnea. 
Aceştia erau notarul, Clarissa şi Alfonso. Ştiau ei că nu va 
trece mult şi vor veni să le ceară ajutor. 

Într-adevăr, peste puţin timp Roseta intra tremurând toată 
în biroul fratelui ei, unde îl găsi stând de vorbă cu notarul. 

— Dar bine, Alfonso, tata nu poate fi găsit nicăieri şi ţie 
nici nu-ţi pasă? strigă ea indignată. 

Tânărul ridică din umeri şi răspunse cu glas tăios: 

— Ce vrei să fac? Mi-aţi interzis cu forţa să mă amestec în 
treburile voastre, ca şi când aş fi un străin. 

— Ai luat-o tu aşa, dar nu ţi-a interzis nimeni nimic. 

— Să nu mai vorbim degeaba. Aţi făcut ce-aţi vrut, acum 
trageţi consecinţele. Dacă s-a întâmplat vreo nenorocire tatei 
numai voi sunteţi de vină; eu îmi spăl mâinile ca Pilat din 
Pont. 

— Tata trebuie să fie pe undeva... nu se poate să fi pierit 
aşa, ca intrat în pământ! 

— Nu e în castel? Atunci căutaţi-l pe-afară. Senior Cortejo, 
ca administrator al bietului meu tată, la dumneata mi-e 
nădejdea; ia situaţia sub control şi fă cercetările necesare ca 
să poată fi găsit. 

Avocatul se sculă cu demnitate de pe scaun şi întrebând-o 
pe Roseta zise: 

— Cum era îmbrăcat contele, stimată contesă? 

— Numai în cămaşă de noapte, era prea slab, sărmanul, 
ca să se poată scula din pat fără ajutor, dar să se mai şi 

îmbrace! 

— Asta poate fi părerea doctorului Sternau, eu însă ştiu că 
un bolnav de minte, oricât de slăbit ar fi trupeşte, e în stare, 
într-un moment de exaltare, să facă lucruri care cer puteri cu 
adevărat uriaşe. Voi pune să fie căutat pretutindeni domnul 
conte, şi ca să stimulez oamenii, le voi făgădui o recompensă 
bănească. 

— Da, da, da, aşa să faci, senior Cortejo, zise Roseta 
ieşind în grabă din cameră. 

— Ei, aşa-i c-am avut dreptate? întrebă notarul după ce o 
văzu plecată. Ca administrator al averii contelui iau eu 
lucrurile în mână şi as vrea să văd cine ar cuteza să se 
amestece în treburile mele! 

Sternau nu admitea cu nici un preţ ca bătrânul conte, 
slăbit cum era în Urma luării de sânge, să se fi putut scula 
singur din pat, dar încă să plece din castel! Era aproape sigur 
că aci era vorba de o răpire. leşi din castel şi începu să caute 
cu băgare de seamă urme. Nu găsi însă nimic şi se întoarse 
direct la Roseta, care era într-o stare de adâncă disperare. 

În acest timp, Cortejo trimisese ştafete în sat ca să se 
adune oamenii şi să pornească în căutarea contelui, 
făgăduind aceluia care îl va găsi o răsplată bănească de cinci 
sute de duros. Totuşi, nici măsura aceasta nu dădu vreun 
rezultat. Contele pierise fără urmă. 

Zi şi noapte trecură în căutări zadarnice. Sute de inşi 
căutau cu înfrigurare în speranţa câştigului. De dimineaţă, pe 
când cei din castel se aflau adunaţi în salon, un servitor veni 
să spună că un ţigan vrea să arate ceva boierilor de la castel, 
îl chemară îndată înăuntru, bănuind că e vorba de contele 
dispărut. 

Ţiganul păşi pragul. Era Garbo. Îmbrăcat în zdrenţe, îşi 

răsucea încurcat pălăria în mână, ca şi când n-ar fi ştiut cum 
să înceapă. 

— Cine eşti? îl întrebă Cortejo. 

— Un biet ţigan, boierule... Am venit să vă spun că... 

— Hai, spune mai repede! 

Ţiganul îşi juca de minune rolul. Chipul lui părea al unui 
om simplu şi cinstit, care nu ştie cum să se poarte într-o 
societate atât de aleasă. Tuşi, apoi începu: 

— Eu, boieri dumneavoastră, sunt un biet ţigan care-mi 
câştig codrul de pâine tămăduind oamenii şi vitele 
gospodarilor cu buruieni, de aceea colind pădurile ca s-adun 
buruieni de leac. Aşa şi azi-dimineaţă. Ajunsei la o stâncă şi 
văzui la marginea ei agăţată de un mărăcine o bucăţică de 
pânză subţire cum nu mai văzusem până atunci. Pe ea se afla 
o coroană, şi dedesubtul coroanei un R şi un S... 

— Sfinte Dumnezeule, blazonul familiei noastre! strigă 
Roseta îngrozită. 

— Şi ce-ai făcut cu bucata de pânză? întrebă ea gâfâind 
de emotie. 

— Am desprins-o de pe mărăcini. Auzind însă că se caută 
un boier mare care a pierit fără urmă, am coborât jos în 
prăpastia aceea grozavă şi am găsit acolo... am găsit... 

Ţiganul se cutremură cât putu, ca şi când s-ar fi înfiorat de 
groază, şi bolborosi ceva neînțeles. 

— Mai departe, omule, spune mai departe! strigă Roseta 
tremurând toată. 

— Un om cu oasele zdrobite... mort! 

— Doamne, Doamne! Tata, tata! Tatăl meu drag...! 
izbucni Roseta frângându-şi mâinile. 

Sternau se apropie de ea, îi puse mâna pe braţ, şi-i spuse 
cu blândeţe: 

— Dona Roseta, nu dispera aşa... Poate să fie altcineva... 
sau poate omul nu e încă mort... 

— Ba e mort de-a binelea, fiindcă nici nu i se mai cunoaşte 
faţa, e tot un morman de carne şi oase, răspunse ţiganul cu 
obidă. 

— Unde e bucata de pânză? întrebă Alfonso. 

— Uite-o. 

Ţiganul scoase din buzunar petecul şi i-l întinse. 

— Aşa e, blazonul nostru! zise Alfonso şi trecu bucata de 
pânză Rosetei. 

— E mort! Nu mai e nici o speranţă! strigă Roseta şi căzu 
zdrobită într-un fotoliu. 

— Eşti sigură că petecul e din cămaşa contelui? o întrebă 
Sternau. 

— Da, i-am dat-o chiar eu cu mâna mea înainte de a-i lua 
dumneata sânge, răspunse ea cu glas stins. Apoi întorcându- 
se spre ţigan: Şi unde e acum trupul? 

— Jos, în fundul prăpăstiei de-i zice Bateria. 

În spaniolă cuvântul Bateria înseamnă o ruină sau 
sfărâmătură de stâncă, aşa că toţi cei de faţă înţeleseră că nu 
mai e nici o nădejde. Cine cade între bolovanii aceia nu mai 
poate avea scăpare, e făcut praf. 

— O, Doamne, Doamne! se tânguia sărmana Roseta, eu, 
numai eu sunt ucigaşa lui!... Dormeam ca un om fără grijă pe 
când el îşi dădea sufletul! Tată! Sărmanul meu tată! 

În hohote de plâns ieşi din salon urmată de Amy Dryden, 
care nu găsea cuvinte de mângâiere la durerea ei cumplită. 

— Se poate ajunge până la cadavru fără primejdie de 
moarte? îl întrebă avocatul pe ţigan. 

— Da, pentru cine cunoaşte locurile. 

— Tu le cunoşti, vrei să ne duci acolo? 

— Vă duc, boierule, dar eu sunt un biet ţigan calic si... 

— Bine, ţi se vor da cinci sute de duros, dacă mortul e 
într-adevăr acela pe care-l căutăm. Don Alfonso, trebuie să 
mergi şi dumneata ca să recunoşti cadavrul şi să vezi dacă e 
într-adevăr al contelui Manuel. 

Alfonso aprobă din cap. Lui Sternau nu i se spuse să-i 
însoţească şi doctorul nu se miră, căci se aştepta la aceasta, 
deşi era de la sine înţeles că trebuie să fie şi el de fată. 

Vestea că se găsise cadavrul contelui se răspândi ca 
fulgerul. Toţi servitorii contelui vroiau să meargă şi ei, de 
asemenea o mulţime de oameni din sat. 

Sternau plecă singur, însoţit numai de bătrânul intendent 
Alimpo. 

Prăpastia se afla la vreo jumătate de ceas de castel. Jos 
curgea un pârâu cu apă rece ca gheaţa şi cu prea puţină 
vegetaţie pe mal, deoarece razele soarelui nu puteau 
pătrunde până în strâmta şi fioroasa văgăună. Deşi coborâşul 
era cât se poate de primejdios, Alimpo spuse doctorului că în 
tinereţe coborâse adesea în fundul prăpastiei, pe o potecă 
neştiută de nimeni. 

Avocatul trimisese un om la Manresa să cheme pe 
doctorul Gelli şi pe alcade!, dând astfel anchetei o aparenţă 
de oficialitate. Servitorii luaseră şi ei o targa, ca să poată 
aduce trupul, dacă se va dovedi că mortul e într-adevăr don 
Manuel. 

Alimpo era greoi la mers, aşa că Sternau ajunse la 
prăpastie în urma celorlalţi. Dar, deoarece poteca pe care o 
ştia intendentul era mai uşoară, la coborâre, decât aceea pe 
care pornise avocatul cu însoțitorii săi, ajunse în acelaşi timp 
cu ei în fundul prăpastiei. 


1 Primar. 

Priveliştea pe care o avu în fată îl înfiora. Pe malul 
pârâului zăcea cadavrul zdrobit al unui om. În cădere, trupul 
se izbise de colţurile de stâncă şi de bolovani, astfel încât nu 
mai era decât un morman de carne şi oase imposibil de 
recunoscut. 

Bietul Alimpo îşi acoperi faţa cu mâinile şi izbucni în 
lacrimi. 

— Sărmanul domnul conte! Ce moarte cumplită! N-am să 
uit în viaţa mea ce-au văzut ochii mei bătrâni... se tânguia el. 

Ceilalţi servitori, până şi ţăranii, lăcrimau. Avocatul privea 
în tăcere, pe când Alfonso înainta spre cadavru şi vru să 
îngenuncheze. Se dădu însă îndărăt îngrozit. 

Sternau îl privi sever, se apropie de grămada aceea 
diformă de carne şi se aplecă să se uite. 

— Stai! strigă Cortejo. Interzic orice cercetare până la 
sosirea autorităţilor. 

Germanul îl măsură din ochi cu dispreţ şi-i răspunse cu 
răceală: 

— Nu ştiu cu ce drept îndrăzneşti să porunceşti; ştiu că 
doctorul Gelli e medic legist şi se cuvine să examineze el întâi 
cadavrul, de aceea nici nu mă gândeam s-o fac. Vroiam doar 
să-l văd mai de aproape. 

— Ca administrator şi împuternicit al răposatului conte nu 
am numai dreptul, ci şi datoria să iau măsuri ca ancheta să se 
facă în mod legal, zise cu mândrie avocatul. Eu am constatat 
că don Manuel e nebun şi am stăruit să fie supravegheat cu 
stricteţe. Dumneata însă mi te-ai împotrivit şi l-aţi lăsat să 
fugă. Eşti singurul vinovat de moartea contelui şi nu cred că ţi 
se va îngădui şi de-aci încolo să lucrezi după cum te taie 
capul şi să faci pe stăpânul în castel, pricinuind numai 
nenorociri. 

Sternau înălţă din umeri cu dispreţ şi nu găsi de cuviinţă 
să-i răspundă. 

Trecu o bună bucată de vreme până să sosească medicul 
din Manresa. În timpul acesta, cei de faţă se uitau cu mirare 
la cele ce făcea Sternau. Acesta se plimba de colo până colo 
pe malul pârâu-lui şi examina foarte atent bolovanii şi 
colturile de stâncă. Ba o dată se caţără pe peretele neted de 
piatră, cu riscul de a-şi frânge gâtul, şi studie locul de unde se 
presupunea că s-ar fi rostogolit trupul. 

Avocatul îl privea zâmbind ironic, deşi nu mai putea de 
ciudă şi necaz, în sfârşit sosi şi Gelli. 

— Bine c-ai venit doctore, te aşteptam cu mare durere în 
suflet, îl întâmpină Cortejo. Ai aflat ce s-a-ntâmplat? 

— Da, mi-a spus argatul pe care l-ai trimis după mine. 
Sărmanul conte! Ce moarte îngrozitoare! A, dar cine e omul 
de colo care se caţără ca o pisică pe stâncă? întrebă doctorul 
arătând spre Sternau care căuta printre bolovani. 

— E celebrul dumitale coleg. Caută, se vede, ouă de rață 
sau cuiburi de păsărele, răspunse Cortejo în batjocură. 

Acum îl zări şi Sternau pe Gelli. Începu să coboare 
povârnişul cu atâta repeziciune, încât privitorilor le venea 
ameţeală. 

— Ăsta e maimuţă, nu om, spuse Gelli râzând. 

— Sper că nu-i vei îngădui să se amestece, zise Cortejo. 

— Nici prin gând să nu-i treacă. Eu sunt medic legist şi-mi 
cunosc obligaţiile. Putem începe? 

— Da. 

Vorbiseră cu glas scăzut, aşa că nu-i auzise nimeni. 

Alcadele făcu un semn şi se apropie împreună cu Gelli şi 
Cortejo de cadavru. 

— Trebuie să constataţi mai întâi dacă omul mai e în 

viaţă, zise avocatul medicului. 

— În viaţă?! Nu vezi că e zdrobit tot? 

— la notă, domnule alcade, porunci avocatul. Acum 
trebuie să se stabilească ce-a provocat moartea. 

— Căderea în prăpastie, adăugă doctorul. 

— la notă, domnule alcade. Principalul însă e să se 
recunoască identitatea cadavrului. E îmbrăcat cu cămaşa de 
noapte a contelui Manuel de Rodriganda şi cu picioarele 
goale, aşa cum zăcea contele în pat. Contele a fost cuprins de 
un acces de nebunie şi a alergat să se arunce în prăpastie 
confirmă cele spuse de mine, doctore? 

— Da. 

Cortejo se întoarse apoi spre intendent: 

— Senior Alimpo, dumneata ştii cu ce era îmbrăcat 
contele azi noapte? 

— Da, răspunse el tremurând. 

— Asta e? 

Bătrânul se aplecă şi se uită la cămaşa zdrenţuită de pe 
cadavru. 

Cortejo arătă o gaură în cămaşă şi zise: 

— Ţiganul acesta a găsit la marginea prăpastiei agăţat de 
un mărăcine un petec din cămaşă. Nu mai încape îndoială că 
e bucata care lipseşte, căci era pe ea blazonul contelui. 
Identitatea e deci bine stabilită. Persoanele de faţă care l-au 
cunoscut pe conte să se apropie şi să spună dacă cred că se 
află într-adevăr în faţa cadavrului contelui. 

Toţi se apropiară înfioraţi şi recunoscură cadavrul. Ba 
Alimpo făcu şi o observaţie, care nu era lipsită de temei: 

— Domnilor, strigă el, uitaţi-vă la mână: pe degetul inelar 
se află verigheta domnului conte, pe care n-a scos-o niciodată 
din deget. 

— Aşa şi era. 

Ţiganii avuseseră prevederea să scoată inelul din degetul 
contelui şi-l puseseră într-al brutarului. 

— După cum se vede, nu mai încape îndoială, cadavrul e 
al contelui, încheie Cortejo. Domnule alcade, ia notă. 

Alcadele, care în Spania are atribuţiile unui judecător sau 
primar, scrise cele dictate de notar, adăugând câteva 
observaţii, şi iscăliră actul. 

— Acum aşezaţi-l pe targa, porunci Cortejo. Să ducem 
cadavrul la castel. 

Sternau care privise scena de la oarecare depărtare, se 
apropie şi zise cu hotărâre: 

— Staţi! Mă opun la ridicarea cadavrului. Locul lui nu e în 
castelul Rodriganda. 

— Ce faci? Nu cumva crezi dumneata să te poţi amesteca 
ş-aci? Din ce motive, şi, mai ales, în ce calitate? 

— În calitate de medic al contelui. 

— Ai fost, acum nu mai eşti! 

— Fie! Mă opun însă în calitatea de om, şi cred că ajunge. 
Într-un caz atât de serios, reprezentanţii autorităţilor au 
datoria să asculte pe oricine ar avea de făcut vreo observaţie 
importantă. 

— Foarte bine, senior, dar observaţia dumitale nu mi se 
pare deloc importantă, ci ridicolă. Cum adică nu e locul 
acestui cadavru în castelul contelui de Rodriganda? 

Privirile tuturor erau aţintite asupra lui Sternau. Notarul 
vorbise cu glas semeţ şi ironic, pe când doctorul Gelli zâmbea 
batjocoritor. Chiar şi tânărul conte clătina necăjit capul. 
Ceilalţi însă, toţi, aşteptau cu încordare explicaţia doctorului 
străin. 

— Nenorocitul acesta nu e contele Manuel, ci altcineva, 

zise el răspicat. 

Pe când oamenii scoaseră o exclamaţie de mirare, 
potrivnicii lui Sternau izbucniră în hohote de râs: 

— Ha-ha-ha! cadavrul nu-i al contelui Manuel! repetă 
notarul amuzat. Mi se pare că domnul acesta suferă de 
aceeaşi boală care l-a dus pe bietul conte la groapă... Luaţi 
trupul şi plecaţi! porunci el apoi oamenilor. 

— Staţi! strigă germanul. Nu ridicaţi trupul până când nu 
vă explic motivele presupunerilor mele, care trebuie notate în 
anchetă. Pe urmă, faceţi ce vreţi. 

— N-avem trebuinţă de motivele dumitale! La drum! 

— lartă-mă, domnule Cortejo, dar eu reprezint aci 
parchetul şi trebuie să iau în seamă depoziţia domnului 
Sternau, zise alcadele. Da drept vorbind, cadavrul nu se 
poate mişca din loc până ce nu e de faţă şi corregidoru/. 
Totuşi, în cazul de faţă se poate face o excepţie, nefiind vorba 
de o crimă ci de o nenorocire şi identitatea cadavrului fiind pe 
deplin stabilită. Trebuie însă să-l ascult pe domnul Sternau. 
Mă rog, vorbeşte, domnule doctor. 

Acesta dădu din cap afirmativ şi începu: 

— Vă întreb, senior alcade, de când a dispărut don Manuel 
de la castel? 

— De ieri dimineaţă. 

— Cât poate să fie de când a murit? 

— Cel mult o zi. 

— Foarte bine. Uitaţi-vă acum la cadavru. E intrat în 
putrefacție, ceea ce înseamnă că omul acesta e mort de cel 
puţin patru zile. Nu e nevoie să fii medic ca să vezi că 
moartea a survenit nu acum douăzeci şi patru de ore, ci cu 
mult înainte. Ş-apoi, în frigul şi umezeala care domneşte aci, 


1 Procurorul. 

ca un cadavru să fi ajuns în starea aceasta trebuia să fi trecut 
pe puţin două săptămâni. Mă adresez acum la judecata 
acestor oameni de ispravă şi le spun: nu vă lăsaţi amăgiţi de 
o înşelătorie criminală şi... 

— Să taci! se răsti notarul. Te rog alcade să opreşti pe 
acest individ să mai urmeze. 

Dar alcadele răspunse: 

— Senior Cortejo, ştiu eu mai bine ce am de făcut. 
Continuă, domnule doctor. 

— Am spus, urmă Sternau, că mă adresez judecății 
voastre. Tăiaţi o oaie sau o capră şi lăsaţi-o câtva timp aici. În 
cât timp va ajunge în starea acestui cadavru? 

— Ai dreptate, în cel puţin două săptămâni, răspunse 
alcadele. 

— la auziţi! Să compari un om cu o capră...! râse Gelli. 

Sternau se întoarse spre medic şi-i zise fără să se tulbure: 

— M-am servit de acest exemplu ca să mă pot face înţeles 
de toată lumea. Văd că ei s-au lămurit pe deplin, pe când 
dumitale, care eşti medic, nu-ţi intră deloc în cap. Destul de 
trist... 

— Îndrăzneşti să-ti baţi ioc de mine? zbieră Gelli.. 

— Situaţia e prea gravă ca să-mi ardă de astfel de lucruri. 
Îţi atrag însă atenţia, domnule doctor, să-ţi dai şi dumneata 
osteneala să nu iei împrejurarea de faţă ca o glumă. Primul 
motiv al presupunerilor mele l-am spus, acum vine al doilea. 
Măsuraţi, vă rog, piciorul drept al cadavrului, care a rămas 
întreg. Am văzut piciorul gol al contelui. Era mult mai mic. Pe 
urmă, talpa şi călcâiul acestuia e groasă şi bătătorită ca la un 
om muncitor nu ca la un conte care n-a umblat în viaţa lui 
desculţ şi-şi îngrijeşte trupul. 

Oamenii se apropiară iar şi văzură că germanul avea 

dreptate. 

— Şi cămaşa contelui? întrebă îngrijorat Cortejo. 

— l-a fost pusă. 

— Dar inelul? 

— Şi inelul. 

— Aşadar dumneata crezi că a fost o crimă la mijloc? 

— Sunt sigur. Deşi căderea a fost groaznică, trupul nu se 
putea zdrobi într-atât încât să nu se mai cunoască nimic din 
el. Susţin că omul a fost azvârlit în prăpastie, apoi a venit 
cineva aici şi i-a sfărâmat complet capul cu un bolovan. 

— Zău! Ce idee nebunească! zise Alfonso, care tăcuse 
până atunci. 

— Dacă vă spuneam eu că nu e în toate minţile! strigă 
notarul. 

Ţiganul se îngălbenise, dar văzu că nu toţi din cei de faţă 
erau convinşi de cele spuse de german. 

Acesta urmă: 

— Vă voi da îndată dovada celor susţinute de mine. 

Se îndepărtă puţin, luă de jos o piatră şi o întinse 
alcadelui. 

— Ce vezi dumneata pe piatra aceasta? 

— Sânge. 

— Nu, nu e sânge. Arată-i-o seniorului Gelli, o să-ţi spună 
el ce e. 

Doctorul n-avu încotro, se uită la piatră şi răspunse: 

— Nu e sânge. E creier. Mortul o fi căzut în cap. 

— Nu, zise Sternau. Voi dovedi acum contrariul. Urmaţi- 
mă, domnilor! 

Merse până la locul de unde ridicase piatra, trecu însă pe 
partea opusă şi arătă o adâncitură în pământ care se potrivea 
întocmai cu piatra. 

— Vedeţi, domnilor, aci a fost bolovanul înţepenit în 
pământ şi a fost scos cu forţa. Cu acest pietroi a fost sfărâmat 
capul mortului — se văd şi acum bucăţi de creier pe el —, 
apoi a fost aruncat încolo. Acela care a făcut treaba asta a 
fost cât se poate de neprevăzător. 

— Într-adevăr, e chiar aşa cum spui! strigă alcadele. 

— Cu neputinţă! E numai o presupunere! exclamă Alfonso, 
neînţelegând nimic. 

— Acum să mergem sus, domnilor, o să vă mai arăt ceva, 
zise Sternau. O luă înainte, ceilalţi îl urmară în neştire. Sus, la 
marginea prăpastiei, germanul se opri: Uitaţi-vă aci domnilor. 
Acesta e locul de unde a fost aruncat mortul. larba e călcată. 
Are exact forma unui corp omenesc care a fost întins pe 
iarbă, iar împrejur urme de paşi de om. Aceasta s-a întâmplat 
chiar azi-noapte, după cum arată urmele. 

— Ce spirit de observaţie! se minună alcadele. 

— Afurisit individ! mormăi Cortejo. 

Ţiganul însă se îngălbenise şi mai tare. Sternau, care-i 
privea cu atenţie pe toţi, băgă de seamă. Zise iar alcadelui: 

— Vom vedea acum dacă şi dumneata ai puţin spirit de 
observaţie, senior. Poţi ghici dumneata de la cine am putea 
afla noi ce s-a petrecut aici azi-noapte? 

Alcadele se gândi puţin, apoi dădu din cap negativ. 

— Atunci o să-ţi spun tot eu. 

Se apropie de ţigan, îi puse mâna pe umăr şi zise: de la 
flăcăul ăsta! El a găsit cadavrul, deci numai el e în măsură să 
ne spună. la vino încoace, băiete! 

Cu aceste cuvinte, germanul îl apucă pe ţigan de braţ si-l 
trase la locul unde se vedeau desluşit urmele de picioare. 

— Uitaţi-vă la sandalele lui: sunt încă pline de noroi. 

— Adevărat! exclamă alcadele. 

— Şi piciorul se potriveşte exact cu urma, adăugă 
germanul, silindu-l pe ţigan să pună piciorul pe urma 
întipărită în pământ. 

— Şi asta-i adevărat! încuviinţă iar alcadele. Hai, ţigane, 
mărturiseşte! 

— Ce să mărturisesc, boierule? Umblam cu doi tovarăşi 
după buruieni şi am ajuns până aici, la marginea prăpastiei. 
M-am întins niţel jos, în iarbă, să mă hodinesc, iar ei s-au dus 
mai departe. Urma trupului e a mea. 

— Eşti isteţ, flăcăule! Şi petecul cămăşii l-ai găsit agăţat 
de un mărăcine, nu-i aşa? 

— Da, răspunse Garbo încurcat. 

— Arată-ne şi nouă mărăcinele. 

— Să vi-l arăt? 

Căută câtva timp, apoi zise: 

— Nu mai ştiu care era. 

— Îmi închipuiam eu! Află, băiete, că în cădere cămaşa se 
putea sfâşia sau se putea rupe un petec, dar în formă 
neregulată; bucata pe care ai adus-o tu însă era ruptă cât se 
poate de regulat, şi pe fir. Nu-i nevoie de cine ştie ce 
deşteptăciune ca să cunoşti că ai rupt-o tu şi nu mărăcinele. 

— Bine zici! zise alcadele, din ce în ce mai uimit. 

— Vă rog deci să treceţi în anchetă depoziţiile mele şi să 
luaţi măsuri ca urmele arătate de mine să rămână în aceeaşi 
stare, iar cadavrul să nu fie mişcat din loc până când va veni 
procurorul la fata locului. Afirm şi susţin că mortul nu e 
contele Manuel de Rodriganda, şi că la mijloc e o substituire 
de persoane făcută cu scop criminal. 

— Bine, răspunse alcadele, aşa se va face. 

— Voi pune oameni să păzească urmele şi cadavrul. 

— Ne-am înţeles, întări alcadele. 

— Ţiganul acesta să fie arestat. 

— Dacă doreşti, îl vom aresta. 

Acum se apropie de alcade şi contele Alfonso care aflase 
de la Cortejo că ţiganul era în slujba lor şi se temea ca să nu 
divulge în închisoare pentru cine lucrase zicând: 

— Asta n-o îngădui eu! Vrei să te iei după vorbele unui 
străin, alcade? Ştii dumneata cine porunceşte aici după 
moartea tatălui meu? Eu, fiul contelui de Rodriganda! 

Sternau ridică din umeri şi zise cu o linişte exasperantă: 

— Dovedeşte mai întâi că eşti într-adevăr fiul contelui de 
Rodriganda. Adevăratul conte Alfonso de Rodriganda e pe 
mare cu Landola, căpitanul corăbiei „La Pendola”. A fost răpit 
cu forţa. 

Ceea ce spunea el erau numai bănuieli, dar cuvintele lui 
avură efectul unui trăsnet. Cortejo se clătină pe picioare gata 
să cadă, dar Alfonso se repezi la Sternau şi strigă scos din 
fire: 

— Nemernicule! Te sugrum acum pe loc! 

Germanul se îndreptă din şale, îl apucă pe conte în braţe, 
se apropie cu el de marginea prăpastiei şi îl ţinu deasupra ei 
în gol. 

— Să mă sugrumi tu pe mine, stârpitură! râse el. Vrei să 
te arunc colo, jos, lângă paiaţa înşelătoriei voastre? Dar nu, 
nu e nici un merit să învingi şi să ucizi un ticălos de teapa ta! 
Te las mai bine să te înăbuși în mocirla nenorocirii tale! Du-te 
unde ţi-e locul, vierme! Cu aceste cuvinte, îl aruncă pe 
Alfonso cât colo, apoi se întoarse spre alcade şi-i zise cu 
răceală: Nădăjduiesc că veţi şti să vă faceţi datoria, senior. 
Contrariul ar putea avea urmări neplăcute pentru 
dumneavoastră. Şi acum, domnule intendent, să mergem! 

Plecă însoţit de Alimpo, fără a fi oprit de cineva. 

Alfonso se ridică de jos. Spumega de furie, dar nu cuteza 
să se ia la harţă cu Sternau, care îl putea strivi ca pe o 
muscă. Se simţea umilit în faţa acestor oameni care trebuiau 
să-l considere de-acum înainte ca pe domnul şi stăpânul lor. 
Înainta spre alcade şi-i strigă mânios: 

— Numai dumneata eşti de vină! N-am să ţi-o iert 
niciodată, fii pe pace! 

— Mi-am făcut numai datoria! bâigui alcadele cu teamă. 

Era doar un simplu sătean, un supus al contelui. 
Procedase după lege, influenţat fără să vrea de puterea de 
convingere a puternicului german şi a autorităţii sale. După 
ce acesta plecase, omul îşi pierduse curajul, simțindu-se mic 
şi umil în fata contelui, mai ales că acum luă şi notarul 
cuvântul: 

— la spune, domnule, ştii dumneata cine sunt eu? se răsti 


el. 

— Da, administratorul şi împuternicitul contelui. 

— Bine. Şi ştii ce înseamnă împuternicit? 

— Da, adică să-l reprezinţi de fapt şi de drept în afacerile 
sale. 


— Foarte bine. Află deci că autoritatea mea stă încă în 
picioare, şi ceea ce hotărăsc eu e ca şi când ar face-o contele. 
Şi vrei dumneata într-adevăr să-l arestezi pe acest ţigan care 
n-re nici o vină? 

Bietul alcade era în mare încurcătură, de aceea mai bine 
tăcu. Atunci notarul se întoarse spre ţigan, şi-i zise cu trufie: 

— Poţi să pleci, băiete, şi să poftească să te oprească, 
dacă-i dă mâna...! 

Ochii ţiganului luciră de bucurie. 

— Mulţumesc,  boierule; eu, săracul de mine, sunt 
nevinovat... zău aşa! 

— Şi-acu, adăugă Cortejo întorcându-se spre argaţi, 
aşezaţi cadavrul pe targa şi duceţi-l la castel. Cine n-ascultă e 
dat imediat afară. 

Oamenii se supuseră, atât de mare era teama pe care le-o 
inspira notarul, încât nici unul nu cuteza să protesteze, cu 
toate lămuririle pe care le dăduse germanul şi pe care le 
găseau drepte. Până şi alcadele îi urmă în tăcere. 

Cortejo şi cu Alfonso rămaseră în urmă, ca să nu se audă 
ce vorbeau. 

— Cu siguranţă că Sternau o să trimită după procuror; de 
la omul acesta te poţi aştepta la orice, zise Alfonso. 

— Degeaba, o să ştiu eu să-l împiedic, răspunse notarul 
sigur pe el. 

— Dar de unde până unde i-a venit ideea că n-aş fi eu fiul 
contelui? se miră nemernicul. 

— Dracu ştie! 

— Şi că adevăratul conte de Rodriganda e pe mare? 

— Asta o poate şti numai mama dracului! El e singurul 
adversar care ne-a rămas; trebuie să ne descotorosim cât mai 
repede de el. 

— Şi Roseta? 

— Nu mi-e mie frică de-o muiere! 

În timp ce vorbeau ei aşa, locuitorii din Rodriganda îşi 
schimbau între ei părerile. Auziseră toţi afirmaţiile lui Sternau, 
şi în sufletele lor se treziseră bănuieli care nu-i erau deloc 
favorabile tânărului conte. 

Ajunseră la castel. Notarul porunci să se ducă cadavrul 
într-o clădire retrasă din curte, iar el se îndreptă spre camera 
lui. Aici găsi o mulţime de scrisori sosite de dimineaţă. Cea 
dintâi pe care o deschise îl făcu să zâmbească satanic. 

— Admirabil! S-a potrivit de minune, mormăi el. Mai bine 

nici că se putea! 

Alergă cu scrisoarea în mână la Clarissa, unde-l găsi şi pe 
Alfonso, care-i povestise cele întâmplate. 

— Gasparino, e-adevărat ce-am auzit? strigă ea. Ne aflăm 
în mare primejdie, dacă-i aşa. 

— Ne aflam, vrei să zici, fiindcă primejdia a trecut, 
răspunse el vesel. 

— Zău? întrebă Alfonso. 

— Uite salvarea! strigă notarul fluturând scrisoarea. 

— Ce scrie, tată? întrebă tânărul. 

O confirmare a banilor depuşi de conte pe numele 
germanului la o bancă din Barcelona. 

— Atâta tot? făcu Clarissa dezamăgită. Era doar de 
aşteptat... 

— Da, dar nu-l dă de-a dreptul în mână. Onorariul a fost 
plătit în cec, şi neamţul a trimis cecul la bancă, dând ordin ca 
banii să fie expediaţi în Germania. Bancherul s-a conformat 
ordinului şi comunică d-lui Manuel plata cecului. 

Alfonso clătină din cap. 

— Nu pricep ce-are a face cecul, bancherul şi neamţul cu 
cele ce ne preocupă pe noi, zise el morocănos. Fii, te rog, mai 
explicit. 

— Vezi că suma e ceea ce o să-i frângă gâtul. Na, citiţi şi 
voi! 

— Cum îşi aruncară ochii pe scrisoare, cei doi scoaseră o 
exclamaţie de uimire. 

— Cu neputinţă! strigă Clarissa. 

— Imposibil! adăugă Alfonso. Asta-i o adevărată avere! 

— Aşa-i? întrebă Cortejo. Un onorariu împărătesc! 
Pesemne că vederea e un lucru de preţ; don Manuel era om 
foarte bogat, şi de bucurie că şi-a recăpătat vederea a făcut o 

adevărată risipă. 

— Totuşi, urmă Alfonso, eu tot nu-nţeleg... 

— Stai c-o să înţelegi numaidecât. Contele era orb. Nu 
scria niciodată... 

— Mai departe! 

— Toate lucrările scrise i le făceam eu, până la iscălitură. 
Deodată apare ceva semnat de el... 

— Aha, încep să pricep! strigă Alfonso. 

— ... despre care eu n-am idee şi care nu e trecut în nici 
un registru. 

— Cum nu e trecut? 

— Nu. Am uitat să trec de trei zile-ncoace, cheltuielile şi 
încasările; voi trece acum suma de o mie de duros pe care 
mi-a poruncit contele s-o dau germanului drept onorariu. E o 
dovadă zdrobitoare împotriva lui. 

— Admirabil! strigă Clarissa. Deştept te-a mai făcut 
Dumnezeu, Gasparino! Vom birui, în sfârşit.. 

— Voi înscrie îndată suma. Tu, Alfonso, încalecă şi pleacă 
numaidecât la Manresa. 

— Ce să fac acolo? 

— Cum ce să faci? Să depui o plângere şi să vii cu poliţia 
ca să-l arestezi imediat pe neamt. 

— Şi Roseta? Dacă va afla? O să depună, ca martoră, în 
favoarea lui. 

— O să facem aşa ca să nu afle; nu e vorba să ni se 
restituie banii sau să fie condamnat pentru plastografie. Ceea 
ce ne trebuie deocamdată e să fie arestat, ca să-l înlăturăm 
din cale. Vom vedea pe urmă ce mai e de făcut. Mă voi sfătui 
cu prietenul meu, procurorul din Barcelona. Mai târziu, dacă 
Roseta ne va deveni o piedică, îi vom da şi ei câteva picături 
de otravă ca să ne lase în pace. 

În vreme ce se puneau acestea la cale, Sternau spuse pe 
scurt Rosetei şi prietenei sale cele ce se petrecuseră şi 
convingerea lui că don Manuel trăia şi că fusese dus undeva. 
O asigură însă pe contesă că în curând va descoperi locul 
unde se afla contele. De asemenea îi spuse şi despre 
bănuielile lui că Alfonso nu era el fiul contelui ci locotenentul 
de Lautreville, şi că Alfonso, Cortejo şi Clarissa uneltiseră 
dispariţia bătrânului conte. Scopul se va vedea mai târziu. 

După ce sfârşi, Roseta plecă s-o conducă pe Amy până la 
Pons, deoarece englezoaica primise o scrisoare de la tatăl ei 
care o chema la Madrid, fiindcă trebuia să-şi ia cât mai 
curând în primire postul de ambasador în Mexic. 

Sternau se duse şi el în sat să-l caute pe Mindrello. Acesta 
se întorsese de la prăpastie unde, de la distanţă, fusese un 
martor foarte atent la cele petrecute acolo cu un ceas mai 
înainte. Germanul îi spuse despre bănuielile lui şi-l întrebă 
dacă nu vrea să se însărcineze el cu cercetările privitoare la 
dispariţia contelui şi să pornească în taină în căutarea lui. 

Contrabandistul primi, şi Sternau îi dădu o sumă de bani 
pentru cheltuielile necesare, apoi se întoarse la castel ca să 
urmărească aici mişcările celor trei ticăloşi care juraseră 
pieirea contelui. 

17. În închisoare 


Sternau stătea în camera lui şi gândurile i se duceau 
neîncetat la evenimentele din ultimul timp. Deodată auzi o 
bătaie în uşă. 

— Intră! strigă el. 

Uşa se deschise, şi un om pe care nu-l mai văzuse 
niciodată până atunci se ivi în prag. 

— Am cinstea să vorbesc cu domnul doctor Sternau, 
medicul contelui Manuel? întrebă străinul politicos. 

— Da. 

— Contesa Roseta de  Rodriganda m-a trimis la 
dumneavoastră 

— După câte ştiu, contesa e plecată la Pons. 

— Aşa e. A tras la mine şi vă roagă să veniţi şi 
dumneavoastră acolo. 

— Pentru ce? 

— Nu mi-a spus; mai era încă o doamnă cu dumneaei. 

— D-ta eşti hangiu? 

— Da. 

— Ai venit cu trăsura contesei? 

— Nu. Caii erau cam osteniţi. 

— Bine, şezi. 

Sternau se obişnuise să procedeze cu prevedere de când 
se afla la castel; îşi zise însă că s-ar putea ca în drum să fi 
survenit ceva neprevăzut care o hotărâse pe Roseta să 
trimită după el. Îşi schimbă deci hainele, încuie biroul şi ieşi 
cu străinul în curte. Da scară aştepta o trăsură închisă, trasă 
de doi cai voinici; se urcară în ea şi trăsura porni. 

Avocatul stătea la fereastră, ascuns după perdele, 
împreună cu cei doi complici ai săi. 

— A plecat, zise el. 

— În sfârşit, îl avem în mână! răsuflă uşurat Alfonso.. 

— Bună idee ai avut, Gasparino, să te-nţelegi cu 
procurorul, zise Clarissa. 

— Doar mi-e prieten, şi multe afaceri am făcut eu cu el, de 
pe urma cărora s-a ales cu parale bunişoare. Ce haz făcea 
când l-am învăţat să se dea drept hangiu!... 

— Grozav aş vrea să-i văd mutra neamţului când va afla 
adevărul, râse Alfonso. 

În vremea aceasta trăsura merse câtva timp pe drumul 
care ducea la Manresa apoi coti pe şoseaua dinspre 
Barcelona. 

— Vizitiul a greşit drumul, zise Sternau. 

— Deloc, răspunse străinul. 

— Nu mergem la Manresa? 

— Nu, la Barcelona. 

— Cine eşti dumneata, senior, şi ce vrei de la mine 

— Sunt corregidorul din Manresa. Ce vreau? 

— Sa te duc la Barcelona. Domnul Juez de la „criminal” 
vrea să-ti vorbească. 

— Judecătorul de instrucţie? Pentru ce? 

— Nu ştiu. O să aflaţi acolo. 

— M-ai minţit, senior. 

— Asta nu se cheamă minciună; e o simplă şiretenie de 
care ne servim în meseria noastră, ca să înlăturăm unele 
dificultăţi. 

— Şi dacă n-aş vrea să te urmez ce s-ar întâmpla? 

— Priveşte şi dumneata în spatele trăsurii, vei vedea 
oameni de-ai poliţiei înarmaţi până-n dinţi care ne escortează 
la mică distantă. 

— Ei drace! Asta înseamnă că duci cu dumneata un 

criminal fioros. 

— Nu, e numai o mică formalitate, senior. Ştiu sigur că te 
vei înapoia încă astăzi la castel, eşti însă un străin şi am ordin 
să te duc sub pază. 

— Escorta nu m-ar împiedica pe mine să fug dacă aş vrea, 
dar mi-e cugetul curat, de aceea te urmez de bunăvoie. 

— Şi foarte bine faci, senior. Omul nu trebuie să judece 
după aparenţe sau să-şi înrăutăţească situaţia. Poate că te 
vei întoarce chiar imediat la Rodriganda; mi-ar face o plăcere 
deosebită să te însoțesc şi la înapoiere. 

— La castel se ştie unde mergem? 

— Da. 

— Cui ai spus? 

— Câtorva servitori. 

Nu era adevărat, căci în afară de Cortejo, Clarissa şi 
Alfonso nimeni nu ştia cine era străinul venit să-l ia pe doctor, 
şi nici unde îl ducea. 

Procurorul din Manresa tăcu. Sternau de asemenea. N- 
aveau chef de vorbă. Doctorul făcea fel de fel de presupuneri, 
nici una însă nu era cea adevărată. 

Tocmai spre seară ajunseră la Barcelona şi trăsura se opri 
în faţa unei clădiri mari cu ferestrele zăbrelite. 

— Coboară, zise corregidorul. 

Când Sternau cobori din trăsură fu încadrat de cei patru 
poliţişti care îi escortaseră şi trecu printr-un coridor cu mai 
multe uşi. Deschiseră una din ele şi-l băgară într-o cameră 
mare, apoi închiseră] uşa după ei. Sternau privi în jur. 
Ferestrele erau cu gratii. În faţa uneia din ferestre se afla un 
birou enorm plin cu dosare, şi la birou stătea un omuleţ 
uscăţiv, cu ochelari, care îl privi cu răutate. Omuleţul luă o 
foaie de hârtie, un condei, şi începu să-l întrebe: 

— Cum te cheamă? 

— Carol Sternau. 

— Naţionalitatea? 

— German. 

— Meseria? 

— Doctor în medicină. Dar te-aş ruga, senior, să-mi 
răspunzi şi mie la o întrebare: Cine eşti dumneata şi pentru ce 
am fost adus aici? 

— Eu sunt judecător de instrucţie, şi pentru ce ai fost adus 
aici o vei afla în cursul interogatoriului. 

— Un interogatoriu? S-ar zice că sunt acuzat de ceva! 

— Nu „s-ar zice”, ci aşa e! răspunse omuleţul zâmbind 
răutăcios. De altminteri, nu dumneata pui întrebări ci eu. Ce 
vârstă ai? 

— Treizeci de ani. 

— Ai mai fost condamnat? Eşti căsătorit? 

— Nu. Nu. Ai avere? 

— Nu. 

— Zău? Câţi bani ai la dumneata? 

— Vreo treizeci de duros. 

— Dă-i încoa! 

— Sternau îi întinse portofelul, şi judecătorul numără 
banii, apoi înscrise suma după cum făcea şi cu răspunsurile. 

— Unde-ai locuit în ultimul timp? întrebă judecătorul mai 
departe. 

— La Rodriganda. 

— Şi înainte? 

— La Paris. 

— De ce-ai plecat de-acolo? 

— Fiindcă am fost chemat la Rodriganda ca să îngrijesc de 
contele Manuel, care era bolnav. 


311 


— Ţi-era îngăduit s-o faci? 

— Cine putea să mă împiedice? 

— Eu! zise cu asprime omuleţul. Aveai autorizaţie specială 
ea să practici medicina într-o ţară străină? 

— Nu. 

— Ai dat vreun examen în Spania? 

— Nu. 

— Şi cu toate acestea vindeci, tratezi bolnavii fără să ai 
dreptul. Primul delict se constată de la întâiul interogator. 
Pentru astăzi am terminat. 

— Cum primul delict? Nu cumva mai sunt şi altele? 

— Oho, şi încă multe! 

— Şi acum unde să mă duc? 

— Unde să te duci?! Auzi întrebare! Nu te duci nicăieri, 
rămâi aici. Coridorul doi, camera numărul patru. 

— Asta înseamnă că sunt arestat? 

— Se înţelege! 

— Pentru care motiv? întrebă Sunders, care începuse să 
se enerveze serios. 

— O să-l afli mai târziu. 

— În urma cărei acuzaţii şi din partea cui? 

— O să afli şi asta. 

— La dracu, senior, cred că am dreptul să pun şi eu o 
întrebare! izbucni tânărul. 

Omuleţul se făcu parcă şi mai pipernicit de bucurie, şi 
răspunse clipind vesel din ochi: 

— Dreptul îl ai, dar şi eu am dreptul să nu-ţi răspund! râse 
el. 

— Ţi-am spus şi ai luat notă pe hârtie că sunt supus 
german? Cer să vorbesc cu consulul nostru! 

— Bine, bine, o să vorbeşti. 

— Acum, îndată, senior! 

— Foarte bine. 

Judecătorul se uita amuzat la arestat şi apasă pe un 
clopoțel. Intră un vlăjgan fioros, îmbrăcat într-un fel de 
uniformă. 

— Domnul acesta vrea să vorbească numaidecât cu 
consulul german, zise judecătorul. Du-l repede la el. 

Vlăjganul rânji, arătă spre uşă şi-i zise lui Sternau: 

— Înainte, marş! 

Sternau era cât p-aci să se repeadă la el, dar se stăpâni. 

— Te-aş putea ruga, senior, să-mi dai îndărăt portofelul? 
zise el judecătorului. 

— Da, poţi, dar de dat nu ţi-l dau, răspunse acesta clipind 
şiret. Aici nu e voie să aibă cineva bani la el, nu suntem la 
piaţă. Hai, du-te la consulul dumitale! 

Se vedea bine că omul îşi bătea joc de Sternau, totuşi 
acesta se gândi că n-avea ce face şi plecă împreună cu 
uşierul, care-l duse prin două coridoare, se opri la uşa cu 
numărul patru şi o descuie. 

— Înainte, marş! zise el iar, şi-l împinse înăuntru. Uşa se 
închise cu zgomot în urma lui, se auzi cheia răsucindu-se în 
broască era arestat. 

Încăperea era întunecoasă, cu o fereastră mică zăbrelită 
aşezată, sus de tot. Pe jos două mindire care miroseau urât. 
De pe unul din ele se ridică un individ, care zise cu glas stins: 

— A, musafiri! Bună seara, prietene. 

— Bună seara, răspunse Sternau. 

— Eşti unul nou? întrebă puşcăriaşul. 

— Da. 

— Pentru ce te-au adus aici? 

— Nu ştiu. 

— Zău! la nu te mai preface. 

— Îţi spun că nu ştiu. 

— Aşa zic toţi. Şezi jos, colea, pe mindir. 

— E curat? 

— Hm! 

Sternau înţelese, dar n-avu încotro, se lăsă pe paiele 
mucede. 

— Ce meserie ai? îl întrebă iar puşcăriaşul. 

— Sunt medic. 

— Medic?! Întrebă omul bucuros. O, atunci vă rog să mă 
iertaţi, senior, că v-am vorbit aşa de mojiceşte. Acum vă cred 
că nu ştiţi pentru ce aţi fost arestat. Cine v-a luat 
interogatoriul? 

— Judecătorul de instrucţie. 

— Al-dracului om! Ştiţi când o să vă cheme iar? De-abia 
peste două, trei luni. 

— Ar fi groaznic. 

— Aşa face. Ti-e foame, ti-e sete? 

— Nu. 

— Paznicul a adus adineauri mâncare pentru doi şi am 
înţeles că o să-mi vie un tovarăş. 

— Ce fel de mâncare? 

— Pâine uscată şi apă stătută. 

— Şi dimineaţa ce vi se dă? 

— Nimic. 

— La prânz? 

— O zeamă lungă cu vreo câteva boabe de mazăre sau 
linte. 

— Altceva? 

— Altceva nimic. 

— De când te afli aici? 

— De aproape un an. 

— Cum ai putut trăi atâta cu o astfel de hrană? 

— Păi, hrana asta mi-a scurtat viaţa. Sunt tare bolnav, şi 
mă bucur că dumneavoastră sunteţi doctor, poate mi-aţi da 
ceva... Nu-i vorbă, nu prea trag nădejde să mă vindec, aş 
vrea însă să ştiu dacă mai am mult să mă canonesc. 

— Deşi nu-i putea vedea faţa din pricina întunericului care 
era în celulă, Sternau era convins că omul nu era un ucigaş. Îl 
întrebă deci cu blândeţe: 

— Şi câţi ani mai ai de făcut? 

— Încă doi. 

— Pentru ce-ai fost condamnat? 

— Pentru crimă. 

— Ai ucis un om? 

— Bine făceam dacă-l omoram! Scăpăm lumea de un 
ticălos... 

— Ce boală ai? 

— Parcă ştiu! Mă doare grozav şira spinării. La început 
sufeream numai de dorul de mare, de libertate boală care 
suge măduva din oase. 

— Ai fost marinar? 

— Da, timonier. 

— Ce contrast! Spaţiul, întinderea nesfârşită de apă, aer şi 
lumină, şi-acum gaura asta puturoasă... 

— Aşa e, senior. Întâi am plâns şi-am suspinat, pe urmă 
am urlat şi m-am zbuciumat, m-am dat cu capul de pereţii 
ăştia plini de umezeală, m-am tăvălit pe podeaua murdară, 
dar n-a folosit la nimic. Şi când m-au părăsit puterile şi m-a 
prididit foamea, m-am potolit şi mă voi potoli din ce în ce, 
până când într-o zi mi-or târî stârvul de-aci şi-l vor arunca 
într-o groapă. Şi toate astea mi se trag de la un nemernic de 

avocat. 

— Atunci suntem tovarăşi de suferinţă, dragul meu. Nu 
ştiu de ce sunt învinuit, dar sunt sigur că tot din pricina unui 
avocat am fost închis. 

— De Unde te-au adus? 

— De la Rodriganda. 

— Sfinte Dumnezeule! Tot de acolo m-au ridicat şi pe 
mine. 

— Adevărat? zise Sternau cu mirare. Cum îl cheamă pe 
avocatul despre care mi-ai vorbit? 

— Gasparino Cortejo. 

— Nu mai spune! Atunci e acelaşi. Ziceai adineauri că ai 
vrut să omori un om. Nu cumva pe acest Cortejo? 

— Da. Ţi-aş povesti cum s-a întâmplat, dar sunt prea slăbit 
şi vorba m-a obosit, aşa că amân pe altă dată. Uite colo, în 
colţul din dreapta, e o oală cu apă şi alături un codru de 
pâine. Asta ţi-e cina. Noapte bună. 

Sternau se lipsi de mâncare şi se aciui cum putu pe 
saltea. 

Când se trezi de dimineaţă, putu desluşi la o lumină slabă 
care pătrundea prin ferestruică lucrurile din celulă. Tovarăşul 
său stătea în capul oaselor şi-i spuse bună dimineaţa. 

Stau de o bucată de vreme şi mă uit la dumneata, senior, 
şi văd bine că locul nu ţi-e aici. Ştiu că ţi-ar plăcea mai mult 
să fii singur, dar te rog să nu mă părăseşti. 

— Şi să vreau, nu mi-ar sta în putinţă, îi răspunse cu 
blândeţe Sternau. 

— Ba da. Celulele sunt toate numai pentru câte unul 
singur, numai mie mi s-a dat un tovarăş. Dacă ai cere să te 
mute, te-ar muta numaidecât. 

— N-am să cer să mă mute, şi rămân bucuros cu 

dumneata. 

— Mulţumesc, senior; poate că n-ai să te căieşti de fapta 
bună pe care o faci. 

— Când vine paznicul în celulă? 

— De-abia la amiază. 

— Şi pot să-i fac vreo cerere? 

— Da, dar nu-ţi răspunde. Soarta ţi-e pecetluită; nu-ţi 
ajută nici rugăminţi, nici şiretenia sau forţa. 

— Eu sunt străin şi am dreptul să-l chem pe consulul meu 
ca să mă ocrotească. 

— L-ai chema degeaba, pentru că nu s-ar duce nimeni să-l 
aducă. Ai fost arestat din porunca lui Cortejo, care e prieten la 
toartă cu judecătorul, şi amândoi sunt cei mai mari ticăloşi de 
pe suprafaţa pământului. 

— Ştii că mă sperii? 

— Îţi spun care e situaţia. Eram un om voinic, plin de voie 
bună şi sănătate. Uită-te în ce hal am ajuns din pricina lor... 

Nenorocitul era numai piele şi oase, şi chiar dacă n-ar fi 
fost medic, Sternau vedea bine că omul mai avea doar câteva 
săptămâni de trăit. Oare aceeaşi soartă îl aştepta şi pe el? 
Nu, de o mie de ori nu! Trebuia să lupte din răsputeri ca să 
scape de-aci. 

La amiază uşa se deschise şi veni un paznic să le aducă 
mâncarea. 

— Ascultă, gardian, începu medicul, n-ai vrea să fii atât de 
bun să... 

Dar paznicul îi trânti uşa în nas fără să-i răspundă. 

— Uite, vezi? Asta o să se repete în fiecare zi până când o 
să te convingi că-ţi strici gura de pomană şi nici n-o să mai 
încerci măcar, zise oftând tovarăşul lui. 

Seara li se aduse iar câte un codru de pâine şi o cană cu 

apă. 

Trecu o săptămână, apoi încă una, fără să se producă vreo 
schimbare. Sternau îşi pierduse răbdarea. Ce să se mai fi 
întâmplat la Rodriganda? Şi Roseta? îşi frământa creierii ce 
era de făcut. 

De fugit nici nu putea fi vorba; zidurile erau prea groase şi 
înalte, iar fereastra prea strâmtă şi prea înaltă. 

Şi iar mai trecu o săptămână, apoi alta. Se împlinise o 
lună de când lâncezea pe salteaua umedă a închisorii. 

— Domnule, zise într-una din zile tovarăşul de suferinţă al 
germanului, am fost în viaţa mea un voinic şi jumătate; dacă 
aş mai avea puterea de atunci şi s-ar întâmpla să-mi cadă în 
mână Cortejo ăsta, n-ar mai scăpa cu zile, crede-mă! 

— Poate că va cădea cândva în mâinile mele, răspunse 
întunecat doctorul. 

— Să dea Dumnezeu! Eşti voinic ca un uriaş, în stare să 
sfărâmi pietre... Erai bun de marinar. Cu o biciuşca în mână ai 
putea birui douăzeci de negri ori zece englezi o dată. 

— Ce-ţi veni să spui vorba asta? 

— Păi să vezi dumneata: eu — ştiu că o să mă crezi un 
ticălos, şi pe bună dreptate — am fost dintru început un 
marinar destoinic, dar am apucat pe calea pierzaniei şi m-am 
făcut negustor de sclavi, adică de negri, şi pe urmă... pirat. 

— Mă mir! 

— Nu-i aşa că nu-ţi vine să crezi când mă vezi în halul 
ăsta? Numele meu e Jacques Tardot, şi mă trag dintr-un neam 
de oameni tare de ispravă. Nenorocirea mea a fost că am 
încăput pe mâna unor ticăloşi. Asta s-a întâmplat pe corabia 
„Lion” a căpitanului Grandeprise. Habar n-aveam că ăsta era 
negustor de sclavi şi am băgat de seamă de-abia a doua zi, 
când vasul era în largul mării. Căpitanul Grandeprise era mai 

rău decât dracul şi a făcut din mine un nemernic. 

— Pe mulţi negri i-am văzut cu ochii mei aruncându-se în 
mare de disperare, am doborât mulţi englezi care ne pândeau 
şi am bătut adesea pe nevinovaţi până curgea sângele pe ei 
şiroaie. Dar mi-am primit pedeapsa; nu îndrăznesc să cârtesc. 
Aşa am meritat. Tăcu o clipă, apoi urmă: căpitanul făcea 
afaceri în tovărăşie cu notarul... 

— Cortejo? întrebă uimit Sternau. 

— Da. Ce fel de afaceri nu ştiu, dar de câte ori ancoram la 
Barcelona notarul venea pe corabie, se închidea ceasuri 
întregi cu căpitanul şi socoteau şi iar socoteau. 

— Ciudat! zise Sternau îngândurat. Cunoşti dumneata 
cumva pe un căpitan Henrico Landola? 

— Nu. 

— Sau o corabie cu numele de „La Pendola”? 

— Nu. Dar ce e cu el? 

— Cu acest Landola ştiu că face avocatul afaceri. 

Sternau habar n-avea că Landola şi căpitanul Grandeprise 
era una şi aceeaşi persoană, iar „La Pendola” era fosta 
corabie „Lion”. 

— Se prea poate, răspunse prizonierul; par amândoi să 
aibă multe parale. Odată ne-am oprit în Mexic să facem o 
afacere pentru Cortejo şi... 

— În Mexic zici? Unde anume? întrebă repede doctorul. 

— La Veracruz. Dar de ce mă întrebi? 

— Fiindcă am fost şi eu pe-acolo. 

— Aşa! Şi cum îţi spuneam, era vorba să luăm la bord un 
prizonier. Omul a fost închis într-o încăpere din spatele 
cabinei căpitanului şi nu avea nimeni voie să intre la el. 

— Nici chiar dumneata? 

— Ba da, eu da. Era un bărbat foarte frumos, deşi om mai 

în vârstă. Mi se pare că l-am auzit o dată pe căpitan zicându-i 
Fernando. L-am dus până la Bella, unde l-am debarcat şi l-am 
vândut cuiva din Harar. 

— Era un alb? 

— Da. 

— Dar bine, asta e ceva groaznic! 

— Tot aşa de îngrozitor, ca şi când ar fi fost un negru. De 
altminteri n-aveam ce-i face, măcar că m-a mustrat multă 
vreme cugetul. Când ne-am întors, căpitanul neputându-se 
duce la Rodriganda, m-a trimis pe mine să-i spun lui Cortejo 
că mexicanul e la loc sigur. Şi fiindcă notarul se înţelesese cu 
Grandeprise ca omul să fie ucis, când a aflat că trăieşte s-a 
înfuriat şi m-a luat pe mine la înjurături. Cum nu mi-era nici 
mie gura cusută, i-am răspuns la fel. Atunci notarul s-a 
repezit la mine să mă bată. l-am dat un pumn zdravăn şi l-am 
umplut de sânge. A căzut grămadă la pământ şi n-a mai 
mişcat. Eu mi-am văzut de drum şi m-am întors pe corabie. A 
doua zi Cortejo a venit la Barcelona şi s-a închis cu căpitanul 
în cabină până seara. Ce-or fi vorbit între ei nu ştiu, dar 
dimineaţa căpitanul mi-a dat o scrisoare s-o duc judecătorului 
de instrucţie. Acesta m-a primit foarte prietenos şi m-a predat 
paznicului, care m-a închis aici, de unde n-am mai ieşit de- 
atunci. Într-o zi m-am pomenit cu judecătorul în celulă; venise 
să-mi comunice condamnarea. Asta e toată poveste mea, 
senior. 

Omul tăcu, istovit. Sternau nici nu bănuia cât de mult îi va 
folosi mai târziu povestea prizonierului. 

Jacques Tardot slăbea din zi în zi. Apropierea clipei când 
avea să dea socoteală în faţa lui Dumnezeu pentru 
nelegiuirile sale îl îngrozea. Paznicul, văzând că omul nici nu 
se mai putea ridica de jos, făcu ceea ce nu făcuse încă 

niciodată: îi spuse câteva cuvinte de îmbărbătare şi făgădui 
să-i trimită pe medicul închisorii. 

Nenorocitul condamnat se stingea încetul cu încetul. Într-o 
zi, pe înserat, cheia se răsuci scârţâind în broască, şi uşa se 
deschise. Medicul intră urmat de paznic, care-i strigă lui 
Sternau: 

— Înainte, marş! 

Atunci prizonierul făcu un efort, se ridică în capul oaselor 
şi şopti cu glas stins: 

— Lăsaţi-l aici, mi-a fost singura mângâiere în nenorocirea 
mea... nu mă despărțiți de el în clipele din urmă... 

Paznicul se uită întrebător la medic. Acesta dădu din cap 
încuviinţând în tăcere, şi paznicul plecă. Atunci medicul se 
apropie de bolnav, se-aşeză jos pe saltea, şi la lumina 
felinarului se uită cercetător la cei doi întemnițați. Începu apoi 
să pună câteva întrebări neînsemnate bolnavului, în vreme ce 
strecură pe furiş o cheie în mâna lui Sternau, probabil cheia 
de la poarta închisorii. Germanul era cât p-aci să scoată un 
țipăt de bucurie, dar o privire a medicului îl făcu să se 
stăpânească. 

Bolnavul răsufla acum tot mai greu. Totuşi, chipul lui 
părea senin. 

— Sfârşitul meu se apropie... murmură el. Dumnezeu s-a 
îndurat de chinurile mele... Nu mă lăsaţi singur... În... În 
clipa... de pe urmă... 

— Nu te teme, omule, nu te părăsim, zise cu blândeţe 
medicul. Şi în vreme ce se apleca peste bolnav, scoase 
binişor un portofel din buzunar şi-l trecu într-ascuns în mâna 
lui Sternau. Acesta aruncă o privire spre uşă şi zări sclipind 
printr-o crăpătură ochiul paznicului, care pândea. 

Deodată bolnavul începu să horcăie. 

— Rămâneţi... cu bine... Dum... nezeu... să v-ajute... mai 
avu el putere să spună, apoi închise ochii pentru totdeauna. 

Medicul închisorii se ridică de pe saltea şi se îndepărtă în 
tăcere. Cheia scârţâi din nou în broască şi paznicul intră în 
celulă. 

— Mort? întrebă el aruncându-şi ochii pe cadavru. 

— Da, răspunse medicul. 

— Să fie luat de-aici! zise paznicul scurt. Se uită lung la 
Sternau, şi văzându-l atât de voinic, adăugă: 

— ÎI duci? 

— Bine, îl duc, răspunse acesta cu nepăsare, deşi inima îi 
bătea să-i spargă pieptul. 

— la-l în spate! Să mergem! porunci paznicul. 

Sternau luă cadavrul în braţe şi păşi în urma paznicului. 
Trecură prin mai multe coridoare şi ieşiră în curtea pustie, în 
care dădea gangul pe unde intrase acum două luni. Paznicul 
alese din grămadă o cheie şi descuie o hrubă întunecoasă de 
piatră, pe care se aflau două mese lungi de brad. 

— Morga, mormăi el. Pune-l jos! Germanul se înfioră. Puse 
pe masă cadavrul şi rămase cu ochii aţintiţi spre uşă. Cheile 
atârnau în broască. 

— Înainte, marş! porunci paznicul. 

— Nu, înapoi marş! răspunse Sternau şi, ca fulgerul, 
pumnul lui de oţel izbi tâmpla paznicului, care se prăbuşi la 
pământ. 

— În sfârşit! Slavă ţie, Doamne! Puterile nu m-au părăsit 
încă de tot, murmură el; lăsă felinarul jos, lângă paznicul 
leşinat, încuie beciul pe dinafară şi o luă la fugă plin gangul 
întunecos. Scoase din buzunar cheia pe care i-o strecurase 
mai înainte medicul închisorii, tremurând de emoție, neştiind 
dacă se va potrivi; cheia se potrivea! Da iuţeală o răsuci în 

broască şi ieşi în stradă. Era liber! Lâncezise atâta vreme în 
întuneric, acum ieşise la lumină. Cei doi întemnițați erau 
izbăviţi în acelaşi timp: unul prin moarte, celălalt prin 
libertate... 


După ce văzu îndepărtându-se diligenta în care se afla 
prietena ei, Roseta porni în grabă îndărăt spre Rodriganada. 
Inima îi spunea că atâta timp cât nu se afla sub ocrotirea lui 
Sternau, o pândea o nenorocire. De aceea porunci vizitiului să 
nu cruţe caii şi să mâne cât se poate de repede. 

— Ajungând la castel, alergă îndată la intendent. 

— Unde e doctorul? întrebă ea gâfâind. 

— S-a dus la plimbare, răspunse intendentul foarte liniştit. 

— Nu ti-a spus unde? 

— Nu. 

— Era singur? 

— Nu, a venit cineva cu o trăsură şi l-a luat cu el. 

— Ştii a cui era trăsura? 

— Da, a prefectului din Manresa. 

— Ah! făcu Roseta tresărind speriată. Elvira, povesteşte 
dumneata cum a fost. 

— Păi, a fost aşa... Începu bătrâna. A venit o trăsură şi din 
ea a coborât corregidorul. Pe urmă corregidorul s-a urcat sus 
la domnul doctor, şi peste puţin au ieşit amândoi din casă, s- 
au suit în trăsură şi vizitiul a dat bice cailor pornind spre 
Manresa. 

— Bine, Alimpo spune să se înhame repede caii la trăsură, 
încheie Roseta şi se duse numaidecât de-a dreptul la camera 
avocatului. Acesta stătea la birou şi răsfoia nişte hârtii. Când 
o văzu intrând contesa nu-i călcase niciodată pragul se sculă 
în picioare nedumerit. 

— A, doamna Roseta! Dumneavoastră la mine! Mă rog, 
luaţi loc... zise el oferindu-i un scaun. 

— N-am venit să iau loc, ci să-ţi pun o întrebare, răspunse 
ea clocotind de mânie. Unde e doctorul Sternau? 

— De unde să ştiu eu? 

— D-ta l-ai văzut plecând cu corregidorul din Manresa? 

— Habar n-am de aşa ceva, răspunse el clătinând din cap. 

— Aşadar nu ştii că a fost corregidorul, şi nici , n-ai vorbit 
cu el? 

— Nu. 

— Minti! senior, strigă ea pătimaş. Minţi cu neruşinare! 

— Contesă! se răsti el ameninţător. 

— Îndrăzneşti să mă înfrunţi? Mă voi duce imediat la 
corregidor să aflu ce ticăloşii aţi mai uneltit iar, şi o să ştiu eu 
să vă dejoc planurile, fii pe pace! Adio! 

Şi tânăra fată ieşi în fugă, pe când nemernicul râmase 
încremenit de aerul ei hotărât. 

Se apropie de fereastră. După ce-o văzu plecând, se duse 
numaidecât la Clarissa, care o văzuse şi ea prin fereastră pe 
Roseta plecând. 

— Unde s-o fi dus? îl întrebă ea pe avocat. 

— Da corregidorul din Manresa, ca să afle ce s-a întâmplat 
cu Sternau. 

— Ştii ce zic eu, Gasparino? Fata asta a început să ne fie 
primejdioasă. 

— Văd şi eu. O să caut să-mi iau măsurile de prevedere. 
Nu ştii tu cum i-am putea da şi ei vreo câteva picături? 

— AŞ şti, dacă aş avea picăturile la mine. 

— Când? 

— Seara, când îşi bea ceaiul înainte de culcare, 

— Cine i-l pregăteşte? 

— Nevasta intendentului, dar lasă, ştiu eu ce să fac. 

— Bine, o să-ţi dau picăturile. 

— Şi în schimb cu ce m-aleg? iscodi ea cu lăcomie. 

— Cu jumătate din averea ei. 

— Dar cu jumătatea cealaltă ce faci? 

— Aia e pentru mine. 

— Bine, mă învoiesc. Adu-mi picăturile. 

În vreme ce Roseta ajunse la Manresa şi opri trăsura la 
casa corregidorului, soţia lui îi ieşi înainte, măgulită de vizita 
contesei, şi o pofti în salon. 

— Pot vorbi cu domnul procuror? o întrebă contesa. 

— Îmi pare foarte rău, domnişoară contesă, dar nu e 
acasă. E plecat în călătorie. 

Roseta păli. 

— Şi nu ştii unde se află? 

— Soţul meu nu mă amestecă niciodată în treburile lui, 
aşa că nu am de unde şti. 

— Dar pricina călătoriei o cunoşti? 

— Nu, socot însă că a fost trimis de fratele 
dumneavoastră, don Alfonso. 

— Alfonso? A fost pe-aci? 

— Da, a venit călare şi părea foarte grăbit. Soţul meu a 
trimis imediat după oamenii poliţiei. 

— Nu ţi-a spus când se întoarce? 

— Nu. 

— Atunci o să vin mâine. 

Roseta aflase destul ca să ştie că se punea ceva la cale. 
Se întoarse acasă şi trimise după Alfonso. Acesta era pus la 
curent de Cortejo cu cele petrecute şi veni liniştit. 

— Ai fost la Manresa? îl întrebă ea. 

— Da, răspunse el fără să se tulbure. 

— Ce-ai căutat acolo? 

— Cum ce-am căutat? în afacerea care ne priveşte. 

— Care afacere? 

— Afacerea cu aflarea cadavrului. 

— Adevărat? 

— Ştii că ai haz? Ce alta putea să fie? Ce s-a întâmplat de 
pari aşa de agitată. 

— Pentru ce a luat corregidorul cu el patru poliţişti? 

— Fiindcă se bănuieşte că trupul a fost aruncat de cineva 
în prăpastie şi poliţiştii sunt pe urmele criminalului, minţi 
Alfonso cu neruşinare. 

— Roseta îl crezu. 

— Aşa? Nu cumva l-ai văzut pe Sternau? Aş avea treabă 
cu el. 

— Nu suntem în relaţii de prietenie. 

— Bine, poţi să pleci. 

Alfonso se înclină cu ironie şi zise: 

— Contele Alfonso de Rodriganda nu binevoieşte să se 
lase concediat de prea mărita sa soră ca un servitor, de 
aceea nu va pleca. 

Ea îl privi înmărmurită. 

— Neruşinatule! 

— Nu ştiu, zău, ce ai cu mine, e o părere, sau, într-adevăr, 
o silă pe care n-o înţeleg? Nu eşti defel drăgăstoasă cum ar 
trebui să fie o soră cu fratele ei. Hai să facem pace, Roseta... 

Alfonso se apropie de ea s-o sărute, dar tânăra fată îi 
trase o palmă zdravănă care-l făcu să se poticnească. 

— Chiar de n-aş şti, purtarea ta faţă de mine ar fi de-ajuns 
ca să-mi dovedească faptul că nu eşti decât un impostor, un 
străin, şi nu fratele meu! strigă ea cu ochii fulgerând de 
mânie. 

— Nu sunt fratele tău? De unde ai mai scos-o şi pe asta? 

— O să dea Sternau lucrurile la lumină, fii pe pace! Şi 
chiar dacă el nu s-ar mai întoarce, o să vă dau eu pe mâna 
poliţiei, pe tine şi pe toată banda ta...! 

— Aha, zii, aşa stau lucrurile? Sunt un impostor şi un 
mincinos? Palma ţi-o iert fiindcă eşti femeie, dar cuvintele nu, 
şi-mi vei plăti scump învinuirile! 

leşi trântind uşa, clocotind de furie. 

Roseta trimise s-o cheme pe Elvira. 

— Dumneavoastră nu l-aţi văzut pe doctor, domnişoară 
contesă? întrebă bătrâna când intră în cameră. 

— Nu. 

— Oare unde să fie? 

— A fost arestat. 

Bătrâna holbă ochii şi nu mai zise nimic. O strângea parcă 
de gât emoția. Doctorul Sternau fusese întotdeauna prietenos 
cu ea şi-l îndrăgise ca pe copilul ei. Alergă la Alimpo să-i 
spună vestea rea pe care o aflase. 

Se întunecase de-a binelea, când un călăreț îşi opri calul 
la marginea pădurii. Descăleca, legă calul de un copac, intră 
în parc, şi se îndreptă spre castel. Când să urce scara, un 
servitor îi ieşi înainte si-l întrebă pe cine caută. 

— Vreau să vorbesc cu domnul Gasparino Cortejo, 
răspunse străinul. 

— Cine eşti dumneata? întrebă servitorul. 

— Un bun prieten de-al lui pe care nu l-a văzut de mult. 
Anunţă-mă. 

— Ce doreşti? îl întrebă notarul când îl văzu. Zici că-mi 
eşti prieten, dar eu nu te cunosc. 

— Nu? Stai că o să mă cunoşti numaidecât. Străinul îşi 
smulse barba falsă şi peruca şi-l privi zâmbind. 

— Căpitanul! strigă Cortejo înnebunit. 

— Da, căpitanul, care a venit să-ţi pună o întrebare. Unde 
e locotenentul de Lautreville? 

— Nu ştiu. 

— Ba ştii foarte bine! Poţi trage pe alţii pe sfoară, dar nu 
pe mine. Locotenentul a dispărut. 

— Ei şi! Ce mă priveşte pe mine? 

— Te priveşte, şi încă foarte mult. M-am gândit la ultima 
noastră discuţie. Ziceai că vrei să-l ştii mort. 

— Da, şi nu numai pe el, ci şi pe doctorul acela german. 
De ce nu te-ai ţinut de cuvânt? 

— Pentru că am vrut să văd dacă te ţii şi dumneata. 

— Bine, să nu ne mai jucăm de-a v-aţi-ascunselea. 
Mărturiseşte că locotenentul era adevăratul conte Alfonso de 
Rodriganda! 

— Da. 

— Pentru ce l-ai trimis aici? 

— Treaba mea! 

— Ştia el cine e? 

— Nu. Unde e acum? 

— Mort! 

— Banditul se dădu un pas înapoi. Mantaua îi căzu de pe 
umeri şi armele de la brâu sclipiră. 

— Mort! strigă el. O să mi-o plăteşti, fii pe pace! Am să fac 
să afle toată lumea că eşti un pungaş nemernic, un ticălos 
fără pereche... 

— Nu mi-e frică, doar ai fost unealta mea. 

— Am să depun la parchet adeverinţa semnată de 
dumneata. E la mine, am adus-o ca să ţi-o dau în schimbul 
tânărului. Spune-mi adevărul: e mort sau nu? 

Pe chipul viclean al avocatului apăru un zâmbet de 

bucurie. Răspunse: 

— O să-ţi arăt o scrisoare pe care am primit-o zilele astea. 
Stai puţin. 

Trecu în camera de alături şi luă un revolver încărcat şi o 
scrisoare. Băgă revolverul în buzunar şi veni cu o hârtie în 
mână. 

„A picat la ţanc, îşi zise el ironic. Acum pun mâna pe 
adeverinţa cu semnătura mea şi, în acelaşi timp, scap de un 
martor primejdios. Am învins deci pe toată linia!” 

Banditul îl aştepta cu nerăbdare. 

— Uite ce e, începu Gortejo, trebuie mai întâi sa mă 
încredinţez că ai într-adevăr adeverinţa la dumneata. 

— E aici, zise banditul bătându-se în piept. 

— Atunci citeşte ce scrie în scrisoare. 

Banditul luă hârtia din mâna avocatului şi văzu că era o 
simplă scrisoare de afaceri în care nici nu era vorba de 
Mariano. Ridică ochii si-l privi mirat pe Cortejo. În aceeaşi 
clipă zări ţeava unui revolver îndreptată spre el; auzi 
cuvintele: „Mori câine!” şi răsună o detunătură. Banditul căzu 
fulgerat la pământ. Glonţul îi găurise fruntea. 

Avocatul încuie uşa şi sfâşie haina mortului. Căută cu 
înfrigurare prin buzunare, scotoci fiecare îndoitură, dar nu 
găsi nici urmă de adeverinţă. 

— M-a tras pe sfoară nemernicul, murmură el. În mâna lui 
hârtia era sigură, pe când dacă va cădea în mâna altcuiva, 
sunt pierdut. 

Se auziră paşi pe coridor. Detunătura alarmase pe 
servitori care alergau să vadă ce s-a întâmplat. Cortejo 
încheie repede hainele mortului, îi smulse de la brâu un 
pistol, îl puse jos, alături de bandit, şi descuie uşa. 

— Veniţi încoace! strigă el. Am fost atacat... Servitorii 

dădură buzna; veni şi Clarissa cu Alfonso, apoi şi intendentul. 

— Îl vedeţi pe omul acesta? zise Cortejo prefăcându-se 
speriat. S-a dat drept un vechi prieten de-al meu şi, când s-a 
văzut singur, m-a ameninţat cu moartea dacă nu-i dau bani. 
M-am prefăcut atunci că bag mâna în buzunar ca să scot banii 
şi... l-am împuşcat. 

— Doamne sfinte! Un tâlhar! Un adevărat tâlhar! strigă 
Clarissa. Uitaţi-vă aici: perucă şi barbă falsă! 

— Căutaţi-l bine, zise Cortejo sperând că servitorii vor găsi 
la bandit adeverinţa, dacă îi va fi scăpat lui cumva vreun 
colţişor de haină. Nu se găsi însă nimic decât armele şi o 
pungă plină cu bani. 

— Acum duceţi-l în beci; mâine voi depune o plângere. 
Spălaţi imediat podelele ca să nu rămână vreo pată de sânge. 

Când plecară servitorii şi rămaseră numai Clarissa şi 
Alfonso, acesta îl întrebă: 

— ÎI cunoşteai? 

— Nu. 

— Hm! S-ar putea să fie „căpitanul” despre care mi-ai 
vorbit adesea. Mi-am închipuit că ai avut vreo ceartă cu el şi l- 
ai împuşcat. 

— Nu-ştiu cine era, dar oricum ar fi, ce ziceţi, luăm astă- 
seară ceaiul cu Roseta? 

— Îl bea singură chiar acum în camera ei, răspunse 
Clarissa. 

După tonul cu care vorbea şi din privirea pe care i-o 
aruncă, notarul înţelese că picăturile de otravă fuseseră 
turnate în ceai. Aşa şi era. Notarul slujise şi ele astă dată 
planul lor diabolic. Când se auzi detunătura, Roseta stătea 
tocmai de vorba cu Elvira, care îi adusese ceaiul din 
bucătărie. 

— Ce-a fost asta? strigă bătrâna speriată. 

— O împuşcătură, răspunse tânăra fată. Oare ce s-a 
întâmplat? Mă duc să văd. 

— Nu, nu, scumpa mea, draga mea contesă. De câtva 
timp la castel se petrec lucruri ciudate şi mă tem să nu ţi se 
întâmple ceva. 

— N-are ce să mi se întâmple; împuşcătura a pornit din 
camera lui Cortejo. Ascultă, se aud paşi şi glasuri pe coridor. 

— Da, da, dar noi să nu ne mişcăm de-aci. Alimpo al meu 
e un viteaz; o să vadă el ce e şi o să vină să ne spună. 

Presupunerea ei se adeveri, căci intendentul alergă la 
contesă să-i spună, speriat, că notarul fusese atacat de un 
bandit şi, ca să se apere, l-a împuşcat. 

Toată seara întâmplarea fu discutată cu aprindere. După 
ce-şi bău ceaiul, Roseta spuse că enervarea de peste zi o 
obosise şi-şi simţea capul greu, aşa că arvrea să se culce. 

De dimineaţă, camerista contesei veni în fugă plângând la 
Elvira şi-i spuse că nu ştie ce s-a întâmplat cu stăpâna ei. 
Probabil că e bolnavă. 

— Sfântă Fecioară! strigă bătrâna înspăimântată, chiar 
zicea aseară că o doare capul. 

Lăsă treaba baltă şi alergă în camera Rosetei. O găsi în 
genunchi lângă pat, cu mâinile împreunate, părând că se 
roagă. Era albă ca varul la faţă şi părea o statuie de marmură. 

— Scoală, draga, scumpa mea stăpână... se ruga 
camerista. 

Dar Roseta nu se mişcă. 

— Uite, aşa am găsit-o când am venit s-o trezesc, se 
tânguia fata. Am ridicat-o şi am pus-o pe scaun, dar s-a lăsat 
jos în genunchi. Ajută-mă, te rog. 

O apucară de subsuori şi o aşezară pe divan. Dar contesa 

se lăsă iar în genunchi şi-şi împreună mâinile pentru 
rugăciune. 

— E bolnavă, sărăcuţa! se bocea bătrâna. Doamne, 
Doamne, şi domnul doctor nu-i aici. Pare să nu cunoască pe 
nimeni, şi nici nu ne aude. 

— Ce-i de făcut? întrebă fata plângând. 

— Nu ştiu până ce nu-l întreb pe Alimpo al meu; du-te şi 
cheamă-l. 

Intendentul veni într-un suflet. 

— Aşezaţi-o în pat şi puneţi-i comprese reci pe frunte, zise 
el cu lacrimi în ochi. Poate că asta o să-i facă bine. 

Apoi ieşi din odaie ştergându-şi ochii. Pe coridor se întâlni 
cu Clarissa, care pândea. 

— Vii de la contesă? îl întrebă ea. 

— Da. 

— Cum, s-a şi trezit? 

— E bolnavă, sărmana. 

— Vai de mine! Ce are? 

— Nu ştiu. 

— Mă duc să-i duc cuvântul Domnului. E cea mai bună 
mângâiere în clipe de suferinţă, zise ea cu glas de mironosiţă. 

Când o văzu pe Roseta în starea aceea, ieşi ca glonţul pe 
uşă şi alergă în fugă la Cortejo. 

— Ei, a reuşit, nu-i aşa? Văd după chipul tău, zise el. 

— Da, e nebună. 

— Ce face? 

— Se roagă. 

— Zău? Ciudat, foarte ciudat... Cu glas tare? 

— Nu. Dacă o aşează în scaun sau o culcă pe divan, ea se 
scoală şi se lasă în genunchi cu mâinile împreunate. Stă 
nemişcată şi mută. E mai mult ca sigur că şi-a pierdut cu 

desăvârşire minţile. 

— Aha! A înnebunit pesemne pe când îşi făcea 
rugăciunea, şi a rămas numai cu gândul ăsta în minte... Hai, 
vreau s-o văd şi eu. 

Intrară amândoi în camera Rosetei, şi Cortejo spuse celor 
două femei că numai Clarissa va rămâne s-o vegheze pe 
bolnavă, de altcineva nu mai e nevoie. 

Din momentul acela Roseta nu mai putu fi văzută de 
nimeni. Era ca şi când n-ar fi existat. 

Curând după ce se îmbolnăvise contesa, se întoarse şi 
Mindrelo din călătoria pe care o făcuse trimis de Sternau. Se 
duse numaidecât la intendentul castelului ca să întrebe de el. 

Bietul Alimpo stătea trist eu Elvira în camera lor şi ofta. 

— Eu nu mai pot îndura... se tânguia el. 

— Nici eu, adăugă ea plângând. 

— Să ne luăm ce brumă de parale am agonisit şi să 
pornim în lume. 

— Numai nu prea departe, fu de părere bătrâna. 

— Ba cât mai departe! izbucni el mânios. La hotentoţi, la 
cafri ori la eschimoşi, oriunde-o fi... Ce să mai căutăm aici? 

— N-ai auzit că e vorba s-o ducă pe contesa noastră de la 
Rodriganda? 

— Ba am auzit. Ei, şi ce-are a face? 

— Eu nu mă despart de ea nici în ruptul capului; mă duc 
cu ea până la capătul pământului... 

— Şi crezi că au să te lase? 

— Nu cred. 

— Păi atunci? 

În clipa aceea cineva bătu în uşă şi Mindrello se ivi în 
prag. 

— Bine-ai venit, dragul meu. Parcă te-a adus Dumnezeu! 


333 


Suntem foarte amărâţi. De la o vreme, numai nenorociri au 
dat peste noi şi n-avem suflet de om căruia să ne tânguim, 
zise cu glas plângăreţ intendentul. 

— Dar bine, sunt doar atâţia inşi la castel care să vă 
compătimească, răspunse contrabandistul. 

— Aşa e, numai că, vezi dumneata, ăştia nu vorbesc cu 
noi de frica lui don Alfonso şi a notarului. 

— Cum, i-a oprit să vorbească? 

— Nu chiar, am căzut însă în dizgrație şi ceilalţi s-au 
îndepărtat de noi. 

— Dar ce-au avut cu dumneavoastră? 

— Ştiu şi eu! Fiindcă am vrut s-o îngrijim pe biata contesă, 
bolnavă, şi când am văzut că ne este interzis, am stăruit din 
toate puterile. Degeaba! Ne-am aprins paie în cap cu notarul, 
şi de-atunci şi slugile se feresc de noi. 

— Dar doctorul ce zice? 

— Păi... a dispărut! 

— A dispărut? Ce tot spui, omule? 

— Îţi spun că a dispărut aşa, deodată, şi nu ştie nimeni 
unde e. A venit un domn într-o trăsură şi l-a luat cu el. 

— Ciudat... Trebuie neapărat să-i spun ceva şi o să ştiu eu 
să-l găsesc, n-avea grijă! Acum mă duc, fiindcă nu vreau să 
se bage de seamă că stau prea mult de vorbă cu 
dumneavoastră. 

Contrabandistul plecă şi o luă în lungul satului tot 
chibzuind cum să descopere unde se afla Sternau. Dintr-una 
într-alta află că fusese luat într-o trăsură escortată de patru 
poliţişti care l-au dus probabil la închisoarea din Barcelona. Se 
hotări să se ducă acolo şi să se împrietenească, dacă-i va fi 
cu putinţă, cu paznicul, pe urmă va vedea el ce e de făcut. 

Aşa şi făcu. Din vorbă în vorbă află că printre arestaţi se 

află şi un doctor german cu numele de Sternau. Acum începu 
să se gândească serios la posibilitatea de a-l face să evadeze. 
Se întoarse din nou la Rodriganda şi se duse de-a dreptul la 
Alimpo. 

— Bine că şi-a mai adus cineva aminte de noi! zise 
bătrânul când îl văzu. Credeam că ne-ai uitat. 

— Nu v-am uitat nici pe voi, nici pe senior Sternau, 
răspunse contrabandistul. Dovadă că de când am plecat n-am 
făcut altceva decât să lucrez pentru salvarea lui. 

— Cum, ştii unde se află? 

— Da, e întemnițat la închisoarea din Barcelona. 

— Întemniţat! Auzi tu, Elviro! 

— Aud şi nu mă mir; aici şi-a vârât cu siguranţă coada 
Cortejo, răspunse bătrâna oftând. 

— Şi-o să-l ţie mult, dragă Mindrello? 

— Până în ziua de apoi dacă nu-l scăpăm noi. 

— Noi? O, cu cea mai mare bucurie, dar ce putem face? 

— Nimic, sau tot. Ai ceva parale, senior Alimpo? 

— Cam cât ţi-ar trebui? 

— Ca să poată fugi din închisoare, doctorul Sternau are 
nevoie de bani, mai ales că trebuie să treacă peste graniţă. 
Eu sunt om sărac, n-am de unde-i da. 

— Alimpo se ridică sprinten de pe scaun, trase sertarul 
unui scrin şi scoase din el un teanc de hârtii şi câteva pungi 
pline. 

— Poftim! la-i pe toţi!... strigă el cu înflăcărare. 

— Câţi? 

— Patru sau cinci mii de duros. Toată agoniseala noastră; 
îi dăm cu bucurie pentru bunul senior Sternau. Nu-i aşa, 
Elvira? 

— Da, dragul meu, numai să dea Dumnezeu să scape! 

Poate că ar şti el cum s-o tămăduiască pe biata noastră 
stăpână, oftă ea. 

— Unde se află acum? într-un azil de nebuni probabil, nu-i 
aşa? întrebă Mindrello. 

— Nu, e la Lorissa, închisă într-o mănăstire. 

— Locul ei nu e acolo, ci într-o casă de sănătate. 

— Parcă se poate apăra, sărăcuţa! Pe cât am aflat, 
seniora Clarissa e cu ea. Biata contesă, nici nu mai ştie unde 
e şi cum o cheamă. 

Mindrello rămase câteva clipe pe gânduri, apoi întrebă: 

— Şi credeţi că doctorul Sternau ar putea s-o vindece? 

— Mai mult ca sigur. 

— Bine. O să mă duc şi eu să văd ce e pe la Lorissa. Şi zici 
că-mi poţi da oricâţi bani mi-ar trebui pentru salvarea 
doctorului, senior Alimpo? 

— la cât vrei... la-i pe toţi, numai scapă-l! strigă bătrânul. 

Mindrello băgă banii în buzunar şi plecă. Până la Lorissa 
era cale de două ceasuri. Află aici că Roseta nu scoate o 
vorbă şi mănâncă foarte puţin. Era tot frumoasă, clar de o 
paloare teribilă. Stătea toată ziua îngenuncheată în cimitirul 
mănăstirii şi se ruga. Cu mare greutate o puteau aduce seara 
în chilia ei. 

După ce află toate acestea, contrabandistul se duse la 
Barcelona, unde cumpără un cal pentru medic şi unul pentru 
el; îi lăsă însă la negustor cu gândul să-i ia când va avea 
nevoie de ei. 

Trecură câteva săptămâni până ce Mindrello îşi putu 
procura nişte hârtii false pe numele unui medic al închisorii, şi 
cumpără un rând de haine potrivite situaţiei şi se duse la 
închisoarea oraşului. Paznicul se uită la hârtiile pe care i le 
arătă contrabandistul, dădu din cap, luă un felinar aprins şi 

lanţul cu chei. În timp ce-şi făcea el pregătirile, Mindrello zări 
agăţată lângă poartă o cheie mare. Ghici că trebuie să fie o 
altă cheie a porţii. O strecură în buzunar fără să fie văzut de 
paznic, apoi porni după el spre celula doctorului. 

Ce s-a întâmplat acolo ştim cu toţii. Contrabandistul îl 
aştepta afară cu calul de căpăstru. Încălecară şi o luară în 
galop pe şoseaua care ducea la Manresa. Doctorul sorbea cu 
nesaţ aerul curat al nopţii. După ce mulţumi eliberatorului 
său, îl întrebă: 

— Nu-i aşa că ai fost trimis de contesa Roseta, bunul meu 
Mindrello? 

— Nu, ci de senior Alimpo, răspunse acesta. 

— De intendent? Desigur, din însărcinarea contesei. 

— Nici gând. Contesa e bolnavă, nu mai e în stare să dea 
cuiva o însărcinare. 

— Bolnavă? tresări Sternau speriat. Ce are? 

— Păi... tot boala de care era vorba să-l tămăduieşti pe 
bietul conte Manuel. 

— Cum?! strigă el îngrozit. Nu cumva e... nebună? 

— Da. 

— Nebună! răcni el în tăcerea nopţii. Opri brusc calul şi 
întrebă cu înfrigurare; 

Şi unde se află acum? 

— În mănăstirea Sfintei Veronica din Lorissa. 

— A, am înţeles! scrâşni germanul. Aşa-zisul cadavru al 
contelui Manuel a fost îngropat? 

— Da. Contele Alfonso e moştenitor? 

— Da. 

— Gasparino Cortejo stă cu el? 

— Da. 

— Şi Clarissa? 

— La mănăstirea din Lorissa. 

— Dar intendentul? 

— În Manresa. A fost dat afară. El mi-a dat banii să 
cumpăr caii şi bancnotele pe care ţi le-am strecurat în 
închisoare. Şi o să-ţi dea atât cât îţi trebuie, senior, ca să poţi 
trece graniţa, 

Tăcură. O bucată de vreme nici unul nu scoase un cuvânt. 
Deodată contrabandistul rupse tăcerea. 

— Domnule doctor, as avea şi o veste bună pentru 
dumneata, începu el. 

Sternau tresări ca din vis. Era atât de cufundat în gânduri 
încât uitase că mai e cineva cu el. 

— O veste bună! repetă el cu amărăciune. Nu prea îmi 
vine să cred; de la o vreme soarta mi-a fost atât de 
potrivnică, încât nu mă pot aştepta la nimic bun. 

— N-ai vrea să mă întrebi, senior, cum mi-am îndeplinit 
însărcinarea pe care mi-ai dat-o? 

— Care însărcinare? 

— Căutarea lui don Manuel. 

— Cu o smucitură doctorul struni calul şi se întoarse spre 
însoţitorul său. 

— Don Manuel? Bine zici. Cu gândul la nenorocirea 
contesei îl uitasem. Ai aflat ce s-a întâmplat cu el? 

— Senior, l-am găsit pe don Manuel, zise simplu 
contrabandistul. 

— L-ai... l-ai găsit pe don Manuel? răcni el în neştire. 

— Da, şi nici n-a fost cine ştie ce greu. Tiganii sunt ai 
dracului de şireţi, dar nici contrabandiştii nu se lasă mai 
prejos. Puseseră ei bine la cale lucrurile ca să nu se afle 
nimic, însă degeaba, eu tot am aflat. 

— Povesteşte. 

— După cum mi-ai spus, m-am luat după ei şi le-am găsit 
repede urma, fiindcă o şatră întreagă de ţigani nu poate pieri 
ca intrată în pământ. Mi-a trebuit însă timp până să-i ajung. 
Mie mi s-a părut oarecum ciudată graba pe care o aveau să 
se îndepărteze de ţinutul nostru, s-ar fi zis că au luat-o la 
fugă. 

— N-au poposit nicăieri? 

— la, un popas acolo de câteva ceasuri. Şi cum îţi 
spuneam, am căutat mai întâi să aflu dacă nu lipseşte nimeni 
din sălaş, fiindcă s-ar fi putut prea bine ca vreunul din ei să fi 
plecat într-altă parte cu contele. Nu era însă aşa, doar nu 
erau ei proşti să-l ascundă undeva aproape de moşia lui. 

— Cum te-ai încredinţat că bolnavul e tot cu ei? 

— Vedeam din depărtare cum se aţineau mai ales lângă 
una din căruţe şi când făceau seara popas căruţa o aşezau la 
mijloc. Cine să fi fost în căruţă dacă nu contele? mi-am zis eu 
atunci. 

— Pe urmă? 

— Zile întregi de drum până ce-au ajuns în valea 
Orionului. Eu după ei! De la San Sebastiano cotiră în stânga 
şi-şi făcură sălaşul în apropierea orăşelului Orio, la malul 
mării. 

— Ah! De aici l-au îmbarcat pe conte? 

— Precum zici, senior. Am bănuit şi eu aşa ceva şi 
stăteam zi şi noapte la pândă ca să nu-mi scape clipa când îl 
vor porni. S-a întâmplat după cum am prevăzut. Într-o noapte 
întunecoasă l-au urcat într-o barcă şi au pornit. Eu stăteam 
întins pe burtă într-un fel de groapă pe care o făcusem în 
nisip şi aşteptam să văd tot ce se petrece. 

— Dacă te-ar fi simţit ţiganii? 

— Vezi că nu m-au simţit. Şi chiar dacă — caramba!! am 
eu pentru împrejurări de-astea un cuţit cu tăişul ascuţit, şi nu 
ştiu cine ar fi păţit-o: eu ori ei?... Şi cum îţi spuneam, am 
văzut doi inşi înaintând spre mal şi urcându-se într-o barcă 
unde se aflau doi oameni la vâsle. În clipa aceea se ridică un 
val şi clătină barca. Unul din cei doi care puseseră piciorul în 
luntre se poticni şi scoase un țipăt. Am desluşit bine 
cuvintele: „Eu sunt Alimpo... sunt Alimpo!” Dumneata mi-ai 
spus odată că în nebunia lui contele nu spune altceva decât 
atât. 

— Pe urmă? îl zori Sternau tremurând de nerăbdare. 

— Cum spuse vorbele astea, unul din oameni scoase o 
înjurătură şi-l trânti în barcă. Întinseră apoi pânzele şi se 
pregătiră de drum. În vreme ce-şi făceau de lucru la pânze, 
omul care-l însoţise pe conte îi întrebă pe vâslaşi: „Cât timp 
vă trebuie până la Saint-Nazaire?” „Dacă mi-e vântul prielnic, 
ajungem poimâine seară.” „Şi de-acolo la Avranches?” „Vrei 
să mergem pe drumul drept ori să facem un ocol pe după 
muntele St. Michel?” „Vreau să fim cât se poate mai puţin 
văzuţi.” „Păi atunci ne trebuie pe puţin două zile ca să ocolim 
coasta Bretaniei. Numai că trebuie să ştii, senior, că drumul e 
cât se poate de periculos din pricina gherdapurilor.” „N-are a 
face! Plătesc bine. Cunoaşteţi voi pe paznicul farului din 
Avranches?” „Nu!” „La el vreau să mă duc. E...” N-am putut 
auzi mai departe fiindcă vântul împinse barca de la mal şi o 
scoase în largul mării. Îţi poţi închipui, senior, cu ce încordare 
ascultasem discuţia lor. M-am dus mai întâi în oraş şi-am 
căutat un han să mă satur de somn, fiindcă nu mă mai 
odihnisem ca lumea de atâtea zile şi nopţi. Ştiam acum ţinta 
ţiganilor şi nu le mai puteam pierde urma. 


1 La naiba! 

Sternau apucă mâna contrabandistului şi o strânse cu 
putere. 

— Ţi-ai îndeplinit cu  prisosinţă misiunea, şi familia 
Rodriganda îţi datorează multă recunoştinţă. Eu, închis cum 
eram, n-aş fi putut face nimic în privinţa asta. Dar povesteşte, 
rogu-te, mai departe, stărui el. 

— M-am odihnit bine în Orio şi mi-am cumpărat alte haine, 
fiindcă acelea de pe mine se ferfeniţiseră rău de tot de atâta 
drum. Parale aveam doar din belşug! Pe urmă, cum n-aveam 
paşaport, mă furişai peste graniţă de acolo la Bayonne, 
Nantes şi Rennes până ce-am ajuns la ţinta călătoriei mele. 
Aici am închiriat o odăiţă la un pescar care-şi avea cocioaba 
pe ţărmul mării. Acum nu mai slăbeam din ochi farul. Mei în 
ziua întâi şi nici într-a doua n-am văzut nimic care să-mi dea 
de bănuit, dar a treia zi am băgat de seamă că paznicul avea 
un musafir. Seara m-am apropiat tiptil de far şi-am văzut sus 
pe galerie un om înalt şi slab care murmura mereu în neştire: 
„Eu sunt Alimpo... sunt Alimpo.” Aflasem acum ce voiam să 
ştiu. M-am dus în colibă şi m-am culcat. Dimineaţa şi cât ţinu 
ziua m-am plimbat de colo până colo în jurul farului. O dată 
am vrut chiar să mă urc în far, dar Gabrillon aşa-l chema pe 
paznic s-a răstit la mine şi m-a luat la goană. M-am prefăcut 
speriat şi am plecat. Peste o săptămână eram înapoi la 
Rodriganda, unde-am aflat de la Alimpo despre arestarea 
dumitale şi boala contesei. 

— Ce-a urmat ştii şi dumneata, senior, aşa că nu maie 
nevoie să-ţi spun. 

Îşi continuară drumul în tăcere şi, după două ceasuri, 
ajunseră la marginea oraşului. 

— Să lăsăm caii aici la han, zise Sternau. E mai bine să 
intrăm neobservaţi în oraş. 

Descălecară, legară caii plini de spume în grajd, şi se 
strecurară până la locuinţa lui Alimpo. 

Fostul intendent stătea în odăiţa lui de vorbă cu Elvira 
despre întâmplările din ultimele săptămâni şi nenorocirile 
care se abătuseră peste pustiitul castel Rodriganda. 

Când îl văzu pe doctor intrând şi pe Mindrello încuind uşa 
în urma lui, sări drept în picioare. 

— Senior Sternau! strigă el înmărmurit. 

Se dezmetici însă repede, apucă mâinile doctorului şi le 
acoperi de sărutări. 

— O, acum ştiu că toate au să se schimbe în bine... 
murmură Elvira plângând de bucurie. Scumpa, draga noastră 
contesă va fi iar liberă! 

— Da, va fi iar liberă şi sănătoasă... şi vai de acela care a 
adus-o în starea de acum! răspunse Sternau cu privirea aspră 
şi amenințătoare. Şi-acum, senior Alimpo, fiindcă n-avem 
multă vreme de pierdut, te rog să-mi spui pe scurt ce s-a 
întâmplat. 

După ce sfârşi Alimpo, Sternau rămase câtva timp 
îngândurat, apoi zise: 

— Contesa e în puterea acestor oameni şi nu-i pot lua 
partea pe faţă, deoarece sunt un evadat şi pot fi arestat 
imediat. Trebuie deci s-o răpesc şi s-o duc peste graniţă chiar 
astăzi. 

— S-o duci peste graniţă? Unde? întrebă speriat Alimpo. 

— Departe, foarte departe de-aici... la mama... În ţara 
mea. 

— Merg şi eu, zise Alimpo cu hotărâre. 

— Bine, vă iau. Mai întâi însă am ceva treabă la castel. 

— Îți dau eu, senior, o cheie de la poarta din dos. Din 
întâmplare a rămas la mine, zise fostul intendent. 

— Mulţumesc, voi intra pe poarta cea mare, răspunse 
mândru Sternau. Mai e vreunul din vechii servitori la castel? 

— Da, chiar mai mulţi. 

— Dacă ai vreo armă, Alimpo, te rog să mi-o împrumuţi. 

— Senior doctor, nu te las să te duci singur, merg şi eu cu 
dumneata, zise Mindrello. 

— Fie. În vremea asta Alimpo să se pregătească de drum. 

— Să fac rost de o trăsură, senior? întrebă acesta. 

— Nu facem nimic cu o trăsură, a nins şi e drum de sanie. 
Aduc eu sănii de la castel. 

— Vai de mine, senior! Dacă te prind, eşti pierdut! strigă 
bătrânul înspăimântat. 

— N-avea grijă! Vom vedea noi dacă îndrăzneşte cineva 
să mi se împotrivească. Să mergem, Mindrello! 

Sternau băgă în buzunar pistolul pe care i-l dăduse Alimpo 
şi plecă urmat de contrabandist. 

Nu trecu nici o jumătate de ceas şi ajunseră în goana 
cailor la Lorissa. 

Se opriră aproape de o clădire singuratică, a cărei umbră 
se desena mohorâtă în albul zăpezii. 

— Cum pătrundem înăuntru? întrebă doctorul. 

— Peste zidul mănăstirii, răspunse contrabandistul. 

Zidul era înalt de numai doi metri, aşa că puteau vedea, 
ridicaţi în scări dincolo de zid. Apropiară caii de zid. 

Sternau arătă spre o siluetă întunecată care stătea 
nemişcată lângă un mormânt. 

— Ce-i asta? întrebă el mirat. O statuie de marmură? 

Mindrello se uită cu atenţie şi strigă înspăimântat: 

— Sfinte Dumnezeule! E ea! 

— Cine „ea”? Nu vrei să zici că e contesa? 

— E chiar ea, nu mă înşel! 

— Acum? Da vremea asta şi pe astfel de frig? Dar o să 
degere cu siguranţă! Nu face însă nimic, împrejurarea îmi 
uşurează sarcina, încheie doctorul printre dinţi. 

Sări zidul şi se apropie de contesă. Îl văzuse ea? Nu. 
Stătea îngenuncheată printre morminte, pe zăpada îngheţată, 
Şi se ruga. 

— Roseta! murmură el cu glas tremurat. Se lăsă în 
genunchi alături de ea, o cuprinse în braţe şi-i şopti cuvinte 
calde de dragoste, dar ea nu-l simţi şi nici nu-l auzi. Inima 
tânărului se strânse de o durere sfâşietoare. Nu era însă 
vreme de pierdut. O ridică de jos, veni cu ea la zidul 
cimitirului şi Mindrello o ridică peste zid. Dintr-o săritură 
doctorul fu iar pe cal, o aşeză în şa în faţa lui şi porni în 
goană. Se opri la hanul din Rodriganda şi bătu în geam. 

— Cine e? întrebă hangiul trezit din somn. 

— Aprinde felinarul şi dă-te mai aproape! îi strigă Sternau. 

Hangiul aprinse felinarul, îl lipi de geam şi când văzu 
chipul doctorului, se sperie. 

— Senior Sternau! E cu putinţă? zise el nevenindu-i să-şi 
creadă ochilor. 

— Da, eu sunt. Te-aş ruga să-mi faci un bine, vrei? 

— Cu mare bucurie, domnule doctor. Ce anume? 

— Du-te imediat la alcade şi spune-i să vină numaidecât la 
castel împreună cu vreo doi din bătrânii satului. 

— Ce să facă acolo? 

— Las c-or să vadă ei. 

Dădură apoi pinteni cailor şi se pierdură în întuneric. 

În castel nu se vedea nici o lumină, doar în odăiţa 
portarului pâlpâia o lumânare. Sternau bătu în geam şi 
portarul se ivi la fereastră. 

— Cine e acolo? Nu e voie să intre nimeni noaptea în 

castel, zise el răstit. 

— Şi totuşi eu o să intru, Henrico. Nu mă mai cunoşti? 
răspunse cu hotărâre germanul. 

— A! Senior Sternau! strigă portarul vesel. laca deschid 
numaidecât! 

Henrico descuie poarta şi tânărul intră cu Roseta în braţe. 
Când o văzu portarul, fu cât p-aci să scape felinarul din mână. 

— Sfântă Fecioară! Asta e contesa noastră! strigă el 
înmărmurit. 

— Da, ea e, răspunse medicul cu tristeţe în glas. 
Luminează-mi drumul ca s-o duc în camera ei. 

— N-ar fi bine să-l scol pe domnul conte? 

— Nu încă, îl vom scula noi la vreme. 

— Nici pe cameristă? 

— E tot aici? 

— Da, fiindcă trebuie s-o servească pe seniora Clarissa 
când vine de la mănăstire. 

— Atunci scoal-o, dar vezi să nu faci gălăgie. Ceea ce îl 
interesa deocamdată pe doctor era impresia pe care i-o va 
face bolnavei lucrurile cunoscute. O duse în camera ei şi o 
aşeză pe divan. Dar Roseta se lăsă îndată în genunchi pe 
podele şi îşi împreună mâinile pentru rugăciune. Nici nu 
simţea că se află în altă parte decât în cimitirul pustiu şi 
îngheţat, nici nu vedea lucrurile dragi de odinioară. Lui 
Sternau i se rupea inima de milă. 

Când intră camerista şi-şi văzu stăpâna nu mai putu de 
bucurie. Doctorul îi porunci să o îmbrace numaidecât în haine 
de călătorie, îi spuse portarului să-i adune pe toţi servitorii în 
sala cea mare a castelului, iar el se îndreptă spre camera lui 
Alfonso. 

Acesta dormea adânc. O candelă lumina încăperea. Fără 


345 


să şovăie o clipă, germanul ridică pumnul şi-l izbi înfrunte. 
Alfonso trecu de-a dreptul de la somn la leşin. Sternau rupse 
cearşaful, făcu din el fâşii lungi cu care îl legă zdravăn pe 
leşinat, îi puse un căluş în gură, ieşi din odaie, încuie uşa în 
urma lui şi băgă cheia în buzunar. 

De aci trecu la camera avocatului. Uşa era încuiată. Bătu 
cu pumnul în ea. 

— Cine-i acolo? întrebă Cortejo somnoros. 

— Eu, deschide! răspunse doctorul cu glas schimbat. 

— Tu eşti, Alfonso? 

— Da. 

— Ce dracu vii să mă scoli din somn la ora asta? Nu puteai 
s-o amâni şi tu până mâine dimineaţă? 

— Nu. 

— Bine, stai că-ţi deschid. 

Se auzi patul scârţâind şi paşi apropiindu-se. Cheia se 
răsuci în broască şi avocatul apăru în prag. Când dădu cu 
ochii de german rămase împietrit. Acesta însă intră în 
cameră, închise uşa în urma lui, şi-i zise cu glas tăios ca o 
lamă de pumnal: 

— Te-ai înşelat asupra persoanei, domnule notar. Nu e 
Alfonso ci eu. 

— Sternau... bâigui Gasparino cu glas stins. Făcu un efort 
şi vru să se repeadă la uşă, dar doctorul i-o luă înainte şi-i 
trânti un pumn în creştet, doborându-l la pământ. Cortejo 
rămase nemişcat, ameţit de lovitură. Sternau ieşi apoi din 
cameră şi încuie uşa în urma lui. Se duse s-o ia pe Roseta în 
sala cea mare, unde oamenii castelului aşteptau în tăcere 
cele ce aveau să urmeze. Alcadele cu vreo câţiva bătrâni ai 
satului se şi aflau acolo. 

La vederea nenorocitei lor stăpâne, oamenii vrură să se 

apropie cu milă de ea, dar medicul îi respinse cu un gest şi-i 
întrebă 

— O cunoaşteţi dumneavoastră, domnilor, pe doamna 
aceasta? 

— Cum să n-o cunoaştem! E contesa noastră. 

— Puteţi jura că ea e? 

— Mai e vorbă! E dona Roseta, stăpâna noastră! 
răspunseră toţi într-un glas. 

— Senior alcade, spune şi dumneata cine e femeia din 
fata dumitale? 

— E contesa Roseta de Rodriganda y Sevilla, zise cu glas 
schimbat alcadele. 

— Bine. Acum stai aici şi scrie pe foaia asta de hârtie că 
persoana aceasta e dona Roseta. 

— Semnează dumneata, pe urmă să semneze toţi cei de 
faţă, adeverind spusele dumitale. 

— Pentru ce? 

— Viaţa contesei e în primejdie; au făcut-o să-şi piardă 
minţile, ca să o înlăture din cale şi să-şi poată înfăptui planul 
lor criminal. Eu vreau s-o salvez, de aceea am nevoie de 
documentul pe care vi-l cer. 

Alcadele înţelese că aci e vorba de o taină mare şi ar fi 
vrut să pună câteva întrebări. Sternau însă îl zori, căci nu era 
timp de pierdut şi omul se supuse. 

Pe urmă doctorul se duse însoţit de toţi în camera lui şi îşi 
luă în fata lor câteva lucruri de care avea trebuinţă; făcu 
acelaşi lucru pentru contesă, cercetă sertarele biroului ei 
unde găsi actul ei de naştere şi de botez, le băgă în buzunar, 
apoi ieşiră în curte unde-i aştepta după porunca lui două 
sănii, la care erau înhămaţi cai dintre cei mai buni din grajdul 
castelului. Într-una din sănii se urcă doctorul cu Roseta, în 

cealaltă Mindrello; dădură bice cailor şi porniră în goană. 

Toţi cei care fuseseră de faţă la cele întâmplate se treziră 
parcă dintr-un vis. De-abia acum se dezmeticiră ei şi se uitau 
unul la altul nedumeriţi. De unde apăruse aşa, deodată, 
germanul după ce atâta timp lipsise, şi unde o ducea pe 
contesă? De ce nu dădeau nici un semn de viaţă contele 
Alfonso şi Cortejo? 

Alergară la camera celui dintâi. Bătură în uşă, dar uşa era 
încuiată. Lucrul părea suspect. Auziră în sfârşit gemete 
înăbuşite. Sparseră broasca şi intrară înăuntru. Îl găsiră pe 
Alfonso legat cobză, cu un căluş în gură. Îl dezlegară, îi 
scoaseră căluşul, dar contele leşinase în somn, habar n-avea 
de cele petrecute. Când auzi că Sternau a fost la castel, 
alergă urmat de ceilalţi la Cortejo şi-l găsiră şi pe el într-un 
hal fără de hal. 

În mare grabă se rândui un fel de poteră care porni în 
căutarea fugarilor. Alfonso încalecă şi o luă în galop spre 
Manresa ca să anunţe politia. 

În vremea aceasta săniile fugarilor ajunseră la Manresa. 
Bucuria lui Alimpo şi a Elvirei când îşi văzură stăpâna nu se 
poate descrie. Se urcară şi ei numaidecât în sanie şi porniră 
mai departe. 

Caii erau iuți şi ţineau la drum, dar zăpada pe alocurea tot 
mai mare nu-i lăsa să înainteze destul de repede. Spre seară 
fură atât de obosiţi, încât medicul se hotărî să poposească 
peste noapte la un han de la marginea şoselei, aşa că de-abia 
a doua zi dimineaţă îşi putură urma călătoria. Pe la amiază se 
aflau în mijlocul Pirineilor. 

Pe un vârf de munte se afla un han unde drumeţii se 
gândiră să-şi odihnească puţin caii, care de-abia mai trăgeau. 
Hanul părea pustiu. În cârciumă ardea pe vatră un foc de 

buturugi la care fugarii îşi mai dezgheţară un pic oasele. 
Cerură ceva de mâncare, dar hangiul nu le putu da decât o 
bucată de pâine uscată, pe jumătate mucegăită. Noroc că 
Elvira avusese grijă să ia cu ea la plecare ceva de-ale gurii şi 
vreo două sticle cu vin. 

În afară de hangiu, mai era în cârciumă un om care numai 
încredere nu putea insufla. Purta pantaloni largi de piele, 
jambiere de piele, un surtuc cu nasturi mari de alamă şi o 
pălărie mototolită. La brâu avea un pistol şi două pumnale, iar 
între genunchi încă o puşcă. Lângă el stătea întins pe 
podeaua murdară un câine mare lup, câine de munte care s- 
ar fi putut lupta cu trei inşi deodată. 

Omul se uită lung la Mindrello. Acesta îi făcu într-ascuns 
un semn, şi când contrabandistul ieşi iar din cârciumă să-şi 
facă de lucru la cai, omul se luă după el. 

— Ce dracu, măi, de unde până unde ai ajuns tu prieten 
cu boierii ăştia? spuse omul cu mirare. 

— lac-aşa! 

— Şi dincotro vii? 

— De la Manresa! 

— După cum văd ai şi o sanie pe seama ta. 

— laca am! 

— Şi unde te duci? 

— La Foix. 

— Dar boierii ăştia cine sunt? 

— Nişte prieteni. 

— Atunci îi las în pace. Numa' să nu ne facă vreun bucluc. 

— Ce bucluc să vă facă, măi prostule? 

— Vezi că aşteptăm un transport de marfă care trebuie să 
sosească spre seară. Suntem vreo treizeci ascunşi în han. 
Dacă grangurii tăi or băga de seamă şi ne spun franţujilor, ne- 

am dus pe copcă. 

— N-avea grijă, n-au să bage de seamă, mai ales că peste 
o jumătate de ceas plecăm. 

Contrabandistul se linişti şi se întoarse la locul lui în 
cârciumă. Păru că nici nu se sinchiseşte de noii-veniţi, primi 
însă cu plăcere paharul cu vin pe care i-l întinse Alimpo. 

Trecuse aproape o jumătate de ceas când se auzi deodată 
tropot de cai şi răcnete de triumf. Elvira, care stătea la 
fereastră şi privea afară, se îngălbeni şi ţipă speriată: 

— Santa Madonna, poliţia! 

Alimpo alergă şi el la fereastră. 

— E şi corregidorul cu ei! 

— Care? întrebă Sternau. 

— Acela din Manresa. 

— Da? Mi-a căzut în sfârşit în mână... mormăi germanul 
încruntat. 

— Oh, senior, nici nu poate fi vorba de împotrivire, sunt 
peste douăzeci de inşi, şi noi... 

— Totuşi nu mă voi lăsa prins ca un şoarece în cursă. 
Trebuie să mă apăr. 

Omul care stătea tăcut în colţul lui se ridică de pe scaun, 
se apropie de Sternau şi-i zise foarte liniştit: 

— Fii fără grijă, senior, te iau sub ocrotirea mea. 

— Cine eşti dumneata? îl întrebă mirat germanul. 

— Prietenul dumneavoastră. M-aţi cinstit cu un pahar de 
vin. Vă voi ocroti. N-aţi băgat de seamă că Mindrello a şi 
dispărut? Ne cunoaştem de mult. S-a dus după ajutor. 
Dumneavoastră staţi liniştiţi pe loc şi lăsaţi-mă pe mine să fac 
ce ştiu. 

Sternau se aşeză la locul lui, ţinându-şi însă arma 
pregătită. De afară se auzeau exclamaţii de bucurie. 

— Ei sunt! zise cineva. 

— Uite săniile şi caii contelui, adăugă altul. 

— O să punem mâna pe răsplata făgăduită! strigă un al 
treilea. 

— Descălecaţi! se auzi poruncitor glasul corregidorului din 
Manresa. 

Uşa se deschise şijcâţiva poliţişti în frunte cu judecătorul 
intrară înăuntru. 

— A, domnul doctor Sternau! Ce plăcere să ne întâlnim 
iar! spuse el ironic. 

— Adevărat! răspunse foarte calm germanul. 

— După cum se vede nu ţi-a plăcut în Barcelona. Ai fugit 
din închisoare, senior, şi foarte rău ai făcut. Ba ţi-ai mai atras 
şi alte buclucuri pe cap cu isprăvile din urmă. 

— Care anume? 

O răpire şi încercare de omor, pe lângă furtul comis la 
castelul din Rodriganda. 

— Vai de mine! Ştii că acuzaţiile astea par să fie foarte 
primejdioase pentru mine! zise doctorul zâmbind. 

— Chiar sunt! Trebuie să-ţi pun cătuşele şi să te arestez. 

— Poftim, încearcă spuse germanul ridicându-se 
ameninţător. 

Corregidorul se dădu un pas înapoi şi rosti: 

— Te avertizez, senior! Fără împotrivire! Am cu mine 
douăzeci de oameni, orice luptă ar fi zadarnică. 

— Nu prea cred! 

Aceste cuvinte fuseseră spuse de omul care privise până 
acum în tăcere scena din colţul unde se afla. 

Judecătorul se întoarse spre el şi-l privi cu mirare. 

— Cine eşti dumneata? 

— Un prieten de-al dumnealor, răspunse omul fără să se 

tulbure. 

— Aşa? Atunci i-ai ajutat să fugă! 

— Nu, dar o să-i ajut acum. 

— Te iau prizonier! 

— Ori eu pe dumneata! râse străinul. 

— Pe mine! Cum îndrăzneşti, omule, să glumeşti cu mine? 
răcni judecătorul înfuriat. 

— la te uită în spatele dumitale, zise omul arătând la uşă. 

Magistratul întoarse capul şi tresări speriat. Prin uşa 
deschisă, cel puţin zece ţevi de puşcă stăteau îndreptate spre 
el. 

— Ei, ce zici, prea-voinicule senior corregidor? râse 
străinul. Socot că nici nu e nevoie de oamenii mei ca să-ţi 
astup gura. la te uită la dulăul ăsta. Ea un singur semn al meu 
te sfâşie în bucăţi pe dumneata şi pe aceşti patru oameni ai 
dumitale. Noi ăştia din munţi ştim cum să umblăm cu de-al de 
voi! 

— Sfinte Dumnezeule! suntem pierduţi, bâigui 
corregidorul. 

— Aşa zic şi eu. Numai că dacă asculţi de vorba mea, o să 
scapi cu faţa curată. Vrei ori nu vrei? 

— Ce trebuie să fac? 

— Porunceşte oamenilor dumitale de afară să lase jos 
armele şi să ne predea caii. 

— Nu se... poate! strigă judecătorul îngrozit. 

Trebuie să se poată. Tovarăşii mei de colo aud fiecare 
cuvânt al meu. Uite, voi număra până la trei. Dacă până zic 
eu trei nu te-ai apropiat de fereastră să dai poruncă, te 
împuşcă ca pe un câine. Noi suntem treizeci de inşi, toţi bine 
înarmaţi, aşa că nu ne poate scăpa nici unul de-ai voştri. 
Acum unu... doi... tr... 


352 


Străinul n-apucă să zică trei şi corregidorul sări la 
fereastră, o deschise repede şi strigă celor de afară: 

— Predaţi armele! 

Poliţiştii îl priviră nedumeriţi. 

— Predaţi armele, n-auziţi?! răcni el din nou. Duceţi-le la 
sănii. 

— Pentru ce? întrebă unul din poliţişti. 

— Pentru că suntem înconjurați de contrabandişti care vă 
vor împuşca îndată dacă n-ascultaţi! 

Oamenilor nu le venea să creadă, dar deodată apărură pe 
uşă douăzeci de contrabandişti cu puştile îndreptate spre ei. 

— Predaţi-vă! Predaţi-vă! se ruga judecătorul înfricoşat. 

Poliţiştii puseră armele jos în tăcere, predară caii şi se 
îndepărtară. Când vru şi judecătorul să plece, şeful 
contrabandiştilor îi puse mâna pe umăr şi-i zise: 

— Stai puţin, că mai am o vorbă cu dumneata. 

— Cu mine? 

— Da. O s-auzi numaidecât. Senior, adăugă 
contrabandistul întorcându-se spre Sternau, după cum văd 
eu, nu prea pari să fii mulţumit de acest corregidor! 

— Aşa e, răspunse medicul neînţelegând unde vrea s- 
ajungă. 

— Pentru că a vrut acum să te aresteze sau mai ai vreo 
socoteală veche cu el? 

— Da. Odată, nu de mult, a venit să-mi spună că mă 
cheamă cineva, şi cu vicleşugul ăsta m-a adus la închisoarea 
din Barcelona, unde am stat întemnițat două luni încheiate. 

— Să-şi ispăşească acum măgăria. Trageţi-i douăzeci şi 
cinci ca la poliţie, să se înveţe minte. 

Câţiva contrabandişti îl luară pe sus şi în curând se auziră 
tipetele corregidorului, care n-ar fi visat în viaţa lui că o să fie 

bătut cu vergele ca mulţi condamnaţi pe care-i trimisese 
nevinovaţi la puşcărie. 
În acel moment intră şi Mindrello — care stătuse 
prevăzător la o parte, în cârciumă, şi-i zori pe fugari la drum. 
Sternau vru să-i răsplătească pe contrabandişti cu bani, 
dar aceştia nu primiră, se mulţumiră cu armele şi caii luaţi de 
la poliţişti. 

18. La farul din Mont St. Michel 


Nu departe de micul orăşel Avranches care se ridică pe o 
colină ceva mai la o parte de coastă, se află golful din St. 
Mieriei. 

Pe o înălţime a acestui golf se afla în anul 1848 farul din 
St. Michel, care slujea de orientare vaselor în trecere prin 
părţile acelea primejdioase. Paznicul farului se numea 
Gabrillon, era un individ posac şi tăcut care nu făcea prietenie 
cu nimeni şi trecea drept un om ciudat şi original. N-avea nici 
nevastă, nici copii, numai o babă surdă care-i vedea de 
gospodărie şi care se ducea o dată pe lună la oraş ca să-i 
încaseze leafa şi să facă târguielile necesare micii lor 
gospodării. 

Mai înainte se întâmpla uneori ca străinii sau chiar 
localnicii să se urce în far ca să privească de acolo tabloul 
veşnic acelaşi dar atât de schimbător al întinderii nesfârşite 
de apă. De la o vreme însă, Gabrillon devenise atât de mojic, 
încât nu mai îndrăznea nimeni să se apropie. 

Oamenii se întrebau care să fie pricina, dar nu găsiră 
răspunsul. Doar vreo câţiva pescari care pescuiau peste 
noapte spuneau că văzuseră sus, pe galeria care înconjura 
farul, un om înalt şi slab care bolborosea în limba spaniolă 
cuvinte neînţelese. Oamenii începuseră să murmure cum că 
paznicul farului ar fi făcut legământ eu diavolul, care vine din 
când în când să-l viziteze, dar primarul ştia despre ce era 
vorba. Gabrillon venise într-o zi să-i spună în câteva cuvinte 
răstite cum îi era obiceiul că îi aduseseră pe cap un neam de- 
al lui scrântit la minte, fiindcă n-avea cine să-l ţină şi a trebuit 
să-l primească. 

Primarul nu suflase nimănui despre acest lucru ca să 

poată face haz pe socoteala oamenilor care credeau că 
nebunul din far era dracul în carne şi oase. 

Era într-o frumoasă după amiază de iarnă. În ajun 
bântuise o furtună straşnică şi marea era încă agitată; totuşi 
cerul era senin şi aerul străveziu încât se vedeau până în 
depărtare zburând pescăruşi pe creasta valurilor. Penele lor 
luceau în bătaia soarelui şi, din când în când, un albatros 
fâlfâia din aripile lui întinse tăind văzduhul. 

Trenul care Venea de la Paris intră în gara din Avranches 
şi se opri pufăind. Un domn înalt, bine îmbrăcat, cobori dintr- 
un vagon de clasa întâi şi privi scrutător în juru-i. În acelaşi 
moment, un om ale cărui veşminte dovedeau că e spaniol, se 
apropie de el, şi după ce schimbară câteva cuvinte se 
îndreptară amândoi spre sala de aşteptare. 

— V-aş ruga, senior, să-mi spuneţi cum se mai simte 
contesa? întrebă omul îmbrăcat în haine spaniole. 

— Deocamdată s-a mai întremat puţin trupeşte, răspunse 
celălalt. 

— Dar mintea? Tot nu vă recunoaşte? 

O umbră de tristeţe trecu peste chipul celui întrebat. 

— Nu. Nu îndrăznesc să întrebuinţez metoda ştiută până 
când nu o voi vedea recăpătându-şi puterile. Şi-acum să 
revenim la ceea ce ne interesează. Te-am trimis înainte, ca să 
supraveghezi farul. Contele se află tot acolo? 

— Cu siguranţă. Eu nu l-am mai zărit, dar din purtarea lui 
Gabrillon, care nu lasă pe nimeni să se apropie de far, am 
înţeles că nu a fost încă luat de acolo. 

— Bine, acum ştiu ce am de făcut. Ne ducem de-a dreptul 
la primar. 

— Pe urmă? 

— Cu ajutorul lui îl luăm pe conte din far şi-l transportăm 

la Paris, la fiica lui, ca să i se dea îngrijirile necesare. 

ÎI găsiră pe primar în cabinetul lui de lucru la primărie şi 
fură primiţi numaidecât. Se prezentară, apoi luară loc pe 
scaun. 

— Cu ce vă pot servi, domnilor? îi întrebă el cu 
amabilitate. 

— Cu o mică informaţie, domnule primar, răspunse 
Sternau. Cine a interzis vizitarea farului? 

— După câte ştiu eu, nimeni. 

— Cu toate acestea, eu cred că tocmai dumneavoastră 
eraţi indicat s-o ştiţi. 

— Mă rog, cine v-a vorbit despre o astfel de interdicţie? 

— Paznicul farului. 

— A, Gabrillon! E într-adevăr un om ciudat care fuge de 
lume şi nu-i place să fie deranjat. 

— Deranjat? Cu ce l-ar putea deranja cineva când toată 
ocupaţia lui e să aprindă seara lumina în far şi s-o stingă 
dimineaţa? De altminteri, ştiu că în far se mai află un om 
bătrân care nu e în toate minţile. Cine e acest om? 

— O rudă de-a lui Gabrillon. 

— O rudă? Hm... 

— Un văr sau unchi, bine nu ştiu nici eu. 

— Cum îl cheamă şi de unde vine? 

— ÎI cheamă... Îl cheamă... zău dacă ştiu! Gabrillon a 
declarat sosirea lui, dar n-a prezentat nici un act de 
identitate. 

— Credeam că oricine se stabileşte într-o comună urbană 
sau rurală trebuie să prezinte acte. 

— Aşa şi e, dar vedeţi... n-am prea dat importanţă acestui 
lucru. Sunt atât de ocupat încât se poate să-mi scape şi mie 
câte ceva. 

— Şi acum, domnule primar, trebuie să vă mai comunic un 
lucru: n-am venit numai să vă cer o informaţie, ci într-o 
chestiune cât se poate de gravă. E vorba de o afacere 
criminală şi avem nevoie de intervenţia dumneavoastră 
oficială. 

— Criminală ziceţi? întrebă mirat primarul. 

— Da. Daţi-mi voie să vă spun pe scurt despre ce este 
Vorba: Contele spaniol Manuel de Rodriganda y Sevilla s-a 
îmbolnăvit subit de alienare mintală şi eu, medicul lui, am 
constatat că boala a survenit în urma unei intoxicații cu 
puternica otravă „Pohon Upas”, care i-a fost dată cu intenţii 
criminale. Sunt persoane care au tot interesul ca don Manuel 
de Rodriganda să moară sau, dacă nu, să fie adus în stare de 
inconştienţă pentru a i se lua averea. Am luat bolnavul sub 
controlul meu şi vindecarea ar fi venit cu siguranţă, dar a 
doua zi contele a dispărut de la castel. Mai târziu a fost găsit 
un cadavru într-o prăpastie din apropiere. Persoanele 
interesate în cauză au susţinut că ar fi al contelui, eu însă am 
dovedit că nu poate fi vorba de conte, cadavrul fiind al unui 
străin. Spusele mele n-au fost luate în seamă şi trupul a fost 
depus în cavoul familiei Rodriganda. 

— Ştii că tot ce mi-ai spus dumneata seamănă cu un 
roman de senzaţie? Dar ce legătură am eu, un primar 
francez, cu o crimă care s-a petrecut în Spania? 

— Aveţi dreptate. Ceea ce v-am povestit până acum nu vă 
priveşte pe dumneavoastră, dar a fost numai o introducere. 
Eram mai mult ca sigur că a fost pus un cadavru străin în 
cripta contelui şi că pe acesta l-au îndepărtat de la castel. În 
urmă, după cercetări minuţioase, am putut stabili adevărul: 
contele a fost dus cu forţa în Franţa, unde e ţinut prizonier. 

— Ei drace! Într-adevăr, acum înţeleg că afacerea ne 

priveşte şi pe noi, francezii. Dar ce v-a făcut să vă adresaţi 
tocmai mie? 

— Fiindcă locul unde e ascuns contele e sub oblăduirea 
dumitale. 

— Da? Atunci voi lua imediat măsuri. Unde se află acum 
contele? 

— În far. 

Primarul sări drept în picioare. 

— Cu neputinţă! 

— Şi totuşi aşa e. Ştii că ai putea-o păţi, domnule primar?! 
Ai îngăduit să fie adus aci un iresponsabil fără să ceri vreun 
act de identitate. 

— Omul pe care Gabrillon l-a dat drept ruda lui e contele 
Manuel de Rodriganda. Pe primar îl trecură năduşelile. 

— Ce încurcătură! Dar poţi dovedi dumneata, domnule, că 
omul acesta e într-adevăr contele? 

— Da. Când a fost cuprins de nebunie şi-a pierdut complet 
memoria. În clipa aceea tocmai intrase în camera lui 
intendentul castelului, un om de încredere şi vechi slujitor al 
contelui. Aceasta a fost ultima figură pe care a văzut-o şi i-a 
rămas în minte. De atunci nu spune altceva decât „Eu sunt 
Alimpo... sunt Alimpo...” îţi dai şi dumneata seama că nu 
poate exista pe lume alt nebun care să aibă aceeaşi 
monomanie şi să spună exact aceleaşi cuvinte. Cred că nu 
poate fi un indiciu mai convingător ca acesta. 

— Probabil. Va trebui însă mai întâi să se facă constatarea 
oficială că bolnavul a pronunţat într-adevăr cuvintele acestea. 

— Foarte lesne. Poftim: din hârtiile de faţă reiese clar că 
am fost medicul de casă al contelui. 

Primarul cercetă hârtiile, apoi începu să se plimbe de colo 
până colo agitat prin cameră. 

— Domnule, zise el oprindu-se în faţa medicului, îţi stau la 
dispoziţie cu toate puterile mele; te-aş ruga numai să 
procedezi astfel să nu-mi atrag neplăceri din pricina 
neglijenţei mele relativ la prizonier. 

— Mă voi conforma dorinţei dumitale, domnule primar. 
Cel mai bun lucru ar fi însă să ne ducem imediat la far însoţiţi 
de câţiva oameni; pe urmă vom vedea noi ce va mai fi. 

— Bine, să facem precum zici! 

După o jumătate de ceas, primarul, împreună cu Sternau, 
Mindrello şi trei poliţişti se îndreptară spre far. Când fură în 
apropierea lui, doctorul se opri şi le zise: 

Se cere să nu trezim luarea-aminte; de aceea sunt de 
părere să ne despărţim şi să mergem câte unul sau doi, ca şi 
când am face o plimbare. Vom proceda apoi după cum ne vor 
dicta împrejurările. 

Sternau şi Mindrello plecară înainte la far, însoţiţi de un 
poliţist. Uşa era încuiată. Mindrello văzu însă un clopotel, 
sună multă vreme. În sfârşit paznicul deschise uşa, şi când 
dădu cu ochii de spaniol strigă înfuriat: 

— lar ai venit măi? la-ţi picioarele la spinare şi du-te 
dracului! 

Vru să închidă uşa, dar Mindrello o ţinu bine. 

— Lasă uşa deschisă, vreau să vizitez farul, îi zise el răstit. 

— Ţi-am mai spus că e interzis. Hai, cară-te! Gabrillon 
trase iar de uşă, dar în clipa aceea ieşi polițistul în faţă. 

— Ce, eşti nebun, Gabrillon? Cine ţi-a dat ordin să opreşti 
vizitarea farului? întrebă polițistul încruntat. 

Paznicul se dădu un pas înapoi. 

— Dar ce, vrei să las pe toţi derbedeii să-mi bată capul? 

— Domnul acesta n-are figură de derbedeu, mojicule! 
strigă indignat polițistul. Domnul primar m-a trimis să-ţi spun 

că vizitarea farului e liberă pentru oricine. Dacă se mai 
întâmplă să faci ce-ai făcut acum, eşti dat imediat afară, m-ai 
înţeles? încheie el şi ieşi din far. 

Mindrello şi Sternau intrară în camera paznicului, pe când 
acesta o luă repede în sus pe scări. Ceilalţi doi îl urmară. În 
vârful farului se aflau două odăiţe mici. Una din ele era 
încuiată. Se auzeau dinăuntru gemete şi un glas tânguitor 
care repeta mereu: „Eu sunt Alimpo... sunt Alimpo... 

Acum înţeleseră ei că Gabrillon le-o luase înainte pentru a- 
| încuia pe bietul bătrân nebun ca să nu fie văzut de cei doi 
vizitatori. 

— De ce închizi bolnavul? întrebă Sternau. 

— Nu e treaba dumitale! răspunse el răstit. 

— Trebuie să fie ceva la mijloc, altfel l-ai lăsa liber. 

— Domnule, izbucni Gabrillon, ce-ţi pasă dumitale de 
neamurile mele! Sunt nevoit să vă las în far, dar dacă mai 
îndrăzneşti să mă insulţi, te dau în brânci pe scări! Aşa să ştii! 

— Zău! Dacă nu mi-ar fi scârbă să-mi murdăresc mâinile, 
te duceai de mult de-a berbeleacul jos, răspunse cu dispreţ 
Sternau. 

Se duse apoi la fereastră şi-şi flutură batista. 

— Ce semnal e ăsta? întrebă bănuitor Gabrillon; trupul 
voinic al germanului făcuse impresie asupra lui. 

Acesta nu-i răspunse, ci ascultă cu încordare: auzi paşi 
apropiindu-se şi în curând primarul se ivi în capul scării. 

— Unde e nebunul? întrebă el. 

— Colo! şi Gabrillon arătă cu mâna spre uşa închisă. 

Acum nu mai părea îngrijorat, văzând că are de-a face cu 
primarul. 

— E o rudă de-a ta, zici? Cum îl cheamă? 

— Anselmo Marcello. 

— De unde e? 

— Din Varissa. 

— Unde îi sunt actele? 

— Vărul meu care l-a adus aici zicea că o să mi le trimită, 
dar omul a murit şi n-a mai apucat. 

— Atunci trebuia să ţi le procuri prin altcineva. O să mă 
interesez la Varissa. Acum deschide uşa. 

Paznicul se supuse şi intrară cu toţii într-o odăiţă atât de 
strâmtă, încât de-abia încăpuse o saltea de paie, pe care 
zăcea nebunul. Sternau îl recunoscu numaidecât: era contele 
Manuel de Rodriganda. Când îi văzu, bătrânul îi privi cu ochii 
lui stinşi şi începu să se tânguiască: 

— Eu sunt Alimpo... sunt Alimpo... 

— Ai auzit, domnule primar? întrebă cu milă germanul. 

— Da. E el, într-adevăr, doctore! 

Medicul se apropie de bolnav, îi apucă mâinile şi zise cu 
glas mişcat: 

— Da, domnule primar, e chiar el. A slăbit mult şi părul i-a 
albit de tot, dar îl recunosc foarte bine. 

Nebunul se uita la doctor cu ochii lui fără viaţă. Era de o 
paloare de nedescris, muşchii feţei înţepeniţi ca la un mort. 
Numai buzele lui albe, fără pic de sânge, murmurau în 
neştire: 

— Eu sunt Alimpo... sunt Alimpo... 

Sternau întoarse capul ca să nu se vadă ce emoție i se 
întipărise pe faţă. Mindrello, de asemenea, parcă şi primarul 
tuşi ca să-şi ascundă mila care-l cuprinsese şi care nu se 
potrivea cu demnitatea lui de înalt slujbaş al comunei. 

Gabrillon îşi făcu atunci curaj şi zise cu îndrăzneală: 

— Domnul acesta se înşeală, bolnavul e unchiul meu 
Anselmo Marcello, că doar mi-oi fi cunoscând eu neamurile, 

ce dracu! 

— Taci, nenorocitule! strigă medicul. Domnule primar, îţi 
cer să arestezi imediat pe acest ticălos. 

— Pe mine! făcu Gabrillon cu o indignare prefăcută. N-am 
făcut nimic! Bătrânul ăsta nebun e unchiu-meu. Dacă ar fi 
fost conte, n-ar fi înnebunit. L-am adăpostit la mine de milă, şi 
acum, drept răsplată, să fiu arestat? E caraghios, zău aşa! 

Primarul se simţi jignit, şi zise cu mândrie: 

— Ceea ce hotărăşte tribunalul şi poliţia nu e niciodată 
caraghios, aşa să ştii, băiete! În numele legii, te arestez! 

— Zău! la încearcă! strigă Gabrillon, şi îmbrâncindu-l la o 
parte pe primar se repezi jos pe scară, dar în loc să 
nimerească afară se pomeni în braţele poliţiştilor care 
aşteptau la uşa farului. 

— Fi-ar al dracului!... strigă el speriat. 

— Ţineţi-l bine să nu scape! zise primarul, încercarea 
aceasta de a fugi e cea mai bună dovadă de vinovăţie. Să ne 
spună încă o dată cum a ajuns contele aici. 

Paznicul farului fu dus de-a dreptul la închisoare. După ce- 
| văzu plecat, primarul îi zise doctorului: 

— Ticălosul va avea de furcă cu justiţia. Voi face un raport 
amănunţit, apoi voi comunica la Rodriganda că în locul 
contelui a fost îngropat un străin, deoarece adevăratul conte 
de Rodriganda se află în viaţă, Dar, mă rog, cu nebunul ce 
faci? E nevoie şi aici de intervenţia autorităţilor? 

— Nu, îl luăm cu noi şi voi încerca să-l vindec. 

— Bine. Acum mă duc să-mi fac datoria. E prea târziu ca 
să-i mai iau astăzi un interogatoriu arestatului, o voi face deci 
mâine dimineaţă anunţându-te şi pe dumneata ca să fii de 
faţă, căci îmi închipui că te interesează foarte mult mărturia 
paznicului. 

A doua zi seara, contele, Sternau şi Mindrello părăseau 
coasta Normandiei îndreptându-se spre Paris. 


Sfârşitul volumului | 

Capodoperă a romanului de aventuri, tra- 
dusă pe toate meridianele lumii în milioane 
de exemplare, apare într-o versiune 
românească, pentru prima oară în volum. 
Dragoste și ură, răpiri și travestiuri; urmăriri 
și execuții, trădare și răzbunare, situații 
tensionate și caractere romantice, încleş- 
tate într-un conflict dramatic pe viață şi 
pe moarte, într-un nou serial de excepţie. 

